1400.
Vendredi, XIXe jour de novembre.
Ce jour, a esté faicte eleccion de graphier, et est
venu le sort sur moy N. de Baye, indigne.
Mercredi, premier jour de decembre.
Aujourdui, maistre Jehan Chanteprime, conseiller
du Roy, a cogneu et confessé devant maistre Jehan
Garitel, commissaire donné avec maistre Pierre
Drouart, conseiller du Roy, entre maistre Loiz Blanchet,
secretaire du Roy, d'une part, et Jehanne la
Gencianne, d'autre part, que de la somme de IIIm frans,
de quoy avoit esté parlé, que ledit maistre Loiz estoit
obligiez en la dicte somme de IIIm escus envers ledit
Chanteprime, ycely maistre Loiz ne lui doit aucunne
chose, ne n'est aucunement obligiez ledit Loiz envers
lui d'ycelle somme dessus dicte.
Samedi, IIIJe jour de decembre.
Ce jour, maistre Jehan Chanteprime dit et confessa
que des trois mil escus, de quoy est cy dessus mercredy
derrain passé touché, se maistre Loyz y estoit
ou eust esté obligiez envers ycely maistre Jehan,
ledit maistre Jehan me dit que onques n'en avoit
baillié denier ne onques n'avoit veu l'obligation, s'aucunne
avoit fait ou fait faire ledit maistre Loiz, et ce à
la requeste de maistre Oudart Gencian ay enregistré,
outre ce que je enregistray ledit mercredi passé.
1401.
Lundi, XXVe jour d'avril.
Precedentia a mense novembris ultimo preterito
registrata fuerunt per me N. de Baye, grapharium,
in papiro, propter novitatem stili mei in officio, grossata
per J. Hutini, clericum meum, sequentia vero
manu propria propter adequalem assiduitatem
exercicii./
Mercredi, IIIJe jour de may, au Conseil.
Aujourdui, maistre Symon de Nanterre, conseiller
du Roy nostre sire, a dit à la Court que monsr le
Chancellier l'avoit envoié à la Court dire que les
maistres des Requestes de l'Ostel du Roy nostre
sire dessusdit se deportoient et delaissoient du procès
pendent en la Court devant dicte entre eulz, d'une
part, et maistre Gile le Juesne, d'autre part, et ce m'a
esté enjoint que je enregistrasse.
Vendredi, XXIIIJe jour de juin, feste saint Jehan
Baptiste.
Ce jour, j'eu les bourses et gages de l'audience par
la mort maistre J. Bertaut, lesquelles furent et sont
annexées à l'office de graphier et de nouvel.
Mardi, XIJe jour de juillet.
Aujourdui, la Court m'a enjoint que je enregistrasse
la cedule que me bailleroit maistre Jehan de
Cessieres, dont la teneur s'ensuit:
Jehan de Cessieres, notaire du Roy nostre sire et graphier
criminel de Parlement, dit que ou moiz de may, l'an mil CCC 
 IIIIxx et X, certain arrest fut pronuncé en Parlement par la
bouche de feu maistre Symon Fryson, lors president en Parlement,
pour le procureur de monsr le Dauphin de Viennoiz et le
marchiz de Saluce à l'encontre du conte de Savoye, et lors
maistre Jehan Jouvence estoit graphier dudit Parlement, lequel
avoit le registre et procès dudit arrest. Et avint que ou moiz
de juillet ensuivant ou environ, ledit Jouvence ala de vie à
trespassement.
Dit outre que quant le Parlement ensuivant fu
encommencé, le procureur et les gens dudit marchiz firent
grant poursuite en Parlement, afin qu'il eussent ledit arrest, et
pour ce que les rapporteurs ne voudrent pas prenre la peinne
de faire ledit arrest, qui est grant et laborieux, la Court
ordonna que ledit arrest seroit fait par ledit de Cessieres,
auquel furent baillées les besoignes pour ce necessaires, lequel
de Cessieres fit la minute dudit arrest et la bailla à veoir à
aucuns seigneurs dudit Parlement. Et ce fait, à un matin, ledit
maistre Symon prist avecques lui plusieurs de messieurs dudit
Parlement, lesquelz furent assemblez en la Tournelle Criminelle,
et illecques fut leu et corrigié ledit arrest par grant deliberacion,
et y entendirent nosdiz seigneurs jucques à tant qu'il
fut heure d'eulz partir; et faisoient les gens dudit marchiz grant
et aspre diligence en la poursuite dudit arrest, lequel arrest fu
grossé deux foiz et baillié aux gens dudit marquiz, signé du
seing dudit de Cessieres. Lesquelz dirent audit de Cessieres,
environ II jours après, que l'un de leurs diz arrests estoit
seellé
en las de soie et cire vert, et faisoient faire au devant du
Chastellet
de Paris une longue layecte, à la mesure dudit arrest,
fermant à clef pour le garder plus seurement et nettement, et
prierent ledit de Cessieres à grant instance qu'il feist
l'executoire
dudit arrest, lequel leur respondit que l'exécution se
devoit faire hors du royaume, et qu'il eussent adviz à leur
conseil
comment exécutoire se feroit et à qui s'adresseroit, et sur
ce on parleroit à la Court, qui en ordonneroit, et ledit de
Cessieres
feroit volentiers ce qui en seroit ordonné.
Item, dit que le lendemain ou environ, un homme vestu à
guise d'escuier parla audit de Cessieres au devant de la maison
d'un potier d'estain emprès la porte du Palaiz, et lui demanda
se l'arrest de Savoye et de Saluces estoit fait, auquel ledit de
Cessieres respondi que oïl, et qu'il estoit baillié auz gens du
marquiz, lesquelz l'avoient fait seeller, si comme l'en disoit. Et
pour ce que ledit homme se disoit estre au conte de Savoie,
ledit de Cessieres ly demanda se il en vouloit avoir le double,
lequel ne respondi rien et se frappa de sa paume ou front, et à
tant se parti hastivement. Et assez tost après vint un sergent
d'armes qui défendi de par le Roy audit de Cessieres qu'il ne
baillast pas ledit executoire, et pareillement l'un des serviteurs
de monsr le Chancellier vint faire défense audit de Cessieres de
par ledit monsr le Chancellier. Et, le lendemain, ledit de Cessieres
ala à la Chancellerie pour savoir la verité de ladicte
defense, et oy par la bouche dudit monsr le Chancellier que
ladicte defense avoit esté commandée à faire par le Roy nostre
sire. Et pour ce ledit de Cessieres dist aux gens dudit marquiz,
qui le poursuyoient moult fort et asprement, que ilz le laissassent
en paix, et qu'il ne leur povoit faire ladicte executoire
pour les defenses dessusdictes, et atant se departirent. Dit
outre que depuiz ce il a veu plusieurs foiz un nommé George
qui poursuioit la besoigne pour ledit marquiz, lequel se plaignoit
moult fort de ce qu'il ne povoit avoir ladicte executoire,
obstant les defenses dessusdictes, et plus ne scet.
Item, le XIIIIe jour de juing derrienement passé, comparurent
en la Court messire Jaques de Saint Germain, procureur fiscal
du Dauphiné, et George Ravyol, escuier, procureur de monsr le
marquiz de Saluces, qui presenterent leur requeste, lequel procureur
fiscal du Dauphiné, après ce qu'il eut recité l'arrest
pieça donné pour le procureur du Dauphiné et le marquiz de
Saluces contre le conte de Savoie, par lequel fu declaré l'omage
du marquiz et marquisé appartenir au Dauphin, et le lui adjuga
le Roy et sa Court, et que neantmoins n'en avoient peu obtenir
executoire, et si detenoit encores le conte plusieurs villes,
chasteaulz et terres du marquisé et fié du Dauphin, auquelles
rendre et restituer il avoit esté condempnez par ledit arrest et
es fruiz, a exposé à la dicte Court ou nom que dessus comment
il avoit entendu que par importunité ou autrement le Roy avoit
donné ou vouloit bailler et transporter l'ommage dudit marquisé
au conte, si se opposoit et opposa à ce que la chose ne
sortist aucun effect, et que ledit don et transport ne se feist, et
se aucune chose en estoit, que riens ne feust verifié ne passé,
disant que ce seroit le dommage et desheritement du Dauphin
et le préjudice de son vassal, et que faire ne se devoit pour
plusieurs
causes que monstreroit en temps et en lieu, suppliant
que la Court en vousist advertir le Roy et son Conseil, et en
outre, pour ce que on n'avoit eu executoire de l'arrest, mais
l'avoit tousjours le Roy prorogué jucques à ores et donné ses
lettres, que ce feust sanz prejudice de l'arrest et demourast
tousjours executoire comme dedans l'an; et estoit le temps de
la prorogacion sur le point de faillir, requeroit lettres semblables
de prorogacion jucques à un an, ou que le Roy en eust
autrement ordonné.
Ausquelles requestes la Court respondi que elle en
avoit bien memoire et feroit tousjours ce que elle
devroit par raison, et enjoigny au procureur et aussy
à un nommé George, procureur du marquiz, si comme
il disoit, lequel fit semblables opposition et requestes
ou nom du marquiz, qu'ilz apportassent par devers
la Court les lettres des dictes prorogacions dont il se
disoient avoir aucunes par deça, et la Court leur
pourverroit si avant que elle pourroit et qu'il appartendroit,
et ce ay je enregistré icy, pour ce qu'il est
pertinent à ce qui est devant enregistré.
Mercredi, XIIJe jour de juillet.
Ce jour furent assemblez, après ce que dit est,
messieurs des II Chambres ...
lesquelz mesdiz seigneurs assemblez à conseiller se
l'en bailleroit executoire preciz oucum oppinioneà
monsr le dauphin de Vienne et au marquiz de Saluces
de leur arrest obtenu à l'encontre du conte de Savoie
de l'an mil CCC  IIIIxx et X, ou moyz de may, lequel
executoire avoit esté souspendu pour aucunes causes
touchées en certeines lettres, qui furent veues et visitées
par la Court, delibererent, veues lesdictes lettres
et mandemens du Roy nostre sire, et oye la relation
de maistre Jehan de Cessieres, graphier criminel de
la Court, enregistrée du jour de hier, que l'executoire
seroit baillié et preciz, outre adviserent et ordonnerent,
que avant ce queincommutabiliter aut irrevocabiliter
fu bailliez, que l'en eust avant l'advis et deliberation
de messieurs du Grant Conseil.
Juesdi, XIIIJe jour de juillet, l'en ne plaidoya pas,
mais fut conseillié, et furent assemblez au Conseil en la
Court:
Messire Arnault de Corbie, chancellier; messire
Pierre de Giac, jadis chancellier; messire Pierre Boschet;
maistre Henry de Marle; messire Ymbert de
Boisy, presidens; l'evesque de Noyon; l'evesque de
Paris; l'evesque de Saint-Flour; l'evesque du Puy;
l'evesque de Maguelonne; monsr le mareschal de
France, dit Bouciquaut; messire R. de Trie, amiral
de la mer; mons. de Torcy; messire R. du Boissay;
 m.  G. d'Estouteville; m.  N. d'Orgemont; m.  Ph. de
Boisgilloud; m.  P. de Reilhac; m.  R. d'Acquigny;
 m.  G. de Saulz; m.  J. Garitel; m.  Th. d'Aunoy;
 m.  J. de Vitry; m.  J. d'Arceiz; m.  J. de Longueil;
 m.  P. Le Fevre; m.  R. du Mont S. Eloy; m.  H. 
L'Escripvain; m.  R. Mauger; m.  J. Accart; m.  J. 
Boyer; m.  P. Le Cerf, procureur du Roy; m.  J. Jouvenel,
 m.  J. Perier, advocas du Roy. Par lesquelz fu
deliberé et conclu que, veu ce que dit est et tout considéré,
l'en bailleroit ausdiz dauphin et marquiz l'executoire
dudit arrest obtenu à leur prouffit à l'encontre
dudit conte, preciz.
Item, après ce, fu respondu à ce que requeroient
Raoul d'Auquetonville et Guillaume Barbery, c'est
assavoir, l'enterinement de certeinnes lettres de reabilitation
à l'encontre d'un certain arrest donné à l'encontre
d'eulz pour le Roy et pour la Royne, pronuncé
le VIe de juin, ce présent an, pour lesquelz le Roy en
avoit escript en la Court lettres moult especiaulz,
signées de sa main, et esquelles avoit escript une ligne
de sa propre main, c'est assavoir, que l'en enterinast
lesdictes lettres sanz plus renvoyer devers la Court,
que lesdiz d'Aucquetonville et Barbery averoient:
Lecta in curia, presente procuratore regio et non contradicente,
tali die, etc.,et non plus.
Lundi, XVIIJe jour de juillet.
Aujourdui, Otelin de Haulterive, sergent d'armes
du Roy, en ordonnance est venus en la Court et a dit
de par le Roy que la Court, en ce qui touche monsr le
dauphin de Vienne et le marquiz, d'une part, à l'encontre
du conte de Savoie, ne face aucunne chose par
especial contre ce qu'avoit esté ordonné derrienement
au regart de l'executoire donné pour lesdiz dauphin
et marquiz contre ledit duc, pour quelques lettres ou
mandemens de bouche, se il n'est avant passé par le
Roy en son Grant Conseil.
Samedi, XXXe jour de juillet.
Sur une requeste baillée en la Court par le prieur et
couvent de Nostre Dame du Carme sur ce que demandoient
le residu des biens de l'execution de damoiselle
Perrenelle de Crepon, par vertu de certain laiz à eulz
par elle fait, la Court, oye la relacion des commissaires
et du consentement de maistre Pierre Michiel, hoir à
cause de sa femme de damoiselle Perrenelle de Crepon,
jadis mere d'icelle sa femme, de J. Goulain,
Carme, executeur du testament d'icelle Perrenelle,
Pierre de Serry, curateur donné aux biens de l'execution
de ladicte Perrenelle, et aussy present messire
Pierre Boschet, president en Parlement, et conseiller
de ladicte execution et non contredisant, a ordonné et
ordonne que le residu de l'argent et debtes de ladicte
execution sera delivré et baillié par la main de la
Court aux freres du Carme à l'usage ordonné par ladicte
Perrenelle et par la forme et maniere qui s'ensuit, c'est
assavoir, que l'argent dudit residu sera miz et deposé
es mains d'un changeur de Paris qui deliverra et baillera
aux ouvriers qui feront l'ouvrage à quoy a lessié
ledit argent ladicte Perrenelle, icellui argent necessaire
à ycellui ouvrage.
Et pour perpetuel memoire des choses ordonnées
par ladicte Perrenelle, et à ce qu'il appere publiquement
et à chascun comment et à quoy les freres du
Carme dessusdiz sont obligiez pour le laiz à eulz fait
par ladicte Perrenelle, sera fait un tableau de cuivre où
sera emprainte l'ordonnance de ladicte Perrenelle et
l'office que doivent et devront faire perpetuelment lesdictz
freres pour l'ame de ladicte Perrenelle, lequel
tableau sera miz et affichiez en la chappelle où ledit
office sera fait où a accoustumé d'estre fait.
Mardi, IXe jour d'aoust.
Aujourdui, la Court, après ce qu'elle a deferé le serment
jusques à IJm frans et au dessoubz à J. Le Monnoier,
au regart d'une adjudication de marque à l'encontre
du duc Aubert, et que ledit Monnoier a juré en
ladicte Court de la somme de XVIIJc frans, adjuge audit
 J. Le Monnoier et J. Grevin, marchans, et Colart
Dance, marinier, marque à l'encontre du duc Aubert
et ses subgiez de Hollande et de Zelande de ladicte
somme de XVIIJc frans et de leurs dommages, interests
et despens, dès qu'ilz bailleront la declaration devers
la Court lesdicts marchans et Colart Dance.
Aujourdui, la Court a ordonné que les bulles que
l'evesque du Puy a par devers la Court seront baillées
à l'evesque de Ceinctes, par tel que Jehan de Chevenon,
frere dudit de Ceintes, s'obligera de restituer
lesdictes bulles ou la somme de IJm libvres ou à l'ordonnance
de la Court.
Vendredi, XXVJe jour d'aoust.
Furent au Conseil messieurs du Grant Conseil, messieurs
les presidens, les evesques de Paris, Noyon,
Bayeus, Meaulz, Mascon, du Puy et d'Apt, et messieurs
des IJ Chambres, le procureur du Roy et les
advocas du Roy ou Chastellet sur le fait du couvent
des Cordeliers de Paris, ouquel pour une sedicion
entreulz, à cause d'une demolition d'unes estables
qu'avoit fait faire le provincial de Franceintra septa
conventus,que estoit contre les ordonnances de leur
ordre, comme disoient celz d'estrange langue d'icellui
couvent, et pour ce de fait, le mercredi XXIIIJe de ce
moiz, après minuit, la demolirent ycelz estrangiers;
et aussy pour une commotion que firent contre les
freres de la province de France, contre lesquelz
crierent:Moriantur Gallici omneset
pour une rebellion
contre les gens du Roy, tant qu'il falu rompre
leurs portes, et y eut conflict, et tant que plusieurs
furent navrez tant des gens du Roy que des diz freres,
et en eut IJ en peril de mort, comme l'en disoit, et un
armeurier navré d'un piet, et que aucuns des estrangiers
saillirent par dessus les murs de la cité de Paris
derrier leur maison es fossez, et furent repriz par les
gens du Roy environ XIIIJ freres estrangiers, comme
dist en la Court le commissaire de Chastellet à ce
ordonné, et pour ce furent emprisonnez desdiz estrangiers
environ XL, sur lequel fait a esté assemblé le
Conseil, comme dit est, et au surplus au graphier
criminel.
Mardi, XIIJe jour de septembre.
Aujourdui, j'ay esté sur monsr le Chancelier pour
enregistrer le residu du scrutine qui hier avoit esté
imparfait en la Tornelle criminelle, commencié par
ledit monsr le Chancellier et messire J. de Poupaincourt,
premier president, sur l'election ou lieu de l'un
de messrs appellé M. Guillaume Liroiz, trespassé, et
jà soit ce que plusieurs suffisans hommes se presentassent,
neantmoins, le Roy, à la requeste d'aucuns
grans seigneurs, s'arresta à IJ, c'est assavoir, maistre
Gefroy de Perusse, de la nation d'Acquitaine, maistre
des Requestes de l'ostel de monseigneur de Berry, et
maistre Guillaume de Launoy, de la nation de Normandie,
nepveu de monseigneur l'evesque de Meaulz,
et archediacre de Brie en l'esglise de Meaulz, touz IJ 
licenciez en droit, Perussein utroque,
Launoyin jure
vili,et pour eulz donna le Roy nostre sire
ses lettres
contenens que la Courtin effectu
esleust le plus ydoinne
des IJ dessusdiz, sanz eslire autre.
Juesdi, XXIJe jour de septembre.
Sur une requeste faicte par l'Université de Paris à
l'encontre de l'abbé de Trouart qu'il pleust que IIIJ des
moinnes de Trouart, soy disans escoliers à Paris,
emprisonnez par vertu d'un arrest donné au prouffit
dudit abbé à l'encontre de XXIJ de ses religieus, estre
eslargiz partout et leur procès estre fait à Paris,
juxta
privilegium predicte Universitatis.
Il a semblé aux dessusdiz presidens et conseillers
que ledit abbé puetimpuneconsentir et souffrir que
les IIIJ dessusdiz religieus, soy disans escoliers, soient
eslargiz à Paris et en Normendie, au lieu où le procès
sera fait selon la teneur dudit arrest pronuncé le IIJe de
ce present moiz, et ouquel lieu les dessusdiz religieus
stabunt juri,et sanz prejudice de l'abbé.
Lundi, IIJe jour d'octobre.
Aujourdui, monsr le premier president m'a defendu,
comme autrefoiz a fait, que je signe aucunne commission
qui contiegne que l'enqueste se face,etiam sedente
Parlamento,se je n'en ay congié,ne Curia dominis
orbetur, vel propter ipsorum absenciam patiatur.
Samedi, XXIXe jour d'octobre.
Ce jour, fut advoquée la cause d'entre Me Raoul
Witart, clerc de la Chambre des Comptes, marié lay,
d'une part, et le procureur du Roy en la Chambre des
Comptes, pour certains deliz criminelz desquelz ladicte
Chambre vouloit cognoistre, et pourtant l'avoit fait
emprisonner en la Conciergerie du Palayz, et illec le
fit prenre la Court et le mettre de par elle en prison,
et ce touche Cessieres, graphier criminel.
Item, ce jour, furent leues en la Chambre certaines
lettres envoyées de par monseigneur le duc de Bourgogne,
contenant la teneur qui s'ensuit... .
Lundi, XIIIJe jour de novembre.
Ce jour, fu confermé ce qu'avoit esté deliberé le
 XXIXe d'octobre sur l'advocation de la cause maistre
Raoul Witart, clerc de la Chambre des Comptes, à
l'encontre du procureur du Roy esdiz Comptes pour
certains deliz criminelz, et pour ce que ce que lors
avoit esté deliberé n'avoit pas esté executé, a esté dit
que pour seller la lettre de ladicte advocation de la
cause en la Court, parlera monsr le premier president
à monsr le Chancellier, lequel s'il en est refusant, la
Court parlera à lui mercredi prouchain en la chambre
où il doit venir, en lui disant ce qu'a esté deliberé et
confermé, deliberé par les presidens et autres de mess. 
le dessusdit XXIXe jour et confermé aujourdui.
Item, cedit jour, pour ce que plusieurs abus se faisoient
et font ou Chastellet de Paris tant par les notaires
qui prennent d'une procuration tant que traire et exiger
puent, combien que n'en ist pour le salaire du
notaire que IJ solz parisis et VJ deniers parisis pour le
scel de toute ancienneté, et les commissaires examinateurs
et graphier dudit Chastellet abusoient et abusent
en leurs offices, fut enjoint au prevost de Paris, appelé
messire Guillaume de Tignonville, chevalier, de nouvel
prevost, qu'il y meist remede, ou la Court y pourverroit,
et ce fait, furent les procès par escript du bailliage
de Vermendoiz receuz.
Vendredi, XXVe jour de novembre.
Sur ce que le procureur du Roy proposa, dès le
 XXIXe de septembre derrenierement passé en la Chambre
de Parlement, où estoient presens mess. les presidens
et pluseurs autres tant du Grant Conseil que des
Chambres dudit Parlement, et du Conseil du Roy ou
Chastellet de Paris, que maistre Raoul Witart, bigame,
clerc de la Chambre des Comptes, estoit accusez en
ladicte Chambre de certeins crimes et deliz, tant de
larrecin que de faulz, commiz et perpetrez ou fait des
Comptes et papiers d'icelle Chambre, et pour ce de
par les maistres desdis Comptes avoit esté et estoit
detenus prisonnier. Et avoit ycellui Witart obtenu certaines
lettres de remission du Roy nostre sire, desquelles
avoit requiz en ycelle Chambre l'enterinement,
et combien que son procès ne fust fait ne parfait,
neantmoins, pluseurs s'estoient fait donner ses biens
et son office en grant lesion de justice et peril pour le
temps avenir. Et pourtant les dessusdiz presidens et
autres messieurs dessusdiz, considerans que auxdiz
des Comptes n'appartenoit pas la cognoissance de la
dicte cause ne de semblables, advoquerent la dicte
cause dès le dessusdit jour, et arresterent et firent
arrester et detenir en la Conciergerie de par eulz ledit
Witart en prison, en ordonnant que tout ce qui touchoit
ceste cause tant en procès, actes et autrement
fust apporté aux jours de Vermendoiz lors avenir et
maintenant presens, et que aucun ne fust receu à son
office, ne les biens dudit Witart à aucun delivrez,
jusques à ce que ordonné en fust par justice de ladicte
Court de Parlement, comme il appartendroit. Et tout
ce ait esté confermé par la Court le lundi XIIIJe jour de
ce moiz, à laquelle advocation se soient lesdiz des
Comptes efforcez de soy opposer et de voloir cognoistre
de ladicte cause, disans qu'ilz estoient commiz de par
le Roy, se besoin estoit, d'en cognoistre par vertu de
certeinnes lettres que se disoient avoir. En la fin
monsr le Chancellier, meu pour certeinnes causes, a
au jour d'ui retenu et reservé à lui la cognoiscence de
ladicte cause, par ce qu'il appellera de messrs de la Court
dessusdicte, quant, où, telz et en tel nombre que bon
lui semblera, et sanz le prejudice desdictes parties.
Samedi, XXVJe jour de novembre.
Au jour d'ui, a esté assemblé le Conseil sur ce que un
commissaire de par le prevost de Paris avoit fait certeinne
relation que un banni, qui avoit esté priz par
lui, à l'ayde de certeins sergens d'Orleans à ce requiz
de par le Roy et par vertu de certeinne commission,
avoit esté comme par force mené à Orleans par lesdiz
sergens et retenu, nonobstant les commandemens
et inhibitions faictes de par le Roy par ledit sergent,
pour occasion que ledit banni avoit esté priz ou duchié
d'Orleans par ledit commiz royal qui estoit à ce envoyez.
Ce touche Cessieres, graphier criminel, etimorecurratur
ad ipsum.
Vendredi, IJe jour de décembre.
Au jour d'ui, m'a commandé monsr le premier president
que, quant aucun de messrs sera envoyez de par
la Court en commission, je ne lui signe sa commission
jucques à ce qu'il ait rapporté devers moy tous les
procès qu'il a prinz à visiter.
Mercredi, VIJe jour de decembre.
Ce jour, m'a enjoint la Court par maniere d'advertissement
que je ne baille à aucuns de messieurs aucun
procès à visiter que touche aucun de messeigneurs les
ducs de Berry, de Bourgoigne, oncles du Roy, et d'Orleans,
frere du Roy nostredit Seigneur, ou Bourbon,
oncle dudit Seigneur, sanz en parler à la Court avant
et pour cause.
Samedi, XVIJe jour de decembre.
Au jour d'ui, m'a esté enjoint par monsr M.  H. de
Marle que je enregistrasse que le temps de bailler
contrediz par Pons de Cardilhac, vicomte de Murat, à
l'encontre des lettres produites par Renault de Murat,
a esté prorogué audit Pons jusques à lundi prouchain.
Vendredi, XXXe jour de decembre.
Ce jour, je alay en la Chambre des Enquestes pour
savoir se la conclusion de l'arrest de Thiebaut de Mazeray,
d'une part, et les executeurs de Luce et maistre
Guillaume de la Fons, leur plaisoit, veu qu'il n'avoient
pas esté à conclurre, combien qu'il eussent esté au
conseiller, et me dirent que la conclusion leur plaisoit
bien, laquelle est ou vendredi XVJe jour de ce present
moiz.
1402.
Mercredi, XVIIJe jour de janvier.
Furent au Conseil messrs J. de Poupaincourt, M.  P. 
Boschet, M.  H. de Marle, et M.  Y. de Boisy, presidens... .
Et avec ce y furent pluseurs de messieurs des
Enquestes, et fu parlé de pluseurs choses, tant de l'assignation
des gages de messieurs dessusdiz et autres
menues besoignes.
Vendredi, XXVIIJe jour de janvier.
Au jour d'ui, maistre Jehan d'Aigny, chanoinne de
la Saincte Chappelle du Palaiz, et contreroleur de la
Chambre aux Deniers du Roy nostre Sire, vint à la
Court et exposa ce que autrefoiz avoit fait, c'est assavoir
que, comme le Roy nostre Sire dessusdit lui eust
donné l'office de clerc en la Chambre des Comptes, que
par avant tenoit maistre Raoul Witart, et eust presenté
ses lettres pour les enteriner aux gens de la Chambre
des Comptes, à quoy se avoit opposé maistre Aymery
Tesson, et procès eu entre lesdictes parties, lesdiz des
Comptes eussent jugié contre ledit d'Aigny au prouffit
dudit Tesson, de laquelle sentence ou jugement eust
dès le XJe jour de ce moiz appellé en la court de Parlement.
Et le XIJe jour ensuivant, se fust trait par
devers messire Arnaut de Corbie, Chancellier, et ly eust
requiz qu'il seellast son adjornement en cas d'apel,
lequel eust delayé et respondu qu'il venist le landemain,
auquel jour pareillement le delaya et de jour en
jour. Et au jour d'ui eust requiz que, veu ce que dit est,
la Court lui octroyast et donnast adjornement en cas
d'apel, ycelle, tous messieurs des IJ Chambres assemblez
avec le procureur et advocas du Roy, a ordonné que
le procureur du Roy iroit avec ledit d'Aigny demain
au matin audit monsr le Chancellier, et lui requerroit
que, veu que ledit d'Aigny ne requeroit que justice,
que lui seellast sondit adjornement en cas d'apel, et
ou cas que ne le feroit, il se pourveroit comme il
appartendroit.
Samedi, XXVIIJe jour de janvier.
Au jour d'ui, le procureur du Roy et maistre J. d'Aigny,
chanoine de la Saincte Chappelle, et contrerolleur
de la Chambre aux Deniers du Roy nostre Sire,
sont venus denuncer à la Court qu'il avoient esté à
monsr le Chancellier, auquel ont requiz qu'il leur seellast
l'adjornement en cas d'appel fait des gens de la
Chambre des Comptes, lequel avoit pluseurs foiz delayé,
combien qu'il est cler que ce n'est que justice que
requeroient, et toutevoie ne l'avoit volu faire ancores,
lequel monsr le Chancellier respondi qu'il ne seelleroit
point et que messeigneurs les ducs d'Orleans, frere du
Roy nostre dit Seigneur, et de Berry et de Bourgoigne,
oncles dudit Seigneur, avoient ordonné à oïr les parties.
Et de rechief ledit procureur du Roy, present les
maistres des Requestes dudit Seigneur, ledit d'Aigny et
un chevalier envoié de par ledit duc d'Orleans pour
seeller ledit adjournement et dire audit Chancellier que
l'oppinion dudit d'Orleans estoit que le Chancellier le
povoit bien seeller, lui requist qu'il seellast ledit adjornement
ou, si ne le faisoit, attendu que lui refusoit
lettre de justice, il se pourverroit pour le Roy, selon
ce qu'il appartendroit, maiz ce nonobstant n'en volt
rien faire, pour quoyin subsidiumde
justice requist
et aussy fit ledit d'Aigny la Court, laquelle leur a
ottroyé ledit adjornement, et a requiz le procureur
du Roy que ce fust enregistré.
Lundi, XXXe jour de janvier, jour de Plaidoyeries.
Et, cedit jour, vindrent en la Court au matin avant
les Plaidoieries le procureur du Roy et maistre J. d'Aigny,
et sur la matiere de quoy est parlé samedi derrenier
passé baillerent et presenterent un adjornement
en cas d'apel fait par ledit d'Aigny des gens de la
Chambre des Comptes, avec une requeste attachée à
ycellui adjornement, en disant de bouche que hier
ledit d'Aigny derechief estoit alez à monsr le Chancellier,
auquel aussy messeigneurs les ducs de Berry et de
Bourgoigne avoient envoié IJ de leurs gens, c'est assavoir,
le duc de Bourgoigne le maistre de sa chapele,
son secretaire, et Berry un autre, lesquelz dirent audit
Chancellier qu'il seellast ledit adjornement, comme
autrefoiz avoit esté requiz, veu mesmement que ledit
Chancellier avoit dit que c'estoit raison, et ce aussy
requist ledit d'Aigny en disant que ledit Chancellier
avoit dit que c'estoit raison, et que samedi derrenier
ce avoit requiz, et si avoit envoié pour ce devers
ledit Chancellier monseigneur le duc d'Orleans ledit
samedi, lequel Chancellier en disant que s'il avoit
dit que c'estoit raison, c'estoit son oppinion, refusaiterumà seeller ledit adjornement. Pour
quoy requeroient
lesdiz procureur et d'Aigny ledit adjornement de
la dicte Court, attendu le refuz dudit Chancellier. Pour
quoy la Court, attendue sa deliberation faicte de samedi
derrenier, leur accorda et respondit à la requeste:
Executetur per prepositum Parisiensem et per primum
hostiarium. Actum in Parlamento, XXX a januarii CCCCe 
primo.(Signé:) N. DE BAYE.
Et après environ IX heures, ce dit jour, entendiz
que l'en plaidoit, allerent lesdiz prevost et huissier en
la Chambre des Comptes, et vindrent devant ycelz
gens des Comptes que trouverent IIIJ en nombre, et
tantost se partirent, avant ce que il voulsissent oïr lesdiz
prevost et huissier, et alerent en bas; nonobstant
lesdiz prevost et huissier executerent ledit adjornement
audit lieu à la personne de leur clerc des Comptes
ou graphier, comme je oy dire du prevost après ce fait.
Mercredi, premier jour de fevrier.
Ce jour, fut conseillé un arrest sur un cas de faulseté,
dont le registre fut fait par maistre J. de Cessieres,
graphier criminel, et fu parlé d'aucunes choses
touchant l'onneur de la Court.
Juesdi, XVJe jour de fevrier.
Ce jour, fut plaidoiée une cause d'appel d'entre
maistre Jehan d'Aigny, contreroleur de la Chambre
aux Deniers, appelant des gens de la Chambre des
Comptes, d'une part, et maistre Aymery Tesson, partie
intimée, d'autre part, pour cause de ce que ledit
d'Aigny se disoit avoir lettres, par lesquelles le Roy
lui donnoit les gages de clerc de la Chambre des Comptes
que tenoit maistre Raoul Witart, et lieu à seoir en
haut avec les maistres d'icelle Chambre, et pour ce
que à la presentation d'icelles lettres et à requerir
l'enterinement en ycelle Chambre ledit Tesson s'opposa,
et que, les parties oyes,tandemfut
dit par lesdictes
gens que les lettres d'Aigny ne seroient pas enterinées,
mais adjugerent audit Tesson, qui estoit clerc de ladicte
Chambre paravant extraordinaire, lesdiz gages, il en
apela à la Court, et ladicte cause plaidoiée bien longuement,
comme puet apparoir ou registre des Plaidoiries,
ce present jour fut appoinctié au Conseil. Et
s'efforcerent lesdictes gens par moult de manieres,
nonobstant qu'elle soit capital et souverainne de tout
le royaume et unique, d'empescher qu'elle n'eust la
cognoiscence tant par une maniere qui est touchée le
lundi XXXe de janvier cy-dessus, comme d'aler à nos
seigneurs les ducs Berry, Bourgoigne, oncles, et
Orleans, frere du Roy nostre Sire, qui pour ce temps
estoit tenu de grieve maladie, dont Diex par sa grace
le vueille delivrer, et soy efforcer devers eulz de empescher
ladicte cognoissence, comme mesme, par ce que
hier au soir lesdictes gens des Comptes firent commandement,
à C ou L mars d'argent, audit d'Aigny que à
ce matin fust en ladicte Chambre des Comptes, pour
rendre compte avec le maistre de la Chambre aux
Deniers, et semble qu'il eust esté avisé de fait, afin ou
qu'il encheust en ycelle peinne, s'il venoit à faire plaider
sa cause et avoir audience, ou, s'il voloit aler à
ladicte Chambre pour eviter ycelle peinne, qu'il perdist
son audience, et que entre deuz fust apportée une
lettre de la Chancellerie pour delaier la cause à XVe, qui
après fu apportée, et par ainsy ledit d'Aignyincideret
in Scillam, cupiens vitare Caripdim.Lequel Aigny vint
en la Chambre de Parlement au matin, entre VJ et
 VIJ heures, en requerant remede ou provision, attendu
le commendement à lui fait dessusdit, pour quoy la
Court, qui est benigne et charitable et juste, volans le
rendre obeissant aux dictes gens des Comptes, attendu
son office, volens aussy à luy garder son interest,
comme elle fait à toute personne qui la requiert, lui
octroya tantost audience. Or avint que, sur la fin des
repliques de la cause, un secretaire du Roy apporta la
lettre de la Chancellerie pour delaier la cause à XVe,
maiz c'estoit trop tart, ainsy furent frustez lesdiz des
Comptes, et aussy la cause plaidée longuement et finée;
ledit Aigny ala tout à point en ladicte Chambre des
Comptes, et porta ses comptes, et ne tint pas à lui
qu'il ne rendist compte, et si fut oy ceans à son audience
et sa partie adverse, et faillirent lesdictes gens des
Comptes de leur entencion, et par cedefecerunt scrutantes
scrutinio,et aussyveritas rerum erroribus storum
non viciatur.La cause pourquoy lesdiz des
Comptes ne weillent pas que la Court cognoisce de
telz appeaulz ne d'autres aussy d'eulz, car il se voulsissent
maintenir exemps, et ont à amiz et favorables
à eulz grans seigneurs,quia amici mammone.
Vendredi, XVIJe jour de fevrier.
Au jour d'ui, a ancores esté miz suz l'arrest d'entre
monsr de Berry, d'une part, et le sr de Chauvigny,
d'autre part, sur lequel avoient esté parti en la
Chambre des Enquestes et puiziterum
en la Grant
Chambre, etdemumce present jour, ont
esté XXX d'une
oppinion ou XXXJ d'une autre, à compter les oppinions
de messieurs qui les autres jours cy devent en
dirent, et par ce demeurent ancores parti.
Jeudi, XXIIJe jour de fevrier.
Ce present jour, en plaidoiant, survint un secretaire
du Roy nostre Sire appelé Despeaux, normant ou mensoiz,
qui apporta une lettre royal qui contenoitin substancia
que sur le plaidoié d'entre maistre J. d'Aigny,
contreroleur de la Chambre aux Deniers, appelant des
gens de la Chambre des Comptes, d'une part, et maistre
Aymery Tesson, partie intimée d'autre part, laquelle
cause et plaidoié estoit mise au Conseil par appoinctement
de huy à VIIJ jours, ne procedassent outre ne n'en
cognissent, et ce avoient empetré aucuns de ladicte
Chambre des Comptes, de laquelle l'un des principaulz
est l'evesque de Bayeux,quiapresident,
auquel octroy
furent presens le sire de Heugueville, messire Colart
de Calleville et autres, signée Despeaux, et pour ce que
ceste lettre estoit et est telle qu'elle se monstre, et que
elle est ou tres grant prejudice du Roy, de la chose
publique,in similibus casibus appellationum,
veu que
la Court est capital et ordonnée pour faire raison et
justice à touz sanz rien excepter, et que c'estoit ou
deshonneur de la Court, fu parlé au Roy de par aucuns
de messieurs de la Court, qui deffendi hier que la lettre
dessus dicte ne fust sellée, et non obstant a esté seellée,
se sont levez environ IX heures et sont allez devers
le Roy mes seigneurs de la Court, et par ainsy l'en a
lessié les Plaidoiries, où pluseurs povres et bonnes
personnes requeroient et requierent avoir audience et
justice, qui par telles besoignes est empeschée à estre
faicte, non pas maintenant seulement, maiz desja par
pluseurs jours, tant de Conseil où povres gens deussent
avoir esté delivrées, comme de Plaidoiries, comme
appert par le livre du Conseil et par les registres, et
par aventure que lesdiz des Comptes ont grans amiz
qui puent practiquer ou practiquent ce qui est dit de
Jhesucrist:Facite vobis amicos de mammona iniquitatum.
Orsoit adverti que justice ne sueffre et à ce
que dit Saint Augustin:quod sunt regna nisi latrocinia
perdita justicia.
Vendredi, XXIIIJe jour de fevrier,festum beati Mathie
apostoli, Curia vacat.
Cejour, furent assemblez messire Arnault de Corbie,
Chancellier, et XIJ ou XV de messieurs de Parlement
avec le patriarche d'Alexandrie, l'evesques de Noyon,
deBayeuz, de Meaulz, d'Esvreux, d'Arras et de
Chartres, et les gens de la Chambre des Comptes, desquelz
sunt lesdiz de Bayeuz et de Chartres, en la Conciergerie
du Palaiz, pour ce que le Roy avoit ordonné
que ledit Chancellier oist lesdiz gens des Comptes à ce
que voloient proposer pourquoy la Court ne procedast
à juger l'arrest d'entre maistre J. d'Aigny, appellant
des gens des Comptes, et maistre Aymery Tesson,
partie intimée, maiz les dessusdiz assiz pour oïr ce que
dit est, pour ce que lesdiz des Comptes ne disoient
mot, et que monsr le Chancellier dessusdit deist qu'il
sembloit que deussent parler, veu que eulz meimmes
avoient requiz estre oïz, et que le Roy l'avoit à ce
commiz, et que monsr J. de Poupaincourt, premier
president de la Court, deist aussy que de toute loy un
subgiet du royaume grevé avoit et devoit avoir recours
par appel à son souverain, et que pour ce estoit
ordonné le Parlement, et ce estoit le grant interest du
Roy et de son royaume; nonobstant lesdictes gens des
Comptes dirent en delaiant que ilz ne diroient autre
chose touchant ladicte cause, sinon en la presence du
Roy, pour ce qu'il disoient que ce touchoit le Roy et
son demainne, et par ce fu perdue l'eure.
Ce jour, maistre Guillaume de Gy, advocat en Parlement,
s'est opposez et s'oppose que aucunes lettres,
que l'evesque de Meaulz ou maistre Guillaume de
Launoy baille touchant l'office de feu maistre Guillaume
Liroiz, seigneur de leans, ne lui soient enterinees,
jusques à ce que il sera oiz à ce qu'il voudra
proposer.
Samedi, XXVe jour de fevrier.
Ce jour, maistre Guillaume de Launoy a esté receu
conseiller du Roy en la Chambre des Enquestes ou lieu
de feu maistre Guillaume Liroiz, par vertu d'un mandement
du Roy, tant par lettres patentes, que aussy
sont venus en la Court pluseurs du Grant Conseil, c'est
assavoir, l'evesque de Chartres, le premier maistre
d'ostel du Roy nostre Sire, le sire de Heugueville,
messire N. de Calleville et pluseurs autres chevaliers,
qui ont dit que le Roy mandoit qu'il fust receu.
Mercredi, premier jour de mars.
Ce jour, monsr le premier president m'a defendu
que de cy en avant je ne signe aucunes lettres de commission,
sinon par le congié de cellui monsr le president
qui au matin tendra le siege, pour ce que messieurs
de la Court de legier sont meuz à aler dehors
en commission, et par ce la Court souvent demeure
desgarnie de conseillers.
Au jour d'ui, a esté ordonné maistre Pierre Buffiere
et commiz à visiter les merceries du Palaiz durant la
mainmise du Roy faicte par la Court es choses contencieuses
entre Thiebaut de Mazeray, concierge du Palaiz,
d'une part, et les merciers du Palaiz, d'autre part,
sur ycelle visitation et m'a esté enjoint par monsr le
premier president que ce soit faitsecrete, ad obviandum
fraudibus.
Vendredi, IIJe jour de mars, au Conseil.
Au jour d'ui, a esté ordonné, presens le lieutenent
du bailli de Chaumont et le procureur du Roy dudit
Beaumont, que les ordonnances faictes aux Grans
Jours de Troyes sur l'office du tabellionnage du baillage
de Troyes tendroient et seroient pareillement
tenues comme faictes au regart de l'office de tabellionnage
des bailliages de Chaumont et de Vitry, et a esté
dit que ycelles ordonnances seroient publiées esdiz
bailliages.
Mercredi, XVe jour de mars.
Au jour d'ui, maistre Jehan d'Aigny, contreroleur
de la Chambre aux Deniers, a presenté unes lettres
royaulz en la Court, contenant en brief que, comme il
eust appellé des gens de la Chambre des Comptes
d'une sentence par eulz donnée au prouffit de maistre
Aymery Tesson, clerc de la Chambre des Comptes,
eust esté plaidoié ceans la cause, et eust esté appoinctée
en droit, et les dictes gens des Comptes eussent
obtenu lettres par lesquelles estoit mandé à la Court
que sur ledit appoinctement ne procedassent point à
juger et que le Roy advoquoit la cause devant ly,
nonobstant ycelles lettres recitées de mot à mot
esdictes lettres presentées, le Roy pour plusieurs
besoignes occuppez telement que à ce ne povoit vacquer,
et qu'il ne welt point retarder ne empescher
ledit procès ne autres quelcunques, maiz les welt
abbregier, a mandé et enjoint à la Court en ses dictes
lettres patentes, face la Court droit sur ladicte cause
d'appel et le plaidoié d'icelle, et pronunce son arrest
le plus brief qu'elle pourra. Et pour ce la Court a
envoyé au jour d'ui dessusdit IJ huissiers de ladicte
Court, c'est assavoir, Aleaume Chassemarée et Guillaume
de l'Espine en ladicte Chambre des Comptes
faire commandement ausdictes gens des Comptes qu'il
envoiassent les lettres, actes et munimens de ladicte
cause, lesquelz y alerent, et ferontuna die
leur relation.
Au jour d'ui m'a enjoint monsr le premier president
que je ne signe l'executoire de l'arrest de messire
Geffroy de Brezé, pronuncé samedi derrenier passé,
à autre que à maistre Pierre Drouart.
Vendredi, XVIJe jour de mars.
Au jour d'ui, sunt venus en la Court un docteur de
Thoulouse et autres licenciés d'ycelle université et
estude de Thoulouse de par elle, et ont presenté une
espitre à ladicte Court de par ladicte université, avec
lettres closes, lesquelles tu trouverras ou la teneur
d'elles en la fin du livre du Conseil de ceste année,
et outre persuaderent lesdiz messages ou ambassadeurs
à la Court qu'elle voulsist conseiller le Roy de
rendre l'obeissance à nostre Saint Pere le pape
Benedic XIIIe, qui lui avoit esté ostée en France par
la sustraction à lui faicte, comme appert par la lettre
contenue ou livre des Ordonnances, pour ce que
ledit Benedic n'avoit volu faire cession du papat pour
appaisier le cisme qui avoit duré ja par plus de
 XXIJ ans, et des le temps du roy Charle, pere du Roy
nostre Sire, qui à present est, pour lequel cisme
avoient regnésuccessiveUrbain, et
après lui Boniface
à Romme, et par deça à Avignon Clemens et Benedic
dessusdit, attendu que ja soit ce que ledit Benedic,
combien que au temps de la substraction ne fust pas
conseillez de ceder, toutevoie de present estoit prest,
comme ilz disoient.
Samedi, XVIIJe jour de mars, au Conseil.
Ce jour, maistre Guillaume des Piez m'a dit et confessé
que hier, qui fu le XVIJe de ce present moy, il
avoit veu les lettres que maistre J. d'Aigny avoit
mises devers la Court en la cause d'appel d'entre ledit
d'Aigny, appelant des gens de la Chambre des
Comptes d'une part, et lesdites gens appellans, et
maistre Aymery Tesson, partie intimée, et lesquelles
avoit ordonné la Court estre monstrées audit Tesson
et audit des Piez, son procureur.
Mercredi, IIIJe jour d'avril.
Curia vacat propter festum Annunciacionis dominice,
quod, quia suo die sabbati vigilia Pasche ultime
preteriti solemnizari non potuerat, hodie ex ecclesie
ordinacione Parisiensis solemnisatum est in diocesi
Parisiensi.
Lundi, XVIJe jour d'avril.
Ce jour, entre les plaidoiries, survint maistre J. de
Sains, secretaire et notaire du Roy nostre Sire en la Court,
et presenta certeines lettres scellées du grant seel en
las de soye et cire vert, contenans en substance que le
Roy revoquoit tous dons de terres ou revenues, tant
à perpetuel que à vie faiz par ledit Seigneur à quelque
personne, fors à la Royne, ses enfans, frere, oncles,
et à messire Pierre de Navarre, son cousin germain,
en laquelle ordonnance aussy ne sont pas compriz
rentes à vie ou à volenté que prennent par nostre
octroy aucuns noz officiers par les mains du changeur
de nostre tresor ou de nos vicontes et receveurs, et
ceste ordonnance ont juré le Roy nostre Sire, messeigneurs
ses frere, oncles, gens du Grant Conseil et
de la Court de ceans, c'est assavoir les presens.
Juesdi, XXe jour d'avril.
Au jour d'ui, a esté leue et publiée en la Court une
lettre royal par laquelle le Roy a ordonné que monsr
le duc d'Orleans, son frere, s'entremette du fait de
ses finances des subsides ordonnés pour les guerres,
et qu'il soit par dessus les generaulz conseillers sur le
fait des dictes finances, et sanz lequel il ne puist par
eulz aucune chose estre fait, comme plus à plain
appert par la teneur d'icelle lettre, qui est enregistrée
ou livre des Ordonnances.
Samedi, XXIXe jour d'avril.
Ce jour, la Court a ordonné, comme autrefoiz, que
aus jours de Troies ne seront point admiz ne receuz à
seoir avec messeigneurs du Conseil du Roy aucuns
religieus, abbez ou autres, ja soit ce que aucunes foiz
à autres jours les abbez de Moustier Erraine et autres
y aient siz.
Ce jour, maistre André Cotin m'a requiz que je le
vousisse excuser devers la Court, pour ce que faut que
voist à Meaulz avec les commissaires de la Court, et
eust demandé congié devers la Court, mais messrs les
presidens estoient ja partiz de ceans.
Samedi, XXe jour de may.
Samedi derrain passé, environ IX heures à matin,
vindrent en la Chambre du Conseil le conseil de
monseigneur le duc de Bourgoigne ou Parlement
et un sien secretaire, et pour ce que l'en avoit mise
suz une grant taille, montant, comme j'ay oy dire,
 XIJ ou XIIJc mil frans ou royaume, nonobstans les autres
grans et divers subsides qui couroient par le royaume,
et que pour le present n'y avoit nulles guerres apparens,
et si montoit bien ladicte taille à plus le tiers
que une qui derrainement fu faicte pour le mariage de
l'ainnée fille du Roy nostre Sire au Roy d'Angleterre,
et si estoit diminué le royaume, puiz IJ ou IIJ ans, pour
les grans mortalitez qui ont esté, ont requiz que la
cedule, dont la teneur est cy après enregistrée, fut
leue en la Court et publiée tous oyans et voyans. Sur
quoy fut avisié par les IJ Chambres que, veu que la
Court n'avoit volu souffrir que les lettres de la taille
fussent publiées en la Court, et pluseurs autres
causes qui à ce la mouvoient, et pour paeur que le
pueple ne feust plus meuz de telles lettres estre leues
en la Court souveraine, que se elles fussent leues et
publiées ailleurs, attendue l'auctorité d'icelle Court,
l'en respondi aux dessusdiz que la chose estoit grosse
et avoit l'en besoin d'en parler à monseigneur le Chancellier
et à monseigneur le premier president qui
estoit absens pour le jour, et au lundi prouchain la
Court en respondroit plus à plain. Et en la Court fu
avisié que l'un de messeigneurs les presidens iroit à
Senliz, où estoit ledit monseigneur de Bourgoigne,
pour excuser la Court. Et ce pendent, environ X heures,
allerent les dessusdiz ou Chastellet et requirent la
pareille cedule estre publiée, qui fu publiée, et aussy
furent envoiées semblables cedules en la Chambre des
Comptes, au Prevost des Marchans et es bonnes villes
du royaume, comme l'en disoit. La teneur de la cedule
s'ensuit:
Philippe, filz de Roy de France, duc de Bourgoigne, comte
de Flandre, d'Artoiz et de Bourgoigne palatin, seigneur de
Salins et de Malines, aux presidens et autres gens tenens le
Parlement de monseigneur le Roy à Paris, salut et dilection.
Nous avons entendu depuiz nostre partement de nostre ville
d'Arras que on met suz une taille en ce royaume, et que on a
publié à Paris en pluseurs lieux et ailleurs, que c'est de nostre
consentement, parmi IJc mil frans que avoir en devions,
laquelle chose, en tant comme touche ce que dit est, nous en
avoir esté consentans est bourde, et ceulz qui ainsy l'ont semé,
ont dit et semé pures bourdes et mensonges, car veritablement
nous n'en avons esté conseillans ne consentans. Et attendu les
grans mortalitez qui des IIIJ ou cinq ans en ça ont esté et sont
ancores en pluseurs lieux de ce royaume, et aussy les grans
charges que le pueple a eu et ancores a continuelment à soustenir,
nous, saulve noz conscience et honneur, ladicte taille ne
pourrions et aussy ne voudrions en aucune maniere conseiller
ne consentir, combien que des un an a et mesmement puiz
nagueres on nous a offert C mil frans pour ycelle consentir estre
mise sus, lesquelz C mil frans nous refusames, des lors les
avons ancor refusez, et pour quelcunque prouffit que avoir en
deussions, entendu ce que dit est, et mesmement que tailles ne
doivent estre levees sur le peuple pour en faire dons, ne vouldrions
ycelle taille consentir, maiz se aucuns voloient supplier
à mondit seigneur de grace avoir, afin que icelle taille ne fust
ou soit levee, nous pour consideration des choses dessusdictes
en vouldrions avec eulz supplier à mondit seigneur, combien
que en touz cas touchans le bien et honneur de mondit seigneur,
le commun prouffit et utilité de ce royaume et de son
pueple sommes, avons esté et tousjours serons prests d'y
emploier corps et chevance, et tenons certeins que aussy soyez
vous. Et pour ce que nous voulons et desirons chacun savoir
nostre entention et la verité de ceste chose, nous vous prions
et tres acertes requerons que vous lisiez ou faictes lire et publier
une ou pluseurs foiz ces presentes en la Chambre dudit Parlement,
presens tous ceulz qui les vouldront oïr. Donné soubz
nostre seel de secret en l'absence du grant à Clermont en Beauvoisiz,
le XVIIJe jour de may, l'an de grace mil CCCC et deux.
Ainsy signée: Par monseigneur le duc: HABART, et seellée du
seel secret et patente.
Vendredi, XVJe jour de juin.
Ce jour, monsr maistre Henry de Marle m'a dit que
surrogoit en son lieu monsr le doien de Senliz, son
frere, pour aler à la Rochelle avec maistre Phelippe de
Boisgillon en commission, auquelz a donné congié.
Samedi, premier jour de juillet.
Ce jour, le conte de Jogny et IIJ ou IIIJ autres
chevaliers sunt venus en la Court, en requerant que
la Court feist publier certeinnes lettres royaulz, par
lesquelles le Roy faisoit et ordonnoit monseigneur le
duc de Bourgoigne, general conseillier sur le fait de
ses finances, et que sanz lui ne fut rien ordonné ne
fait es dictes finances, et que ce qui feroit, apellez
celz que voudroit des generaulz en tel nombre que
voudroit, fu fait, nonobstant les lettres données par
avant à monseigneur le duc d'Orleans, frere du Roy,
comme plus à plain puet apparoir par le registre des
lettres qui sunt ou livre des Ordonnances de ceans. A
laquelle requeste la Court, appellez messeigneurs des
 IJ Chambres, fu respondu que l'en les publieroitpubliceen jour de Plaidoirie à lundi
prouchain, comme
l'en a accoustumé en telz lettres, et par ainsy seroit
miz par le graphier:Publicata et lecta tali die, etc.,
sur ycelle lettre, et si seroit enregistrée ou livre des
Ordonnances, si ne voloient attendre, elles seroient
leues à la fenestre par le premier huissier, maiz l'en
ne les enregisterroit pas, ne ne seroit mizPublicata,
selon le stile de la Court. Lesquelz chevaliers respondirent
que reporteroient au duc de Bourgoigne.
Lundi, IIJe jour de juillet.
Ce jour, a esté publiée une lettre royal, de quoy
est faicte mention ou livre du Conseil du samedi derrain
passé.
Samedi, VIIJe jour de juillet, au Conseil.
Ce jour, maistre Jehan de Cahors fu par moy interrogués
se J. de Corbeant, pour qui occupoit, estoit
clerc non marié, pour ce que ou plaidoié du jour de
juin n'estoit contenu, que seulement ledit Corbeant
avoit confessé ou proposé qu'il estoit clerc, combien
que de la partie de l'evesque d'Arras feust dit qu'il
avoit proposé qu'il estoit clerc non marié, qui faisoit
à sa cause, lequel Cahors a confessé et dit que ledit
Corbeant est clerc non marié, et ce a Pidalet, procureur
dudit evesque, requiz estre enregistré, et qu'il
en eust lettre.
Lundi, Xe jour de juillet.
Fu plaidoié par environ une heure, et après furent pronuncez
arrests par environ heure et demie, et puiz ala
la Court à Saint Marcel aux exeques de maistre Pierre
Reilhac, feu conseiller du Roy nostre Sire ceans.
Mardi, XVIIJe jour de juillet.
Ce jour, s'en ala messire J. de Poupaincourt, premier
president, et autres en Boulenoiz sur la mer pour
traicter avec les Angloiz.
Samedi, XXIXe jour de juillet, au Conseil.
Ce jour, messire Pierre Boschet me dit, comme
autrefoiz lui et messire Ymbert de Boisy m'avoient dit
que je signasse la commission de Coustances à maistre
Robert Mauger, attendu que maistre J. Garitel, auquel
et à maistre Pierre Le Ferré messire J. de Poupaincourt
l'avoit assignée, ou cas que les parties procederoient
en ce present Parlement, estoit absent et s'en
estoit alez dehors, et que les parties se fussent hier
consenti audit maistre Robert Mauger.
Mercredi, IJe jour d'aoust.
Au jour d'ui, la Court a ordonné sur un debat qui
estoit entre Thomas Raart, huissier de ceans, lequel
avoit empetré lettres du Roy de appeller au roole aux
Grans Jours de Troyes, à l'execution desquelles Raoul
Le Noir, huissier de ceans, lequel avoit et a la commission
de ordonner et nestoier la chambre de ceans
et les sieges, et par ce estoit plus convenable qu'il
alast audit Troyes pour appeller audit role et pour
ordonner la chambre par delà, comme il disoit, et
entre le debat desquelz se boutoit Robert Chaurre,
premier huissier de ceans, en requerant que par delà
à Troyes apelast au role, comme icy faisoit, ladicte
Court a ordonné que ledit Raoul Le Noir ira par delà
à Troyes et appellera au roole et ordonnera les sieges,
et ou cas que ledit Raoul averoit empeschement
de maladie ou autre par lequel n'y peust aler, ledit
Raart ira sanz prejudice dudit Raoul, et senz ce que le
exercice que fera ledit Raart tourne audit Raoul en
prejudice en quelque maniere une autre foiz, attendu
que ledit exercice ou commission de la Court n'est pas
proprement office au moins que l'en doie impetrer.
Ce jour, a la Court ordonné que maistre J. Foulon,
secretaire de monsr de Berry, et Nycholas Bonnaut,
bachelier en loiz, curé de l'eglise du Puy Nostre-Dame,
seront surroguez par la Court à maistre
 J. Moreau, donné par la Court curateur aux biens de
feu monsr Seguin d'Anton, arcevesque de Tours, et
ordonne la Court que les dessusdiz puissent requerir,
exiger et lever les debtes deues à la dicte execution
et bailler quittance ensemble et conjoinctement, et si
leur seront baillez de present cent escus par ledit
Moreau, curateur, sur le residu desdiz biens pour faire
translater le corps dudit de Tours en l'eglise de Xainctes,
desquelz cent escus et de tout ce que les diz dessus
recevront, ilz seront tenus de rendre compte en la
Court qui leur taxera leurs gages raisonnables, et qui
ordonnera comment et par quel maniere sera distribué
et ordonné ce qui sera receu par eulz surroguez.
Et sera ledit Moreau deschargez, et le descharge la
Court de la dicte somme de C escus, en prenant quittance
d'icelz surroguez, et les causes touchans ladicte
execution meues et à mouvoir ledit Moreau, curateur,
poursuira en ycelle Court et par devent les commissaires
auxquelz elles seront commises.
Mercredi, IXe jour d'aoust.
Ce jour, maistre H. de Marle, president, commissaire
envoié à Amiens, et maistre N. de Biencourt avec
lui, recita pluseurs choses du gouvernement de ladicte
ville d'Amiens, par quoy fu deliberé que la Court leur
bailleroit plus grant puissance que par avant n'avoient,
et furent exprimez les especialitez que l'en metroit en
la lettre, outre celle qui par avant leur avoit esté
baillée, et m'en fu commendée lettre.
Vendredi, XJe jour d'aoust.
Au jour d'ui, ay leu en la Court la lettre d'une commission
faicte air la Court à Me H. de Marle, J. André
et N. de Biencourt, de laquelle est parlé ou jour de
mercredi derrain passé, et au lever du siege m'a
dit messire P. Boschet, present maistre J. Chanteprime,
que je feisse lettre à la ville d'Amiens d'expedier
 Vc frans aux commissaires, et ce aussy m'avoit
l'en dit, avant ce que l'en alast ou siege à plaidoier.
Samedi, XIJe jour d'aoust.
Ce jour, environ IX heures, vint en la Chambre
monseigneur le Chancellier, et en sa presence fu plaidoyée
la cause qui s'ensuit:
Entre l'evesque de Paris, d'une part, et le procureur
du Roy, d'autre part, l'evesque requiert que, comme
ledit procureur ait fait mettre son temporel en la main
du Roy, ou le prevost de Paris et sans cause, lui soit
delivrez... .
Lundi XIIIJe jour d'aoust, vegile de l'Assumption
Nostre Dame, après les Plaidoiries, environ IX heures,
furent pronunciez V arrests par messire P. Boschet,
president, et puiz les ordonnences leues, fu mis fin ou
Parlement quant aux Plaidoiries, et ordonné que
jucques à la saint Barthelemi l'en conseilleroit, et a
esté cest année ordonné que l'en iroit à Troyes tenir
les Grans Jours.
Mercredi, XVJe jour d'aoust, au Conseil.
Ce jour, ay baillié à l'abbé de Moustier Erraine sa
lettre d'estre au Conseil aux jours de Troyes par le
commandement de la Court à moy fait puiz XV jours.
Ce jour, Robert Chaurre m'a apporté la cedule de
par le procureur du Roy qui s'ensuit:
Robert Chaurre, rapportez à monsr le graphier que du consentement
du procureur general du Roy et de J. Hemart, procureur
du concierge du Palaiz, Guillemin le Mareschal, alias elargy par
la Court juques à huy, est elargy comme devent par main souverainne
juques aux jours de Paris prouchainement venans.
Ce jour, ont esté conseilliez et reconseilliez IIJ arrests
touchans l'archevesque de Senz et sa mere à l'encontre
de messire Guillaume de Neelle, et en l'un J. de Longueval
contre messire Guillaume de Neelle, lesquelz
combien qu'il eussent esté passez et concluz en la
Chambre des Enquestes, toute voie, à la requeste de
messrs les ducz de Berry et de Bourgoigne, à la poursuite
que faisoit Robert Le Tirant, escuier d'escuierie
du Roy, ont esté repriz ceans, c'est assavoir en la
Grant Chambre lesdiz procès, etiterum
en ycelz a
esté par les IJ Chambres conclu.
Vendredi, XVIIJe jour d'aoust, au Conseil.
Ce jour, la Court a taxé les despens de Paule Triboulet
et de Bouquendri, commiz pour le mareschal
Bouciquaut et messire Remon de Turenne à aler veoir
l'estat du gouvernement de la conté de Montfort, à
eulz IJ  IIJ frans.
Ce jour, la Court a donné delay à l'evesque du Puy
de bailler ses memoires à l'encontre du chapitre dudit
Puy juques à la vegile de la Nativité Nostre Dame prouchainement
venant, nonobstant les autres delaiz par
luy obtenuz autrefoiz, et a ordonné la Court que se
dedens ledit jour ledit evesque n'avera baillé, plus
n'en face requeste d'avoir delay, ne jamaiz autre
delay n'avera, et m'a esté defendu que outre ledit
terme plus ne reçoive aucunes memoires dudit evesque,
et entent la Court ledit delay et l'appoinctement fait
tant de memoire comme de lettres et autres choses
quelzcunques touchans ycelle cause.
Mardi, XXIJe jour d'aoust.
Ce jour, la Court a receu lettres royaulx patentes
pour avancer les arrests de l'arcevesque de Senz.
Mercredi, XXIIJe jour d'aoust.
Ce jour, a ordonné la Court, oye la relation de maistre
 J. de St Verain et Th. Tiessart, que les Carmes, attendue
leur necessité d'eulz elargir en leur logiz, averont
par la main de la Court de l'argent ou biens à eulz
laissiez par Perrenelle de Crepon pour acheter certeinne
place près d'eulz.
Ce jour, arrests pronuncez par Boisy, et à la fin a
esté dit que ce qui sera fait de cy à dimenche prouchain
an la Chambre de Parlement vaudra, comme se
le Parlement qui fine au jour d'ui durast.
Samedi, XXVJe jour d'aoust.
Hac die, recessi de Parisius, proficiscens Trecas pro
diebus qui teneri debent./
Vendredi, premier jour de septembre.
Circa horam nonam ante meridiem, intravit dominus
Johannes de Poupaincuria, miles, primus presidens in
Parlamento, et primus in presentibus diebus ordinatus
per dominum Regem, Trecas cum domino Petro Boscheti,
utriusque juris professore, ac secundo in predicto
Parlamento presidente, et in presentibus diebus
secundo deputato, quibus obviam ierunt domini, episcopus
Trecensis Stephanus de Givry, consiliarii de
dicto Parlamento ad dictos dies deputati, baillivus custos
nundinarum Campanie, burgenses Trecenses cum
plurimorum tam ecclesiasticorum quam laycorum
comitiva grandi et speciosa, campanis belfredi altissime
pulsatis, ac per horam cum dimidia resonantibus,
cum ceteris ad hujusmodi introitum solemnitatibus
assuetis observatis. Et hac die, quieverunt predicti
domini presidentes et consiliarii et absque ulteriori
labore supersederunt./
Samedi, IJe jour.Circa sextam horam, congregatis
predictis dominis presidentibus et consiliariis in cappella
palacii Trecensis, celebrata fuit missa de Sancto
Spiritu cum nota, cantu et discantu armonicis; postea,
vero` eisdem dominis in camera dierum, hostio clauso,
segregatis, nonnulle eisdem supplicationes porrecte
expedite fuerunt, ac procuratores bailliviarum comitatus
Campanie ad tradendas informationes et processus
procuratori et advocatis regiis, si quos haberent, admoniti,
et ordinatum quod hac et crastina diebus reciperentur
presentationes partium causas ad dictos dies
habentium. Insuper admissi episcopus et abbas sancti
Lupi Trecenses, necnon abbas Monasterii Arremarensis
et Sancti Nychasii Remensis, ad sedendum cum dictis
dominis in camera dierum, virtute certarum regiarum
litterarum per ipsos exhibitarum, juramento
tamen prius ab ipsis exacto atque habito... ./
Mercredi, XJe jour d'octobre.
Ce jour, la Court a ordonné que maistres G. de
Villiers, P. de Oger, P. Le Fevre et R. Mauger, conseillers
du Roy nostre Sire, aviseront et esliront un gouverneur
ou administrateur pour mesdames les religieuses
de Nostre Dame de Troyes, à gouverner leur
temporel par la main du Roy, ou lieu de messire Pierre
Clouet, qui par avant a gouverné ledit temporel, et par
l'auctorité de la Court sera institué ledit gouverneur
ou administrateur, et sera faicte inhibicion de par la
Court audit Clouet par lesdiz conseillers que ne aliene
aucuns de ses immuebles, jucques à ce qu'il aura verifié
ses comptes et jucques au plaisir de la Court. Et
outre a ordonné la Court que le bailly de Troyes d'ores
en avant orra de par le Roy les comptes de ladicte
eglise de Nostre Dame, appellez avec lui ceulz que bon
lui semblera.
Samedi, XIIIJe jour d'octobre.
Ce jour, furent baillées et delivrées par maistre J. 
du Boiz à maistres Françoiz le Pevrier, Pierre Hannequin
et J. Houselot, bourgeois de Troyes, pour et ou
nom de la ville de Troyes, quatre chartres qui avoient
esté mises par devers ladicte Court par les talemeliers
à l'encontre des doyen et chapitre de S. Estienne de
Troyes, et par l'ordonnance de la Court.
Mercredi, XVIIJe jour d'octobre.
Ce jour, après disner, furent assemblez en la Tournelle
maistres Guillaume de Villiers, P. de Oger, R. 
Mauger, commissaires donnez de par la Court avec
me P. Lefevre pour pourveoir au gouvernement temporel
de mesdames les religieuses de Nostre Dame de
Troyes et aviser les comptes de messire Pierre Clouet,
qui par avant par longues années avoit gouverné ledit
temporel, et pour ce que ilz avoient trouvé defauz
notables en ses comptes, au jour d'ui par l'ordonnance
de la Court midrent tous les heritages, rentes et revenues
et biens immuebles quelzcunques et debtes, à
cause de ladicte administracion d'icellui Clouet, en la
main du Roy nostre Sire, en lui defendant l'alienacion,
juques à ce qu'il eust verifié ses comptes et juques
au plaisir de la Court.
Mardi, derrain jour d'octobre, au Conseil.
Ce jour, n'a peu pronuncer les arrests messire J. 
de Poupaincourt, premier president, pour ce que ceste
nuit lui est survenue maladie telle que n'est peu venir
à la Court.
Juesdi, IJe jour de novembre.
Cedit jour, furent pronuncez arrests par messire P. 
Boschet, pour ce que messire J. de Poupaincourt ne les
peut mardi derrain passé ne au jour d'ui pronuncer,
obstant certeinne maladie qui lui estoit survenue.
Ce jour, environ VIIJ heures, furent pronuncez les
arrests par messire P. Boschet, et après furent leues
les ordonnances, et en la fin, pour ce que le jour
saint Crespin les cordouanniers de Troyes avoient esté
devent l'uiz de monseigneur le premier presidentin turba
et tumultu,pour ce que son queuz avoient deu
dire lors qui dansoient par la ville, que c'estoit la feste
aux savetiers, et l'un desdiz cordouanniers lui dist
qu'il estoit un camus punaiz, et pour ce espia à une
autre foiz icellui cordouannier près de l'ostel dudit
president devent l'eglise Nostre Dame, entendent que
dansoient, et bailla d'une espée et fit plaie audit cordouannier,
de quoy la feste fu tourblé, et s'en vindrent
après icellui queuz juques à l'uiz dudit president,
comme si voulsissent le assallir oudit hostel, ledit
president estant en son hostel, et pour quoy tant ledit
queuz que pluseurs furent emprisonnez, et après IIJ 
ou IIIJ jours delivrez, hors le plus coulpable desdiz cordouanniers
et ledit queuz, fu dit ce dit jour que pour
ce que à peinne que à l'occasion de telz festes n'avoit
eu grans inconveniens commiz audit Troyes, la Court
suspendi ycelz cordouanniers de tel feste de menestriers
et de diners, non pas de la feste dudit saint Crespin
à l'eglise, juques au plaisir d'icelle Court.
Lundi, XIIJe jour de novembre.
Nota quod domini tenentes dies Trecenses, presidentibus
dominis J. de Poupaincuria et P. Boscheti,
redierunt in hoc festo Martini, nichilque ex omnibus
causis Trecis appunctandum, nec aliquid ex dictis
causis agitatis arrestum ferendum seu pronunciandum
reliquerunt, nisi modicum appunctamentum magistri
 J. du Veu, quod est infra XIIIJ a die instanti. Utinam in
futuro tam diligenter agatur./
Lundi, XIIJe jour de novembre.
Ce jour, après ce que dit est, depuiz que celz qui
n'estoient de la Court issirent hors de la Chambre du
Parlement, furent leues aucunes lettres au Conseil,
impetrées par aucuns sur l'office de conseiller vacant
en ladicte Chambre par le trespas de feu maistre
Renault d'Amiens, et pour ce que l'eure estoit breve
et il y avoit VIIJ ou IX impetrans, ceste besoigne fu
remise à un autre jour.
Ce mesme jour, maistre Guillaume de Gy s'est
opposé à ce que la Court ne ordonne aucunement de
l'office de conseiller vacant en la Court de Parlement
par le decès de maistre Renault d'Amiens, sanz le
oïr, et ce a requiz estre enregistré.
Vendredi, XXIII je jour de novembre.
Ce jour, est venus monseigneur le Chancelier en la
Court pour ordonner sur un lieu vacant aux Enquestes
par le decès de maistre Renaut d'Amiens, et furent
oyes les oppinions etvotad'aucuns à
part en la Tournelle
criminelle, et ce fait, fu temps d'aler disner, et
la chose delayée à autre jour.
Samedi, XXVe jour de novembre.
Ce jour, arrests Poupaincourt. Et après ce vint monseigneur
le Chancellier ceans, et les arrests pronuncez,
fu procedé sur la vacation de l'office de maistre
Renaut d'Amiens en la Chambre des Enquestes.
Mercredi, XXIXe jour de novembre.
Ce jour, fut confermé l'arrest autrefoiz conseillié le
mercredi XXXJe et derrien jour de may derrien d'entre
maistre Giles de Grigny, d'une part, et maistre Pierre
de l'Esclat, d'autre part, qui avoit esté differé à pronuncer,
pour ce que la Court y voloit ancor pancer,
attendu que touchoit le stile de Parlement en un point
aucunement difficile.
Vendredi, premier jour de decembre.
Ce jour, est venus monseigneur le Chancellier en la
Court pour ordonner de l'office vacant en la Chambre
des Enquestes ou lieu de maistre Regnaut d'Amiens,
et, attendu le nombre des voix que a eu maistre Guillaume
de Gy au regart de ses competiteurs, il a esté
institué oudit lieu et a fait le serment acoustumé, et
ou lieu dudit Regnaut en la Grant Chambre a esté et
est maistre Renaut de Bussy, et ou lieu de Bussy aux
Enquestes est Gy.
Vendredi, XVe jour de decembre, au Conseil.
Ce jour, maistre N. de Biencourt, conseiller du Roy
nostre Sire, s'est opposé et oppose à ce que les joyauz,
que la Royne demandoit pour certein prest de par
elle fait à maistre Loys Blanchet ou de par elle, estre
vendus, ne soient vendus.
1403.
Mercredi, Xe jour de janvier.
Après fu conseillié sur un cas avenu que sur une
lettre requisitoire de la Court envoiée par IJ sergens
royaulz executer selon leur forme à Cambray envers
aucuns qui detenoient une bourgoise dudit Cambray,
apelée Marie du Cavech, en cas d'eresie, comme
l'evesque dudit Cambray maintenoit; et à cause de
quoy ledit evesque avoit formé une complaincte ceans
contre l'arcevesque de Reins, sur lequel appoinctement
de laquelle cause avoit esté dit que ladicte Marie
venroit à certein jour ceans, ycelz IJ sergens avoient
esté detenus prisonniers ou chastel de Ceze lez ledit
Cambray ou oudit Cambray, lequel chastel appartient
à l'evesque dessus dit, et en les prenant et traictant
assez durement, avoient esté rompues lesdictes lettres
requisitoires en la queue. Et pour ce que le clerc de
l'eschevinage de Cambray estoit venus excuser les
eschevins dudit Cambray sur ledit fait, et aussy avoit
requiz le conseil de maistre Pierre d'Ailly, evesque
dessusdit, qui estoit nez de Compiegne, et avoit esté
estudiant et après maistre du college de Champaigne
dit de Navarre, et qui avoit eu ses estas par le Roy de
France et par son moien, car il avoit esté son aumosnier
et thresorier de la Saincte Chappelle, que fust oiz
avant ce que la Court appoinctast sur la besoigne, fu
ordonné qu'il seroit oiz, et seroit dit audit clerc de
l'eschevinage de Cambray que ne se partist juques à ce
que la Court averoit parlé à lui; et si demourerent certeinnes
lettres faictes et signées par Cessieres, graphier
criminel, sur ledit fait, qui des hier estoient envoiées
pour estre executées, comme l'en disoit.
Samedi, XIIJe jour de janvier.
Item, ce jour fu miz en deliberation au Conseil sur
ce que le procureur du Roy de son Hostel, qui avoit
esté batu moult enormement en son hostel, entendent
qu'il seoit à table, de plain jour, depuiz VIIJ ou XV jours
par X ou XIJ compaignons au commendement, comme
l'en disoit, de messire Charles de Savoisy, chevalier,
chambellain du Roy, à l'occasion de ce que l'en disoit
que ycellui procureur avoit esté avec l'un des maistres
de l'Ostel du Roy en la chambre dudit chambellain,
en l'ostel du Roy à Saint Pol, à pranre un apelé J. de
Beauvaiz, serviteur dudit chambellain, lequel serviteur
estoit larron et murtrier, et banni de ce royaume, et
pour ce que Montagu, vidame de Laon, et grant
maistre de l'Ostel du Roy, ou les maistres d'icellui
Hostel, d'une part, se disoient avoir la cognoiscence du
delict et crime dessus dit, et les maistres des Requestes
de l'Ostel du Roy dessus dit aussy se disoient avoir la
cognoiscence, si faisoit le prevost de Paris, attendu que
la bateure avoit esté faicte hors de l'ostel du Roy audit
 S. Pol et en la maison dudit procureur, afin que la
punition dudit cas ne prist delay et defaut de justice
pour ladicte altercation, et mesmement attendue la
grief maladie du Roy, que Diex par sa grace vueille
guerir, et que la chose estoit de trop perilleuz exemple,
veu aussy que n'a pas VIIJ ou X ans que messire Pierre
de Craon avoit batu et villené messire Olivier de Cliçon,
connestable de France, l'en se fust enhardi par
aventure plus legierement de cy en avant ce temps
durant contre les serviteurs royaulz, fu miz au Conseil,
comme dessus, comment l'en y procederoit. Sur
quoy ne fu pas conclu, car il y eust arrests.
Mercredi, XXIIIJe jour de janvier. Au Conseil.
Au jour d'ui, ont baillé une cedule maistre N. de
Biencourt, Oudart Gencien et Loyz Blanchet pour estre
enregistrée, dont la teneur s'ensuist:
Le samedy, XXe jour de janvier IIIIc et II, par devant
monseigneur
maistre Henry de Marle, en la presence de François
Chanteprime, comparurent en la Tournelle maistre Loiz Blanchet,
d'une part, et maistre Oudart Gencien, procureur de
Jehanne la Gencienne, sa mere, d'autre part, et aussy sire
Hemon Raguier et maistre Nycole de Biencourt, pour tant
comme à chascun touche. Et requeroit ledit sire Hemon que
certains joyeaux, c'est assavoir une ceincture, un chappeau d'or
et une coiffe, qui avoient esté miz en gage par maistre Jehan
Salant audit sire Hemon, pour la somme de CCCC escus fussent
vendus, et l'argent delivré à lui pour la Royne, nonobstant
l'empeschement miz à ce par les dessusdiz maistre Oudart et
Nycholas, pour certeines causes que ilz allegoient. Finablement,
du consentement et accort desdictes parties, et sauf le
droit d'une chacune d'icelles, et sanz prejudice de leur droit, il
a esté ordonné que la somme de CCCC escus dessusdicte se pranra
sur la part appartenent audit maistre Loiz de ce en quoy
maistre Jehan Jouvenel a esté condempné envers lesdiz maistres
Loiz et la Gencienne, et lesdiz joyeaux seront miz par devers
ledit monseigneur maistre Henry ou lieu desdiz CCCC escus,
sanz prejudice et sauves les raisons et le droit d'une chascune
desdictes parties. MARLE, BLANCHET, BIENCOURT.
Et ceste presente cedule fu passée, moy present,
le devent dit jour, maiz ceste presente cedule me
devoit après estre baillée, laquelle ne me fut baillée
jusques à ce jour present.
Lundi, XXIXe jour de janvier.
Ce jour, les procès par escript de la prevosté de
Paris ont esté receuz.
Ce jour dessusdit, après ce que les dessusdiz procès
furent receuz, fu debatue la grace ou remission
presentée par messire Charles de Savoisy des juesdi
derrain passé, à laquelle presentation furent presens
messeigneurs le duc d'Orleans, le conte de
Tancarville, le sire de Lebret, le premier maistre d'Ostel
du Roy nostre Sire, et pluseurs autres seigneurs
et gentilz hommes; et pour ce que de stile, puiz que
aucun presente une remission en cas criminel, la Court
se doit saisir et garnir de son corps, et a l'en accoustumé
d'envoyer ycellui crimineulz ou Chastellet, fu
promiz par ledit monseigneur le duc d'Orleans à le
rendre et ramener en la Court à au jour d'ui, lui fu baillé
à celle caution; si sont au jour d'ui retournez les dessusdiz
à requerir l'enterinement dudit pardon et remission,
et après ce que la lettre de ladicte remission a
esté leue en Court, a esté debatue par le procureur du
Roy par pluseurs raisons enregistrées par maistre J. 
de Cessieres, graphier criminel.
Vendredi, XVJe jour de fevrier.
Ce jour et environ X heures, s'est levé le Conseil, et
sont alez aucuns des messeigneurs, presidens et autres,
en la Chambre vert de ce palaiz, pour oïr aucunes
propositions sur ce qu'avoient proposé aucuns legas
du royaume de Castelle sur la restitution de l'obeyssance
soubstraicte à Benedic, derrainement esleu en
pape, pour laquelle restitution concluoient et avoient
conclu, comme l'en disoit, ycelz legas de Castelle.
Samedi, XVIJe jour de fevrier.
Ce jour, Marie du Cavech a promiz en ma main de
non partir d'entre les bastides de Paris jusques à l'ordonnance
de la Court, à peine de mil libvres parisis,
et sur ce l'ont cautionnée et de ce Pierart du Cavech,
bourgeois de Cambray, que l'en dit avoir plus de cent
libvres de rente ou royaume, et Huart du Cavech, oncle
d'icelz Marie et Pierart, son frere.
Juesdi, XXIJe jour de fevrier.
Ce jour, a esté publiée en la Court une lettre de par
le Roy, par laquelle monseigneur le duc de Berry,
oncle dudit nostre Seigneur le Roy, estoit ordonné par
le Roy à ordonner et cognoistre sur le fait des finences
de ce royaume, instituer et destituer officiers appartenans
auxdictes finances, et autres choses contenues en
ycelles lettres, avec messeigneurs les ducs de Bourgoigne,
oncle, et de Orleans, frere dudit seigneur
le Roy.
Ce jour, monseigneur le patriarche et autres executeurs
du testament de monseigneur de Giac ont requiz
que, pour le prouffit et avancement d'icelle execution,
soient maistre Philippe de Boisgillou et R. Mauger,
conseilliers du Roy nostre Sire adjoins avec eulz, ce
que la Court leur a octroyé.
Vendredi, XXXe jour de mars.
Ce jour, m'a enjoint la Court que les lettres que Pons
de Cardilhac a mises devers la Court ou procès qu'il
avoit contre Renault de Murath, dont mention est faicte
ou samedi derrain passé, demeurient devers la Court,
ne audit Pons ne soient point rendues et pour cause.
Samedi, VIJe jour d'avril.
Ce jour ou environ, me fu baillez en garde par
maistre Bertran Thioche, pour monseigneur de Tours,
un gobelet d'or, duquel le poiz est contenu en une
cedule qui est oudit gobelet, et est ledit gobelet couvert
et de estrange façon, à IIJ pelles sur le couvercle.
Mardi, Xe jour d'avril.
La Court a au jour d'ui donné congié à frere Nycolle
de Peronne d'aler à son couvent de S. Quentin jusques
à ce que, environ la Panthecoste, l'en appoinctera plus
pleinement en sa cause qu'il a contre les arcevesque de
Reins, le procureur du Roy et Marie du Cavech, et lui
a dit la Court queinterimne se tiegne
point à Cambray
pour paeur d'esclande, et lui a delivrée et levée
la main ycelle Court mise telement quelement à certain
vin qu'il avoit audit S. Quentin.
Vendredi, XXe jour d'avril.
La Court au jour d'ui a donné congié au bailli
d'Amiens de soy en aler, jusques à ce que ycelle
Court l'avera mandé sur ce que ledit bailli estoit
venuz pour soy excuser ou respondre, se l'en lui voloit
aucune chose demander, pour ce que l'en lui avoit
donné entendre que le procureur du Roy à Amiens
se plaignoit de lui devers ycelle Court.
Samedy, Ve jour de may.
Ce jour dessusdit, messire J. de Poupaincourt,
premier president, qui devoit pronuncer les arrest, a
mandé à la Court que ne povoit venir, obstant certeinne
maladie qui ceste nuit l'avoit arresté.
Vendredi, Xe jour de may.
Cedit jour, vindrent messrs Charles de Lebret, chevalier,
cousin germain du Roy nostre Sire, connestable,
Arnault de Corbye, Chancellier de France, en la
Court de par ledit Seigneur et de son commendement,
et de par eulz appellez et assemblez en la Chambre
du Parlement conseillers, graphiers, advocas et huissiers
dont les noms s'ensuivent:
... .
Firent ycelz connestable et Chancellier lire et publier
les lettres dont la teneur s'ensuit de mot à mot:
... .
Et ycelles leues, touz les dessus nommez vindrent
au giron de mondit seigneur le Chancellier l'un après
l'autre, et touchiez les Sains Euvangiles et la croix un
chascun des dessus nommez jura et promit garder
et accomplir l'ordonnance royal cy dessus escripte,
sanz venir contre. Et puiz fut enjoint et commendé
au graphier que ce enregistrast, et feust enregistrée
ycelle lettre dessusdicte, et que de ce qui avoit esté
fait feist ledit graphier lettre qui seroit mise ou Tresor
des Chartres; laquelle ledit graphier a fait, qui est
enregistrée avec la lettre cy dessus escripte ou livre
des Ordonnances de ceans. Après ce que dit est fait,
s'en alerent les dessusdiz connestable et Chancellier en
la Chambre des Comptes pour pareillement faire,
comme ceans avoient fait.
Mardy, XVe jour de may.
Environ X heures après les Plaidoiries, fu ordonné
par Conseil que le receveur de l'Ordinaire de Paris,
pour ce que, sommez de paier les huissiers de ceans, ne
les voloit paier pour les grans charges extraordinaires
que se disoit avoir, et mandez que venist parler à la
Court, avoit desobey, et pour ce la Court au jour d'ui
envoie IJ sergens du Chastellet pour mangeurs en son
hostel, jusques à ce que fust venu en ycelle Court,
ycellui receveur avoit fait aler hors lesdiz sergens de
son hostel en usant de menasses, comme relatoient
lesdiz sergens. Sur quoy ledit receveur au jour d'ui oy,
veu et attendu que parloit moins honorablement que
ne devoit, et que lui retraict à part,dum domini
appunctarent,avoit dit auxdiz huissiers que tant feroit
il piz, sur ce la Court accertenée et ce que dit est, a
envoyé ledit receveur ou Chastellet, et les IJ sergens
dessusdiz disner en son hostel.
Juesdi, XVIJe jour de may.
Cedit jour, fu question en la Court à savoir se en
taxation de despens faicte par commissaires en la
Court doie venir la despense faicte en espices données
aux visiteurs des procès de ceans, quant ladicte Court
donne congié de donner et pranre lesdictes espices.
Sur quoy a esté respondu par la Court que ladicte
despence d'espices ne doit point venir en taxation.
Vendredi, XVIIJe jour de may.
Ce jour, le receveur de Paris, dont est parlé cy
dessus mardi prouchain, est venus en la Court, humblement
à genoulz, et a supplié à la Court qu'il lui
soit pardonné, se par avant n'a eu si grant reverence
à ladicte Court, comme appartient, car ce li venoitex ignorantia,et paiera les huissiers
le miex et le
plus tost qui pourra, si lui a doné congié la Court.
Samedi, XIXe jour de may.
Ce dessusdit jour, a esté dit de par la Court, après
les arrests pronunciez par messire Pierre Boschet,
president, que, pour ce que la Court a entendu par
plusieurs foiz que moult des procureurs de ceans
exigent de leurs maistres, soubz umbre de la Court et
pour avancer les procès de leursdiz maistres, grans
finances et argent, en disant à leurs maistres que faut
argent pour espices pour l'avancement de leurs procès,
combien que ycelz procureurs retiennent souvant
l'argent devers eulz sans le restituer, contre l'onneur
de la Court et le serement qu'il ont fait et font ceans,
a esté defendu ausdiz procureurs que de cy en avant,
à peinne de privation de leurs offices et d'estre reputez
pour parjures, ne exigent quelque chose, sinon
par la permission et licence d'icelle Court, que aucune
foiz, quant les procès sont gros et que touchent grans
parties, donne bien congié de pranre et donner IJ ou
 IIJ laiettes d'espices.
Lundi, XXJe jour de may.
Cedit jour, environ IX heures, fu denuncé à la Court
que messire J. de Poupaincourt, qui des Pasques
continuelment avoit esté en lit de maladie moult
grieve, d'excoriation de la vessie principaument,
comme disoient les phisiciens, estoit trespassé, qui
par environ IIJ ans avoit tenu le lieu de premier president
ou lieu de messire Guillaume de Senz, et par
avant avoit esté ycellui Poupaincourt advocat du Roy,
et lequel a finé ses derrains jourssancte atque catholice,
comme par relation des assistens à sa fin a esté
relaté:Anima ejus in pace requiescat.
Mardi, XXIJe jour de may.
Cedit jour, dist ou Conseil monseigneur le Chancellier
que le Roy nostre Sire avoit donné à maistre
Henry de Marle, presidentin tertio loco,
le lieu premier
de president que avoit feu messire J. de Poupaincourt,
maiz afin que les ordonnances de ceans, par lesquelles
l'en doit venir par election audit lieus, ne
fussent blessées, avoit dit au Roy en le remerciant
qu'il voloit bien estre oudit lieu,cum benignitate et
beneplacito Curie,et lors ce que dit est, recita ledit
de Marle en touchant la maniere comment le Roy lui
avoit octroyé, car ce avoit esté à la poursuite de ses
amiz et à l'instigacion. Ce fait, pour ce que messire
Pierre Boschet, secont president, dist que ladicte
impetration et octroy avoit esté fait en son prejudice,
et que du stile de ceans et par raison il devoit estre
oudit premier lieu et que il s'opposoit, se trairent les
dessusdiz Boschet et Marle arrieres et hors de la
Chambre, et pour ce que aucuns de mes dessusdiz
seigneurs ne vodrent point dire leur oppinion dudit
debat en hault, vint un chascun au giron dudit monseigneur
le Chancellier et par maniere d'election dire
votum et oppinionem suam,telement que ledit Marle
oudit lieu eut plus de voix. Et pour ce ycelz Marle et
Boschet rappellez, fu dit par ledit monseigneur le
Chancellier que, attendu que ledit Boschet estoit bien
aagiez et foible et maladiz, et ledit Marle fort et laborieuz,
si estoit esleu par la plus grant partie de trop,
nonobstant que toute la Court eust moult pour recommendée
la personne dudit Boschet, attendue ses suffisances
de science, de vertus et autres graces dudit
Boschet, pour quoy seroit recommendez au Roy à ce
que en autre maniere l'eust pour recommendé. Et
puiz fu ledit Marle installé oudit premier lieu par ledit
monseigneur le Chancellier et fit le serement
accoustumé.
Cedit jour, après ce que dit est fait, commist ledit
monseigneur le Chancellier ledit maistre Henry et
maistre Philippe de Boisgillou à oirvota dominorum
en l'election d'aucun ou lieu dudit Marle, pour ce que
s'en voloit aler au Conseil à S. Pol, en laquelle election
eurent voix messeigneurs, maistre Jaques Bouju,
 J. de Longueil, P. Le Fevre, Robert Mauger, Jaques de
Ruilly, president des Requestes du Palaiz, Pierre Buffiere
et Symon de Nanterre, et non obstant que l'un
d'eulz, c'est assavoir, maistre Robert Mauger eust eu
plus de voix, toutevoie il a pleu au Roy d'avoir donné
ledit lieu à maistre Jaques de Ruilly, dessus nommé.
Mercredi, XXIIJe jour de may.
Hier, après disner, alerent messeigneurs de la
Court, premier president, et grant foison de mesdiz
seigneurs convoier à cheval le corps de messire J. de
Poupaincourt, jadis premier president, que l'en portoit
ou menoit àRaye, et le convoierent jusques hors
de la porte Saint Deniz.
Cedit jour, maistre Mahiu de Mondieres a fait es
mains de certeins commissaires donnez par requeste
le serment de procureur.
Vendredi, XXVe jour de may.
Ce jour, la Court a donné congié à Hebert Camus
d'aler aux nopces jusques à lundi prouchain
inclusivement.
Ce jour, monsr le duc de Berry, par la voix de
maistre Michiel Le Buef, son secretaire, qui pour ce
est venus ceans, madame Alienor de Pierregort, mere
de Loyse de Clermont, messire J. de Torsay, d'Aufemont,
chevaliers, Jaques de Rouvray et J. de Bourc,
escuiers, en leurs personnes, et messire Pierre de
Menou et messire Charles de Chambly, chevaliers, par
cedules signées de leurs seaulz, se sont consentiz au
mariage de Françoiz de Montberon, d'une part, et de
ladicte Loyse de Clermont, d'autre part, et partant a la
Court revoqué et revoque la defense qu'avoit autrefoiz
faicte, et consent ledit mariage,presente et non
contradicente Regis procuratore.
Samedi, XXVJe jour de may.
Cedit jour, vindrent monseigneur le Chancellier, le
grant maistre d'ostel nommé messire J. de Montagu,
vidame de Launoiz, chevalier, messire Jaques de
Bourbon, messire Renaut de Trie, admiral de la mer,
le sire de Heugueville et pluseurs autres chevaliers
et escuiers en la Court, où ledit monseigneur le Chancellier
dist comment, selon les ordonnances royaulz
commendées à estre gardées par pluseurs foiz et confermées
par le Roy nostre Sire, avoit esté faicte election
de l'un de messeigneurs de la Court de ceans, ou
lieu de monseigneur maistre H. de Marle, nagueres
tiers president, et de present premier president, maiz
ce non obstant, le Roy avoit volu que monseigneur
maistre Jaques de Ruilly, nagueres president es
Requestes du Palaiz, fust oudit lieu de Marle, et combien
que ledit monseigneur le Chancellier eust moult
fort defendu la cause de la Court et dudit esleu, toutevoie
le Roy lui avoit commendé qu'il sellast la lettre
du don par lui fait, et combien que il eust fait tout
son effort et pour justice de ce que dit est, et moult
recommendé la personne dudit esleu, neantmoins par
le commendement du Roy exprès avoit seellé la lettre
dudit don. Pour quoy fu appellé ledit de Ruilly, qui
fit le serment accoustumé, et après fu installé oudit lieu.
Cedit jour, après ce que dit est, fu faicte election,
par l'ordonnance du Roy et de monseigneur le Chancellier,
ou lieu de maistre J. Luillier, conseiller du Roy
nostre Sire en la Chambre des Enquestes, qui avoit
le lieu de maistre Jehan Du Drac, qui estoit miz ou
lieu de president des Requestes qu'avoit maistre Jaques
de Ruilly, et pour ce que entre ceulz qui eurent voix,
 IJ qui eurent pluseurs voix que les autres, furentin
equali numero vocum,ne fu pas conclu, maiz seulement
avisié que l'en rapporteroit à monseigneur le
Chancellier ce qu'estoit fait, si conclurroit ou adviseroit
par autre maniere.
Lundi, XXVIIJe jour de may.
Devant les Plaidoiries furent messeigneurs des
 IJ Chambres assemblez, et après ce que fu relaté par
monseigneur le premier president que monseigneur le
Chancellier lui avoit dit que, sur ce que, en l'election
d'un ou lieu de maistre J. Luillier, avoient eu maistre
Estienne Joffron et messire Guillaume Benoit plus de
voix, à chascun d'eulz deuz XXIJ, ledit monseigneur
le Chancellier avoit donné sa voix à Joffron, attendu
qu'il avoit don du Roy, et non l'autre, et que mesdiz
seigneurs ou la plus grant partie furent d'assentiment
que ledit Joffron fust receu, ledit Joffron a fait le serment
acoustumé, et par ainsy a esté receu oudit lieu.
Juesdi, derrain jour de may.
Ce jour, la Court a donné congié à maistre Giles
Labbat d'aler en pelerinage jusques au vendredi après
la Panthecoste, pourveu que laissera un procureur
substitut à ses causes, se mestier est.
Mardi, XVIJe jour de juin.
Cedit jour, maistre Jaques du Rully, president en
Parlement, a defendu au graphier que de cy en avant il
ne signe despens à taxer par messieurs de ceans aux
jours que l'en plaidera après disner, pour ce que il y
a defaut de mesdis seigneurs auxdictes Plaidoiries
d'après disner.
Lundi, XXXe jour de juillet.
Ce jour, la Court a veue certeinne lettre patente
seellée en la Chancellerie, par lesquelles le Roy mandoit
à la Court qu'elle jugast un certain procès qui
pendoit ceans entre messire Loiz de Chalon, chevalier,
d'une part, et le procureur du Roy, d'autre, pour
la conté d'Aucerre et de Tonnerre, d'autre part, et pour
ce que la judication avoit esté longuement differée,
la dicte Cour, eu sur ce conseil où messeigneurs dessus
nommez estoient, et aussy messire l'evesque de
Bayeuz, sire Mahiu de Lignieres, J. Chanteprime,
maistre Ysembart Martel, Miles d'Angeul, maistres en
la Chambre des Comptes, maistre Robert Broisset, N. 
de Biencourt, Jaques Du Gard, a ordonné, tout consideré,
que l'en jugera, et sera bailliez ledit procès à
visiter.
Vendredi, IIJe jour d'aoust.
Cedit jour, vindrent en la Court certains chevaliers
espaignoz qui apporterent certeinnes lettres faisans
mention de treves prises, et convenues, et jurées entre
le roy de Castelle, d'une part, et le roy de Portugal,
d'autre part, jusques à X ans, lesquelles lettres furent
leues et publiées, les huiz ouvers publiquement, et
requirent lesdiz Espaignos avoir lettre de ladicte
publication.
Samedi, IIIJe jour d'aoust.
Ce jour, J. Le Bossu me dist que messire Pierre
Boschet lui avoit dit qu'il me deist que je rendisse certeins
volumes, XII in numero,de droit canon qui
estoient devers la Court pour cause de certein debat
d'entre les executeurs du patriarche jadis d'Antioche,
d'une part, et l'arcevesque de Tours, d'autre part, et
que je les baillasse à un religieus appellé frere Helie,
attendu certein accort passé entre le curateur de l'execution
dudit feu patriarche, d'une part, et ledit religieux,
d'autre part, et pour ce que je en faisoie difficulté,
attendu que ledit arcevesque ne se consentoit point
que lesdiz libvres fussent hors des mains de la Court,
jusques à ce qu'il fust decidé dudit debat qui estoit
d'entre certeins commissaires de la Court sur la somme
de IJc frans ou escus que ledit arcevesque demandoit
sur ycelz livres, ledit monsr Pierre envoya et au Palaiz
et en mon hostel un sien parent et un prestre qui me
dirent que ledit monsr Pierre estoit esmeu contre moy
de ce que je ne bailloye lesdiz livres et qu'il s'en
plaindroit à la Court lundi prouchain, si alay audit
monsr Pierre et lui diz la difficulté que je faisoie, et ce
nonobstant, pour ce que voloit qui fussent renduz,
attendue l'auctorité dudit monsr Pierre, ottroye à
rendre lesdiz livres.
Dimenche, Ve jour d'aoust.
Cedit jour, ay rendu les livres dont mention est
faicte ou jour precedent audit religieux et par inventoire,
lequel m'avoient baillié les gens de l'arcevesque
de Tours.
Mardy, VIIJe jour d'aoust.
Ce jour, ay baillié à monsr le doyen de Tours VIIJ frans
en son hostel, que tenoit pieca pour receuz, et que
avoit bailliez devers la Court Robin Chappeau dès
devant Pasques.
Samedi, XJe jour d'aoust.
Ce jour, la Court a ordonné que par maniere de
provision l'abbé de Clugny prestera et baillera à cellui
qui de par la Court sera commiz dès maintenant C frans,
et le premier jour d'octobre prouchainement venant
autres C frans, pour estre convertiz es edifices du college
de Clugny fondé à Paris, à les recouvrer où il
appartendra, et aux jours d'Amiens prouchainement
venans la Court jugera sur la provision, veues les
informations faictes et à faire par maniere d'enqueste.
Juesdi, XXIIJe jour d'aoust.
Ce jour, la Court a donné congié à me Nycholas
Maignien d'aler es parties de Breteigne jusques à la
 S. Martin, par ce que il lessera substitut ydoyne et suffisant
à ses causes.
Samedi, premier jour de septembre.
Au jour d'ui, a ordonné la Court que pour le roolle
porter à Avignon chascun de messeigneurs clers payeront
 IIJ escus, et les laiz IJ escus, et sont esleuz à porter
ledit rolle messrs me G. de Gaudiac, doyen de S. Germain
l'Aucerroiz, et H. Grimault, doyen de Noyon.
Vendredi, VIJe jour de septembre.
Ce jour, m'a dit messire Ymbert que je signasse
l'audition du compte du cardinal d'Amiens à maistre
Henry de Savoisy.
Lundi, Xe jour de septembre.
En la Chambre, estans aucuns de messeigneurs presidens
et conseillers, fu ordonné, oye la relation de
me J. Garitel et G. de Villiers, en la cause d'entre
messire J. Morice, prestre, l'Université de Paris et le
procureur du Roy, d'une part, et l'evesque de Paris,
son official et les religieus de Saint-Eloy de Noyon,
d'autre part, que l'argent, livres et tous autres biens
prins chiez J. Micheau en la rue S. Jaques, estans es
mains de l'evesque ou de ses commiz, seront miz reaument
et de fait en la main de la Court, restablissement
faitrealiter et de factodesdiz biens
en ladite maison,
et aussy fait restablissement des biens priz en la maison
dudit evesque, et seront gouvernez et conservez
par la main du Roy, et sur yceulz sera faicte provision
audit Morice de la somme de IJc frans, et oultre sera
dit que le procès estant d'entre ledit evesque de Paris,
entre lesdiz religieuz de S. Eloy et Morice surserra
jusques à ce que le procès estant en la Court sera fini
ou que autrement en sera ordonné par ladicte Court.
Mardi, XJe jour de septembre.
Fu ordonné par mess. les presidens que l'en ne fera
aucune provision en la cause du duc de Bourgoigne et
des habitans de Douay à l'encontre des chapitre de
 S. Amé et de Saint Pere dudit Douay, maiz en ordonneront
les commissaires quant il seront par delà à
faire l'enqueste, comme bon leur semblera.
Mercredi, XIIJe jour de septembre.
Me fu dit par monsr me Jaques de Ruilly que je
enregistrasse comment maistre Pierre Buffiere estoit
surrogué ou lieu de me André Marchant à conserver
les biens du feu evesque de Poitiers et à faire l'inventoire
d'iceulz, lequel André y avoit autre foiz esté
commiz.
Mardi, XVIIJe jour de septembre.
Cedit jour, Raoulin de la Chaucée est venus renuncer
par devant le graphier de la Court à office de procureur,
lequel souloit ceans exercer, et a requiz estre
par ledit graphier enregistré, et a dit que dudit office
de procureur n'avoit mie entention de s'en plus
entremettre.
Mercredi, XIXe jour de septembre.
Cedit jour, a esté donné delay au receveur de Gisors
de payer les gaiges de messeigneurs de ceans des
moiz de juillet et d'aoust jusques à VIIJ jours avant la
 S. Martin prouchainement venant, et à paier le moiz
de septembre jusques à la S. André ensuiant.
Mardi, IJe jour d'octobre.
Le graphier de la Court a rendu un livre de Croniques
qui se commence ou second feuillet escriptinVidiaet ou penultieme
de equis,à messire Guerin,
abbé de Pruilly, lequel livre monsr l'abbé de Monstier
Erraine avoit miz par devers la Court pour estre rendu
audit abbé de Pruilly, selon certain appoinctement
fait aux Grans Jours derrainement tenus à Troyes.
Lundi, XIJe jour de novembre.
Cedit jour, furent à huiz cloz leues certeinnes lettres
empetrées sur le lieu de maistre Thomas d'Aunoy ou
de maistre J. Mangin aux Enquestes qui monta en la
Grant Chambre ou lieu dudit me Thomas, qui avoit lieu
en la Chambre des Comptes de nouvel, et pour ce que
quatre personnes avoient empetré lesdictes lettres sur
ledit lieu, fu fait scrutine et election, et fu
tandem
esleu par la plus grant partie de ceulz... estans pour
lors au Conseil..., maistre Julien Hue, tout veu et
consideré.
Mardi, XIIJe jour de novembre.
Cedit jour, maistre Julien Hue a esté receu conseiller
en la Chambre des Enquestes ou lieu me J. Mangin,
qui a esté receu en la Grant Chambre ou lieu de maistre
Thomas d'Aunoy.
Juesdi, XVe jour de novembre.
Hier, le graphier de la Court delivra à Guillaume
de Baignac, escuier de monsr l'arcevesque de Tours,
un gobelet d'or dont mension est faicte au VJe jour
d'avril derrain passé, selon le registre du matin, qui
avoit esté miz en depost devers la Court, et lequel a
esté prisié environ VIJxx escus, et parmi ce ledit graphier
a receu ou lieu dudit gobelet en depost VIJxx escus,
et ce a fait par vertu de certeinnes lettres closes à lui
envoiées par ledit arcevesque.
Vendredi, XVJe jour de novembre.
Ce jour, se sont venus complaindre en la Court l'arcevesque
de Reins, le procureur du Roy, Marie du
Cavech et IJ autres bourgoiz de Cambray, sur ce que
ou contemps, comme ilz disoient, du Roy et des arrests
de la Court qui sont contenus ou registre du Parlement
derrain passé, avoient esté banniz de Cambray.
Mercredi, XXJe jour de novembre.
Hier, furent leues certeinnes lettres que monseigneur
le duc d'Orleans avoit ordonné à envoier à
Henry de Lanclaste, soy disant roy d'Angleterre, lesquelles
ont esté registrées ou livre des Ordonnances
à la requeste dudit duc d'Orleans.
Mardi, XXVIJe jour de novembre.
Furent au Conseil, environ X heures, après les Plaidoiries,
messeigneurs des IJ Chambres, et audit Conseil
maistre Pierre de L'Esclat, maistre des Requestes
de l'Ostel du Roy, denunça à la Court que, nonobstant
que Bureau de Dompmartin, son cousin, et changeur,
eust proposé erreurs d'une sentence donnée par certeins
reformateurs generaulz donnez par le Roy à cognoistre
par especial de mauvaiz contraux, illicites ou
usuraires, faiz par ce royaume par laquelle ledit Bureau
eust esté condempnez en IJ mil frans ou escus, et eust
empetré adjornement, et fussent receuz lesdictes
erreurs par les maistres des Requestes de l'Ostel du
Roy, lesdiz reformateurs ou le procureur du Roy aux
diz reformateurs c'estoit opposé à l'audience que ledit
adjornement ne fust point baillez audit Bureau; et
oultre disoit que aucuns desdiz reformateurs, comme
messire Hector de Chartres, chevalier, avoit dit qu'il
n'entreroit jà en la Court de Parlement sur lesdictes
erreurs, et de ce sembloit aussy qu'il chargast maistre
Guillaume Chanteprime, soy disant de ladicte reformation;
sur quoy la Court voulsist remedier, attendu
que ce touchoit ladicte Court de Parlement et son honneur,
veu que onques maiz n'avoit esté veu, que
quant l'en proposoit erreurs de quelzcunques reformateurs,
que l'en n'en cogneust en ladicte Court, puiz
qu'elles fussent receues par lesdiz maistres des
Requestes. Sur quoy, tout consideré, fu ordonné que
 IIIJ de messeigneurs iroient à monseigneur le Chancellier
en lui requerant qu'il delivrast ledit adjornement,
et fust envoyé en la Court avec autres lettres touchans
ceste besoigne, pour veoir se ledit adjornement estoit
convenable et en forme deue, et ce fait, l'en verroit
que l'en feroit dudit chevalier.
Juesdi, VJe jour de decembre.
Au jour d'ui, Bureau de Dompmartin, changeur et
bourgoiz de Paris, a deposé et miz par devers la Court
la somme de deux mil frans en quoy avoit esté condempnez
envers le Roy par messieurs les reformateurs
sur le fait de la police; pour quoy ledit Bureau avoit
supplié estre receu à proposer erreurs, et à ce a esté
receu par le Roy nostre Sire.
Mardi, XJe jour de decembre.
Ce jour, Bureau de Dompmartin, bourgoiz de Paris,
s'est opposé et s'oppose à ce que certeinne finance, qui
est devers la Court mise et consignée par l'ordonnance
du Grant Conseil pour occasion de certeinne condempnation
faicte contre lui par les reformateurs de la police
de Paris en la somme de IJm frans, ne soit baillée ne
delivrée à aucun, ne mise hors de la Court sanz le oïr.
Cedit jour, a esté baillée au graphier une cedule
signée de la main de J. Tarenne, changeur et bourgoiz
de Paris, dont la teneur s'ensuit:
Je Jehan Tarenne, changeur et bourgoiz de Paris, promez
paier au Roy nostre Sire pour Bureau de Dompmartin, bourgoiz
de Paris, la somme de VIxx livres parisis, pour cause de
double amende, s'elle chiet en certeinnes erreurs proposez par
ledit Bureau sur certain jugement ou arrest des conseillers du
Roy nostre dit Seigneur sur le fait de la police de la ville de Paris,
et m'en oblige à paier ladicte somme, quant mestier sera, par
ceste presente cedule signée de mon seing manuel, le XIe jour
de decembre, l'an mil CCCC  III. J. TARENNE.
Lundi, XIIIJe jour de decembre.
Ce jour, le graphier, par appoinctement fait par
messieurs les laiz ou Chastellet de Paris, comme lui a
esté relaté par monseigneur le premier president, a
delivré à Bureau de Dampmartin, changeur, la somme
de IJm frans en escus, du consentement de Guillaume
Barbery, chambellant et conseiller du Roy nostre Sire,
et en la presence de J. des Poulettes, tresorier de
monseigneur de Bourgoigne, de J. Tarenne et de
Michiel de Laillier, et pluseurs autres, laquelle somme
de IJm frans avoit esté consignée devers la Court pour
certeinne cause, comme appert par le registre du
 VJe jour de ce present moiz. Et a esté faicte ladicte
delivrance par tel que les dessusdiz Tarenne et Laillier
ont promiz en la main dudit graphier de rendre et
restituer à la dicte Court les dessusdiz IJm frans, toutes
et quantes foiz que requiz en seront, et ledit Bureau a
aussy promiz de les en desdommagier et d'eulz rendre
ladicte somme, se pour lui la baillent.
1404.
Mercredi, IJe jour de janvier.
Cedit jour, la Court, oye la relation du commissaire
envoyé à Suessons entre l'abbé de St Mard, d'une part,
et le couvent dudit St Mard de Suessons, d'autre part,
a ordonné que le temporel dudit abbé sera miz reaument
et de fait en la main du Roy, et sera gouverné
par bonnes et suffisantes personnes à emploier et convertir
à l'entretenement et acomplissement de certein
arrest ou accort par arrest du XIJe de decembre CCCC  I,
en quoy ledit abbé avoit esté condempnez, jusques à
ce que par la Court en soit autrement ordonné,
appellationibus
frivolis non obstantibus quibuscunque,et
aussyoppinionibus frivolis non obstantibus.
Mercredi, IXe jour de janvier.
A conseiller l'arrest d'un prouffit d'un deffaut d'entre
Hubert Gontier, espicier, demourant à Lion, d'une
part, et Estienne de Lachaux dit Bouchart, d'autre
part.
Item, d'entre ledit Hubert Gontier, d'une part, et
Pierre Girardet et sa femme, d'autre part... .
Ces IJ arrests cy devant enregistrés furent conseilliez
dès vendredi derrain passé, maiz pour ce que le rapporteur
dut faire la conclusion pour plus seurement
estre enregistrée, attendu le cas qui souvant n'avient
pas, pour quoy furent lors messrs assemblez en competant
nombre, si m'a au jour d'ui ledit rapporteur
baillié la conclusion que j'ay enregistrée du jour d'ui.
Juesdi, Xe jour de janvier.
Ceditjour, ont esté publiées certeinnes lettres qui sont
enregistrées ou livre des Ordonnances, contenans en
effect que nul prelat ou autre beneficié ne paie à Court de
Romme quelque chose à cause de vaccans deuz pour
arrerages ou autrement, tant du temps de la sustration
faicte au Pape, pendant laquelle les ordinaires ont
donnez les benefices, que par avant XL ans.
Cedit jour, ont esté publiées certeinnes lettres sur
la reformation des procureurs generaulz du Parlement,
lesquelles sont enregistrées en la Court.
Samedi, XIXe jour de janvier.
Cedit jour, a esté ordonné que, combien que les
eschevins de Cambray ayent esté sommez de rappeller
certain ban qu'ilz ont fait ou contempt des arrests de
ceans contre Marie du Cavech et autres, vendront
ceans dedans XV jours, se bon leur semble, dire leurs
excusations, et se elles valent bien, senon seront sommez,
comme il appartendra.
Lundi, XXJe jour de janvier.
Maistre Pierre Buffiere, conseiller du Roy nostre
Sire, s'est opposé et s'oppose que aucun ne soit receu
au lieu de maistre J. de Saulz en la Grant Chambre
avant lui.
Mercredi, XXIVe jour de janvier.
Me fu dit par monsr messire Ymbert de Boisy, president,
que je enregistrasse certain appoinctement fait
par la Court, comme me dist, combien que je estoie
absent à faire l'appoinctement, c'est assavoir d'entre
maistre Pierre Bonpain, complaignant en cas de nouvelleté,
d'une part, et les escoliers du college de Montagu,
d'autre part.
Il sera dit que le college jouira de son temporel par
maniere de recreance.
Samedi, XXVJe jour de janvier.
Ce jour, J. de Flemechon, huissier d'armes du Roy
nostre Sire, a au jour d'uy dit après disner, environ
 IIIJ heures, au graphier qu'il ne baillast point à executer
l'amende en laquelle Engrenain avoit au jour d'ui
esté pronunciez comme condempnez, et ledit graphier
lui respondi que ordonnance estoit ceans faicte
de par le Roy, que l'en n'obeist point à mandemens de
bouche, et que ce diroit volentiers à la Court lundi
prouchain.
Vendredi, XVe jour de fevrier.
A conseiller l'arrest d'entre le procureur du Roy,
d'une part, et J. du Boiz et Nycolas Jaloux, d'autre
part, sur le plaidoyé du mardi XXVJe de juin CCCC  III,
et tout veu:
Il sera dit que les trois cent escus seront miz en la
main de la Court, devers laquelle demourront comme
acquiz et confisquez au Roy, pour emploier ou bien
publique d'icelle Court de Parlement, et sanz autre
amende et sanz despens.
Vendredi, XVe jour de fevrier.
Cedit jour, à la requeste des amiz et nommez executeurs
ou testament de messire J. Tabari, evesque
de Therouenne, la Court a mandé et commiz à maistre
Julien Le Fevre, nommé entre les autres executeurs
dudit evesque, que se transporte à Therouenne et en
la ville d'Ayre, et es autres lieux où ledit evesque a
aucuns biens, et touz et chascuns yceulz il mette à la
conservation et à la garde d'iceulz et de l'execution
dudit evesque à la main du Roy et de la dicte Court,
à laquelle ledit testament est soumiz, et y commette
de par le Roy gardes neccessaires, et face au surplus
ce qu'il appartient à faire oudit cas, en parfaisant ce
qui a esté commencié par Aleaume Cachemarée, huissier
de Parlement.
Mardi, XIXe jour de fevrier.
Cedit jour, m'a esté commandé par monseigneur le
premier president que je face lettres de par la Court
au Pape pour maistre Phelippe de Boisgillou à l'eveschié
de Terouenne, et aussy pareillement aux
cardinaux.
Mercredi, XXe jour de fevrier.
Cedit jour, j'ay leu à monseigneur le premier president
certeinnes lettres pour envoier au Pape pour
maistre Phelippe de Boisgillou, conseiller du Roy nostre
Sire, à sa promotion de l'eveschié de Terouenne, lesquelles
ledit monseigneur le president m'avoit
commendées.
Mercredi, XXVIJe jour de fevrier.
Cedit jour, Nycholas Romain, huissier de Parlement,
a miz devers la Court trois cens escus d'or, en quoy
avoit esté J. du Boiz, jadis procureur du Roy à Meauz,
condempnez à mettre ycelz devers la Court comme
confisqués, et de quoy avoit esté executez, et de ce
que dit est appert par l'arrest pronuncié samedi
derrain passé; des quelz CCC escus ont esté baillez
 V escus audit Romain pour son salaire d'avoir vaqué
à ladicte execution par IIJ jours entiers à Meaulz, où
pour ce avoit esté et avoit priz des biens dudit du
Boiz pour les vendre et soubhaster, obstant ce que
ledit du Boiz ne delivroit pas legierement, ne ne bailloit
lesdiz CCC escus, comme la Court avoit ordonné.
Juesdi, XXVIIJe jour de fevrier.
Ce jour, messire Guillaume de Dormans, arcevesque
de Senz, a fait dire au graphier par maistre Renault
Rabay, conseiller du Roy, comme il dit, que ledit graphier
enregistrast que ledit arcevesque, puiz VIIJ ou
 X jours, avoit perdu son signet.
Samedi, premier jour de mars.
Cedit jour, a esté defendu au graphier que il ne
reçoive nul accort à passer sanz le congié et consentement
de la Court.
Juesdi, XXVIJe jour de mars.
Cedit jour, messire Ymbert de Boisy, president, a
donné congié à maistre J. de Combes d'estre hors les
juesdi, venredi et samedi après Pasques.
Vendredi, XXVIIJe jour de mars.
Ce jour, la femme de Robin Chapeau a miz devers
la Court VIIJ frans que son mari devoit à maistre N. 
d'Orgemont, conseiller du Roy nostre Sire, pour les
lui bailler.
Vendredi, IIIJe jour d'avril.
Cedit jour, a esté faicte election ou lieu de feu
maistre Robert d'Acquigny, jadis conseiller du Roy
nostre Sire en la Grant Chambre de Parlement, et
estoient nommez en ladicte election par vertu de leurs
lettres obtenues dudit Seigneur maistre Guillaume Guerin,
maistres Hector de Brouffignac, J. Romain, J. 
Vivien, André Marguerie, Guillaume de Longueil, messire
Guillaume Benoist,doctor,Jaques de
l'Espoisse.
Et à ladicte election ont esté messire Arnault de Corbye,
chancellier, le patriarche d'Alexandrie, les arcevesques
de Senz et d'Aux, les evesques de Paris, de
Bayeux, de Tournay et de Lodeve, et messeigneurs
des IJ Chambres, en laquelle election n'a pas esté
conclu.
Juesdi, Xe jour d'avril.
Cedit jour, sur ce que le graphier se plaignoit à la
Court que les charpentiers, qui avoient fait le plancher
et ceulx qui devoient faire les aumaires de la
Tournelle où sont gardez les registres d'icelle Court, et
desjà en avoient fait la plus grant partie, n'avoient ancor
receu que IIIJxx libvres et ne povoient estre paiez du
residu par le receveur des amandes, et par ce demouroit
la besoigne imparfaicte ou prejudice du Roy et
de la Court, a esté donné congié et licence et dit au
graphier dessusdit que pour parfaire icelle besoigne,
il praigne cent escus sur la somme de IIJc escus qui
sont ou estoient devers la Court, à cause de certeinne
confiscation par arrest, en laquelle avoit esté condempnez
 J. du Boiz, jadis procureur general du Roy à
Meaux, et la Court se, et quant bon lui semblera,
recouverra dudit receveur ou d'autre ladicte somme
de cent escus.
Vendredi, XJe jour d'avril.
Au jour dieu, a esté receu maistre Hector de
Brouffignac en conseiller du Roy nostre Sire, ou lieu
de maistre Charles de Vaudetar, en la Chambre des
Enquestes, qui a esté receu en la Grant Chambre ou
lieu de feu maistre Robert d'Acquigny, et combien
que ledit Hector à faire l'election du IIIJe jour de ce
moiz n'eust eu pas plus de voix, toutevoie, pour ce
que messire Guillaume Benoit n'estoit pas present,
maiz estoit à Court de Romme en son temps, par especial
avant la substraction faicte au pape Benedic XIIIe,
et estoit doubte que ne retournast pas, et que maistre
Guillaume Guerin, qui après ledit Benoit avoit eu plus
de voix, estoit puiz IIJ moiz ou IJ compaignon du chancellier
de monseigneur le duc de Berry et maistre des
Requestes dudit duc, si esperoit l'en que ne se tendroit
pas à la besoigne ceans, et ledit Hector avoit
plus de voix après eulx que les autres compriz en
l'election, l'a receu la Court, et ce a esté enjoint au
graphier estre enregistré, pour ce que aucuns auroient
ymagination que l'en l'eust receu en faveur du conte
d'Armignac, qui avec autres seigneurs avoient esté en
la Court à recommender ledit Hector.
Sur ce que information avoit esté contre les eschevins
de Cambray faicte, sur ce qu'ilz avoient banni
Marie du Cavech et IJ autres bourgoiz de Cambray, ou
prejudice et ou contemps de certeins arrests donnez
en la Court de ceans en juin derrain passé, comme
l'en disoit, et la forme de la loy de Cambray non gardée,
et que yceulx eschevins eussent envoyez certains
messages fondez de procuration pour eulx excuser en
la Court de ceans, et au Grant Conseil, se mestier
estoit, et eussent obtenu certeinnes lettres par lesquelles
le Roy eust volu et voulsist que, en jurant et
affermant par leur procureur ou procureurs ayans à
ce povoir et mandement especial par devant monseigneur
le Chancellier, que lesdiz bannissemens et punitions
par eulx et autres justiciers de ladicte ville faix
à l'encontre desdiz banniz et autres, n'ont esté faiz ou
contemps du Roy ne de sa Court, ilz fussent tenuz pour
excusez et demourassent paisibles, et ledit serment le
procureur desdiz eschevins de Cambray eussent
fait devent ledit Chancellier, comme portoit ladicte
lettre royal, laquelle lettre eussent requise yceulx
eschevins de Cambray ou leurs procureurs estre ceans
verifiée, et le procureur general du Roy eust eu delay
de dire contre ycelle lettre ce que voudroit, ycelle veue,
et puiz ycellui procureur du Roy eust fait demander
par la Court au conseil et procureurs d'iceulx eschevins,
se, après ce proposé qu'il avoit entention de
proposer et dire contre ladicte lettre, ilz voloient
prandre droit en la Court sur le proposé des parties
sur la verification de ladicte lettre, à ce que l'en ne
perdist temps, et ilz eussent respondu que les procureurs
d'iceulx eschevins n'avoient puissance que de
jurer ce que dit est et excuser lesdiz eschevins, et non
pas à pranre droit ne autrement ceans: a esté dit
par la Court que donques l'en leur rendist leur lettre,
et leur a esté rendue par le graphier.
Samedi, XIJe jour d'avril.
Cedit jour, après la relation du graphier oyée qui
avoit esté envoiez par devers monseigneur le Chancellier
pour savoir se son entention estoit que l'en alast
aux Jours à Troies ceste année, et ycellui Chancellier
eust respondu que, consideré que c'estoit le prouffit
de tout le paiz de Champaigne d'y aler, et qu'il lui
plaisoit bien, se messeigneurs y vouloient aler, que
l'en y alast, se guerres n'empeschoient, a esté ordonné
que iroit tenir lesdiz Grans Jours.
Mercredi, XVJe jour d'avril.
Cedit jour, le graphier a delivré et baillié cinquante
frans sur le salaire de la façon des aumoires que l'en
fait en la Tournelle à Guillaume Cirasse, charpentier
ou hucher, sur les C escus qu'il avoit congié de pranre
es IIJc escus, comme appert par le registre du Xe de
ce present moiz.
Samedi, XIXe jour d'avril.
Ce jour, furent leuz et nommez pluseurs procureurs
esleuz par la Court devant touz autres pour practiquer
ceans pluseurs ostez du roole pour pluseurs plaintes
qui en estoient venues tant à la Chancellerie que en la
Court de ceans, et leur fut commendé que se gardassent
de cy en avant de deshonneur et desloyauté, et aussy
que plus ne se feissent ou souffrissent appeller maistres,
s'ilz n'estoient graduez en science ou ancienz d'aage
et en office, et aussy en suffisance de l'office, et leur
fu defendu qu'ilz ne se feissent appeller seigneurs de
Parlement.
Mardi, XXIJe jour d'avril.
Cedit jour, avant les Plaidoiries, m'a esté commendé
que je signasse la commission de l'enqueste d'entre
messire P. Boschet, president, d'une part, et les religieus
de Saint-Jehan de Jherusalem, d'autre part, à
cause de la commenderie de Champguillon, à maistre
 J. de Vitry et André Marchant et J. Selvestre, nonobstant
que du costé desdiz religieus autres aient fait
l'enqueste.
Jeudi, XXIIIJe jour d'avril.
Cedit jour, a esté plaidée la cause des habitans de
Bryve la Gaillarde contre messire Remon de Turenne.
A Cessieres.
Après se sont levez messeigneurs à IX heures et
sont alez aux exeques de maistre R. d'Acquigny, trespassé,
conseiller du Roy nostre Sire ceans.
Mardi, XXIXe jour d'avril.
Cedit jour, a esté trespassez maistre Pierre Le Cerf,
jadis procureur du Roy nostre Sire general.
Samedi, XXVJe jour d'avril.
Cedit jour, estoient presques touz messeigneurs de
Parlement malades de reume et fievre tout ensemble,
par une pestilence d'air qui a couru et cuert puiz l'entrée
de ce present moiz, telle que à peinne puet l'en
trouver povre ne riche, et par especial à Paris, qui
ne se sente de ceste maladie, les uns plus, les autres
moins; et par especial en la chambre de Parlement,
aux jours des Plaidoiries, a telle tousserie de touz
costez que à peinne le graphier, qui a esté surpriz de
la dicte maladie à VIIJ heures, puet enregistrer au
vray. Diex par sa grace y vueille pourveoir.
Venredi, XVJe jour de may.
Cedit jour, maistre Deniz de Maurroy, advocat ceans,
a esté receu en office de procureur du Roy general,
ou lieu de feu maistre Pierre Le Cerf, et a esté esleu
ledit Deniz par la plus grant partie de messeigneurs
du Conseil.
Mercredi, IIIJe jour de juin.
Cedit jour, pour ce que esclande estoit sur ce que
pour boire à matin en la Chambre des Enquestes, pluseurs
vallez et gens estranges se boutoient es chambres
du Conseil de ceans, et povoient percevoir les secrez
de la Courtin periculum et scandalum Curie,
et faisoit
l'en trop grandes buveries, et y occupoit l'en le temps
que l'en devoit emploier à conseiller, et si faisoit l'en
trop excessive despence, et pour autres causes qui
ont meu la Court, ycelle, les IJ Chambres assemblées,
a ordonné que d'ores en avant pour boire à matin en
la Chambre des Enquestes dessusdicte ne sera despendu
plus haut de VIIJ solz parisis, et quicunques fera
le contraire encourra l'indignation d'icelle Court, et
sera griefment puni.
Cedit jour, a esté receu maistre Guillaume de Beze
en la Chambre des Enquestes ou lieu de maistre Bertran
Quentin, lequel a esté receu en la Grant Chambre
ou lieu de maistre J. de Saulx, lequel a resigné sondit
lieu au prouffit dudit de Beze.
Samedi, VIIJe jour de juin.
Cedit jour, messire Rolant Belier, prestre, a miz et
baillié devers la Court, comme executeur de feu maistre
Robert d'Acquigny, jadis conseiller du Roy nostre Sire,
un volume non relié contenent XXIIJ coiez, ou quaternes,
ouquel volume estoient contenus les tractiez
qui s'ensuivent, c'est assavoir:Bernardus de colloquio
Symonis ad Jhesum; Augustinus de agone christiano;
De transquillitate EcclesieMarcilii de Padua;
Disputatio inter clericum et militem; Quedam conclusiones
magistri Johannis Wicliff, s. anglici; seu tractatus
qui dicitur de ordine christiano et speculum Ecclesie
militantis; et tractatus Guillelmi Parisiensis de collatione
beneficiorum.Lequel volume l'en disoit feu maistre
Guillaume Liroiz, duquel ledit Acquigny avoit esté
executeur, avoir ordonné estre baillié et miz devers
la dicte Court.
Lundi, XVJe jour de juin.
Au jour d'ui, messire H. de Marle, premier, et
maistre Jaques de Ruilly, presidens ceans, l'evesque
de Limoges, maistre Laurens de La Mongerie, chanoinne
de Paris, nommez executeurs ou testament de
feu messire J. Tabary, evesque de Terouanne, ont
renuncié au fait et charge de ladicte execution, maiz
ilz se sont offers et offrent à conseiller le fait de ladicte
execution de leur povoir, et de ladicte execution se
sont chargiez m.  P. Manhac, P. Buffiere, Laurens de
Lambel, J. de Rameiz, Junien Le Fevre, et P. de Quenauvillier,
et pourront les VJ ou V ou IIIJ ou IIJ accomplir
ladicte execution par la vertu du testament.
Juesdi, XIXe jour de juin.
Au jour d'ui, maistre Guillaume de Celsoy, conseiller
du Roy nostre Sire en la Chambre des Enquestes,
a protesté que la reception de maistre Pierre Buffiere
en la Grant Chambre par vertu de certein mandement
royal ne lui prejudicie point, attendu que par l'ordre
il precedoit et devoit avant venir en la dicte Grant
Chambre que ledit Buffiere.
Venredi, XJe jour de juillet.
Ce jour, la Court a ordonné que sur l'argent qui est
devers le graphier venant de l'amende de J. du Boiz,
jadis procureur du Roy à Meaulx, ledit graphier delivre
sur l'ouvrage des aysemens de Parlement au maistre
charpentier du Roy, nommé Foucher, ou à son ordonnance,
 XX libvres, par maniere de prest, à recouvrer
sur les amendes de Parlement.
Samedi, XIJe jour de juillet.
Cedit jour, le graphier a delivré XX libvres parisis
à Michiel Salmon, marchant de merrien, pour les aysemens
de Parlement refaire, et par l'ordonnance de la
Court, selon le registre de venredi derrain passé.
Cedit jour, sont commencées les chaleurs de ceste
année, ou IJ ou IIJ jours par avant, devant lesquelx de
ceste année n'avoit fait chaut, maizcontinue
froit par
vens et pluies qui ont esté continues depuiz fevrier,
quasi telement que les rivieres en ce moiz de juillet et
ou moiz precedent ont esté plus hautes que n'avoient
esté toute l'année, maiz avoient esté en l'iver moult
basses, et se Dieu de sa grace n'eust regardé son povre
pueple, les biens de terre estoient en grant peril et
par consequant le pueple, nonobstans les travaulx que
sueffre en moult de manieres,sed peccata nostra
meruerunt.
Samedi, XIXe jour de juillet.
Au jour d'ui, avant ce que l'en pronunçast les
arrests, sur ce que le XIIIJe jour de ce moiz l'Université
de Paris, en alant à Saincte Katerine du Val des
Escoliers en procession et pelerinage, par maniere
d'aniversaire pour la paix de l'Eglise, du royaume et
de la santé du Roy, avoit esté moult enormement injuriée
en pluseurs de ses supposts en ladicte eglise,dum
missa celebrabatur,et dehors en la rue S. Antoine et
derriere l'eglise dudit S. Anthoinne, en la rue où estoit
la maison de messire Charles de Savoisy, chevalier,
et en sa dicte maison par aucuns ses vallés et autres
qui avoient batu d'espées et trait de ars et saiettes
pluseurs escoliers de la dicte Université impourveument
et dont ne se donnoient garde; et avoit esté cest
outrage à l'occasion d'aucuns pages qui, près de la
dicte eglise de Saincte Katerine en genetant leur chevaulx,sua consueta insolentia,empeschoient lesdiz
escoliers
à entrer en ladicte eglise, pourquoy les enfans
escoliers leur giterent pierrettes pour les faire arrester
et soy tenir en paix, dont lesdiz pages s'en fuirent,
comme l'en dit, audit hostel ou environ, et esmurent
lesdiz maufaicteurs qui vindrent en grant fureur, et
firent lesdiz excès. Ycelle Université, au jour d'ui dessusdit,
a requiz en ladicte Court, pour ce que au Grant
Conseil estoit appoinctié que ladicte Court leur feroit
justice desdiz excès, y luy pleust d'arrester prisonnier
ledit chevalier. Si a ordonné ladicte Court que ledit
chevalier sera arresté, et lui sera faicte defence à peinne
de bannissement, de confiscation de touz ses biens,
et d'estre attains de touz les malefices ledit jour perpetrez,
que de la ville de Paris ne se parte, jusques à
ce que icelle Court en avera autrement ordonné.
Samedi, XXVIJe jour de juillet.
Cedit jour, a esté apportée par le prevost de Paris
en la Court la cedule dont la teneur s'ensuist:
Pour ce qu'il est venu à la cognoiscence du Roy et de nos
seigneurs que, depuiz ce que appoinctié avoit esté que la Court
de Parlement cognoistroit de certain descort meu ou esperé à
mouvoir entre l'Université de Paris et aucuns autres, et voloit
le Roy que toutes voies de fait cessassent d'un costé et d'autre,
et aussy ceulx de la dicte Université eussent miz certeinnes
cedules en pluseurs lieux en defendant aux suppoz d'icelle toute
voie de fait, et depuiz ce aucunes personnes incogneues et meues
de mauvaise volenté ont miz et ataché aux portes de l'eglise de
Nostre-Dame de Paris et de pluseurs autres eglises certeinnes
cedules diffamatoires en langage françoiz, le Roy defent à toutes
manieres de gens, de quelque estat qu'ilz soient, que d'ores en
avant aucun ne soit si hardi, ne si osé d'atacher aucunes teles
cedules aux portes desdictes eglises ne autre part, sur quanque
ilz doubtent encourir son indignation à tousjours, et sur quanque
ilz se puent mesfaire envers lui; et s'aucun est trouvé faisant
le contraire, on en prendra tele punition que ce sera exemple
à tous autres.
Ceste cedule dessusdicte a esté cedit jour publiée en
la grant sale à la fenestre par Robert Chaurre, huissier.
Vendredi, premier jour d'aoust.
Au jour d'ui, a esté apporté et miz par devers la
Court par J. Vrien, examinateur ou Chastellet de Paris,
ce qui s'ensuit:
 [...] .
Primo, en un sac, IIJ fons d'escuelles d'argent avec
pluseurs bordeures et rongneures d'icelles escuelles,
en aucunes desquelles rongneures sont empraintes
les armes de messire Pierre de Navarre, pesant tout
ce quatre marcs une once douze estellins et obole.
Item, une ceincture d'argent esmaillée sur un tissu
de soye à XJ cloz, boucle et mordant d'argent. Item,
une dague, atout la gainne garnie d'argent. Item,
deux bourses à boutons d'argent, en l'une desquelles
a trois gros blans. Item, six plates d'argent à faire six
hanaps, six souages pour asseoir soubz lesdiz hanaps
et quatre filez à mettre soubz quatre d'iceuls souages,
et une plate d'argent en masse, tout ce pesant sept
mars quatre onces, ou environ, pesez par Robin Beson
et J. Hebert, orfevres jurez; lesquelles choses ont
esté trouvées en un coffre appartenent à Guillaume
Hefroy dit l'Ainsné, trouvé ycellui coffre en l'ostel de
Alain de Compans, orfevre, demourant à Paris, devent
le Palaiz, comme disoit ledit Vrien.
Mercredi, VJe jour d'aoust.
Cedit jour, monseigneur l'evesque de Paris a confessé
avoir eu et receu par la main de certeins commissaires
de ceans certains biens dont l'inventoire est
registré dessus le premier jour de ce present moiz,
lesquelz biens estoient devers la Court, pour l'occasion
du larron appellé Guillemin Aufroy qui par avant avoit
lesdiz biens, et lequel larron, pour ce qu'il a esté
trouvé clerc, a esté rendu audit monseigneur l'evesque.
Mardi, XIXe jour d'aoust.
Ce jour, l'Université de Paris a proposé ceans par
la bouche d'un frere mineur à l'encontre de messire
Charles de Savoisy, chevalier, par theme:Deprecabantur
eum, ut imponeret ei manum,Marc, en ce
demenant par ce que, comme par un sirurgien est
guerie la plaie, aussy sera ceste doloreuse plaie, qui
est divulguée par tout le monde, que a fait ledit chevalier,
en prenant la similitude d'un chien qui met sa
pate et langue à sa plaie. Et puiz vient au cas: que, le
lundi que fu XIIIJe de juillet, l'Université ala, assemblée
de toutes ses facultez et nations, en pelerinage solonelment
pour la paix de l'Eglise, santé du Roy et biens
de terre à Saincte Katerine, où furent premierement
petis enfans estudians assailizin primo ordine
et puiz
autres indifferaument par les gens de messire Charles
de Savoisy, en l'ostel duquel se retournerent et d'où
estoient issus, et là furent par lui receptez, aidez, confortez,
montez et armez pour faire lesdiz cruelx crimez,
quel merveille, à tel pot, tel cuiller, à tel chien,
tel os. Ledit chevalier a esté son temps et est garniz de
mauvaises gens et serviteurs bateurs et crimineulx:Rex iniquus iniquos ministros habet,et
dit que yceulx
maufaiteurs batirent, fraperent et navrerent pluseurs
escoliers qui très doucement et devotement et simplement
aloient en procession, non armez ne que aigneaux,
et, qui pis est, les poursuirent et chacerent à espées,
dagues, couteaux, ars et saiectes en traiant sur eulx
et jusques en l'eglise de S. Caterine, à l'eure mesme
quecorpus Dominiestoit entre les mains du
prelat qui
disoit la messe, à ce que l'en veist avenir ce qui est
dit des paiens:Deus, venerunt gentes in hereditatem
tuam, polluerunt templum sanctum tuum, posuerunt
Jerusalem in pomorum custodiam,qui est moult grief
et de moult grant punition que violer le temple de
Jhesu Crist, où toutz doivent estre asseurs. Recite à ce
propos les histoires de Troies, d'Achilles qui fut tué
ou temple d'un des Diex, de Helene qui fut ravie ou
temple Venus, quelle vengence et comme cruelle et
longue fu faicte et prise de ce, par plus fort raison ou
present cas, de crestiens ou qui se dient crestiens à
telx crestiens que sunt les enfans et innocens estudians,
et ou saint Temple de Dieu assemblez pour les IIJ causes
dessusdictes,quia in presens, si inimicus maledixisset
mihi, sustinuissem utique, et si is qui oderat me, super
me magna locutus fuisset, abscondissem me forsitan ab
eo. Tu vero homo unanimis, dux meus, et notus meus,
qui mecum dulces capiebas cibos, etc.. Sequitur Veniat
mors super illos et descendent in infernumviventes.
Veniat, id est, veniet, scilicet in glosam, quoniam
nequitie in medio eorum. Declarat quia posuerunt Jherusalem
in pomorum custodiam, id est Universitatem in
desertionem,pour ce que l'en ne lit, ne presche, ne
despute l'en a par especial en ceste noble theologie ou
college de Serbonne en ce temps present qui est
ordonné auxdictes desputoisons, maiz sont espars les
escoliers et seront plus, se remede n'y est miz, pour
ce queposuerunt morticina servorum suorum,
et pour
ce que les escoliers et serviteurs de Dieu qui faisoient
le divin service à S. Caterine et l'oyoient, et où estoit
faicte predication pour les IIJ poins dessusdiz, furent
en ce service delessiez et dechacez, quant les ennemiz
de Dieu et persecuteurs survindrent, en tant que sembloit
que la persecution de Saint Thomas de Cantorbie
fust retournée, car les saiectes voloient près du
prelat qui celebroit et estoit près de la perception, et
falu qu'il attendist la fureur un peu passée, aussy falu
que le prescheur cessast, et tout par le fait de Savoisy
et de ses menistres qui a acoustumé de faire telz choses.
Il bati le procureur du Roy, il a batu la fille du Roy,
c'est assavoir, l'Université de Paris qui ly puet dire:
Multa opera bona ostendi vobis, propter que vultis me
lapidare.Se il la welt lapider, pour ce qu'elle prioit
pour la paix de l'Eglise, il n'est pas bon crestien, se
pour prier pour la santé du Roy, ce que faisoient, il
n'est pas loyal au Roy, se pour les biens de terre dont
le pueple vit, il n'est pas digne d'estre entre gens,
comme tourbleur de police. Qui est plus cruel que eulx
qui batoient petis innocens de non pas de pommes,
maiz de cousteaux, et sanz nulle resistence, car combien
que les juesnes hommes, artistes fors et apers,
qui n'avoient de quoy eulx defendre eussent prinz,
l'un le baston à estaindre les chandoilles de l'eglise,
les autres ce que povoient trouver par l'eglise, toutevoie
au seul signe du recteur se souffroient, n'onques
l'en ne les vit plus obeissans ne plus devotement
assemblez que ledit jour. Helas, ceste plaie a jà longuement
duré sanz remede, et si n'y a ancor aucun
qui l'ait confortée:Vulnus et livor et plaga tumens,
se dit le prophète,et non est circumligata, neque curata
medicamine, neque fota oleo.Il y a un moiz qu'elle ne
cesse de crier, de latrer comme le chien, à qui souvant
sont comparez les clers selon les docteurs de
l'Eglise, pour ceste plaie curer et la leche souvant, et
si ne ly ayde l'en pas, elle fait son povoir et de sa
langue, à ce que la pate et main y soit mise et sinon a
point d'effect:Sagite parvulorum facte sunt plage
eorum, et infirmate sunt contra eos lingue.Aucuns
d'eulx furent navrez ou cuer de saiectes qui sont en
peril, les autres ou chief, autres es bras, autres es
gembes, autres es mains, pour quoy,conturbati fuerunt
qui videbant eos et timuit omnis homo,tellement
que pluseurs de plus de IIJ jours ne povoient revenir
à eulx, dont un religieuz est devenusalienatus a mente,
maizletabitur justus, cum viderit vindictam manus
suas, etc., combien que le sanc ne demande point.
Maiz retournent à la Court à ce que souvereinement
y pourvoie, et telement que soit acomplie de Gedeon
Judicum: Duc populum ad aquas, etc., PopulusUniversité
est, Madian est Savoisy et ses menistres qui ce
ont fait, aussy fit batre son pere pluseurs escoliers en
la Cousture S. Caterine.Duc,donques,
populum ad
aquas, scilicet sapientie hujus Curie,qui weille metre
la pate à ceste plaie agravée. Allegue outre à un autre
point la IIIJe declamation de Seneque,in declamationibus,
applique le seigneur ou pere à Dieu, qui dissimule
la prostitution de son espouse, l'Eglise, et le
filz puet estre dit Savoisy, que ne venga pas celle
prostitution, ce que povoit, car lui voiant batre en sa
maison le bedel de theologie, duquel ne fit pas comme
le recteur, qui ce jour garda un que l'en disoit des
gens Savoisy d'estre batu, maiz en envoya les maufaiteurs
garniz de chevaulx, si ne doit point estre dit
filz, maiz le prevost de Paris qui a dissimulé, si doit
estre abdiqué, pour quoy la Court sera la fille bonne
et juste qui y metra remede. Et dit que combien que
le fait soit notoire,tamen facte sunt plures informationes,
si requierent que soit verifié en la Court ce que
estDanielis quinto,de Baltazar qui
vitin pariete
manum scribentem: Mane, Techel, Phares,par
 IIJ doiz,pollicem, indicem et medium,qui
signifient IIJ estaz en
la Court, presidens, conseillers, advocas et notaires,
et escripvirentin candelabro aule - luminari fidei,/MANE, numerus numerando inconvenientia longi temporis;/
TECHEL, appensio ponderis, pensando circonstancias
facti, etPHARES, divisio, - Curia dividat lucem
a tenebris et palliationes a veritate.Et soit adverti par
la Court, comme ilz supplient, un privilege qu'ilz eurent
du temps de Philippe le Conquerant contre un prevost
de Paris appellé Thomas, sur l'occision de V escoliers
tuez en plainne rue, ce qu'il en fut ordonné.
Messire Charles de Savoisy ou maistre Guillaume
Cousinot, son advocat, propose les excusations dudit
chevalier, en soy excusant envers l'Université, et propose
quepeccata suos debent tenere auctores et non
ultra progredi,allegue la loy, et ce dit à la justification
dudit chevalier, et dit que le fait de Saincte Katerine
ne se puet justifier, ne ne le voudroit, ne ne welt
justifier ne excuser, et ce proteste. Maiz, quant audit
chevalier ne son pere, onques ne firent ne procurerent
mal contre l'Université, maiz estoit son pere un grant
piller pour l'Université envers le Roy Charles. Quant
à lui aussy ne voudroit mespranre vers elle, ne ne
volt onques, aussy eut de ses freres escoliers en l'Université,
et de present aussy y a de ses parens, si n'est
point presumption qu'il voulsist rien faire contre elle,
maiz vouldroit tousjours ycelle reverer. Quant au cas,
il y a IJ faiz, un sien et un autre touchans autres qui
n'est point son fait. Et quant à son fait, dit qu'il est
noble de generation et chambellain du Roy, lequel a
servi noblement et comme il appartient, et à bien
faire a emploié sa juenesce. Dit que en juillet derrain
arma en Normandie une galiote de compaignons
d'armes, dont il estoit venus à Paris en chevauchant
hastivement, et estoit mahaitiez, si manda le XIIIJe de
juillet derrain le medecin qui ala à lui et lui dist que
se reposast, et estoit environ VIIJ heures, et fu en son
lit jusques à IX heures, que en son hostel avoit grant
murmure, et lui dist l'un de ses serviteurs que l'en
tuoit ses gens: si vint à une fenestre atout un jupon
et mist la teste dehors, et peut estre que vit l'un de
ses gens qui wolt fraper un long vestus, ne scet s'il
est bedel, et lui cria que ne le ferist,alias
le feroit
pendre, et ne fu pas feru par la parolle dudit Savoisy.
Après defendi à ses gens que ne feissent mal, maiz
cloissent les huiz, et ce a eu son conseil de sa bouche.
Et tost après assés IJ de l'Université vindrent à lui de
par le recteur, si les salua tout esmeu de l'esclande
que l'en faisoit à sa maison, et lui dirent que aucuns
de l'Université avoient mespriz en son hostel, et leur
en desplaisoit, et les puniroient, et aussy avoit de ses
gens qui avoient mespriz envers l'Université et que
les punist, et il respondi qu'il en pourchaceroit justice
estre faicte, et ne faloit point qu'il eussent seurté de
lui, et s'attendoit quant à leurs escoliers et supposts
à eulx, et les mercia, et se departirent honestement
et paisiblement; si appert par ce de son innocence, et
voudroit que les nocens fussent icy presens pour grant
partie de sa chevance. Dit oultre que ledit XIIIJe jour,
un vallet aloit ou venoit de la riviere atout un grant
cheval, et en passant devent les enfans qui pipoient,
comme aucune foiz font, le cheval s'esmut et esclissa
aucuns, dont il cheterent et pierres et boes, tant que
falu que descendist; après vindrent IJ vallès de son
hostel à IJ chevaulx en la place non pavée pour trocer
leur chevaulx qui s'esmurent pour les enfans qui
cifloient, et crioient les escoliersad lapides,
et les
suirent et poursuirent jusques à la maison de Savoisy,
etad motum IIIJ vel VJ s'esmurent
 IIJe, et tant que par
force entrerent en la court de Savoisy, alors se revengerent
ses vallès qui furent aucuns navrez de pierres,
et fu lors que desmut ses gens. Et pour ce que rumeur
fut que l'en tuoit les gens de Savoisy en son hostel,
aucunes gens d'entour le bordeau de Tyron trairent et
issirent de la taverne, et prirent ars et cousteaus, et
tandis que les escoliers estoient en sa rue, les poursuirent
et chacerent, non pas que les veist ne ne cognoisce,
et ceulx sont dignes de punition, et non pasinnocentes,car de raison ancor vaudroit miex
delictum
remanere impunitum quam innocentem punire.
Allegue
audit fait conjectures, car audit jour et heure avoit
moult peu de gens, et n'y avoit un seul gentilhomme,
ne en son hostel n'y avoit armeures, ne ars, ne saiettes,
et pour ce que partie a requiz les delinquans soient
puni, le welt, maiz parce qu'est innocent, lui ne doit
point estre puni, attendues les conjectures, et lui plaist
que la Court extende à ce cas sa main, à quoy s'atent
et y a fiance. Et à ce que partie a dit de l'Université
qui est bel joyeau, vray est, car par elle la foy et crestienté
est essaucée; quant à lui onques ne fit excès,
fors un du procureur du Roy en son hostel, dont en
a esté delivrés par le Roy et sa justice de ceans, où sa
grace et remission fu enterinée, maiz onques autre villain
cas ne fist; quant au cas present, il y a respondu,
car de la venue de ceulx qui vindrent à son hostel, il
n'en scet rien, ne n'en fit rien, ne ne doit point estre
dit receptateur, attendu la nature de receptation, où
science est requise et communication, et s'il eust sceu
que maufaiteurs y eussent esté, ne les eust pas
laissié issir, maiz doit estre dit, cel fait plus
fatoestre
avenu que de propos et volenté. Et à ce que l'en lui
pourroit dire que le povoit empescher et ne l'a pas
fait, dit que ce est à dire et entendre, quant aucun scet
aucun voloir faire delict ou crime, et à lui apartient
de l'empescher et ne l'empesche, il en est tenu,non
sic in proposito suo,car il ne scavoit rien du
fait, maiz
furent aggresseurs les escoliers, et si a fait bonne diligence
d'envoier ses gens en Chastellet ou en la Conciergerie.
Quant à ceulx qui s'en sont fuiz, ne sont pas
à lui, et si les savoit à LX lieux, les poursuiroit par
justice, si requiert estre excusé, et soient veues les
information faictes à sa justification, si ne conclud
autrement, veu que partie aussy n'a point conclu, et
si faloit conclurre, sa conclusion s'ensuitex suo facto.
Ce fait, le president a recommandé la Court en
prenant ces mos:Opera que ego facio testimonium
perhibent de me, et a fructibus eorum cognoscetis
eos;la Court fera si bien justice et raison telement
que parties s'en tendront pour contens. Et a dit la
Court que se les parties wellent soy arrester aux
information et à ce que tout soit fait souverenement
et de plain, et en ce cas la Court parleroit de bouche
audit chevalier, et en oultre fera ce qu'il appartendra.
Et sur ce le procureur de Savoisy, interrogué s'il
advouoit son advocat, a dit que oy.
L'Université par son proposant a dit au contraire de
ce que partie avoit dit que IJ des maistres ou supposts
avoient envoié audit Savoisy, qu'il n'en est rien,
et après ont mercié la Court et priz jour à respondre
sur ce que la Court a interrogué les parties, si se
wellent rapporter aux informations, l'Université a
priz à revenir sur ce dire leur response à demain à
 IX heures, et partie adverse a dit que n'est pas raison
qu'ilz dient leur responce, jusques à ce que l'Université
ait dit la sienne, attendu qu'il est defendeur,
et pour ce parlera le conseil dudit chevalier à lui, et
aussy en revendra à demain à IX heures.
Mercredi, XXe jour d'aoust, au Conseil.
Cedit jour, environ X heures, par maistre André
Cotin, advocat ceans, a fait proposer non pas par lui
comme advocat, maiz comme suppost d'icelle Université,
en respondant à certain interrogatoire hier fait
par la Court, en remerciant la Court de la bonne affection
et diligence qu'elle a eu et a adès à ladicte Université
en ce fait selon justice et raison, en suppliant
en oultre qu'elle weille perseverer en leur justice, et
proteste qu'il ne tend que à fin civil. Et dit que après
le propos hier fait par elle et la response de messire
Charles de Savoisy, chevalier, et que la Court exposa
partie de la besoigne, et pour ycelle abbreger demanda
se les parties voudroient descendre à pranre droit
par les informations, et que sur ce eust delay; si a
deliberé sur ce ycelle Université et dit qu'elle a requiz
la Court representans le Roy, à qui a acoustumé de
recourir, et ce que proposa hier et ancor propose, ce
ne fait pas ne ne fit comme partie formelle qui se face
contre Savoisy, maiz comme denunciant les excès qui
lui ont esté faiz par ledit Savoisy, pour en avoir justice
et y estre procedé souverenement et de plain,
et pour ce a amenistré tesmoins, à ce que par la prise
dudit Savoisy l'en l'y face justice. Et ancor supplient
et requierent que la Court,ex suo nobili officio,procede
à lui faire raison et justice, et si n'y a assez preparatoires,
est preste de les administrer, et que le procureur
du Roy face ce que lui appartendra. Si dit que
par ceste maniere la Court y doit proceder, et ce
requierent.
La Court ou le president pour elle recite que en la
Court est acoustumé par le stile de proceder aucune
foiz par voie ordinaire, aucune foiz par voie extraordinaire,ut in criminibus,es quelx aussy selon
l'exigence
du cas l'en procede par voie ordinaire, maiz par
informations n'est pas accoustumé de condempner,
maiz seulement de mettre parties en procès. Et pour
ce que l'Université, que la Court voudroit adès conforter
et ayder par justice, ne se welt point rapporter
aux informations, selon ce que avoit hier esté interrogué,
ne saveroit ne ne pourroit condempner ou
absoudre.
Savoisy propose et dit que, attendu l'appoinctement
hier fait par la Court, se l'Université eust responduformaliter,eust aussy respondu
trancheement, et pour
ce que la maniere et propos de l'Université n'est pas
accoustumée, c'est assavoir que la Court à la seule
denunciation d'une partie face droit, maiz se doit
ycelle Université constituer partie, autrement pourroit
gaigner contre raison, etclaudicaret judicium, quod
equa lance procedere debet.Dit qu'elle doit
respondre
premierement, et, ce fait, est prest de respondre,
aliàs
n'est recevable ne raisonnable la requeste de l'Université,
maiz apartient au procureur du Roy ce que elle
requiert et offre de respondre par peremptoires, si
doit estre oy, non pas estre priz, ne contre lui estre
procedé par voie extraordinaire.
La Court après ce et les parties oyes offre à faire
justice et dit qu'elle verra les informations, et, ce fait,
fera ce qu'il appartendra.
L'Université propose et dit qu'elle n'a pas parlé à
Savoisy ne à Cousinot son advocat, et pour ce ne welt
point repliquer au propos de Savoisy, maiz requierent
justice à la Court, laquelle a dit qu'elle a ouvert les
manieres de proceder ceans, et pour ce se arreste à
son autre responce cy devent faicte, si procederaex
nobili officio,et autrement, comme il appartendra.
Samedi, XXIIJe jour d'aoust.
Cedit jour, a receu le graphier la cedule de certainne
ordonnance ou condempnation faicte par le Roy en
son Grant Conseil, pour et au prouffit de l'Université
de Paris à l'encontre de messire Charles de Savoisy,
chevalier et chambellain du Roy, et aucuns ses vallés
et familiers, et autres crimineulx, sur le propos d'icelle
Université, d'une part, et dudit Savoisy, d'autre
part, le XIXe de ce moiz, ou livre des Plaidoiries de
l'an CCCC  IIII, et du XIXe de juillet, ou livre du Conseil
oudit an. Et combien que la Court de ceans, pour
ce que au temps du crime par les dessusdiz Savoisy et
vallés crimineulx perpetré, le Roy estoit mauhaitié, si
n'y povoit pourveoir en sa personne, eust esté ordonnée
et chargée ou grant Conseil de pourveoir à ladicte
Université, que par ja près de V sepmaines avoit cessé
de sermons et faiz scolastiques, toutevoie, pour ce
que le propos et entention de l'Université tendoit à
fin et maniere non accoustumée ceans, pour ce qu'elle
protestoit qu'elle ne se faisoit, ne ne voloit faire partie,
maiz requeroitex nobili officio Curie
estre satisfaite et
reparée desdiz crimes et malefices, et que l'en n'a
ceans accoustumé en fait de justice, fors proceder es
causes où il a demandeur et defendeur, le Roy retourné
en santé, en son Grant Conseil, consideré lesdiz malefices,
propos dessusdiz et ce qui faisoit à considerer,
a ordonné estre fait et dit ce qui s'ensuit, par une
cedule baillée audit graphier pour estre enregistrée.
Il sera dit que le Roy ordonne que la maison messire
Charles de Savoisy sera demolie et abatue aux
coulx et despens de la matière d'icelle maison, et le
residu d'icelle matiere sera baillée à l'eglise de Saincte
Katerine du Val des Escoliers, en laquelle eglise partie
des offenses et malefices proposez par l'Université
furent faiz, et se commencera la demolition mardi
prouchain, qui sera faicte par les officiers du Roy et
par justice. Avecques ce, le Roy condempne ledit messire
Charle de Savoisy en cent libvres parisis de rente
admortie, qui sera assise à l'ordonnance de la Court
de Parlement, pour fondation de chappelles, et aussy
le condempne en mil libvres tournoiz pour satisfaire
aux blessiez de ladicte Université par l'ordonnance
d'icelle Université, et en autres mil libvres tournoiz au
prouffit de l'Université. Et delivre le Roy ledit messire
Charle de l'arrest ou mainmise en la personne
dudit messire Charles, et de touz procès contre ladicte
Université. Et n'est mie l'entention du Roy que les
serviteurs, familiers, ne autres quelcunques coulpables
des crimes et malefices commiz contre ladicte Université
soient en rien comprins en ceste ordonnance ou
condempnation, maiz welt le Roy qu'ilx soient tres
bien puniz selon leurs demerites, et enjoint à ses gens
de Parlement, au prevost de Paris et tous autres ses
justiciers que ilz les preignent et facent pranre où
ilz pourront estre trouvez, et en facent telle justice
qu'il en soit memoire et exemple partout.
Ce que dessus est dit a esté pronuncié en la presence
du Roy en la grant sale de son hostel lez Saint Pol, à
Paris, par le premier president de Parlement, le vendredi
 XXIJe de ce present moiz, presens le Roy de
Navarre, les ducs de Berry et de Bourbon, oncles du
Roy, l'Université de Paris, pluseurs contes, barons,
chevaliers et escuiers, pluseurs du Grant Conseil et
de la Court de Parlement et pluseurs autres.Et qui
vidit et audivit, testimonium perhibet de his,
present
aux piez du Roy, ledit graphier. (Signé:) BAYE.
Vendredi, XXIXe jour d'aoust.
Alexandre des Marez, changeur de Paris, a dit en
la Court qu'il avoit IJ mil frans touz prest de par messire
Charles de Savoisy, et d'autre cousté mil et
 Vc frans, d'autre cousté pour certeinne rente de C libvres
parisis pour l'Université de Paris, envers laquelle avoit
esté ledit Savoisy, huy a VIIJ jours, condempnez, et ce
a esté requiz estre enregistré.
Vendredi, Ve jour de septembre.
L'evesque de Paris a requiz que l'en lui lesse mettre
une eschelle à la Croix du Tiroir pour escheller IJ maufaicteurs
faulseres.
Mercredi, Xe jour de septembre.
Cedit jour, a esté ordonné que ..., prestre,
que l'en a trouvé nayé en Seinne, seroit enterré en
terre saincte, nonobstant le procès pendant entre le
Roy, d'une part, et l'evesque de Paris, d'autre, et
sanz le prejudice du droit des parties.
Venredi, XIJe jour de septembre.
Cedit jour, ont esté presentées certeinnes lettres
patentes sur la retardation d'un procès jugié dont l'arrest
estoit à pronuncier, d'entre les religieus de Saint
Germain d'Aucerre, d'une part, adjoint le procureur
du Roy, et messire Gacelin du Boiz, chevalier, bailly
de Senz et dudit Aucerre, Pierre Cousinot, procureur
du Roy audit Aucerre, maistre J. Mauduit, lieutenent
dudit bailli, et autres, d'autre part, et lequel procès
avoit esté jugiésupra,le IIJe de
ce moiz de septembre,
sur l'enterinement desquelles lettres, tout veu et consideré,
a esté deliberé par tous messeigneurs dessusdiz,
hors l'oppinion d'un ou de IJ, que la Court
n'obtemperera point auxdictes lettres.
Mercredi, XIJe jour de novembre.
Cedit jour, fu ordonné, que non obstant que aucuns
advocas et procureurs de ceans et autres eussent empetré
devers le Roy nostre Sire l'office, bourses et gages
de graphier criminel vacants ceans par la mort de feu
maistre Jehan de Cessieres, jadis et en son vivant
graphier criminel, que election seroit faicte du plus
ydoine et convenable homme à tel office, qui n'estoit
pas impetrable, maiz electif.
Juesdi, XIIJe jour de novembre.
Ce jour, furent assemblez messeigneurs des IJ Chambres
et pluseurs des maistres des Requestes de l'Ostel
du Roy, le procureur du Roy et les IJ advocas du Roy,
et fu esleu par la plus grant partie de mesdiz seigneurs
maistre J. du Boiz, paravant notaire du Roy, en graphier
criminel, et lui fu dit qu'il averoit les bourses
et gages que avoit maistre J. de Cessieres, par avant
graphier criminel, comme annexées audit office par
l'ordonnance du Roy faicte au temps que le graphier
civil qui est à present fu esleu.
Samedi, XVe jour de novembre.
Après ce, furent assemblées les IIJ Chambres, c'est
assavoir de Parlement, des Enquestes et des Requestes
du Palaiz, et fu faicte election du lieu vacant par le
trespas de maistre Ja. Bouju, et combien que les voix
de messeigneurs churent sur pluseurs et divers, toutevoie
maistre J. Romain eut pluseurs voix.
Cedit jour, Jehan Perrigny, dit Corbelet, s'est consenti
et consent que J. Brifaudin, prisonnier en la
Conciergerie, soit eslargi jusques à la Chandeleur prouchainement
venant, à peinne de C libvres parisis à
appliquer au Roy, de rendre ses comptes de l'execution
et recepte que ledit Brifaudin avoit faicte ou paiz
de Champaigne pour la rançon du conte Duglas qui
doit rendre à messire Phelippe des Essars, et maistre
Jaques de Ruilly, president, qui de present sont absens,
ou à leurs commiz, dedans ledit temps, si ne tient
auxdiz commiz, et ce a promiz ledit Brifaudin qui a
renuncié à un appel qu'il avoit fait dudit J. Perrigny,
le XIIJe de ce moiz, et par ce doit LX solz.
Mercredi, XIXe jour de novembre.
Ce jour, a esté receu maistre J. Romain, licencié
en loiz, en Parlement, en la Chambre des Enquestes,
ou lieu de maistre Guillaume de Celsoy qui a monté de
ladicte Chambre des Enquestes en la Grant Chambre,
ou lieu de feu maistre Jaques Bouju, et a fait ledit
Romain le serment, après ce qu'a esté publié le scrutine
par maistre Eustace de Laitre, maistre Robert
Mauger et P. Buffiere, commiz à ce de par la Court,
pour ce que messire P. Boschet, president, commiz à
ce de par monseigneur le Chancellier empeschié, n'estoit
peu venir ceans aggravez de maladie.
Mardi, XVIIJe jour de novembre.
Ce jour, ont esté delivrez C frans de l'argent deposé
aux Maturins apartenens au prieur de Cerfroy, à cause
de l'execution de messire Raoul de Chenevieres, audit
prieur pour faire une cloche en l'eglise où ledit Chanevieres
a ordené certeinne messe, et ceste delivrance
a esté faicte par l'ordonnance de maistre Th. Tiessart,
conseiller du Roy nostre Sire ceans, et à compter l'argent
a esté present J. Hutin, clerc du graphier, pour
ce que ledit graphier n'y povoit estre, et ce ly a relaté.
Vendredi, XXVIIJe jour de novembre.
Ce jour, a esté maistre Henry de Cessieres, filz de
feu maistre J. de Cessieres, jadiz graphier criminel,
receu en office de notaire ou lieu de maistre J. du
Boiz, jadiz notaire du Roy ceans, et à present graphier
de Parlement criminel, et a donné congié la Court
audit Henry d'aler à Orleans pour soy faire licencier
en droit civil de cy à la Chandeleur prouchainement
venant.
Item, cedit jour, a requiz à la Court maistre N. de
Lepoisse, graphier des presentations, que comme il
eust un filz licencié en droiz civil et canon, et il eust
volenté de le instruire en office de notaire, et de lui
pourveoir ou faire pourveoir par le Roy nostre Sire
des bourses et gages, ou de l'un des deux, en esperance
qu'il puist venirtandem,selon ce
qu'il verra que
sondit filz se portera à l'office qu'il a, il pleust à la
Court d'avoir ce agreable, nonobstans certeinnes ordonnances
que l'en dit estre faictes de l'union de bourses
et gages avecques les offices de graphiers. A quoy a
respondu la Court que à elle n'est pas d'ordonner
desdictes bourses et gages, toutevoie ce qu'il plaira
au Roy ordonner ou cas dessusdit, attendu que ledit
 N. a longuement, louablement, notablement et sagement
et aussy loyaument exercé sondit office, averont
bien agreable, ce qu'a requiz ledit N. estre enregistré.
Lundi, premier jour de decembre.
Ce fait, s'est levée la Court pour aler aux exeques
de feu maistre Jaques Bouju, jadiz conseiller du Roy
en la Court de ceans.
Samedi, XIIJe jour de decembre.
Ce jour, l'abbé de Saint Nycolas ou Boz, maistre
 J. de Monnentueil, chanoine de Paris, Girart d'Athies
et Gilot de Pont de Pierre, executeurs de feu monseigneur
l'arcevesque de Besançon, ont requiz à la Court
que, comme monseigneur l'evesque d'Arras, l'evesque
de S. Flour et sire Mahiu de Lignieres, maistre de
la Chambre des Comptes du Roy nostre Sire, nommez
executeurs dudit de Bezançon en son testament, se
soient excusez du fait de ladicte execution quant à
receptes, mises et comptes, et aussy eulx premierement
nommez, empeschez pour pluseurs besoignes
autres, ne puissent pas continuelment entendre au fait
de ladicte execution, y pleust à la Court de leur bailler
pour coadjuteur maistre J. Fleury, notaire du Roy,
et jadiz serviteur dudit de Bezançon, et ouquel se fioit
en sa vie, pour miex faire et parfaire le fait de ladicte
execution, ce que la Court leur a octroyé, et ce ont
requiz estre enregistré et en avoir lettres.
Dimenche, XIIIJe jour de decembre.Curia vacat.Ce jour, l'evesque d'Arras
a dit et protesté
au graphier de Parlement que son entention n'est
pas de soy meller aucunement de l'execution de feu
l'arcevesque de Besançon, quant à ce qui regarde fait
de recepte ou de mises, ou de compte rendre faire ou
soy entremettre aucunement, nonobstant qu'il soit
executeur nommé, maiz seulement comme conseiller
et ami soy entremeller d'icelle execution, et y bien faire
de son povoir à la conseiller seulement, et ce a requiz
estre enregistré.
Mardi, XXXe jour de decembre.
Cedit jour, maistre Pierre de Gynes, clerc et notaire
du Roy, et secretaire de monseigneur de Berry, a miz
et consigné devers la Court cent solz parisis que se
dit devoir pour le terme de Noe derrain passé, pour la
moitié de la rente de l'ostel où il demeure, assiz devent
l'ostel du conte de Harcourt, emprès l'ostel maistre
Jaques de Ruilly, president ceans, laquelle rente apartient
au religieus de Molesme; ce depost fait, pour ce
qu'il n'a trouvé aucun qui ait volu pranre ne recevoir
lesdiz C solz, et afin que l'en ne luy puisse demander
peinnes, et consent que ladicte somme de C solz soit
baillée aux procureurs desdiz religieus, abbé et couvent,
ou à leur procureur deument fondé.
1405.
Samedi, IIJe jour de janvier.
Sur ce que entre messire Guillaume Daguin, prestre
et chanoine de Saint Aignen d'Orleans, et le chapitre
de Saint Aignen d'Orleans, les procureur du Roy et
du duc d'Orleans, d'une part, et l'Université d'Orleans
et aucuns supposts d'icelle Université, c'est assavoir
 J. de Corbye, Jehan de Rambures, Guillaume de Craon
et pluseurs autres, d'autre part, estoit meu un procès
ceans pour occasion d'un excès et bateure faicte en la
persone dudit Daguin, dont l'en disoit lesdiz singuliers
estre coulpables, et à occasion dudit procès, ladicte
Université eust privé ledit Daguin et ledit chapitre ou
capitulans dudit St Aignan de ladicte Université,
nonobstant inhibitions et defenses de la Court, maiz
ou contempt de ce eussent lesdiz de l'Université fait
pluseurs rebellions, excès et outrages contre l'onneur
de ladicte Court et en la persone d'aucuns huissiers ou
sergens royaulx, envoiez de par icelle Court, lesquelx
avoient boutez hors de leur assemblée, quant il faisoit
ou faisoient ou vouloient faire lesdictes inhibitions et
defenses; sur lequel procès et inobeyssance eussent les
coulpables esté adjornez en personne ceans, et au jour
fussent venus messire Baude de Mascon, docteur en
ladicte Université, et maistre J. Thomas, procureur
general de la dicte Université, ceans, et par vertu de
certeinnes lettres patentes d'icelle Université eussent
dit à la Court qu'ilx avoient en mandement que, se
ladicte Court ne voloit renvoier ladicte cause à Orleans,
intimassent cessations. Et pourtant, considerée la simplece
desraisonnable et arrogance d'icelle Université,
et que renommée estoit que tant en general, es faiz
d'estude comme autrement, et es particuliers et singuliers
supposts ladicte Université se gouvernoit mal,
eust ordonné que par lettres closes d'icelle Court
seroient aucuns mandez, comme fu fait selon la teneur
des lettres qui s'ensuit:
Venerabiles atque carissimi. Zeli fervor et ea, quam circa
rei publice stabilitatem et permanentiam gerere debemus, cura,
sollicitudo etiam, propriique officii necessitas, preterea decor
regni, honor cleri, nec minus caritas et affectio quam erga vos
habemus, nos excitant, inducunt, immo impellunt ut scandalis
que statum vestrum dehonestant et prosternunt obviemus, et
ejusdem honestatem prosequamur atque augere enitamur.
Itaque, cum insolentie atque malorum morum procacis temeritatis
cetum vestrum hactenus tam fructiferum perturbantis,
inertie insuper atque desidie nonnullorum vestrûm rumores
dudum, sepe et multum nostras permoverint aures, mandamus
vobis, atque, si opus est, precipimus quatinus rectorem scolasticum,
vestros magistros J. de Matiscone, Geraldum Bagouli,
procuratores nationum Francie, Acquitanie, Picardie, Burgundie
et Campanie, nec non magistrum J. Thome, J. de Corbye,
 J. de
Rambures, Guillelmum de Credonio, priorem de Fougieres,
Bertrandum Itier, fratrem prioris de Cemoy, Nycolaum Gehe,
Hutinum de Dicy, Henricum Quellet et Theobaldum Carpentarii,
bedellum vestrum, nonnulla honorem vestrum attinentia audituros
et coram nobis secunda instantis januarii personaliter staturos
transmittere nullatenus vos omittatis, quos feliciter conservet
Altissimus. Scriptum Parisius, sub signeto Camere, XVI decembris. BAYE./
Et au jour dudit mandement, qui fu hier, n'eust envoié
aucuns icelle Université, mais seulement fussent venus
 J. de Corbye, nepveu de monseigneur le Chancellier
dessus nommé, Guillaume de Craon et Hutin Dicy
dessusdiz, et aussi eust icelle Université envoié lettres
excusatoires, contenens en effect que pour l'empeschement
de l'estude et pour defaut d'argent n'avoit
icelle Université peu obeir au mandement de la Court.
A delayé la Court à ordonner sur ce et respondre sur
lesdictes lettres excusatoires jusques à un autre jour,
et quant aus trois dessusdiz qui estoient venus en
obtemperant et obeyssant à la Court, elle leur a donné
congié d'eulx en retourner, jusques à ce que autrement
en ait ordonné.
Mercredi, VIJe jour de janvier.
Ce jour, la Court, pour ce que l'Université d'Orleans
avoit desobey à envoier aucuns que la Court avoit
mandé d'icelle Université, comme apert par le registre
du IIJe jour cy dessus, a ordonné que le graphier face
ung mandement au premier huissier ou sergent, par
lequel sera commendé à ladicte Université, sur quanque
ilz se puent mesfaire envers le Roy et sa Court, qu'ilz
envoient celx qui estoient mandez par icelle Court, et
aussi auxdiz singuliers, que à peinne de prise et expletation
de leur temporel ilz veignent et comparient
ceans personelment le IIJe jour de fevrier prouchain
venant.
Cedit jour, la Court a donné congié à maistre Phelippe
Villate d'aler hors en Picardie, pourveu que
laisse ydoine substitut.
Juesdi, VIIJe jour de janvier.
Cedit jour, messire Henry de Marle, president premier
ceans, sire Mahiu de Lignieres, maistre en la
Chambre des Comptes, Robert Le Tirant, J. L'Escuier,
messire J. Guellan, prestre, et Mahiu de Brichancourt,
executeurs du testament de feu monsr le viconte d'Acy,
ont soubmiz l'execution à la Court, de laquelle se sont
excusez et deschargez messire H. de Marle et sire
Mahiu de Linieres dessusdiz, quant à mise, recepte et
rendre compte, maiz quant à conseiller ladicte execution
se sont offers et presentez. Et se sont chargez de
faire le fait et charge, mise et recepte de ladicte execution
messire J. Guellan, prestre, et Mahiu de Brichancourt,
escuier, dessus, à la requeste et conseil de leurs
co-executeurs.
Item, cedit jour, maistre Phelippe de Boisgillou et
maistre Pierre Le Fevre ont esté ordonnez à oir le
compte de ladicte execution.
Venredi, IXe jour de janvier.
Cedit jour, la Court a ordonné au graphier par une
requeste baillée par les gens de messire Charles de
Savoisy qu'il face delivrer audit messire Charles mil
et Vc frans qui sont au change Alexandre des Marès,
qui les avoit en depost pour acheter rente qu'il a trouvée
pour l'assiete faire à l'Université de Paris, selon
certeinne condempnation faicte par le Roy nostre Sire
en son hostel de St Pol, en aoust derrain passé.
Venredi, XVJe jour de janvier.
Ce jour, Aleaume Cachemarée a relaté au graiphe
que, pour ce que hier ly apparu certeinnement que
messire Charles de Savoisy, chevalier, ou ses gens et
officiers pour lui avoient acheté C libvres parisis de
rente rendues à Paris de messire Renier Pot, a fait,
par l'ordonnance de la Court, delivrer audit de Savoisy
ou à ses diz gens la somme de mil et Vc frans, deposée
au change Alexandre des Marez pour emploier en
fondation de certeinnes chappellenies au prouffit de
l'Université de Paris.
Item, a relaté ledit Aleaume qu'il a defendu à
 J. Hure et Miles Du Brueil, notaires ou Chastellet de
Paris, et en la presence desquelx ledit achat avoit esté
fait, qu'il ne rende les lettres dudit contract, ne ne
baille audit Savoisy ne à ses gens sanz le congié et
consentement de la Court.
Lundi, XIXe jour de janvier.
L'Université de Paris par un maistre en theologie a
proposé et dit que me Pierre de la Casteigne, maistre
en medicine, a demouré XXX ans en l'estude de Paris,
et fu licenciez en ars, en la premiere audition et en
medicine le second, et si a esté deputé legat ou fait de
l'union de l'Eglise, si supplie que la Court l'ait pour
recommendé en sa bonne justice, et par especial en
une cause que ledit Casteigne a ceans, qui touche
l'onneur du Roy, de l'Eglise et de l'Université et de
l'eglise de France, si vendront à demain les parties à
plaider.
Mercredi, XXJe jour de janvier.
Au jour d'ui, Raoulet Grison, clerc du Roy nostre
Sire, comme l'en dit, et du mareschal de Rieuz, lequel
avoit refusé à porter tesmoignage ceans un jour de la
sepmainne passée après disner devant aucuns de messeigneurs
de la Court, commissaires, et à qui à leur
commendement avoit desobey, et s'estoit defendu de
fait et rebellé à l'encontre des huissiers de ceans qui
par le commendement desdiz commissaires le vouloient
mener en la Conciergerie pour tenir prison, et les avoit
injuriez de paroles et par especial l'un d'eulx, après
ce que il eust esté prisonnier et eslargi et qu'il se fust
repenti pluseurs foiz en pleurant et disant qu'il estoit
abuvrez de vin à l'eure, est venus en jugement, et à
 IJ genoulx et en pleurant a crié mercy à la Court à
mains joinctes, en suppliant qu'elle lui voulsist pardonner
son meffait, et aussy en suppliant audit huissier
pardon, pour quoy la Court a remiz au Conseil la
taxation de l'amende.
Venredi, XXIIJe jour de janvier.
Cedit jour, monsr l'evesque de Paris, d'une part, et
l'evesque de Lodeve, d'autre part, sur certain descort
qu'il ont ensemble à l'occasion des biens d'un prisonnier
larron qui est es prisons dudit de Paris, se sont
rapportez au jugement de la Court.
Lundi, XXVJe jour de janvier.
Cedit jour, a esté ordonné que un appellé Brifaudin,
sergent royal, qui estoit adjornez et estoit prisonnier
pour cause de certein argent que devoit avoir receu
pour la redemption d'aucuns prisonniers en Angleterre,
c'est assavoir messire Pierre des Essars et autres, s'en
ira jusques au landemain de mi caresme que comperra
en personne pour rendre compte, et est mise au neant
l'obligation qu'avoit fait ledit Brifaudin à un huissier
d'armes qui l'avoit emprisonné, et tout du consentement
de messire Phelippe des Essars, à la relation de
maistre Ja. de Ruilly, president.
Cedit jour, a esté ordonné par requeste que mil escus
qu'avoit ordonné messire J. de Poupaincourt, jadis
president premier ceans, pour la fondation de certeinnes
messes, seront mises devers la Court pour convertir
en la rente admortie desdictes messes que la
Court arbitre à L libvres parisis, et seront tenus le
chapitre de Roye, en l'eglise duquel lesdictes messes
avoient esté ordonnées, et les executeurs dudit Poupaincourt
de querir ladicte rente, pour laquelle, se
lesdiz mil escus ne souffisent, y sera fourni selon la
teneur du testament dudit defunct.
Mercredi, XXVIIJe jour de janvier.
Cedit jour, la Court, à la requeste faicte par l'abbé
de S. Mard de Suessons, a octroyé que ledit abbé joisse
de son temporel pleinnement soubz la main d'icelle
Court.
Messire Guillaume de Vierville, chevalier, a asseuré
Guillaume Taupin et Thomas de Condey, auxquelx la
Court a defendu qu'il ne parlent outrageusement ne ne
meffacent audit chevalier, à peinne de grosses et arbitraires
peinnes.
Maistre J. de Combes, procureur en Parlement, a
au jour d'ui eu congié d'aler à Pontoise pour faire certeinne
information en l'ostel Dieu d'icellui lieu.
Mercredi, IIIJe jour de fevrier, au Conseil.
Ce jour, a rendu le graphier IJ clefs du cofre de fer
appartenent à l'execution de l'arcevesque de Besançon,
qui estoit à S. Cloud, ouquel n'avoit rien, comme disoient
les gens dudit Besançon, à Thiebaut Amaurri, familier
de Casin, à qui les executeurs l'avoient lessié.
Venredi, VJe jour de fevrier.
Cedit jour, comparurent messire Raoul du Refuge,
escolatre d'Orleans, messire Gerault Bagouli, docteurs
en ladicte Université regens, maistre J. Thomas, licenciéin utroqueet procureur general de
ladicte Université,
non pas comme tel, et les procureurs des nations
de France, de Picardie, Bourgoigne, Acquiteinne et
Champaigne, non pas comme procureurs, Guillaume
de Craon, J. de Rambures, Hutin de Dicy, Henry Quellet,
et pluseurs autres estudians d'Orleans, auxquelx
la Court sur le gouvernement petit de ladicte Université,
tant en meurs que en faiz de l'estude, a parlé en
les reprenant, et par especial sur les cas plaidoiez le
 Ve dudit moiz, et finablement a ordonné la Court que
les defaus de ladicte Université et aussy remedes seront
miz en certeinnes cedules par chacun desdiz docteurs
et Thomasad partemet en secret, et
renvoieront devers
la Court leur adviz et lesdictes cedules, sanz ce que
l'un sache de l'autre, et puiz la Court advisera la provision,
et puiz en a renvoié lesdiz de l'Université.
Vendredi, VJe jour de fevrier, au Conseil.
Cedit jour, Pierre Le Nourrissier et Colin Tuebeuf,
poissonniers et bourgoiz de Paris, et fermiers du fossé
devers S. Victor lez Paris, ont consigné et deposé
devers la Court la somme de X libvres parisis que
devoient au receveur de Paris pour le Roy nostre
Sire, pour le terme de la Chandeleur derrain passé,
pour ce qu'ilz ont esté contrains à paier ladicte somme
par Jaques de Buymont, huissier, par vertu de certain
arrest et executoire d'icellui donné au prouffit de
Pierre Marquier contre les prevost et procureur de la
Marchandise de Paris.
Au jour d'ui a esté dit au graphier que face lettre
à maistre P. Le Fevre, conseiller du Roy, par laquelle
puisse faire inventoire des biens estans à Mayencourt,
appartenans à l'execution de l'arcevesque de Besançon.
Samedi, XXJe jour de fevrier.
Ce jour, la Court a defendu à peinne de Vc libvres
à Jehan Marcheou, chastellain de Touars, qu'il ne
mefface ne mesdie à Colart par soy.
Lundi, XXIIJe jour de fevrier.
Cedit jour, a dit monsr le president premier au
registre qui par la Court estoit ordonné que la main
du Roy mise aux biens de Bertran Bruneau avoit esté
levée par ladicte Court au proufit dudit Bruneau.
Juesdi, XXVJe jour de fevrier.
Ce jour, a esté levée la main des biens et corps de
Bertran Bruneau qui y estoit mise pour cause de
 IIJc libvres en quoy avoit esté condempnez envers le
Roy, et si a la Court miz certain appel entrejeté par le
procureur du Roy d'une sentence donnée au proufit
dudit Bruneau par les gens des Requestes de l'Ostel
du Roy au neant.
Samedi, derrain jour de fevrier.
Aleaume Cachemarée a requiz qu'il soit enregistré
que, du congié et auctorité de la Court, il va ou païz
de Pons de Cardilhac pour executer l'arrest de la Court,
ce qui lui a esté octroyé.
Juesdi, Ve jour de mars.
Cedit jour, a esté publiée une lettre royal sur l'impost
d'une taille imposée sur les subgès de ce royaume.
Lundi, XIIJe jour d'avril.
Ce jour l'arcevesque de Toulette, nepveu du Pape,
est venu en la Court au jour d'ui et a exposé l'affection
que le Pape a à la Court, à laquelle a recommendé
les causes touchans les eglises et personnes d'eglise,
et oultre s'est offert à parler à nostre Saint Pere sur
ce que la Court voudra; laquelle Court a remercié en
la personne dudit arcevesque ledit S. Pere et de sa
bonne affection qu'il a devers la Court, ce qui est
apparu en especial es prerogatives qu'il a données à
ladicte Court en son roole, et après ce s'est offerte
audit Saint Pere.
Mardi, XIIIJe jour d'avril.
Cedit jour, fu plaidoiée la cause d'entre Renault
d'Azincourt et autres, d'une part, et le procureur du
Roy, Pierre Aymery et autres, d'autre part, sur un
excès fait en l'ostel des filles dudit Aymeri soubz umbre
de mariage.
Mercredi, XVe jour d'avril.
Ce jour, avant les arrests, sur ce que l'en disoit que
les prevost et eschevins et loy de la ville de Cambray
avoient banni aucuns dont mention sera faicte cy après,
et dont procès avoit esté et estoit ceans, est appoincté
que l'evesque et les prevost et eschevins et loy de la
ville de Cambray, ou nom d'eulx et eulx faisans fors du
Roy des Romains, leur souverain signeur, et moiennant
certainnes lettres par eulx sur ce obtenues dudit
Roy des Romains, rendront et recevront l'abitation et
demourance de ladicte ville damoiselle Marie du Cavech,
Nycaise de Vaulx, Jaquemart de Dompierre, Jehan de
Billy, Hannequin L'Orfevre, Nycaise Daneau, Jaquemart
Huvot et Philibert Linart, boucher, que lesdiz de Cambray
avoient banniz et condempnez clers laiz, et leur
rendront tous leurs biens, se aucuns en ont esté prinz,
et se ilz sont en nature, ou sinon la juste valeur et estimation
d'iceulx, et promettront bonne paix et bon
accort avec lesdiz banniz et condempnez, et leurs
parens et amiz, et si les remetront et recevront aux
droiz, honneurs, franchises, libertez et prerogatives
des citoiens et habitans de ladicte ville, tout ainsi que
se onques n'eussent esté banniz ou condempnez; et
usera damoiselle Marie du Cavech et Girardin du Cavech,
son frere, de change et marchandise en la maniere
que les autres changeurs de ladicte ville en usent. Et
seront tous les procès de court de Romme et des
cours de Reins et de Cambray et de Parlement, pour
occasion de ce et autrement faiz et encommenciez, miz
du tout au neant. Et promettront lesdiz de Cambray
que, pour occasion desdiz procès et des choses par
lesquelles lesdiz banniz et condempnez avoient esté
banniz et condempnez, ne pour les circunstances et
dependances ilx ne leur porteront, ne feront ou feront
faire par eulx ne par autre injure ne villenie, ne à leurs
amiz, et ne les tendront, ne ne metront en aucuns
procès, et de ce bailleront si bonnes lettres, comme
l'en pourra faire en tel cas. Et quant aux injures, despens,
dommages et interests lesdiz banniz et condempnez,
qui ont frayé toute leur chevance en ceste
poursuite pour la bonne esperance qu'il ont tousjours
eue de la bonne justice de la Court de Parlement, ilz
s'en sont rapporté du tout en la bonne ordonnance de
ladicte Court, laquelle a ordonné que l'argent, qui par
l'ordonnance et appoinctement de ladicte Court a esté
queully et levé pour l'issue du royaume pour la cause
dessusdicte par commissaires ordonnez à ce par le
bailli de Vermendoiz, sera baillé et delivré à ladicte
damoiselle et auxdiz Nycaise de Vaulx et Jaquemart de
Dompierre, qui ont fait et paié les despens de la poursuite
faicte contre lesdiz de Cambray. Fait du consentement
de maistre Jaques Gregoire, vicaire dudit
evesque, Baudart de la Conquerie, receveur, Guerart
de Bousort, conseiller, et J. Aubri, clerc des IIIJ hommes
et gouverneurs de la ville et cité devent dicte, pour ce
presens à ce en leurs personnes ou nom et soy faisans
fors comme dessus, d'une part, et maistre Jaques Le
Fer, procureur de Marie du Cavech, de Nycaise de
Vaulx, Jaquemart de Dompierre, J. de Billy, Hannequin
L'Orfevre, Nycaise Daneau, Jaquemart Huvot et
Philibert Linart, boucher, d'autre part.
Venredi, XXIIIJe jour d'avril.
Cedit jour, l'Université de Paris est venue en la
Court, et, par la bouche d'un frere augustin, maistre
en theologie, a proposé et prinzpro themate: Docete
omnes,en le deduisant et concluant à ce que la Court,
quant elle sera appellée au Conseil sur le fait de
l'union de l'Eglise, mesme attendu que l'antipape de
Romme a envoié en l'Université par bulles et lettres
bonnes nouvelles, elle s'en weille acquiter, telement
que l'en puisse avoir brief union, et aussi que la Court
ne weille pas souffrir que des benefices qui ont esté
donnez ou temps de la substraction qui fu faite à
Nostre Saint Pere par le Conseil de l'Eglise et Court de
France, les procès touchans icelle substraction ne
soient demenez à Court de Romme.
Lundi, XJe jour de may.
Ce jour, la Court a commendé à maistre Jaques Le
Fer que soit avec maistre Michiel Mignon à l'encontre
de l'Université de Paris.
Mardi, XIJe jour de may.
Au jour d'ui, la Court a ordonné que maistre Guillaume
Barrau, secretaire du Roy et de monseigneur de
Berry, et Seguier Lauze auront delay de cy à lundi
pour bailler leurs lettres et procès mieux et plus
arreement à l'encontre des evesques de St Pons, du
Puy et pluseurs abbez et autres; et, quant au temporel
desdiz evesques, abbez et autres, qui estoit en la main
du Roy, la Court leur recroit soubz ladicte main
jusques à ce que autrement en soit ordonné, et, pendent
ce procès, s'il avient que aucuns desdiz evesques,
abbés et autres, dont le temporel estoit empeschié,
soit translaté ou alé de vie à trespas, la Court pourverra
auzdiz Barrau et Seguier, au regart du salaire
que demandoient auxdiz evesques, abbez et autres.
Mardi, derrain jour de juin.
Ce jour, la Court, oye la relation de maistre Guillaume
de Villiers, conseiller du Roy et commissaire
en ceste partie, a delivré aux Carmes de Paris par
requeste la somme de CCCC libvres tournois, restant de
plus grant somme venant des deniers et biens de
dame Perrenelle de Crepon, et laquelle somme estoit
en depost de par la Court au change demy sur le Pont.
Venredi, XVIJe jour de juillet.
Cedit jour, après disner, en la presence de messire
 H. de Marle, Y. de Boisy, presidens, et pluseurs
autres conseillers du Roy nostre Sire ceans, maistre
 J. Hoynart, procureur de l'Université de Paris, et
pluseurs maistres d'icelle Université ont permiz que,
sanz prejudice de leurs droiz et privileges, frere J. 
Bruillot, prisonnier en la Conciergerie, lequel avoit
demandé l'arcevesque de Rouen, lui soit bailliez et
rendus, attendu qu'ilz ont esté et sont anformez autrement
qu'ilz n'estoient au jour qu'ilz avoient fait ceans
leur requeste sur la reddition dudit prisonnier, et ce
ont requiz les parties estre enregistré.
Lundi, IIJe jour d'aoust.
Au jour d'ui, a relaté messire H. de Marle, premier
president en Parlement, au graphier que à l'entrée de
juillet, à un jour, à l'issue du siege, messire Anthoinne
de Craon, chevalier, qui voloit aler espouzer femme
à Arras, doubtans que il ne fust pas à Paris au premier
jour d'aoust, renouvella dès lors pour ledit premier
jour d'aoust la caution de mil libvres que autrefoiz
avoit baillée pour ramener J. de S. Pere à tel jour que
plaira le eslargir de nouvel.
Mardi, XJe jour d'aoust.
Au jour d'ui, avant les Plaidoiries, la Court a
ordonné que jusques à la Septembresche, J. de Saint
Pere sera elargi etinterimfera tout
son effort de
contenter ses crediteurs, et aussy messire Anthoinne
de Craon et la femme dudit de S. Pere le plegeront,
ut alias.
Mercredi, XIXe jour d'aoust.
Cedit jour, le Roy estant malade en son hostel de
Saint Pol à Paris de la maladie de l'alienation de son
entendement, laquelle a duré dès l'an mil CCC  IIIIxx 
et XIII, hors aucuns intervalles de resipiscence telle
quelle, et la Royne et le duc d'Orleans Loiz, frere du
Roy, estans à Meleun, où l'en menoit le Dauphin, duc
de Guienne, aagié de IX ans environ, et sa femme,
aagiée de X ans ou environ, au mandement de la
Royne, mere dudit Dauphin, Jehan, duc de Bourgoigne
et contes de Flandres, cousin germain du Roy
et pere de la femme dudit Dauphin, qui venoit au
Roy, comme l'en dit, pour faire hommage après le
decès de Phelippe, son pere, oncle du Roy jadis, de
ses terres, et pour le visiter et aviser, comme l'en
disoit, du petit gouvernement de ce royaume, souspeçonnans,
comme l'en dit, que la Royne n'eust
mandé ledit Dauphin pour sa venue, chevaucha hastivement
et soudainnement à tout sa gent armée de
Louvres en Parisis où il avoit geu, en passant par
Paris environ VIJ heures au matin, et aconsuit ledit
Dauphin, son gendre, qui avoit geu à Villejuyve, à
Gevisy. Et ledit Dauphin, interrogué après salus où il
aloit, et si voudroit pas bien retourner en sa bonne
ville de Paris, a respondu que oy, comme l'en dit, le
ramena environ XIJ heures contre le gré du marquiz
du Pont, cousin germain du Roy et dudit duc, et
contre le gré du frere de la Royne et d'autres qui le
menoient. Auquel Dauphin alerent au devant le Roy
de Navarre, cousin germain, le duc de Berry et le duc
de Bourbon, oncles du Roy, et pluseurs autres seigneurs
qui estoient à Paris, et le menerent ou chasteau
du Louvre pour estre plus seurement, dont se tindrent
mal contens lesdiz duc d'Orleans et la Royne, telement
quehinc indes'assemblerent à Paris,
du cousté dudit
duc de Bourgoigne, le duc de Lambourc, son frere,
à grant nombre de gens d'armes et ou plat païz pluseurs
de pluseurs païz, et à Meleun et ou païz environ
du cousté dudit d'Orleans, pluseurs, comme l'en dit.
Que l'en avendra, Dieu y pourvoie, car en lui doit estre
esperance et fience, et nonin principibus, nec in filiis
hominum, in quibus non est salus.
Juesdi, XXe jour d'aoust.
Furent apportées lettres closes de par le duc d'Orleans
devers la Court, quant l'en plaidoit, contenansin sommaque l'en avoit priz le Dauphin
contre la
volenté du Roy, de la Royne et du duc d'Orleans, son
oncle, et qui est le plus prouchain après pere et mere,
l'avoit l'en miz au Louvre, en commettant crisme de
lese magesté, comme à l'ayde de Dieu et de Nostre
Dame pençoit à maintenir, si requeroit la Court qu'elle
ne souffrist ledit Dauphin estre transporté, ne entré
plus gens d'armes par les portes de Paris pour paeur
de commotion.De data XIX hujusmensis.
Mercredi, XXVJe jour d'aoust.
Cedit jour, fu apportée une cedule à la Court, dont
la teneur est enregistrée en la fin de ce livre du Conseil
de ceste année, de par le duc de Bourgoigne par
maistre Baude des Bordes, son secretaire, de laquelle
cedule a autant baillié à l'Université de Paris, et en
pluseurs autres lieuz et citez de ce royaume, comme
l'en dit.
Venredi, XXVIIJe jour d'aoust.
Cedit jour, à matin et après disner, a esté plaidoiée
une cause de gage de bataille sur la mort de feu messire
Bernard de Castelbayart, chevalier, entre messire
Bertran de Terride, d'une part, et le sr de Castelbayart,
nepveu du feu de Castelbayart.Criminale.
Samedi, Ve jour de septembre.
Cedit jour, après disner, les IJ Chambres assemblées,
furent apportées lettres de creance, de par le duc
d'Orleans, par aucuns de ses officiers, avec lettres
patentes seellées du grant seel dudit duc, responsoires
à la cedule envoiée à la Court du XXVJe d'aoust derrain
passé, dont la teneur est ou livre des
Ordonnances.
Samedi, XIJe jour de septembre.
Cedit jour, ont presenté lettres seellées des seaulx
des ducs de Bourgoigne, de Lambourc et le conte de
Nevers, freres, par IIJ ou IIIJ chevaliers ceans de par le
duc de Bourgoigne, lesquelles lettres estoient comme
replicatives aux lettres envoiées par le duc d'Orleans,
de toutes lesquelles la teneur est contenue ou livre
des Ordonnances.
Cedit jour, fina le Parlement, et fu dit, comme
puiz XVe avoit esté ordonné par lettres patentes
royaulx, que par les vacations s'aucuns des seigneurs,in debito et competenti numero,vouloient
venir ès
Chambres et juger des procès, gaigneroient et averoient
leurs gages.
Juesdi, IIIJe jour d'octobre.
Cedit jour, a esté commandé, et autre foiz au graphier,
qu'il signast la commission d'entre Guillaume
de Buschaille, d'une part, et la dame de Giac, d'autre
part, à maistre Phelippe de Boisgillou, J. Charreton
et G. Petit Sayne, etcuilibet cum adjuncto,non obstant
qu'elle fust distribuée à maistre O. Gencien et Ja. 
du Gard, car les dessusdiz sont du païz, et a esté Gencien
recompensé par Charreton, ou cas qu'il feroit
l'enqueste, et aussi sera recompensez du Gard par
cellui qui fera ladicte enqueste.
Mercredi, derrain passé, qui fu XVIIJe jour de ce moiz
(de novembre), les maistres, procureur et escoliers et
chappellains du college de Dormans fondez à Paris ou
Cloz Brunel, des bourses desquelx la collation est nouvellement
devolue et venue à la Court de ceans par le
trespas de messire Guillaume de Dormans, jadis arcevesque
de Senz, nepveu de messire J. de Dormans, en
son temps, chancellier de France et cardinal au temps
du regne du roy Charle quint, pere du Roy present,
lequel cardinal fonda ledit college, et aussi par le
moien d'un certain accort ou arrest fait et passé ceans
entre l'abbé et couvent de S. Jehan ès Vignes lez Suessons,
d'une part, et lesdiz escoliers et ledit Guillaume,
d'autre part, dont la teneur appert ou livre des
Ordonnances de ceans, sont venus ceans et ont fait
reverence et obeyssance à ycelle Court en suppliant
qu'elle les ait pour recommendez, et ce ont requiz
estre enregistré.Commissarii deputati pro collatoribus
Marle et Mauger.
Samedi, XXJe jour de novembre.
Cedit jour, messire Henry de Marle, chevalier et
premier president ceans, en pronunçant l'arrest d'entre
maistre Matelin Waroust, clerc et notaire du Roy, et
clerc au Tresor, d'une part, et maistre Mahiu de
St Omer, et Raymon Lorier, notaire du Roy, d'autre
part, pour ce que ledit Matelin s'appelloit en ses
lettres graphier du Tresor, dist que la Court de ceans
estoit souverainne Court du royaume et si notable que
chascun veoit et savoit, et pour ce appartenoit bien
que les offices de la Court eussent preeminence et auctorité
singuliere, tant en nom que autrement, devent
tous autres, et pour ce qu'ennul lieu hors ceans
n'avoit, ne ne devoit estre aucun qui se doie appeller
graphier, et que nul ne doit estre appellé graphier,
sinon le graphier de ceans, si defendi à tous clercs
que nul ne se appellast d'ores en avant graphier,
alias
la Court le punira, et pareillement que autres sergens
d'autres chambres ou cours de justice ne se appellassent
huissiers, hors les huissiers de ceans.
Lundi, XXIIJe jour de novembre.
Cedit jour, furent leuz en la Court certains articles
par maniere de memoire, qui par la Court avoient
esté faiz et baillés au Grant Conseil du Roy sur les
defaus qui sont en la justice de ce royaume pour icelle
reformer, et par l'ordonnance de nos seigneurs les
ducs de Berry, d'Orleans, de Bourgoigne, de Bourbon,
les roiz de Jherusalem et de Navarre, à l'occasion
du debat qui avoit esté entre les ducz d'Orleans et de
Bourgoigne, dont registre a ou moiz d'aoust derrain
passé et ou livre du Conseil, et plus à plain ou livre
des Ordonnances, et pour ce que le Grant Conseil
approuva assez lesdiz articles, ordonna oultre que,
sur lesdiz articles, la Court advisast les remedes et
les responses auxdiz articles et defaus, et fussent articulées;
pour quoy ycelles remedes et adviz furent leuz
en la Court, afin que, s'il y avoit aucune chose à corriger,
fust corrigée par icelle Court pour plus seurement
estre leuz et baillez audit Grant Conseil, et par
ce soit miz remede auxdiz defauz faiz en la justice,
comme dit est.Dicte ordinationes prius rupte quam
lecte fuerunt.
Mardi, XXIIIJe jour de novembre.
Cedit jour, a vaqué la Court audit Conseil à visiter,
lire et conseiller les remedes articulez sur les defaus
de la justice de ce royaume, articulez et bailliez au
Grant Conseil pour y pourveoir, selon ce que enjoint
avoit esté à la Court, comme dit est dessus, le XXIIJe de
ce moiz.
Juesdi, XVIJe jour de decembre.
La Court a ordonné que, pour les abuz et entreprises
qui, à Paris et en la viconté de Paris, sont fait
par pluseurs de la court ecclesiastique de l'evesque
de Paris, ou prejudice du Roy et de ses subgiez, information
sera faicte par maistre P. Drouart et O. Baillet,
conseillers du Roy nostre Sire.
Samedi, XIXe jour de decembre.
Au jour d'ui, la Court a envoyé le graphier de ceans
au Chancellier lui dire, de par la Court, qu'il seellast
certain adjornement en cas d'appel et d'attemptas
pour les habitans de Bar sur Aube, appellans à l'encontre
d'un des serviteurs de la duchesse d'Orleans et
un sergent appellé Jaquet de Chaalons, à l'occasion
de la capitenie dudit Bar qui estoit donnée audit serviteur
appellé Pirmen, lequel adjornement estoit signé
par la Court, ou defaut dudit Chancellier qui l'avoit
refusé auxdiz habitans,alias,la Court
y pourverroit,
auquel graphier a respondu ledit Chancellier que le
seelleroit.
1406.
Samedi, IJe jour de janvier.
Cedit jour, a ordonné la Court que maistre Loiz
Blanchet, prisonnier, duquel la prison avoit esté extendue
par le Palaiz jusques à au jour d'ui, demourra en
cest estat jusques à lundi prouchain, et ce pendent sa
partie adverse verra les lettres par lui impetrées.
Juesdi, VIJe jour de janvier.
Avant les Plaidoiries, fu dit au graphier que certain
accort, que messire Pierre de Craon, Anthoinne, son
filz, et le sire de Honcourt requeroient estre receu et
passé ceans, n'y seroit point passé ne receu, maiz
alassent les parties ou Chastellet le passer, se bon leur
sembloit.
Juesdi, XIIIJe jour de janvier.
Cedit jour, Colart de Laon, peintre, a promiz de
parfaire le tableau et ouvrage qui est ou parquet de
Parlement dedans le mi-caresme, par ce que J. de la
Cloche, bourgoiz de Paris, qui avoit donné ledit tableau,
outre ce que ledit Colart avoit eu de lui, lui a delivré
et baillié XIJ frans, l'entention toutevoie dudit Colart
est que, se il aura plus desservi qu'il n'a eu, que les
commissaires à oïr les parties lui facent raison.
Mercredi, XXe jour de janvier.
Au jour d'ui, pour ce que certain arrest ou jugié
avoit esté fait en la Chambre des Enquestes d'entre
messire Gaucher de Chastillon, curateur de messire
 J. de Chastillon, son frere insensé, d'une part, et la
contesse de Harcourt, d'autre part, et icellui arrest,
avant ce que l'en l'eust pronuncié, eust esté revelé,
comme l'en creoitverisimiliter,
parce que le Roy et
aucuns de nosseigneurs avoient mandé les presidens
de ceans, et avoient volu et voloient que ledit procès
fust veu par les trois Chambres, et, au contraire, ledit
Gaucher avançoit ledit arrest, et sur ce eust presenté
lettres patentes à la Court, a esté dit et ordonné que
ledit arrest sera pronuncié des premiers qui se
pronunceront.
Au jour d'ui, maistre Pierre Le Pingre, clerc et
negociateur de messire J. Le Meingre, chevalier,
mareschal de France, a dit en la Court que, pour ce
que les habitans de Brive la Gaillarde requeroient leur
estre pourveu de gens d'armes ou de finance pour
gens d'armes, à resister à l'entreprise de fait et guerre
que à eulx et aux païz d'environ leur faisoit messire
Raymon de Turenne, chevalier, entre lequel, d'une
part, et ledit mareschal estoit ceans procès de la conté
de Beaufort en cas de nouvelletté, pour quoy estoit
certainne finence en la main de la Court, comme en
la main du Roy, laquelle lesdiz habitans demandoient
leur estre baillée et prestée, que ledit mareschal avoit
dit que de ce et de ses autres choses de ce royaume
lui plaisoit que le duc de Berry en feist à sa volenté,
à laquelle se rapportoit; pour quoy maistre Renier de
Bouligny, clerc et secretaire dudit de Berry, a dit de
par le duc que lui plaisoit que l'en preist de ladicte
finance pour pourveoir auxdiz habitans jusques à la
somme de IJm escus, pourveu que se obligeront de les
restituertempore et loco.
Samedi, XXIIJe jour de janvier.
Ce jour, messire Jaques de Bourbon, chevalier et
parent du Roy, est venus à la Court atout lettres de
creance, et a requiz, de par le Roy, que l'arrest, en
quelque estat que fust de pronuncer, se en ce estat
estoit, d'entre la contesse de Harcourt, tante du Roy,
d'une part, et messire Gaucher de Chastillon, chevalier,nomine quo procedit,d'autre part,
fust differé de
cy à mardi prouchain, sur quoy lui a esté respondu
que l'en en feroit du miex que faire se pourroit. Et,
pour ce que ceste responce, comme trop general, ne
lui souffisoit pas, a esté sur ce conseillée la Court,
present ledit de Bourbon, qui est du Conseil du Roy,
et considerées les ordonnances de ceans et de pluseurs
roiz, et aussy que le Roy paravant envoia lettres
patentes de haster la besoigne ceans, a esté dit que
l'en ne differeroit point.
Samedi, XXXe jour de janvier.
Cedit jour, en la Tournelle criminelle où estoient
pluseurs des seigneurs laiz de ceste Court, a la Court
obtemperé à certeinnes lettres obtenues par les fermiers
de Tholouse et a miz l'appellation au neant, et,
en obtemperant à certeinnes autres lettres obtenues
par maistre J. de Ruilly, la Court a renvoié et renvoye
les parties par devant les generaulx sur le fait de la
justice ou païz de Languedoc au XXe de mars prouchain
venant, touz despens reservez en diffinitive.
Ce jour, a la Court commiz messeigneurs H. de
Marle, president, et R. Mauger à conferer les bourses
du college de Dormans,et cetera facere que, juxta
accordum in Curia dudum passatum, facere debet Curia.
Venredi, Ve jour de fevrier.
Au jour d'ui, la Court a defendu à maistre Pierre
de Perach, clerc et licencié, sur peinne d'encourre
l'indignation du Roy et de la Court, c'est de corps et
de biens, que en nulle maniere il ne conseille, ne ayde,
ne conforte messire Raymon de Turenne, chevalier,
ou prejudice du Roy, de son honneur, ne de sa Court,
maiz le induise et enhorte de son povoir à obeir au
Roy et à sa Court, et à leurs commendemens, comme
bon vassal et loyal doit faire à son seigneur.
Samedi, VJe jour de fevrier.
Messire Estienne Haton, prestre et chanoinne d'Arras,
requiert à l'encontre de l'evesque et chapitre
d'Arras provision de juge en un cas dont est accusez
à tort, provision de vivre et eslargissement.
L'evesque d'Arras dit au contraire que partie, c'est
assavoir Haton, est accusez et souspeçonnezcrimine
pessimodont s'est rendu coulpable, parce que s'en
fui, dont deust avoir la cognoiscence, maiz se la Court
welt ordonner juges, de par Dieu soit, maiz Haton ne
sera point eslargi.
Chapitre d'Arras consent que la Court baille juges
audit cas, maiz de l'eslargir non. Si a appoinctié la
Court que maistres J. Charreton, G. Ponce et Ja. 
Gelu, conseillers du Roy, seront juges en la cause et
appelleront avec eulx maistres G. de Gaudiac et autres
de la Court, ou cas que les parties ne s'accorderont de
juges, et fait la Court provision audit Haton de XL livres.
Au jour d'ui, a dit la Court au graphier que le sire
de Terride et celx qui avoient plegié et cautionné
Diago d'Avesche, escuier, ont rappellé ladicte caution
et plegerie.
Mercredi, XVIJe jour de fevrier.
Cedit jour, à l'occasion de certeinnes lettres baillées
par le Chancellier au graphier et envoiées ceans
pour presenter, lire et publier ès Chambres de ceans,
contenens en substance que, pour pluseurs très grans
defaux et negligences que ou fait de la justice estoient
ès IIJ Chambres de Parlement, parce que pluseurs de
conseillers dudit Parlement avoient obtenu lettres de
gages à vie, pour quoy le Roy rappelloit tous gages à
vie desdiz conseillers, fors de ceulx qui avoient servi
 XX ans et au dessus, et oultre ordonnoit que les presidens
de Parlement contraignissent et peussent contraindre
lesdiz conseillers par suspension de leurs
offices et par autres voies à faire leur devoir, en leur
donnant de ce plain povoir et auctorité; maistre
Robert Mauger, de par la Court, presens icelles
 IJ Chambres dessusdictes, prist la parole de l'appostre:
Solliciti servare unitatem in vinculo pacis,et
alibi,non sint in vobis scismata,et alibi,
non sitis inanis
glorie cupidi, neque inter vos contendentes, nec vobis
invicem invidentes,en debatant lesdictes lettres de
falseté,
surreption et iniquité, contre l'onneur mesme des
presidens, quant au premier point, et aussi comme
de nulle valeur, et non soustenables quant au point de
la contrainte, car les presidens n'estoient que membre
de la Court, comme les conseillers, ja soit ce qu'il
eussent prerogation d'avancer les besoignes et arrests,
et, comme ilz ne peussent suspendre ne priver le
moindre procureur de ceans, maiz la Court, par plus
fort raison, ne povoient ne ne devoient suspendre lesdiz
conseillers de leurs offices, attendue aussi l'auctorité,
noblesse et preeminence desdiz conseillers, toute
notoire, et l'auctorité souverainne de ceste Court qui
estoit communement nommée fonteinne de justice,
par quoy l'en devoit avoir et tenir lesdiz conseillers
en grant reverence et honneur, et non pas les mannier
ou demener, comme enfans d'escole, sers ou serviteurs;
car mesme le Roy en ses ordonnances, en
ses lettres et mandemens les honeure grandement,
les appellans maistres de son Parlement et tous autres
seigneurs; si n'est pas raison que soient en telle subjection,
car aussi sont il en grant nombre, à ce que
s'aucun ou aucuns presidens ou aucuns d'eulx
invicem
avoient ou sur eulx ou contre eulx indignation, que
un, ne IJ, ne IIIJ, ne VJ ne les puissent pas punir, maiz
toute la Court. Oultre disoit qu'il ne faloit ja causer
ladicte lettre pour venir à la provision faicte par icelle
lettre, qui estoit moult petite et de très petit proufit au
Roy, car toute la provision ou ordonnance, hors miz
les exceptez, ne comprenoit que V ou VJ, desquelx les
uns avoient servi le Roy XIX, les autres XVIIJ, les
aucuns XVIJ ans, et l'exception estoit de celx qui
avoient servi le Roy vint ans, que le Roy voloit joir
de gages à vie,tandem,à fin, après pluseurs paroles,
que la lettre fust revoquée, dessirée et corrigée ou
amandée. Sur quoy s'excuserent les presidens par la
bouche de messire H. de Marle, premier president, en
disant qu'il ne tendoient tousjours que à paix, et ceste
est la fin de la Court et d'eulx,quia opus justitie
pax,ne ne se voloient point donner l'auctorité contenue
en ladicte lettre,quia scriptum est, constitui te
unum ex illis non extollaris,en soy excusant et en
disant que par eulx, ne à leur instance, ne en leur
presence, ne par leur conseil ladicte lettre n'avoit
esté empetrée, ne faicte. Et futandem
conclu que la
Court requeroit que ladicte lettre fust dessirée, revoquée
et refaicte, et après ce fu ordonné par le Chancellier,
qui, pour autre chose cy après contenue,
survint à la Court, et avec lui les evesques de Noyon,
de Paris, de Chalon et de Saint Flour, que ladicte
lettre seroit corrigée et refaite.
Item, après ce à conclurre ou procès d'entre messire
Olivier de Mauni, d'une part, et le Borgne de la
Heuze, chevaliers, d'autre part, sur le plaidoié du
 XIJe de janvier derrain passé, et tout veu, a esté conclu
que l'en attendroit la santé du Roy, lequel, si
voloit ou welt croire le conseil de la Court, ne mettra
à Saint Maalo en Breteigne pour capitain ne ledit Olivier,
ne ledit Borgne.
Mardi, XXIIJe jour de fevrier.
!Messire Pierre Symeon, prestre, executeur du testament
de feu madame Ysabel de Germaincourt,
dame de Baucey, a au jour d'ui baillié à la Court la
somme de soixante escus d'or, laquelle somme ladicte
Ysabel avoit laissié en sondit testament à ladicte Court
pour emploier en livres ou en autres usages, au plaisir
d'icelle Court, et a requiz ledit Pierre ce estre
enregistré, et a eu autant du registre signé par le
graphier.
Vendredi, XXVJe jour de fevrier.
Cedit jour, la Court a defendu à maistre Dominique
qu'il ne mesdie, en quelque maniere que ce soit, à
maistre N. d'Orgemont.
Mercredi, VIJe jour d'avril.
Ce jour, la Court a octroyé à Josserant Frepier, à
l'encontre du roy de Castelle, sommationpro prima
viceen cas de marque, tout consideré.
Samedi, XXIIIJe jour d'avril.
Ce jour, ont esté revisitées les ordonnances sur le
fait de la justice, qui, autre foiz, avoient esté avisées
pour bailler devers le Grant Conseil par l'ordonnance
de nos seigneurs de France, et autre chose n'a esté fait.
Mardi, XXVIJe jour d'avril.
Ce jour, a esté la Court empeschée, pour ce que
pluseurs des presidens et autres des seigneurs sont
alez devers nosseigneurs pour certeinnes rebellions
faictes ou païz de Guienne et de Languedoc contre
l'execution d'un arrest obtenu par Regnault de Murath
contre Pons de Cardilhac, et pour ce n'a pas esté
plaidoié.
Cedit jour, après ce que par la Court, ou m.  N. 
d'Orgemont et J. Accart, commiz à ce, le graphier
present, fust avisié que les sieges et bancs et porches
de la Chambre du Parlement estoient vielx, derompus,
et moult malhonestes, et aussy malaisez et trop bas
d'environ pleinne paume ou demi piet, pour quoy
l'en ne povoit entendre les advocas si bien qu'il apartenoit,
et pour ce eust esté fait marchié à Guillaume
Cyrace, par la maniere qu'est contenu en la fin du
Conseil de ceste année, bourgoiz et hucher à Paris,
pour le priz de IJc escus qu'il en doit avoir, parmi ce
qu'il rendra tout prest et assiz à ses despens hors
ferreures dedans la Toussaint prouchain venant, et ce
a promiz en la main du graphier, ycelle Court a ledit
marchié approuvé, et ordonné que ... de certain argent
estant devers ledit graphier, venant d'une amende en
laquelle avoit esté condempné J. Corieu, procureur
ou Chastellet, envers le procureur du Roy.
Mercredi, XXVIIJe jour d'avril.
Cedit jour, oultre les seigneurs cy-dessus nommez,
furent au Conseil pour le fait des marques, et par especial
pour conseiller sur certain accort avisié entre
aucuns officiers et gens du Roy, d'une part, et les
gens et officiers du roy d'Arragon, d'autre part, au
regart des marques ou temps passéhinc inde
adjugées,
et dont l'execution pendoit:
Messire Arnault de Corbye, chancellier, le patriarche
d'Alexandrie, l'arcevesque d'Aux, l'evesque de Paris,
l'evesque de Tournay, l'evesque de Limoges, l'evesque
de S. Flour, m. Jaques de Ruilly, president, m. Tristan
du Boz, m.  E. de Laitre, m.  P. de l'Esclat, m.  A. 
Marchant, m.  B. Quantin, m.  J. Boyer, m.  P. Buffiere.
Il a esté ordonné que Loiz Jehan qui se opposoit audit
accort sera oy à demain.
Sur ce que le bailly de Tournay et de Tournesis
avoit requiz à la Court que aucun ne fust receu en son
office de bailli, ne d'icellui ne fust aucunement despoinctié
sanz le oïr avant, attendu qu'il offroit à respondre
par peremptoire à ce que l'en lui voudroit
demander à l'occasion d'aucunes informations que l'en
disoit estre faictes contre lui, a esté respondu en la
requeste baillée par escript par ledit bailly:Audietur,
antequam aliquid minutetur. Actum XXVIIJ aprilis CCCC  VI,et ce a requiz estre enregistré en la
Court
ledit bailly.
Mercredi, Ve jour de may.
Ce jour, la Court a appoinctié que toutes informations
cesseront contre le bailli de Tournay et de Tournesis,
et s'en pourra aler jusques à ce que, veuz le procureur
du Roy les cas qui lui seront baillez, en sera
autrement ordonné, attendu que ledit bailli a offert à
respondre personelment et peremptoirement ceans à
ce que l'en lui voudra demander.
Lundi, XVIJe jour de may.
Cedit jour, la Court a eslargi J. du Ru, prisonnier
en la Conciergerie et nagueres geolier d'icelle, pour
occasion de certeins prisonniers qui s'en estoient
eschappez de ladicte Conciergerie, par Paris,sub penis
et summissionibuset moiennant caution de LX libvres
que ledit du Ru sera tenus de bailler.
Mardi, XVIIJe jour de may.
Messire Foulques d'Acre, chevalier, est au jour d'ui
venu au registre, à heure de vespres, et a dit que non
obstant qu'il fust adjornez au XXJe de ce moiz ceans
pour asseurer maistre Oudart Correl, procureur ceans,
estoit prest de l'asseurer, et voloit que l'asseurement
vaulsist autant comme s'il l'eust asseuré ledit jour, si
plaist à la Cour, car il faloit ledit chevalier partir sur
heure et chevaucher nuit et jour pour estre à la
besoigne et bataille de Brantosne.
Juesdi, XXVIJe jour de may.
Ce dessusdit jour, a presenté l'Université, par maistre
Pierre Cauchon, maistre J. Broillot et autres, IJ lettres
royaulx par lesquelles principal et executoire est mandé
à la Court qu'elle face justice au procureur du Roy et
à ladicte Université sur certeinne espitre injurieuse
faicte et envoiée par l'Université de Tholouse dès le
temps de la substraction faicte au Pape et contre icelle,
en la deshonneur du Roy, de son Conseil, de son
royaume et de ladicte Université, et ont requiz lesdiz
Cauchon et Broillot ce estre enregistré.
Et cedit jour ladicte Université, en grant compaignie
et assemblée, tant d'icelle Université que des
seigneurs des deuz Chambres, de prelas et des maistres
des Requestes de l'Ostel du Roy, proposa par la bouche
de maistre Pierre Plaoul, maistre en ars et en theologie
et chanoinne de Paris, en disant pour theme:Querite
pacem civitatis et orate pro ea. Jeremie, XXIX,
hystoria prophetalis...
Après ce se leva maistre J. Petit, maistre en theologie,
qui dist que l'entente de l'Université estoit de
monstrer en especial la faute et injure de ladicte espitre
et declarer certains poins des griefs intollerables faiz
par le Pape et ses officiers à l'Eglise, pour quoy
requiert de par l'Université jour à proposer lesdiz
poins,singillatimet en especial. Si leur a octroié la
Court tel jour que voudront eslire, si se sont arrestez
pour jour à d'ui à VIIJ jours, après leur a esté dit
par la Court, que pour ce que la matiere est grande,
grosse et notable, et est expediens que chacun l'oie
et entende, que le jour que parleront proposient en
françoiz, pour ce que touz ceulx qui viennent ceans
oïr les Plaidoiries n'entendent pas latin. Et ancor
après ce, a requiz l'Université que, pour ce que ladicte
espitre est notoirement diffamatoire, et se dampne de
soy, et fust cheue du ciel, requierent que s'il y a
aucuns à qui il touche et qui weillent aucune chose
dire que comparient audit jour, si leur a dit la Court
qu'il baillient les noms et surnoms d'iceulx, et il leur
sera signifié que, se aucune chose wellent dire, comparient
ledit jour.
Venredi, XXVIIJe jour de may.
La Court ce jour a ordonné que maistre N. d'Orgemont,
 G. Petit Sayne, P. Lefevre et R. Mauger
interrogueront ceulx que l'Université de Paris leur baillera
sur le fait d'une espitre injurieuse pieça envoiée
au Roy, à la Court et à ladicte Université par l'Université
de Tholouse sur le fait de l'universale substraction
jadis faite au Pape.
Lundi, VIJe jour de juin.
Nota, septem folia sequentia, multum excellentia et
notabilia in propositionibus sequentibus factis per
excellentes clericos et doctores Sacre Scripture in presenti
Curia./
Mercredi, XVJe jour de juin, au Conseil.
Et cedit jour, entre VJ et VIJ heures à matin et assez
tost après VJ heures, quant l'en visitoit les requestes
en la Chambre, apparu eclipse de soleil tel que le
soleil, qui une heure paravant luisoit moult bel, net et
cler, souffri tel defaut de clarté ou bas monde que l'en
ne voioit ne que à l'eure de X heures de nuit ou environ
 IJ heures après minuit, et dura ce l'espace de la
 XIJe partie d'une heure ou environ, par especial en
nostre climat.
Venredi, XVIIJe jour de juin.
Cedit jour, les notaires du Roy, sur certeinnes lettres
qu'il avoient obtenues du Roy sur le paiement de leurs
gages, c'est assavoir de Vm sur l'emolument du seel, à
quoy s'estoit opposé le Chancellier, et mil sur les
amendes, ont baillié certeinne requeste sur l'enterinement
desdictes lettres, et en cas d'opposition venir
ceans dire la cause d'opposition et d'oster l'empeschement
miz aux bourses par ledit Chancellier et audiencier,
sur quoy n'a pas esté ordonné, en attendant que
les parties s'accordassent sanz procès.
Mardi, XXIJe jour de juin.
Fu si grant tempeste au lieu du Landict et à S. Deniz
que, comme relatoient aucuns des seigneurs de la
Court et de l'evesque de Paris, y chut greelle aussi
grosse qu'est le poin à un homme et plus ancores.
Mercredi, XXIIJe jour de juin.
Cedit jour, la Court a defendu à me Henry Mauloué,
audiencier de la Chancellerie, qu'il ne delivre l'argent
de la Chancellerie ou seau d'icelle à aucun jusques à
ce que la Court en ait autrement ordonné, et ce a esté
à la requeste des notaires, et a dit la Court audit Mauloué
que, si se voloit opposer ne estre oy, qu'il venist
venredi prouchain, à quoy dist que la distribution
dudit argent ne lui appartenoit pas, et qu'il ne se opposoit
pas.
Samedi, XXVJe jour de juin.
Ce jour, la Court a ordonné et ordonne que les advocas
et procureurs soient prests chascun jour que l'en
plaidera après disner à IIIJ heures de leurs causes,
aliàs
sera executé chascun advocat de LX solz et procureur
de XL solz, qui defaut fera.
Mercredi, derrien jour de juin.
Cedit jour, le procureur du Roy et l'Université de
Paris requierent que l'espitre de l'Université de Tholouse
envoiée dès l'an CCCC  I au Roy, et contre laquelle
a ceans esté proposé par l'Université et par les gens
du Roy,sine expectatione seu procrastinatione judicetur,
attendu qu'elle est dampnable de soy, et fussent
les compositeurs ou compositeur mors, à quoy la
Court leur a dit que, pour ce que l'Université avoit
requiz defaut contre maistre Guigon Flandin, que l'en
dit compositeur de ladicte epistle, et adjornement,
attendoit à juger l'un avec l'autre, à quoy ont dit ceulx
de l'Université que, attendu que ladicte Université de
Paris a grosses besoignes entreprises pour le bien
publique, et ne puet pas vacquer à tant de choses
ensemble, comme poursuir ledit Guigon qui se defuit
et rend fuitif, et si est fait separé, si welent et
requierent, attendu ce que dit est, le jugement sur
ladicte espitre, et puiz après à leur bon temps et loisy
poursuiront leur defaut et ce que ont à poursuir à
l'encontre dudit Guigon, pour quoy a esté ordonné
que venredi prouchain s'assembleront les Chambres
et prelas estans du Conseil, et sera rapportée la besoigne
en Conseil pour juger.
Venredi, IJe jour de juillet.
Cedit jour, environ VIIJ heures, se sont assamblez
au Conseil en la Grant Chambre de Parlement, sur ce
qu'avoit esté requiz par l'Université de Paris et le procureur
du Roy mercredi derrien passé touchans ladicte
Université de Paris et ledit procureur du Roy sur l'adjugement
de certeinne epistle envoiée au Roy par
l'Université de Thoulouse dès l'an CCCC  I contre l'ordonnance
faicte sur la substraction qui par avant avoit
esté faicte au pape Benedic XIIIe, c'est qui s'ensuivent:
messire H. de Marle, Pierre Boschet, Y. de Boisy,
presidens.
A conseiller se l'en jugera l'espitre de Tholouse dessus
dicte sanz appeller ceulx de l'Université de Tholouse,
attendu que en icelle s'offrent à la soustenir
envers et contre tous.
Dit a esté et conclu que l'espitre dessusdicte, les
lettres de la restitution de l'obeyssance et tout ce qui
appartendra à la matiere sera veu, et puiz les seigneurs
diront et delibereront ce que bon leur semblera.
Samedi IIJe, mercredi VIJe, venredi IXe jour de juillet.
A conseiller ladicte epistle de Tholouse.Non est
conclusum.
Mardi, VJe jour de juillet.
Le duc de Bourgoigne dit que, comme ait esté ceans
proposé contre une epistle Tholousainne par le procureur
du Roy, le duc de Berry et l'Université de Paris,
et il soit informé qu'elle soit moult diffamatoire contre
l'onneur du Roy, de son sanc et de son Conseil, il se
adjoinct avec lesdiz procureur du Roy, de Berry et
de l'Université, et tient les conclusions faictes par les
dessusdiz comme faictes par lui, et aussy pareillement
s'adjoinct avec les dessusdiz à l'encontre de messire
Guigon Flandin, que l'en dit compositeur de ladicte
epistle, en faisant pareilles conclusions comme autrefoiz
ont esté faictes par les dessusdiz tant contre ladicte
epistle que contre ledit Guigon, et requiert ce estre
registré et en avoir lettre.
Depuiz l'Université, ou le recteur et les deputez
d'icelle, sont ceans venus, et ont presenté lettres
patentes royaulx, contenens mandement de delivrer le
jugement de ladicte epistle tant en jours de Conseil
que de Plaidoiries, et sanz intervalle de temps; après
la lecture desquelles lettres a proposé et dit me J. 
Petit, maistre en theologie, de par ladicte Université,
que pour ce que pluseurs empeschent ledit jugement
de l'epistle, et, par especial, aucuns dimenche derrain
passé, à l'eure de XJ heures de nuit que le Roy se voloit
coucher et aler dormir, aucuns lui requirent que ledit
jugement fust differé, et se n'eussent esté aucuns amiz
de l'onneur du Roy et de l'Université, eussent empeschié
ledit jugement, qui est moult grant peril au Roy
et à sa lignée et au royaume, car s'il avenoit que la
chose demourast empeschée et le Roy mouroit, veu
que ladicte epistle maintient le Roy scismatique, l'en
pourroit conquerir le royaume, comme le Roy mesme
conquistin simili casu heresisla
conté de Tholouse,
et en tel cas aussi conquist le bastart d'Espaigne le
royaume de Castelle, pour quoy à obvier à telx perilx
et aventures requierent l'acceleration du jugement de
ladicte epistle et dient qu'il ne cesseront de venir de
jour en jour jusques à ce que ladicte epistle soit jugée,
car en ce le Roy, la Court et ladicte Université demourront
en paix, et si n'y avera ja interest pour les Plaidoiries,
car se la Court emploie aucuns jours de Plaidoiries
à conseiller et juger ladicte epistle, en pourra
repranre autant des jours ordonnez à conseiller, et dit
que ce sera honte à la Court, se la chose n'est jugée
et expediée.
Samedi, Xe jour de juillet.
A conseiller le jugement sur l'epistle de Tholouse,
veuz les propos de l'Université de Paris, du procureur
du Roy, des duc de Berry et de Bourgoigne, du
 XXVIIJe jour de may et de juin ensuivant derrien passé,
et tout veu et consideré.
Il sera dit que ladicte epistle apportée par messire
Guigon Flandin, soy disant messager de Tholouse,
est injurieuse et diffamatoire du Roy et de sa magesté
royal, de ceulx de son sanc, de son conseil, du clergié
de France et de l'Université de Paris, et comme
tele sera despecée en pieces en la Court de ceans, et
les semblables à Tholouse et sur le pont d'Avignon,
et sera fait commandement à son de trompe par tous
les bailliages, senechaucées et jugeries royaulx de ce
royaume que quicunques avera la copie ou double
d'icelle, qu'il apporte ou envoie en la Court dedans
 IIJ moiz après ladicte publication, sur peinne de cent
mars d'argent et de quanques il se pourra meffaire
envers le Roy et sadicte Court.
Mercredi, XIIIJe jour de juillet.
Cedit jour, maistre Pierre de l'Esclat et Hemonnet
Raguier, tresoriers des guerres, ont dit de par la
Royne que de la volenté du Roy elle ne demande rien
à messire Morelet de Betencourt, à occasion de certeinne
somme d'argent qui lui appartenoit, et laquelle
somme l'en disoit que ledit Morelet avoit ottée par
force à cellui qui l'apportoit à Paris, soubz umbre de
ce qu'il disoit que le Roy lui devoit.
Samedi, XVIJe jour de juillet.
Cedit jour, fu pronuncié l'arrest, ordonnance ou
jugement de l'epistle de Tholouse.
Mercredi, XXJe jour de juillet.
Sur la provision requise par le curé de Chalemol, à
cause des funerailles et beneissons de noces et d'espousailles
à l'encontre de ses parroissiens, la Court a
ordonné et ordonne que ledit curé aura par maniere
de provision, durant le plait pendent entre lesdictes
parties, pour la funeraille de chascun chief d'ostel de
sa parroice XV solz parisis, soit homme ou femme, et
de chascune autre personne non faisant chief d'ostel,
aagée au dessus de sept ans, XIJ solz parisis, et de chascun
enfant de VIJ ans et au dessoubz XXX deniers parisis,
et pour chascune beneysson d'espousailles, de chascun
chief d'ostel faiz en sa parroice X solz parisis, et
d'autre VIIJ solz parisis; et pour remission ou licence
de ceulx de ses parrociens qui se iront marier hors de
sa parroice, aura ledit curé de chascun chief d'ostel
 XV solz parisis, et de chascune pucelle un pichot
d'avoinne à la mesure de Bourbon Lanceiz et une geline,
et de chascun autre non faisant chief d'ostel XIJ solz
parisis.
Juesdi, XXIXe jour de juillet.
Cedit jour, messire H. de Marle a relaté que le chancellier
de monseigneur d'Orleans lui avoit dit de par
ledit d'Orleans que, attendu que le doien de Paris,
maistre J. Chanteprime, conseiller ceans, ne povoit
vacquer, obstant son doienné, à sondit office et que
maistre Giles de Clamecy, licencié en loiz, est son nepveu,
bon clerc et suffisant homme, filz de Giles de
Clamecy qui avoit bien servi le Roy, et au proufit
duquel maistre Gile ledit doien voloit bien resigner son
office dessusdit, lui sembloit que la Court povoit bien
recevoir ledit maistre Giles, non obstant certeinnes
ordonnances faictes sur l'election des offices de ceans.
Pareillement, maistre Michiel Le Buef, secretaire de
monseigneur de Berry, et aussy maistre Geffroy Maupoivre
et autres sont venu au jour d'ui ceans, et de
par lesdiz de Berry et de monseigneur de Bourgoigne
ont dit que, attendu ce que dit est de par monseigneur
d'Orleans, la Court povoit bien et devoit recevoir
ledit maistre Giles, si comme lui sembloit et
plaisoit.
Samedi, derrien jour de juillet.
Ce jour, a esté receu ou lieu de maistre J. Chanteprime,
doien de Paris, en la Grant Chambre maistre
Renault Rabay, ou lieu duquel a esté receu en la
Chambre des Enquestes maistre Giles de Clamecy,
nepveu dudit doyen, qui en faveur de lui avoit
resigné sondit lieu. Et pour ce que debat estoit
entre maistre Germain Paillart, d'une part, et ledit
Rabay, d'autre part, sur ce que ledit Paillart disoit
qu'il devoit aler devent ledit Rabay, car il avoit
esté primo receu ordinairement, combien que ledit
Rabay eust eu lieu extraordinaire paravant lui, car il
avoit servi ou lieu de maistre J. Gibour qui
mente captus
ne povoit servi, maiz il avoit eu manteaulx et gaiges
ordinaires après ledit Paillart, les IJ Chambres assemblées,
a esté dit que Rabay devoit aler devent en la
Grant Chambre. Et aussi, pour la difficulté de certeinnes
ordonnances faictes d'eslire les seigneurs de ceans de
cy en avant puiz un an, par le consentement de nosseigneurs
les ducz, et attendue la resignation dudit Chanteprime
qui longuement avoit servi ceans, qui aussy
resignoit au prouffit dudit Clamecy,non alias facturus
a esté receu ledit Clamecy et a fait le serment
acoustumé.
Samedi, XIIIJe jour d'aoust.
Sur ce que le Roy avoit fait, ou par importunité
de requerans ou moins pourveument, aucunes choses
touchans les offices de la Chambre des Comptes, du
Tresor, les maistres de son Hostel et autres offices
contre les ordonnances faictes n'avoit que un peu par
grant et meure deliberation, et avoit envoié publié les
lettres, sur ce que dit est que estoit contre lesdictes
ordonnances, a esté dit et deliberé que la Court ne
soufriroit point qu'elles fussent ceans publiées, car ce
seroit contre l'onneur du Roy.
Samedi, XXVIIJe jour d'aoust.
Cedit jour, le procureur du Roy general s'est opposé
en la Court et s'oppose que maistre J. de Longueil,
conseiller du Roy ceans, lequel l'en dit avoir obtenu
l'office de general sur le fait de la Justice ou lieu de
messire J. David, à present bailli de Rouen, ne soit
receu à tenir les IJ offices, c'est assavoir de general et
de conseiller ceans, maiz en acceptant l'un laisse l'autre,
et à ce a requiz d'estre oy, se mestier est, et ce estre
enregistré.
Mercredi, premier jour de septembre.
Cedit jour, fu ordonné que XIJ ou XIIJ de messeigneurs
avec les procureur et advocas du Roy iroient à
 S. Victor, où se doit tenir le Grant Conseil où doivent
estre les ducs de Berry, d'Orleans et de Bourgoigne
et de Bourbon, sur ce que hier le duc de Berri, duquel
aucuns des gens puiz IJ ou IIJ jour avoient esté miz ou
Chastellet, pour ce qu'il estoient alez à minuit en l'ostel
de la Banniere, en la rue des Lombars, où estoit
logez l'evesque du Puy, et avoient rompu l'uiz et
avoient prinz une bible, breviaire, ceincture et autres
chosettes, et une fillette que l'en disoit que ledit evesque
avoit, ou ses gens, et à les chacer par le chevalier du
Guet et ses gens s'estoient rebellez et efforcez de les
batre, et pour ce aussi que la Court avoit parlé à aucuns
desdiz prisonniers de près, avoit dit ledit de Berri
que s'en penroit aux singuliers seigneurs de la Court et
à messire Ymbert de Boisy, president, qui avoit esté
oudit Chastellet. Et pour ce que ce estoit contre les
droiz et honneur du Roy qui à ce jour estoit encloz et
enfermez malade, et que c'estoit empescher justice,
mesme en la ville de Paris où moult d'excès se faisoient,
et où chascunimpuneportoit espées, dagues
et couteaux, et armeures pluseurs de plain jour portoient,
les dessusdiz iroient pour aviser les seigneurs
sur ce etsimilibus,et que il n'empeschassent point
justice.
Juesdi, IJe jour de septembre, après disner.
Cedit jour, sur ce que un appellé J. Gendreau avoit
baillié certeinne requeste au duc de Berri contre messire
 P. Boschet, president ceans, et contre son honneur,
en se plaignant de justice, ledit Gendreau s'en
est rapporté à la Court, pour quoy, ladicte requeste
veue, et tout consideré;
La Court a condempné ledit Gendreau à faire amende
honorable audit Boschet, laquelle a faicte en icelle
Court à genoulx en criant mercy audit Boschet, et
aussy en amende proufitable, la taxation à icelle Court
reservée, et lui a esté dit que, se jamaiz il lui avient de
ainsy faire, il sera puni du corps, comme il
appartendra.
Lundi, VJe jour de septembre.
A conseiller la taxation de l'amende proufitable de
 J. Gendreau à l'encontre de messire P. Boschet, il sera
dit que la Court taxe l'amende proufitable à X libvres,
et condempne la Court ledit Gendreau es despens
du defaut obtenu contre ledit Gendreau par ledit
Boschet.
Lundi, VJe jour de septembre, au Conseil.
Cedit jour, en la presence de messeigneurs P. Boschet,
 Y. de Boisy, presidens, des arcevesques de Tours
et de Tholouse, des evesques de Paris, de Beauvaiz,
de Xainctes, de Limoges, de Nantes, l'abbé de Saint
Deniz, des seigneurs des IJ Chambres, de l'Université
de Paris, de toute la Court et de pluseurs autres, a
ceans proposé maistre J. Petit, docteur en ars et en
theologie, pour ladicte Université, en disant, contre le
Pape, que l'en baille au plus foible la chandoille tenir,
pour ce qu'il estoit chargié de proposer en la Court,
dont perdoit senz et memoire quant il consideroit sa
foiblece et petitesse de son entendement et suffisance,
la compaignie où le faloit parler et la cause pourquoy,
toutevoie, quant il avisoit le droit et justice de la cause
dessusdicte et de la Court, se confortoit. Disoit que
l'Université de Paris se tient en la subtraction autrefoiz
faicte à Benedict, et n'est point son entention de
obeir à lui, car il est scismatique et suspect d'eresie;
si exhorte la Court que ainsy le face et face faire, et
supposé que subtraction ne ly seroit faicte en tout,
toutevoie, attendu son gouvernement, lui doit estre
faicte subtraction en partie, c'est assavoir es finances
qu'il a levées et lieve en ce royaume, et tiercement
que les prelas soient assemblez, comme il a esté
ordonné au regart du premier point. Et pour venir
à sa matiere, prant pour theme:Subtrahate vos ab
omni fratre ambulante inordinate, IJe ad Thessalonic.
ultimo./
Soubtraiez vous d'un chascun frere, lequel en son gouvernement
s'en va desordoneement et continuelment
persevere.../
Samedi, XJe jour de septembre.
A conseiller l'arrest d'entre les procureur du Roy,
du duc de Berry et l'Université de Paris, d'une part,
et les officiers du Pape, de la Chambre apostolique et
les Cardinaulx, sur le proposé par les parties du VJe jour
de ce moiz, et tout consideré:
Il sera dit en obtemperant aux lettres royaulx
obtenues par ladicte Université que Benedict pape
dessusdict et ses officiers cesseront ou royaume et Dauphiné
de exiger les premieres années des fruiz et emolumens
des prelatures et autres benefices quelxcunques
vacans, ou qui ont vaqué ou vaqueront, tant pour les
premieres années, que aussy des fruiz et emolumens
qui du temps de subtraction autrefoiz faicte audit
Benedict et de la vacation des prelatures, dignitez et
autres benefices, sont escheuz ou eschient en aucune
maniere. Et aussi cesseront les exactions des procurations
qui sont dehues pour les visitations et des arrerages
quelxcunques deubz pour raison des choses
dessusdictes ou d'autres exactions; et pourront pranre
les prelas, arcediacres et autres ordinaires icelles procurations,
quant il visiteront. Et cesseront aussi les Cardinaulx
et le Chambellant de percevoir et pranre et
exiger ce que prenoient et exigoient devent ce present
arrest pour cause des premieres années et des
arrerages quelxcunques deubs pour l'occasion devent
dicte, en quelque maniere que ce soit. Et se aucune
chose de ce qu'a esté levé pour occasion des choses
dessusdictes est devers les collecteurs, ou soubcollecteurs,
ou autres quelxcunques, sera arresté soubz la
main du Roy, et leur sera defendu que audit Benedic
ne à quelque autre n'en baillent ou delivrent aucune
chose. Et aussi sera defendu à celx qui doivent audit
Benedict ou à la Chambre apostolique ou aux Cardinaulx
dessus diz qu'ilx ne paient ou baillent aucune
chose. Et ordonne la Court que ceulx qui pour l'occasion
dessusdicte sont excommuniez, seront relachez et
jusques à ce que autrement en sera ordonné.
Cedit jour, a esté pronuncié par messire P. Boschet,
president, l'arrest d'entre les procureur du Roy et du
duc de Berry et l'Université de Paris, d'une part, et le
Pape ou les gens du Pape, d'autre part, sur certeinne
provision requise par l'Université et Roy et Berry dessusdiz
des finances que levoit le Pape en ce royaume:
Recurre super hoc ad proposita per Universitatem, registrata
supra.
Venredi, XVIJe jour de septembre.
Cedit jour, les presidens et conseillers estans en la
Chambre ont arresté prisonnier en la ville de Paris
messire Phelippe Maalart, chevalier, et lui ont defendu
le partir à peinne de mil libvres, jusques à ce qu'il ait
contenté et paié Richart de Coloigne et J. Vaast, marchans
de chevaulx, de certains chevaulx que ly ont
vendu la somme de Vc escus, ou baillié caution suffisant
de ladicte somme, et ont ordonné que IJ chevaulx,
dont l'un est arresté en main de justice et l'autre est
devers ledit chevalier, presens Raoul de Garges et les
parties, soient vendus le plus proufitablement que
faire se pourra, et l'argent apporté en depost devers
la Court pour en ordonner comme il appartendra.
Maistre Ja. du Gard et G. Le Clerc sont commiz à
soy informer de l'estat de l'abbaie de St Cir.
Juesdi, XXIIJe jour de septembre.
Raoul de Garges, huissier ceans, a deposé la somme
de XXVIIJ escus ceans, venans de la vendition d'un cheval
brun bail appartenant à messire Phelippe Maalart,
chevalier, à la delivrance se sont opposé Corrat Vernate,
bourgoiz et hostelier de Paris, pour despense
faicte en son hostel, et aussi Hennequin de Rivieres
pour la garde dudit cheval, et avecques ce ledit huissier
pour son salaire de l'execution.
Venredi, premier jour d'octobre.
Messire Ymbert de Boisy, president, s'est opposé
et oppose pour et ou nom de monsr l'evesque d'Amiens,
son frere, que quittance ne soit baillée aux executeurs
du testament du feu cardinal d'Amiens, jusques à ce
que ledit evesque ait eu copie du compte de ladicte
execution et l'ait veu et visité.
Mercredi, VJe jour d'octobre.
Maistre J. Hoiguart, procureur de l'Université de
Paris ceans, a consenti l'enterinement de certeinnes
lettres royaulx, par lesquelles le Roy donne congié et
auctorité à messire Charles de Savoisy, chevalier, de
reedifier et restaurer son hostel qui avoit esté, par l'ordonnance
du Roy et à l'instance de ladicte Université,
abatu et demoli, comme plus especialment et plus à
plain apert par la teneur d'icelles.
Mercredi, XIIJe jour d'octobre.
Le clerc maistre J. du Boiz, receveur des amandes
de Parlement pour le Roy, maistre J. de Cahours, procureur
en ceste partie de monsr le duc d'Orleans et du
marquiz du Pont, maistre J. d'Anisy, procureur de
Arnoul Boucher, et maistre Girart d'Asy, procureur
de Jehanne la Gencienne, present aussy maistre Oudart
Gencian, son filz, conseiller du Roy, ont consenti que
maistre Loiz Blanchet, prisonnier en la Conciergerie,
soit eslargi en estat jusques aux jours de la prevosté
de Paris, prouchain à venir, par ce qu'il a juré et
promiz, jure et promet, en tant que mestier est, qu'il
ne pourchacera ne fera pourchacer par autre devers
le Roy ou autrement, d'avoir lettres qui diminuent
l'assignation que a faicte le Roy auxdiz monsr d'Orleans
et le marquiz, ne à autres, sanz leur consentement, et
s'aucunes lettres obtient sur ce pendent ce temps, il
welt dès maintenant qu'elles soient nulles, presens
Miles Baillet, Thomas Raart, maistre J. Hoiguart,
messire Rolant Belier et autres.
Venredi, XVe jour d'octobre.
Pour ce que de nouvel l'assignation du paiement
des notaires du Roy a esté faicte sur IIIJm frans à pranre
sur l'emolument du seel de la Chancellerie, comme
l'en dit apparoir par certeinnes lettres sur ce faictes,
et à la contribution de ladicte somme je N. de Baye,
graphier de Parlement, n'aye pas esté appellé, ne ne
serè pas appellé, comme il est vraissemblable, pour ce
que le graphier de Parlement a acoustumé estre paié
de ses gages sur les amandes dudit Parlement, ay
protesté et proteste de venir et retourner à ladicte
contribution de ladicte somme de IIIJm frans,pro rata
vadiorum meorum,toutes et quantes foiz que je ne
serois pas souffisaument paiés sur lesdictes amendes,
et que il se face ou ait fait assigner sur lesdictes
amendes ou temps passé ou temps avenir.
Lundi, XXVe jour de ce moiz d'octobre.
Pierre Chenart et J. Godart, orfevres, demourans à
Paris, rapporterent et affermerent par serment à moy
Baye, graphier de Parlement, et commiz à faire l'inventoire
des biens de l'execution de très reverent pere
en Dieu, messire Guillaume de Dormans, nagaires
arcevesque de Senz, que, à la requeste de maistre
Regnaut Rabay, executeur du testament dudit defunct,
ilz avoient pesé une croix d'argent et le baston d'icelle
que l'en soloit porter devant ledit defunct, une crosse
d'argent dorée et esmaillée, apartenent à ladicte execution,
comme disoit ledit maistre Regnaut, au plus
justement qu'il avoient peu, et après ce que je leur
avoie fait faire serment solennelment que bien loyaument
et justement à leur povoir priseroient et peseroient
les choses dessusdictes. Et avoient trouvé que
ladicte croix et pommeau d'icelle pesoient VJ mars,
 J once, XVIJ estarlins et obole, et le baton d'icelle pesoit
 IX mars IIJ onces et demie, dont estoit à rabatre, si
comme il leur sembloit, IJ mars IJ onces et demie pour
le fust qui estoit en icellui baston, ainsi pesé l'argent
d'icelle croix XIIJ mars IJ onces XVIJ estarlins et obole,
dont ilz prisoient et estimoient chascun marc VIJ libvres
tournois; et aussi avoient trouvé que les trois bastons de
ladicte croce pesoient IX mars VIJ onces et demie, et la
croce pese IX mars IIIJ onces et demie, de laquelle croce
et baton ilz prisoient et estimoient chascun marc valoir
 VIIJ libvres tournois.
Venredi, XIJe jour de novembre.
Et fu ordonné que de cy en avant chascun nouvel
advocat receu au serment paieroit IJ escus ou IJ frans,
et un chascun procureur samblablement receu de nouvel
un escu, pour dire les messes acoustumées en la
sale du Palaiz, auquelles avoit defaut de paiement, et
fu ce publié par le Chancellier.
Samedi, XIIJe jour de novembre.
Cedit jour, environ entre IJ et IIJ heures après
minuit, survint au graphier un flux de ventre qui par
 V jours ensuivans l'a tenu avec une autre maladie du
stomac qui par XIJ jours en grant necessité l'a tenu, telement
qu'il n'a peu venir ceans, n'exercer son registre
par ledit temps, si a enregistré son clerc qui garde les
procès.
Mercredi, XVIJe jour de novembre.
La Court a octroyé à Giraut Motet adjornement en
cas d'excès et d'injures contre les reformateurs simplement,
et en personne contre maistre Ligier Saboux,
me Regnault d'Ambonnay, procureur du Roy, J. Maillart
et Mathiu Diren, sergens, à certain jour ordinaire
ou extraordinaire pour respondre au procureur du Roy
general et audit Motet et à chascun d'eulx.
Juesdi, XXVe jour de novembre.
Hac die rediit grapharius a quadam fluxus valitudine
adversa et stomachi gravedine, que eum per XIJ dies
in lecto egritudinis detinuerunt, quo registrum facere
et officium suum a prima die presentis incepti Parlamenti
prepeditus fuit; qui per sex precedentes annos
cum Dei gratia valuerat, et absque impedimento et
solius diei infirmitate immunis fuerat et dictum officium
exercuerat./
L'occasion ou cause de sa maladie print au disner
sur le premier president premier jour de Parlement.
La Court a ordonné que le procureur du Roy face
diligence en la cause touchant les mortemains et le
collecteur d'icelles contre l'evesque de Chaalons à la
poursuir ou delaisser, escripre ou faire ce qui y appartendra
dedans les Brandons, comme autrefoiz a sur ce
esté amonnesté ledit procureur par icelle Court.
Samedi, IIIJe jour de decembre.
La Court a octroyé secundes lettres requisitoire de
marque à Josserant Frepier et Ymbert Marin contre
le roy d'Espaigne.
Venredi, Xe jour de decembre.
Au jour d'ui, la Court a appoincté, du consentement
de l'evesque de Paris, que il relachera le cès par lui
miz en l'eglise Saint Jaques de la Boucherie de Paris
pour occasion de la prise du prisonnier faicte en ladicte
eglise par le prevost de Paris, ou aucuns sergens de
son commandement, jusques au IIJe jour de janvier
prouchain venant exclus, et ce pendent la Court fera
raison et justice sur la requeste ce jour faicte par ledit
evesque.
Mercredi, XVe jour de decembre.
Cedit jour, la Court a ordonné et ordonne que, ce
que J. de la Chappelle a paié des ouvrages faiz par
maistre Robert de Hellebuterne, lui sera alloué en ses
comptes, et, par provision, ledit Hellebuterne se mellera
des ouvrages jusques à ce que du debat meu entre
lui, d'une part, et maistre J. du Temple, d'autre part,
sera autrement ordonné, et iront maistre R. Mauger
et un autre de messeigneurs de ceans en la Chambre
des Comptes pour dire l'appoinctement de la Court.
Au jour d'ui, André d'Espernon, changeur à Paris,
a confessé et confesse avoir en garde et en depos de
par la Court la somme de mil libvres tournois, laquelle
il avoit receue par les mains de maistres Thomas
d'Aunoy et J. de la Croix, conseillers du Roy nostre
Sire et maistres en sa Chambre des Comptes, à Paris,
dès le XXVe jour de septembre derrien passé, pour
convertir en l'achat de la terre de Frontignan, en la
senechaucie de Beaucaire pour le Roy nostre dit seigneur,
laquelle somme de mil libvres il a promiz et
promet à bailler et delivrer au mandement et ordonnance
de la Court, si comme appert par la cedule
signée de sa main, laquelle cedule est devers ladicte
Court.
Lundi, XXe jour de decembre.
Cedit jour, après la cause de Hutin de Clamas dessusdicte
plaidoiée, s'est levée la Court et est alée en la
sale de Saint Loiz derrieres la Tournelle criminelle, où
estoient assamblez monseigneur le Dauphin, lequel
en l'aage de X ans ou environ avoit tenu le lieu du
Roy au Conseil du Roy, où estoient assemblez les Roy
de Sicile, duc de Berry, duc de Bourgoigne, conte de
Nevers et les prelas de France, l'Université de Paris
et pluseurs autres barons et clers, et gens d'eglise,
sur ce que devoit proposer le procureur du Roy par
la bouche de l'advocat du Roy sur le fait de l'Eglise
et du pape Benedic, et par especial au regart d'aucunes
choses qu'avoit proposé maistre Guillaume Fillastre,
doien de Reins, pour le Pape en ladicte sale
puiz IIJ sepmaines ou environ, et pour ce n'a point esté
plaidoié oultre ladicte cause.
Juesdi, XXIIJe jour de décembre.
Au jour d'ui, a esté ordonné, oye la relation des
commissaires que maistre Loiz Blanchet ait pour provision
de son vivre et de sa femme sur la revenue de
la terre de Lanque en Brie, C livres tournoiz pour ceste
foiz.
Venredi, XXIIIJe jour de decembre.
Cedit jour, la Court a ordonné que maistre J. Larchier,
comme par main souverainne, fera une execution
de II mil XXXII libvres IX solz parisis, d'une part, et
de IIc  XXXV libvres tournois, d'autre part, à la requeste
des executeurs de feu Le Besgue de Villaines contre
messire Pierre de Villaines, son filz, et madame de
Malicorne, sa femme, a quoy les sergens à cheval se
sont opposez que ledit Archier ne feist ladite
execution.
Venredi, derrien jour de decembre.
Sur certeinne requeste que voloit l'Université de
Paris et pluseurs prelas que feist le procureur du Roy
ceans pour le Roy sur troiz ou IIIJ poins conclus par
la plus grant partie des prelas assemblez à Paris contre
le pape Benedic, pour les libertez de l'eglise de Galle,
a conseillié ledit procureur la Court, qui ly a respondu
qu'il en face ce que bon ly en semblera, et la Court
fera ce que de raison.
1407.
Lundi, IIJe jour de janvier.
Environ IX heures, cessa la Court des Plaidoiries
et se mist en Conseil sur certeinnes lettres closes
envoiées par monseigneur le duc d'Orleans qui estoit
en expedition publique en Guienne, et tenoit le siege
devant Bourc près de Bordeaux, sur ce qu'il avoit
defaut de finance, et toutevoie ne tenoit qu'à finance
qu'il n'eust bonnes nouvelles de son emprise; si fu
conseillié de parler au chancellier d'Orleans sur ce
que le duc dessusdit escripvoit que la Court tenist les
mains à la besoigne devers le Roy, et ly voulsist
remonstrer pour l'onneur et prouffit du Roy et du
royaume, et tendoit que chascun moiz eust cent mil
frans pour les gens d'armes paier.
Samedi, VIIJe jour de janvier.
Ce jour, la Court a ordonné que, en prenant obligation
de maistre Thibaut Tiessart, maistre J. de la
Marche et maistre J. de Bailli et d'un chascun
insolidum
de la somme de mil frans, et par ce le graphier baillera
des cedules des deposts de ceans auxdiz Tiessart,
Marche et Bailli jusques à ladicte somme, que seront
tenus de rendre toutefoiz que requiz en seront, et est
ladicte somme ordonnée pour l'execution de l'arrest
obtenu ceans par Renaut de Murat contre Pons de Cardilhac,
laquelle execution faisoit messire Jaques de
Ruilly, chevalier, president ceans,socerdudit de la
Marche et oncle desdiz Bailly, advocas ceans, et dudit
Tiessart, conseiller du Roy ceans.
Mercredi XIJe jour de janvier.
Cedit jour, a esté declarié en la Chambre des Enquestes,
comme a relaté maistre J. Mauloué, que l'execution de
l'amende de LX libvres parisis, en laquelle Jehan Le
Clerc a esté condempné ou nom qu'il procede par
arrest pronuncié le XXVIIJe de novembre CCCC  V pour
cause d'un fol appel, se fera pour moitié sur les biens
de sa femme et pour moitié sur les biens de lui, et
pareillement l'amende de C solz en quoy il a esté condempnez
es noms que dessus par ledit arrest.
Mardi, XVIIJe jour de janvier.
Cedit jour, est trespassé maistre J. d'Arcies, jadis
conseiller de ceans,natione Campanus,qui en son
office de conseiller avoit exercé par l'espace de XXXVJ ans
ou environ, ou lieu duquel puiz VIIJ jours a esté receu
maistre Pierre d'Arcies, son filx, par le don du Roy,
moiennant la resignation dudit son pere en sa vie et
maladie.
Mercredi, XIXe jour de janvier.
Ce jour, la Court a ordonné que maistre Guillaume
Germe et Pierre de Montyon, notaire du Roy, soient
separement miz prisonniers en la Conciergerie, et soit
fait commandement à maistre J. de Rouvres que viegne
demain parler à la Court à huit heures.
Venredi, XXJe jour de janvier.
Cedit jour, la Court a eslargisub penis et summissionibus/maistre Pierre de Montyon et Guillaume Germe,
et comparront toutes foiz qu'il seront mandez.
Venredi, XXVIIJe jour de janvier.
Ce jour, monseigneur l'evesque de Paris a requiz en
la Court, que comme un appellé Guillemin Gontier,
clerc non marié et prisonnier en ses prisons, ait esté
condempné envers Geffroy Gastebreze en la somme
de C ou IJc libvres et au Roy en autre grant somme,
et à asseoir rente de XL libvres audit Gastebreze, et
il n'ait pas vaillant XL solz, qu'il soit deschargez de
la garde dudit prisonnier, et s'en est deschargé et
descharge et en la presence du procureur du Roy.
Venredi, XJe jour de fevrier.
Au jour d'ui, a esté advisé et ordonné que à juger
le procès d'entre les executeurs de feu maistre Dominique
d'Alexandrie, d'une part, et le procureur du
Roy, d'autre part, ne seront point appellez celx de la
Chambre des Comptes.
Mercredi, XVJe jour de fevrier.
Cedit jour, a ordonné la Court maistres R. Rabay
et R. Broisset à soy informer sur les excessiz salaires
des notaires et du fait des inventoires, et aussi des
excessiz salaires de examinateurs.
Item, a ordonné maistres J. André, P. Le Fevre et
 R. Mauger à veoir l'accort d'entre maistre Pierre de
Fresnes, d'une part, et Pierre Le Gayant, d'autre part,
et le rapporter à la Court, et se informeront aussy
sur le nouvel auditoire fait oudit Chastellet.
Venredi, IIIJe jour de mars.
Ce jour, a ordonné et ordonne la Court que par la
main du Roy seront gouvernez les poiz et balances
contentieux entre le duc d'Orleans, d'une part, et les
religieus de St Mard de Suessons, par personnes non
suspectes et le plait pendent.
Cedit jour, est venu ceans au Conseil le Roy de
Sicile, duc d'Anjou, conte du Mainne, de Prouvence
et de Roucy, accompaignié de pluseurs prelas et chevaliers,
lequel après ce qu'il a recommendé la Court
grandement et sagement de justice devent toutes cours
du monde, car par icelle Court le royaume se soustenoit
et soustient, comme disoit, et sans laquelle ne se
pourroit soustenir, et pour ce avoit en icelle singuliere
fience et esperance, et telle, que quant avoit aucunes
causes ceans, se tenoit pour tout asseuré de justice, et
pour ce qu'il avoit aucuns procès ceans moult grans et
pesans, l'un de la Ferté Bernart contre le duc d'Orleans,
l'autre pour la conté de Roucy contre le conte
de Brenne, prioit que cellui de la Ferté Bernard lui
fust delivré et jugié le plus brief que faire se pourroit.
Et quant à cellui de Roucy, pour ce que c'estoit moult
grant et moult pesant chose, il pleust à la Court, quant
vendra au juger appeller toutes les Chambres et par
icelles le juger, comme autrefoiz avoit esté fait sur la
recreance. Autre procès avoit ceans contre un Espaignot
nommé pour cause de certeinne grosse somme
que lui demandoit ledit Espaignot et qui s'estoit plaint
de lui à icelle Court, en disant que lui ou ses gens
l'avoient menacé. Et quant à la dicte somme disoit que
l'obligation dont partie se ventoit avoit esté faicte ou
temps de son enfance ou juenesce, et que n'estoit pas
si bien ne si deument gouverné, comme mestier lui
estoit, car l'en faisoit de ses seaulx et seelloit l'en telx
lettres que l'en voloit sanz discuter ou aviser les
besoignes, si ne savoit rien de l'obligation. Et quant
aux menasses, onques n'avoit eu entention ne volunté,
ne ses gens aussi de menasser ne faire de fait contre
ledit Espaignot ne autre aussy; car aussi n'estoit ce pas
l'estat à un prince que voie de fait, ne n'avoit onques
en sa vie feru aucun, maiz s'attendoit à la bonne justice
de la Court, contre laquelle ne contre le Roy son
seigneur, ne contre son honneur ne voudroit jamaiz
forfaire, maiz le vodroit garder et servir à ses despens,
si faire le povoit. Si requeroit que la Court l'eust pour
excusé et ne creust point telx paroles, en soy offrant
à icelle Court et en recommendant soy et ses besoignes.
Samedi, Ve jour de mars.
Le dessusdit jour Ve de ce moiz, a esté ordonné
qu'il sera mandé au bailli de Tournay et de Tournesiz
qu'il contraigne les religieux de S. Martin par prise de
leurs corps, se mestier est, et les amener ou Chastellet
de Paris, en cas de rebellion ou refus, le seel du
couvent et pour cause, et icellui baillé en garde à
 IJ bonnes personnes non suspectes.
Venredi, XJe jour de mars.
Cedit jour, la Court, present et non contredisant le
procureur du Roy, a obtemperé à certeinnes lettres
royaulx, de la date du Xe de ce moiz, impetrées à la
requeste de messire Hector des Marès, chevalier, et
autres enfans de feu messire J. des Marès, docteur en
loiz, et, en son temps, advocat du Roy ceans, et lequel
avoit esté executé avec pluseurs autres es Hales de
Paris, l'an IIIIxx et II, par lesquelles le Roy octroye
audiz requerans qu'il meissent les os dudit des Marès
en l'eglise Saincte Katerine du Val des Escoliers en la
chappelle qu'avoit fondée et sanz solennité, et à executer
ceste lettre a esté ordonné Robert Chaurre, huissier
de ceans.
Samedi, XIJe jour de mars.
Au jour d'ui, le viconte de Vandosme et messire
Guillaume de Lere, chevalier, ont dit de par le Roy
et nosseigneurs de Berry et d'Orleans que l'en jugast
le procès d'entre messire Olivier de Mauny, d'une part,
et le Borgne de la Heuse, d'autre part, pour la capiteinnerie
de S. Maalo.
Au jour d'ui, a esté miz et consigné en Court par
maistres N. d'Orgemont et P. Le Fevre, conseillers du
Roy, certeinne finance estant en un sac seellé, appartenant,
comme il disoient, à maistre J. Trucan.
Mercredi, XVJe jour de mars.
Au jour d'ui, a esté deliberé que, pour ce que autrefoiz
avoit esté grant altercation d'entre le Borgne de
la Heuse, d'une part, et messire Olivier de Mauny,
d'autre part, sur la capiteinnerie de S. Maalo, sur
quoy, combien que le procès, passé à un an, eust esté
miz sus, toutevoie n'avoit point esté conclu de pronuncer
l'arrest, a esté dit que, pour plus meurement
faire, ancor seroit reveu le procès et lettres pluseurs,
qui avoient esté impetréeshinc inde,par les
 IJ Chambres,
et seroit pronuncié l'arrest qui en sourdroit.
Venredi, XVIIJe jour de mars.
A conseiller l'arrest d'entre Olivier de Mauny, d'une
part, et le Borgne de la Heuze, chevaliers, d'autre part,
qui, le Xe de fevrier et le XVIJe dudit moiz, l'an CCCC  V,
avoit esté miz sus, comme apert par les registres dudit
temps, veu le plaidoié du...
La Court a ordonné qu'elle attendra la bonne santé
du Roy nostre Sire, en la presence duquel et en son
Grant Conseil sera exposé ce que a esté fait en ceste
matiere.
Mercredi, XXIIJe jour de mars.
La Court a delivré au jour d'ui certain argent venant
de la vendition des vielx banc, porches et formes de
ceste Chambre à Pierre Noé, huissier de ceans, à qui
le Roy l'avoit donnez, pour ce que le concierge de
ceans, qui maintenoit que ce que dit est lui appartenoit
à cause de son office de concierge, a consenti
ladicte delivrancesine prejudicio tamen suorum jurium,
comme a esté relaté par certains commissaires, conseillers
de ceans, à la Court.
Juesdi, XXIIIJe jour de mars.
Ce jour, ou Chastellet fu ordonné par messire Ja. 
de Ruilly, president, et les commissaires ordonnez que
la lettre octroiées aux Freres Mineurs sur la reformation
des dames de S. Marcel,in juris subsidium,seroient
limitées, que translation, s'aucune en faisoient, fust
faicte hors la prevosté de Paris et bailliage de Senliz.
Juesdi, VIJe jour d'avril.
Cedit jour, l'Université de Paris, par la bouche d'un
maistre en theologie de l'ordre de la Trinité, a proposé
en la Court ce qui s'ensuit, en prenant pour
theme:Hec est victoria que vincit mundum, fides nostra,
prima Jo.  V to capitulo...
A quoy le premier president a respondu que la Court
est fondée sur raison et,partibus auditis,a
acoustumé
faire droit et raison à chascun qui ceans vient, si orra
ceulx qui à oïr seront, et, les parties oyes, fera droit
afin de condempnation ou d'absolution.
Venredi, VIIJe jour d'avril.
Ce jour dessus escript, qui fu venredi VIIJe de ce
moiz, pour ce que l'abbé de Saint Jehan es Vignes de
Suessons, et à qui appartient la presentation des
bourses du college de Dormans, et la collation à la
Court de ceans, n'avoit volu presenter maistre Nycole
Gomaud, né du diocese de Reins, prestre, maistre en
ars et bacheler en theologie, et bon gramarien, suffisant
homme tant en meurs que en discipline de lettres
et expert à instruction d'escoliers, comme par information
sur ce faicte avoit apparu à monseigneur Henry
de Marle, premier president, et maistre Robert Mauger,
conseiller du Roy, dont avoient escript audit abbé,
attendu que du diocese de Suessons ne trouvoient
aucun suffisant pour estre maistre dudit college,
ja soit ce que ledit abbé avoit presenté maistre J. 
Sanute, maistre en ars, et né du païz de Suessons, qui
n'estoit pas suffisant pour pluseurs causes, et avoit
ledit college longuement esté sanz maistre, ou prejudice
des escoliers et dudit college, ladicte Court a fait et
ordonné ledit Gomaud, oye la relation desdiz Marle et
Mauger, commissaires ordonnez par icelle Court à
ladicte collation faire et aux pertinens, maistre dudit
college, et a fait ledit Gomaud le serment acoustumé
en la Court. Et si a ordonné la Court que Mauger dessusdit
instituera et mettra en possession ledit Gomaud
de la dicte maistrise, present le graphier, se pui y
welt estre, pourveu que ce que dit est ne fera aucun
prejudice aux droiz dudit abbé ou temps avenir. Et a
ledit jour esté institué maistre dudit college ledit
Gomaud par ledit Mauger en la sale dudit college, present
ledit graphier, les procureur, soumaistre, chappellains
et escolliers dudit college, et a renouvelé le
serment fait en la Court ledit Gomaud en la presence
des dessusdiz.
Mercredi, XIIJe jour d'avril.
Cedit jour, ont esté interroguez en pleinne Court
maistre Guillaume Barrau, secretaire du Roy et du duc
de Berry, messire Vidal de Chastelmoran, soy disant
arcevesque de Tholouse, sur certain recelement de
lettres que l'en disoit apartenir à messire Ravat, soy
aussy disant arcevesque de Toulouse, et lesquelles avoit
envoiées à Paris pour sa cause à l'encontre dudit Vidal.
Mardi, XIXe jour d'avril.
Ce jour, les executeurs de feu maistre Pierre du
Perier, jadis notaire et secretaire du Roy nostre Sire
et du duc de Bourgoigne derrainement trespassé, ont
donné et aumosné du residu des biens de l'execution
dudit du Perier à la chappelle assise au bout de la
grant sale du Palaiz, pour le divin service et salut de
l'ame dudit du Perier, une chasuble de baudequin
de quatre soies, garnie d'estoles fanon, une aube de
toile de lin parée dudit baudequin, IIIJ nappes d'autel
de toile de lin, dont l'une est parée dudit baudequin
et frangée de fine soye, un estuy à corporaulx avec
les corporaulx de fine toile, et sur ladicte chasuble sont
assiz deux escussons de broderie, un eau benoitier et
une clochette, avec IJ frans pour dire une messe à
note en ladicte chappelle.
Mercredi, XXVIJe jour d'avril.
Cedit jour, sur ce que certeinnes lettres adreçans à
la Court, par lesquelles le Roy vouloit que la Court ne
tint court, ne cognoisce de certains erreurs proposées
par Jehan Miroflet et autres, qui avoient esté condempnez
à l'encontre de Raoulin de la Chaucée par les generaulx
sur la Justice, sur le fait des fermes des servoises
et autre menus buvrages, desquelx erreurs adjornement
avoit ja esté donné ceans et l'adjornement executé,
comparens lesdiz generaulx ceans et requerans
l'enterinement desdictes lettres, a esté dit par la Court,
les IJ Chambres assemblées et aussy presens les maistres
des Requestes de l'Ostel du Roy, que la Court cognoistroit
desdictes erreurs, maiz se lesdiz generaulx y
voloient estre au juger, la Court les y receveroit.
Item, a esté dit à maistre Symon de Nanterre, conseiller
du Roy ceans en la Grant Chambre et general
sur le fait de la Justice, que, attendu qu'il estoit premierement
de ceans où avoit premierement juré, ne
devoit point faire requeste ne soustenir contre icelle
Court, et que s'en gardast, à quoy a respondu qu'il se
garderoit de mespranre. Sur quoy la Court l'a requiz
qu'il venist et seist entre les seigneurs de ceans, veue
la response par lui faicte qui n'estoit pas bien raisonnable,
maiz sentoit opposition, auquel commendement
ou requeste a obtemperé.
Ce mesme jour, maistre Robert Mauger, conseiller
du Roy ceans, pour ce que autrefoiz avoit eu la plus
grant partie des voiz à election de president faicte ou
lieu que pour lors tenoit messire Henry de Marle, premier
president, comme l'en disoit, et aussi pour ce
que aucuns de messeigneurs les presidens estoient
pluseurs foiz empeschez, par quoy avoit eu defaut de
presidens ceans aucunes foiz, et pour autres causes
mouvens le Roy nostredit Seigneur, a au jour d'ui, par
vertu de certeinnes lettres d'icellui Seigneur, esté receu
en president, par ce qu'il servira comme president
aux gages de conseiller et jusques à ce qu'il vaquera
lieu de president, et a fait le serment acoustumé, presens
et appellez les seigneurs des IJ Chambres et les
maistres des Requestes de l'Ostel du Roy, comme
dessus.
Venredi, XXIXe jour d'avril.
Un frere mineur, maistre en theologie de l'Université
de Tholouse, à l'occasion d'aucuns et pluseurs escoliers
et plus de C qui pour une rebellion qu'il avoient
fait aux gens du Roy, à l'execution de certeinnes lettres
impetrées par messire Vidal, soy disant arcevesque
esleu par le temps de la subtraction à l'encontre de
messire Pierre Ravat, par avant evesque de S. Pons,
soy aussy disant arcevesque de Tholouse ordonné par
le pape Benedic, et à ce que la Court eust compassion
de ladicte Université de Tholouse, proposa en la
maniere qui s'ensuist tout haut publiquement en icelle
Court en disant: ...
Ce fait, le president premier pour la Court a respondu
que grant rumeur et clameur a esté du grant
excès qui a esté fait à Tholouse par ceulx de la dicte
Université, dont c'estoit grant merveille, attendue que
ladicte Université est fondée du Roy qui a envoié par
delà aucuns commissaires pour soy informer selon la
Decretale:Descendam et videbo, etc., et ont esté
rapportées
les informations par deça, si tendra icelle Court
la main à garder icelle Université, tant en general que
en particulier, et fera la Court justice,cum clementia et
pietate et non cum rigore.
Sur le plaidoié du XIXe de ce moiz d'entre le prieur
de St Martin des Champs, d'une part, et le procureur
du Roy, d'autre part, il sera dit que le prieur fera
examiner autant de tesmoins qu'a fait examiner le procureur
du Roy, oultre le nombre ordonné par la Court.
Samedi, derrain jour d'avril.
Ce jour, maistre Robert Mauger, president en Parlement,
s'est opposé et oppose que aucun ne soit receu
en l'office de conseiller ceans à X  s. de gages, qu'il a
exercé jusques à cy et ancor exerce, selon ce que contenu
est en sa lettre de presidence, jusques à ce qu'il
soit oy.
Maistres G. de Villiers et R. Rabay, conseillers du
Roy, sont commiz à oïr le compte de l'execution de
maistre Jaques Remon, jadis notaire du Roy.
Samedi, VIJe jour de may.
La Court a prorogué le delay donné aux marchans
drapiers de Brouxelles de la Trinité prouchaine au
landemain de la Magdaleine, etinterimpourront
vendre leurs draps au Landit prouchain pareillement,
comme firent l'année passée.
Vendredi, XIIJe jour de may.
Ce jour, a esté ordonné que Ysabel La Fraimbaude,
qui estoit en garde en la maison de maistre Guillaume
Le Clerc, sera mise en l'ostel Robin Griveau, ne ycelle
ne sera mariée, si non du consentement de ses parens
de l'un et de l'autre costé, et seront gouvernez ses
biens par ledit Robin jusques à ce que autrement en
soit ordonné, et sera tenus Pierre de Brecourt, son
oncle, rendre compte par devant maistres Guillaume
de Celsoy et Guillaume Le Clerc des choses par lui
administrées, et visiteront lesdiz commissaires les edifices
d'icelle Ysabel, et iceulx visitez et le compte rendu
et oy, se informeront des excès sommierement et de
plain,vocatis evocandis,et l'information faicte en
ordonneront et rapporteront à la Court, et cesseront
aussi les procès pour occasion des choses dessus dictes
commenciez es Requestes.
Mercredi, XXVe jour de may.
Depuiz sont assemblez messeigneurs de la Chambre
des Enquestes en la Grant Chambre pour juger le
procès ou y conclurre, qui autrefoiz avoit esté visité et
jugié en la Chambre des Enquestes d'entre le sire de
Florensac et ses consors, d'une part, et le procureur
du Roy, d'autre part, veues les enquestes et tout
consideré.
Il sera dit que le procès ne se puet juger en l'estat
qu'il est, maiz reprins les procés dessusdiz sera fait
recolement des tesmoins produiz par lesdictes parties,
auxquelx seront faiz certains interrogatoires, et sera
faicte collation de tous les procès, actes, lettres et
instrumens produiz par lesdictes parties, desquelx
collation n'a esté faicte aux notes ou lettres originaulx
en presence desdictes parties, selon l'appoinctement
de ladicte Court. Et ordonne la Court que lesdictes
parties pourront de nouvel produire tant de tesmoins
qu'ilx voudront, tant sur le principal comme sur
l'usage et coustume acoustumé d'ancienneté es lieux
voisins des hauls justiciers de ladicte viguerie de
Besiers, et, ce fait et tout joint au procès principal, la
Court fera droit auxdictes parties, et baille la Court
prefix aux jours ordinaires dou Parlement prouchain
à faire ce que dit est, et seront produiz lesdiz
tesmoins du temps que les procès commencerent entre
lesdictes parties ou leurs predecesseurs sur la cognoiscence
desdiz officiers.
Samedi, XXVIIJe jour de may.
Ce jour, a esté enjoint à maistre Deniz de Paillart,
filx de feu messire Philibert Paillart, president en
Parlement en son temps, qu'il alast veoir madame
Jehanne de Dormans, sa mere, aggravée de maladie
et près de sa fin, comme elle disoit; et pour ce que
ledit Deniz s'estoit longuement tenu et n'avoit volu
aler devers sadicte mere, pretendens qu'elle le voloit
faire renuncer à son heritage, la Court l'a asseuré de
ce que, se par induction ou autrement contre sa
volenté il consentoit aucune chose en son prejudice,
la Court l'avera et tendra pour non fait. Si a accordé
et consenti ledit Deniz d'aler à sadicte mere, et ce m'a
esté enjoint à enregistrer.
Mercredi, XXIJe jour de juin.
Sur certeinnes lettres royaulx presentées à la Court
de par les generaulx conseillers du Roy sur le fait de
la Justice, a esté dit qu'elles seront monstrées au procureur
du Roy, et sur ce les parties oyes, la Court
leur fera droit et raison.
Mercredi, XXVIJe jour de juillet.
Ce jour, maistre J. du Boiz, receveur des amendes
de ceans, s'est opposé et oppose à l'adjudication du
decret des heritages de Robert de Jouval, requerans
qu'il viegne à contribution pour cause de certeinne
amende en quoy a esté ledit Robert condempné envers
le Roy nostre Sire.
Mardi, XVJe jour d'aoust.
Cedit jour et aussy samedi derrien passé, la Court
a entredit à maistre Deniz de Paillart, de present et
quousque,l'alienation de ses biens immuebles, et a
ordonné et ordonne que les amis charnelx dudit Deniz
s'assembleront et esliront un curateur qui comparra
en la Court pour faire le serment acoustumé et pour
estre auctorisé.
Juesdi, XVIIJe jour d'aoust.
L'Université de Paris et maistre Arnoul de Lafons
ramenent à fait leur requeste à l'encontre de pluseurs
Cordeliers de Mascon et de Lyon qui defendent, et
dient par especial ceulx de Mascon, supposé l'arrest
obtenu par Lafons qui n'est quead tempus,pour lequel
executer Laurens Le Viguereux, qui n'est point sergens,
leur a fait moult de griefs, car il les bouta hors
de leur maison et eglise, et prist leur robes, livres et
joyaux, et les banni hors de Mascon et du royaume, et
defendi que l'en ne leur donnast rien, combien qu'il
deissent qu'il estoient prests d'obeir, maiz que Arnoul
qui estoit excommunié se feist absodre, et sur ce ont
baillé requeste, et ancor requierent, attendu le temps
d'aoust et vendenges, que puissent revenir en leur
couvent servir Dieu.
Repliquent l'Université et Arnoul et dient qu'il
dirent au rebelle que les sentences du Pape ne lioient
point, comme portoient par instrument et par ordonnance
de l'eglise de France, maiz il ne tindrent compte,
maiz prirent les meubles de leans et porterent aux
Jacobins, et en lieu des pannunceaus du Roy midrent
des testes et machoires de buef et pour le batail des
cloches y mirent une queue de renart. Appoinctié que
l'un des seigneurs de ceans s'informera par dela et
appaisera, si puet, la besoigne,aliasrapportera, et
au
Conseil sur plus grant provision.
Samedi, XXe jour d'aoust.
Cedit jour, maistre J. du Drac, president des
Requestes du Palaiz, a receu XIJ libvres parisis baillées
en depost ceans par maistre Giles de Grigny, advocat,
qui de ladicte somme de XIJ libvres a receu quittance
corrigée par la Court.
Mardi, XXXe jour d'aoust.
Ce jour, maistre Jehan Rabateau, procureur de
monsr le duc de Berry, tant en son nom que comme
lieutenent du Roy es païs de Languedoc et duchié de
Guienne, s'oppose à ce que la main du Roy nostredit
Seigneur mise sur le temporel de l'evesque du Puy ne
soit levée et requiert estre oy.
Venredi, IXe jour de septembre.
La Court commet maistres Nicole de Biencourt et
Bertran Quentin à veoir l'estat du prevost des marchans,
afin que l'en puisse pourveoir à la requeste
faicte par ledit prevost sur la reparation des chaussées
de la ville de Paris.
Cedit jour, est venus ceans le duc de Bourgoigne,
conte de Flandres, accompaignié de pluseurs barons
et seigneurs, pour recevoir la curation du conte de
Pantevre et pour faire le serment acoustumé, comme
apert par le registre des Plaidoiries.
Samedi, XIJe jour de novembre.
Messire Arnault de Corbie, chevalier et chancellier
de France, tint le Parlement après la messe du Saint
Esperit chantée solennelment par les freres Augustins
en la grant sale du Palaiz...
Et est asavoir que, combien que les presidens fussent
pluseurs en nombre, car, oultre le nombre de quatre
acoustumé, avoit esté fait president maistre Robert
Mauger puiz un an pour ayder et suppleer les defaus
qui povoient avenir, et par ainsy fussent cinq presidens,
neantmoins n'en a eu aucun à ce commencement
en la grant deshonneur et esclande du Roy, de sa
justice souverainne et de sa Court, dont a eu grant
murmure, attendu mesme que de tous les cinq n'y
avoit cellui qui fust empeschié pour le Roy
immediate,
sinon messire Henry de Marle, premier president, qui
tenoit l'Eschequier à Rouen, car le secont, c'est assavoir
messire Pierre Boschet, estoit en son païz de
Poitou, messire Ymbert de Boisy tenoit les jours du
duc de Bourgoigne, cousin du Roy, à Beaune, messire
Jaques de Ruilly estoit en commission pour gentilx
hommes en Anjou, et ledit maistre Robert Mauger en
commission pour autres parties en Poitou ou en Anjou.
Dimenche, XIIJe jour de novembre.
Curia vacat.
Ce jour, envoya au soir querre le Chancellier le graphier
au soir et lui commenda qu'il feist lettre adressans
à maistre J. du Drac, president aux Requestes
du Palaiz, pour tenir et exercer le lieu de president
ceans durant l'absence des presidens.
Lundi, XIIIJe jour de novembre.
Au Conseil furent envoiées lettres patentes de par
le Chancellier adressans à maistre J. du Drac, president
aux Requestes du Palaiz, pour tenir le lieu de
president, lesquelles lettres ledit du Drac apporta
en la Chambre au matin, et estoient lesdictes lettres
signées du graphier, du commendement à lui fait
le jour precedent bien tart par ledit Chancellier, et
desquelles lettres la teneur s'ensuit:
Karolus, etc., Dilecto ac fideli nostro consiliario, magistro
Johanni du Drac, presidenti in camera Requestarum Palacii
nostri Parisius, salutem et dilectionem. Cum nobis fuerit relatum
presidentes nostri Parlamenti Parisius abesse, et ipsorum
absentia, in nostri et rei publice regni nostri, presertim expeditionis
causarum dicti nostri Parlamenti detrimentum et jacturam
vergere dignoscatur, majusque detrimentum succedere perpendatur,
nisi a nobis de remedio provideatur oportuno, vobis
precipimus et mandamus, committendo, si sit opus, quatinus
ad Magnam nostri Parlamenti Cameram accedentes ibidem locum
et officium presidentis teneatis, et quousque iidem presidentes
seu eorum alter remeaverint, fideliter ac diligenter, et prout est
fieri solitum, exerceatis, ab omnibus autem justiciariis, officiariis
et subditis nostris vobis in hac parte pareri volumus et
jubemus. Datum Parisius, XIIJ die novembris, anno Domini Me  CCCCe  VIIe et regni nostri XXVIIIe./
Ainsi signées:Per Regem, ad relationem Consilii,
BAYE.
Ce jour, a esté ordonné que les seigneurs qui averont
servi es Chambres de Parlement et des Enquestes
le moiz de septembre pourront faire leurs cedules
de XVIJ jours.
Mardi, XVe jour de novembre, au matin.
Fu parlé en Conseil par les maistres des Requestes
de l'Ostel du Roy contre ce que le Chancellier avoit
envoié lettres à maistre J. du Drac, president aux
Requestes du Palaiz, pour tenir le lieu de president,
pour ce qu'il disoient que en absence des presidens à
eulx apartenoit de tenir le siege, nonobstant que messeigneurs
de la Chambre deissent le contraire, car souvant
a esté veu que, quant il faloit aler au Conseil, le
president tenent le siege ou soy lever du siege pour
aucune necessité, le plus ancien des laiz de la Chambre
tenoit le lieu du president, presens mesmes lesdiz
maistres des Requestes, et pour ce disoient les anciens
laiz de ceans que plus estoit en leur prejudice que
desdiz maistres, que ledit Chancellier faisoit tenir le
president des Requestes le lieu de president en ceste
Grant Chambre, car il y avoit ceans suffisans laiz et
anciens assez pour tenir ledit lieu.Tandema pleu et
plait auxdictes parties que sanz prejudice ledit du Drac,
president des Requestes du Palaiz, exerce ledit office
de president ceans, selon ce que mandé lui a esté, en
l'absence des presidens.
Venredi, XVIIJe jour de novembre, au Conseil.
Ce jour, a esté plaidoié et repliqué en une cause
pour l'evesque et Université de Paris contre messire
Guillaume de Tignonville, chevalier, prevost de Paris,
pour IJ clers, l'un maistre en ars, l'autre bachelier en
ars en ladicte Université, qu'il avoit pendu ou fait
pendre au gibet de Paris, presens monseigneur le
duc de Guienne, ainsné filz du Roy, les roiz de Sicile
et ducs de Berry et de Bourgoigne en la sale du Louvre,
et l'a enregistré le graphier, comme appert ou registre
de ceans.
Samedi, XIXe jour, au Conseil.
Et cedit jour a esté repliqué au Louvre en ladicte
cause cy dessus.
Mercredi, XXIIJe jour de novembre.
Ce jour, au soir, environ huit heures, messire Loiz,
filz du Roy Charles Ve et frere germain du Roy Charles
regnant de present, duc d'Orleans, conte de Valoiz,
de Bloiz, de Beaumont, de Suessons, d'Angolesme, de
Dreuz, de Porcien, de Pierregort, de Luxembourc et
de Vertus, sire de Coucy, de Montargi, de Chasteltierri,
d'Espernay et de Sedanne en Champaigne et de
pluseurs autres terres, marié à madameValentine
fille de feu messire Galiache, duc de Milant, dont avoit
 III filx et une fille, en revenant de l'ostel de la Royne,
qui est près de la porte Barbette, vers l'eglise des
Blans Manteaus, accompaigné moult petitement selon
son estat, c'est assavoir de IIJ hommes à cheval et de
 IJ à piet à une ou IJ torches, devent l'ostel du mareschal
de Reux, en son aage de XXXVJ ans ou environ, fu
par VIIJ ou X hommes armez qui estoient mussez en
une maison appellée l'ymage Nostre Dame, estant
devant l'ostel dudit mareschal, et où lesdiz hommes
avoient habité et conversé repostement par VIIJ ou
 XV jours, tué et murtri, et ly fendirent la teste de
jusarmes, puiz que fu abatu de son cheval, et ly firent
espendre la cervelle de la teste sur le pavement, et ly
coperent tout jus une main, et avec lui tuerent un
sien vallet qui se metoit sur lui pour le defendre, et si
navrerent un qui tenoit la torche; le Roy estant en son
hostel de S. Pol, monseigneur de Guienne, dauphin de
Vienne et ainsné filx du Roy au Louvre, de l'aage d'environ
 XJ ans, les ducs de Berri et de Bourbon, ses oncles,
et les roy de Sicile et duc de Bourgoigne et conte de
Nevers, et les contes d'Alençon et de Clermont, et messire
Charles de Lebret, connestable de France, ses cousins
germains, et messire Pierre de Navarre, conte de Mortain,
aussi son cousin germain, et pluseurs autres seigneurs,
tant du sanc royal que autres estans à Paris,
admiral de France que maistre des arbalestriers, et
les seigneurs et menistres de justice, tant de Parlement
que du Chastellet estans à Paris. Et lui qui si grant
seigneur estoit et si puissant, et à qui naturelment, ou
cas qu'il eust falu gouverneur à ce royaume, apartenoit
le gouvernement, en si petit moment a finé ses jours
moult horriblement et honteusement. Et qui ce a fait
scietur autem postea.
Juesdi, XXIIIJe jour de novembre.
Cedit jour, est alée la Court à l'enterrement de feu
messire Loiz de France, germain du Roy, lequel hier
au soir estoit environ VIIJ heures duc d'Orleans et de
moult d'autres terres, et maintenant cendre et pourreture,
et lequel est enterré aux Celestins delez S. Pol.
Samedi, XXVJe jour de novembre.
Ce jour, a esté dit et puplié de pluseurs que le duc
de Bourgoigne, conte de Flandres et de Bourgoigne
et d'Artois, disoit et maintenoit qu'il avoit fait occire
le duc d'Orleans, son cousin germain, par Rolet d'Auquetonville
et autres, et sur ce s'est au jour d'ui parti
de Paris.
Venredi, IJe jour de decembre.
Giles de Molin, procureur de maistre Phelippe des
Essarts, conseiller du Roy nostre Sire et maistre des
Requestes de son Hostel, s'est opposé et oppose à
toutes fins que maistre Philippe de Corbie ne soit
institué en l'office de maistre desdictes Requestes de
l'Ostel, que tenoit à son vivant feu maistre Tristan du
Bos.
Venredi, XVJe jour de decembre.
Cedit jour, messire Guillaume d'Avaugour, chevalier,
a esté fait et ordonné curateur au conte de Peintevre
à la requeste de lui et de pluseurs chevaliers et
seigneurs ses amiz, pour ce comparens en la Court,
pour auctoriser certain tractié fait pour ledit conte
avec le duc de Breteigne touchant la terre de Moncontour,
et ont l'evesque d'Angiers, le Borgne de la
Heuse et pluseurs autres chevaliers juré que c'est le
proufit dudit mineur, si a fait le serment acoustumé ledit
d'Avaugour, et s'en est constitué plege selon la coustume
de Bretaigne messire Alain de la Mote, chevalier.
Messire Pierre de Villeinnes, chevalier, soy disans
gouverneur de la Rochelle, s'est opposé et oppose que
nul ne soit receu à gouverneur de ladicte Rochelle sans
le oïr.
Ce jour, maistre J. d'Aigny, contreroleur de la
Chambre aux Deniers, a renuncié et renunce à certeinnes
erreurs par lui proposées ou qu'avoit entention
de proposer à l'encontre de certain arrest ou jugement
de ceans donné contre lui et au proufit de l'abbé de
 S. Germain des Prez lez Paris, en obtemperant à icellui,
nonobstant appellations et oppositions par lui faictes
au contraire, et pareillement renunce à certeinnes
requestes par lui baillées à la dicte Court sur ce que
maintenoit aucuns tesmoins avoir deposé faulx en l'enqueste
du procès, dont despend ledit arrest, et parmi
ce les despens en quoy avoit esté condempné ledit
d'Aigny envers ledit abbé, taxez à la somme de
 IIJc libvres ou environ, sont ramenez à la somme de
 LX escus, desquelx LX escus et au dessoubz maistres
 J. Garitel et R. Broisset, conseillers du Roy nostre Sire,
pourront ordonner à leur volenté. Fait du consentement
dudit d'Aigny et dudit Broisset, soit faisant fort
dudit abbé, et ce qui sera fait par lesdiz commissaires
vaudra arrest du consentement de Hogouart, procureur
de l'abbé et dudit d'Aigny.
Mardi, XXe jour de decembre.
La Court a octroyé à Jehanne Mahiu qu'elle puisse
ceans plaider sans grace par procureur, attendue sa
povreté, et a requiz que ce soit enregistré.
1408.
Mercredi, XJe jour de janvier.
Au jour d'ui, a esté ordonné, veu le plaidoié du Ve 
de ce moiz et tout veu, que la dame de la Fauche sera
mise à sa pleinne liberté et venra ceans, se elle welt,
et ly interdict la Court l'alienation de ses bie
immueblesquousque,et sera mandé aux bailliz de
Vitri et de Chaumont et à chascun d'eulx, que l'amenent
ou facent amener à ses despens, et avera messire Ferry
de Chardoigne l'administration des biens de ladicte
dame, dont rendra compte, et cequousque.
Mardi, XVIJe jour de janvier.
Imperfectum registrum propter vigentissimum frigus,
congelans calamum et incaustum de duobus vocabulis
ad duo vocabula./
Cent ans a qu'il ne fit plus froit, ce dit la gent.
Juesdi, XIXe jour de janvier.
Au jour d'ui, a la Court commiz Pierre Belle, huissier
de ceans, au gouvernement et administration des
 IJ Chambres de ceans sur la provision aviser et faire
ou faire faire de buches, chandoilles, torches, nestoier
les tapis et chambres et autres choses apartenens ou
lieu que avoit Pierre Noe, jadis huissier.
Juesdi, XXVJe jour de janvier.
Intensissimum frigus viget, adeo quod nec incaustum
fieri neque conservari potest, neque scribi, etiam ad
ignem./
Venredi, XXVIJe jour de janvier.
Cedit jour, à la conjunction de ceste prouchaine
lune, c'est amoderé le temps qui par les IJ lunes cy
devant par especial combien que dès la Saint Martin
derrien a adès gelé, ont esté si fors et si merveilleuses
gelées que les rivieres ont esté congelés, et par
especial par la riviere de Seinne en pluseurs lieus à
Paris le pueple aloit et venoit comme par la charriere,
et ont esté neges en si grant habundance que l'en eust
onques maiz veu de memoire d'omme, et a esté si
grant froit que non obstant que le graphier eust feu
en vaissel delez son siege pour garder l'ancre de son
cornet de geler, neantmoins l'ancre se geloit en sa
plume de IJ ou de IIJ mos en IIJ mos, et telement que
enregistrer ne povoit, ne nul autre à peinne besoigner.
Or povez sentir en quel estat estoient povres gens qui
n'avoient ne pain, ne vin, n'argent, ne busche, et qui
avoient povre mestier et foison d'enfans.
Lundi, XXXe jour de janvier.
Cedit jour, au soir, se commencerent les glasses à
departir et avaler aval à grant impetuosité.
Mardi, derrien jour de janvier et Ve jour de la conjunction
de la lune,Curia vacat,pour ce qui n'est
venu ne advocat, ne procureur, ne presidens, ne conseiller
du Roy au Palaiz, hors messire Henry de Marle,
premier president, maistre Guillaume de Gaudiac,
doien de S. Germain l'Aucerroiz et conseiller du Roy
ceans, et IJ ou IIJ autres pour la cause qui s'ensuist:
Au jour d'uy et dès hier environ IX ou X heures de
nuit, sont descendues les glaces et glaçons aval en si
grant habundance par si grant impetuosité et à si
grant effort, en especial par celle partie de Seinne qui
flut à Paris par dessoubz les petis pons, que par les
heurs continuelx des glaces contre les pez de boiz qui
soustenoient le Petiz Pont, qui estoit en alant de la rue
 S. Jaques à Nostre Dame, et aussi contre les pillers
de pierre qui soustenoient les arches et le pont de
pierre qui estoient en alant de la rue de la Harpe au
Palaiz royal, icelles glaces et riviere de Seinne ont
abatu ledit pont de boiz qui estoit en alant à Nostre
Dame et partie des maisons adjacens, et aussi ont
abatu, froissié, demoli et rué jus le pont de pierre dessusdit
et bien de XX à XXX maisons qui estoient dessus,
et lesquelx pont et maisons avoient esté edifiées
et construiz puiz XXVIJ ou XXVIIJ ans. Voians tous celx
qui veoir le voloient en grant merveille, peril et dommage
de la bonne ville de Paris, et par ce peu ou
nulx des conseillers du Roy ceans n'ont peu bonnement
estre venus ceans, par especial de ceulx qui delà
lesdiz petiz ponz demouroient, pour le peril de venir
et de retourner qui estoit grant, comme vit le graphier
qui, combien que entre VJ ou VIJ heures au matin fust
passé par ledit Petit Pont de pierre en alant au Palaiz,
lequel pont estoit entier, toutevoie puiz que IJ des
maisons dessus ledit pont avec l'une des arches pour
moitié fust fondue en l'eaue, et ce lui eust esté dit en
la Tournelle de la Chambre de Parlement, se parti pour
revenir à son hostel de la rue Pavée, près des Augustins,
et lui estant près du pont vit sur icellui une autre
des maisons cheoir et fondre avec partie du pont de
la main senestre, et puiz passa à dextre. De ceste
pestilence fu le pueple moult esbahy par Paris et
ailleurs où pareille pestilence fu. Pareillement aussi
cedit jour, chut partie des changes de dessus le Grant
Pont et peu dudit pont, nonobstant qu'il ne fust que
de boiz hors le pavement, pour ce qu'il n'y eut pas si
grans heurs de glaces que esdiz petis pons, tant pour
ce que la force des glaces la plus grant passa par lesdiz
petis pons, pour ce qu'il trouverent le chemin
empeschié en la riviere qui estoit encor gelée vers
 S. Pol, et par ce faloit que les glaces se tournassent
d'autre costé, que aussi pour ce que quant les glaces
peurent tourner soubz ledit Grant Pont, encontrerent
les molins de l'evesque et autres près du Grant pont
que froisserent et par ce rompirent, et empescherent
leur violence et force, telement que le heurt ne pot
estre si grant qu'il estoit aux dessusdiz petis pons, par
lesquelx aussy dès dimenche derrien passé passoit la
riviere de Bievre qui avoit esté moult impetueuse et qui
moult de dammage avoit fait à Saint Marcel hors Paris.
Ne vindrent point les seigneurs de ceans au Palaiz,
ne advocas, ne procureurs, ne parties, hors en très
petit nombre, pour le grant peril que chascun veoit,
pour cause des grans et horribles glaces qui dès hier
au soir commencerent à descendre et couler par les
pons de Paris et par especial par les petis pons, et
non pas sans cause, car puiz la saison et le temps ont
esté si froiz et adès eu gelées puiz la S. Martin derrain
passé, et par especial a esté tel froidure et si aspre
et si vigent par les IJ lunoisons derrainement passées
que nul ne povoit besoigner. Le graphier mesme,
combien qu'il eust prins feu delez lui en une paelette
pour garder l'ancre de son cornet de geler, toutevoie
l'ancre se geloit en sa plume de IJ ou IIJ mos en IIJ mos,
et tant que enregistrer ne povoit; et que par icelles
grans gelées eussent esté gelées les rivieres, et en especial
Seinne, telement que l'en cheminoit et venoit et
aloit l'en, et menoit voitures par dessus la glace, et
que eussent esté si grant habundances de neges que
l'en eust veu de memoire d'omme, et tant que à Paris
avoit grant necessité tant de boiz que de pain pour les
molins gelez, se n'eussent esté les farines que l'en y
amenoit des païz voisins, et que lesdictes gelées, neges,
glaces et froidures se fussent amoderées dès venredi
derrain passé pour la nouvelle conjunction lunaire, et
que les glaces se fussent dissolues par parties et glaçons,
iceulx glaçons par leur impetuosité et heurs ont
au jour d'ui rompu et abatu les IJ petis pons, l'un qui
estoit de boiz joignant du Petit Chastellet, l'autre de
pierre, appellé le Nuef Pont, qui avoit esté fait puiz
 XXVIJ ou XXVIIJ ans, et aussi toutes les maisons qui
estoient dessus, qui estoient pluseurs et belles, et lesquelles
habitoient moult de mainnagiers de pluseurs
estas, marchandies et mestiers, comme tainturiers,
escripvains, barbiers, couturiers, esperonniers, fourbisseurs,
couturiers, frepiers, chasubliers, tapissiers,
faiseurs de harpes, libraires, chaussetiers et autres.
Et nonobstant ladicte ruine, pestilence et peril merveilleus
n'y a eu aucune personne perillée, Dieu mercy,
car ledit cas est venu et a esté puiz VIIJ ou VIJ heures
à matin jusques à une ou IJ heures après midi; combien
que ce n'eussent esté les pillers pieça faiz et commencez
entre ledit Petit Chastellet et l'Ostel-Dieu de
Nostre-Dame qui ont receuz les premiers heurs desdictes
glaces et glaçons, qui par ce ont esté debrisez
et leur impetuosité amandrie, vraysemblable estoit et
est que ladicte aventure, cas et pestilence desdiz pons
fust avenue en ceste nuit derrienne, en la destruction
des corps humains qui ne se peussent avoir garde ne
fuir pour le cas soudain. Oultre ce que dit est, ont esté
rompus et destruiz les molins de l'evesque de Paris
qui sont dessus le Grant Pont et pluseurs autres, et
aussi churent en la riviere grans parties des changes
dessus ledit Grant Pont, qui vraisemblablement et selon
l'opinion de ceulx qui s'i cognoissent, eust esté abbatu
par les glaces, se ne fust les heurs qui rompoient les
molins dessusdiz qui sont près et au-dessus, et aussi
que les glaçons sont descenduz par ledit pont plus tart
plus de XIJ heures que par lesdiz petis pons, pour ce que
les glaces qui descendoient de haut ne povoit avoir
leur cours devers Saint Pol et devers Greve, pour ce
que celle partie estoit ancor gelée, si resistoit audiz
glaçons que ne passassent de cel cousté, si faloit que
alassent par la partie qui est devers lesdiz petis pons
qui estoit plus desgelée et plus expediée d'empeschemens.
Et ce cas avec l'occision de feu messire Loiz,
duc d'Orleans, frere germain du Roy,de quo supra
mense novembri,a esté à grant merveille en ce royaume.
Mercredi, premier jour de fevrier.
Curia vacat,pour ce que nul n'a osé passer la
riviere pour aler au Palaiz, pour la grant impetuosité
et force d'elle, car aussy croit elle tousjours.
Curia vacat,pour ce que nul ne se ose abandonner
à passer Seinne, par especial outre les feu petis pons,
pour ce que la riviere croit oultre mesure et hors ses
termes et si impetueusement que c'est horreur.
Juesdi, IJe jour.Festum purificationis beate Marie,
Curia vacat.
Venredi, IIJe jour, au Conseil où n'eut que IX ou X de
seigneurs de ceans et de ceulx qui demeurent entre
les pons, c'est assavoir en la Cité avec peu de ceulx
d'oultre le Grant Pont.
Samedi, IIIJe jour de fevrier.
Au Conseil. Et fu ordonné que, pour ce que les
maistres ou seigneurs de ceans ne povoient bonnement
venir d'oultre les petis pons qui estoient rompus et
que Seinne passoit et issoit ses termes, ilz s'assembleroient
en aucun lieu et feroient Conseil et arrests,
et ceulx de la Cité et d'outre le Grant Pont venroient
au Palaiz en la Chambre et conseilleroient et feroient
arrests.
Item, cedit jour, fu ordonné que l'en ne plaideroit ne
lundi ne mardi prouchain.
Item, fu ordonné que les maistres des oeuvres du
Roy et II des seigneurs de ceans et le graphier avec
eulx visiteroient le Palaiz et haut et bas, pour ce que
l'en trouvoit que les sales et la Chambre de Parlement
estoient estayés par dessoubz les vostes, et si empiroient
les murs, et plouvoit presques par tout, et
estoient les maisons du Palaiz en voie de ruine qui n'y
remedieroit, si comme toutes les maisons et chasteaulx
du Roy par le royaume aloient à ruyne, non obstant
que de par le Roy l'en levast continuelment moult
grans subsides. Et icelle visitation faicte seroit raportée
à la Chambre des Comptes pour y pourveoir.
Pour ce que les maistres ou seigneurs conseilliers
ceans et demourans de là les petis pons, qui estoient
en nombre environ XXX ou plus, ne povoient venir au
Palaiz ne en la Chambre de Parlement seurement pour
le grant excès de la riviere qui s'extendoit en pluseurs
rues moult impetueusement, a esté au jour d'uy ordonné
que lesdiz maistres se assembleront en leur marche et
jugeront procès jusques à ce que seurement l'en puisse
ceans venir en batel, attendu que les pons sont rompus
et demoliz. Et pour ce que le graphier demeure
oultre lesdiz petis pons en la marche desdiz maistres
ou seigneurs, ledit graphier enregistera au Conseil des
dessus diz maistres, et son clerc principal, qui est notaire
du Roy à bourses, venra ceans et enregistera pour lui.
Lundi VJe jour de fevrier, au Conseil.
Cedict jour, se sont assemblez à Saincte Genevieve ou
Mont les maistres ou seigneurs et IJ des presidens de
ceans qui demouroient oultre les petis pons, et les
autres, qui demouroient par deça, en la Chambre de
Parlement ou Palaiz, selon ce que avoit esté ordonné
samedi derrien passé, pour conseiller, et a esté le
graphier au Conseil tenu à Saincte Genevieve, et son
principal clerc, qui est notaire et secretaire du Roy,
en la Chambre du Parlement au Conseil.
Venredi, Xe jour de fevrier.
Item, ce jour a esté pourparlé sur la provision des
petis pons et passages pour le marrain, et a esté mandé
le prevost des marchans qui a recité de pluseurs
manieres de faire et refaire les pons de Paris touchées
au Grant Conseil, l'une et la plus giere qui pleust
au Roy de donner et octroyer la tierce partie des aydes
de la ville et viconté de Paris pour un an, qui monteroit
à IIIJxx mil libvres, car toutes les subsides que le
Roy prant à Paris et en la viconté hors son ordinaire
monte à XIJxx mil libvres. Nota, con grans subsides
prant le Roy par tout le royaume.
Et si a esté touchié de requerir provision pour la
ville de Paris où pluseurs gens d'armes doivent arriver
en brief en la compaignie des ducs de Berry, de
Bourgoigne, de Breteigne et du roy de Sicile, sur le
fait de la mort du duc d'Orleans,de quo supra,sur
quoy n'a pas esté conclu,quia ad Curiam non pertinet,
multis obstantibus et nunc currentibus,au moins n'y
pourroit elle remedier.
Le prevost de Paris a exposé à la Court que on lui
a rapporté que aucuns ont despoillié certaines fourches
ou gibés patibulaires environ Paris des charoignes de
ceulx qui y avoient esté executez, et si avoient tant fait
que par certains moiens de femmes ou autres ilz avoient
eu certains enfans mors nez, et estoit grant et vraissamblable
presumption qu'ilz ne fussent gens crimineux
et sorciers, dont ledit prevost n'osoit mais doubtoit
s'entremettre d'en faire ou entreprendre cognoissance,
pour les debaz en quoy ceulx de l'Université de
Paris et autres le tiennent soubz umbre de ce que
aucuns veulent dire que la cognoissance de tels cas
appartient à la justice ecclesiastique. Pourquoy, oy
ledit prevost et le procureur du Roy, present à ce
l'evesque de Paris en sa personne, la Court a ordonné
et commandé audit prevost que sur ledit cas venu à
sa cognoissance et les dependances sans aucune difficulté
il face ou face faire information, et ceulx qu'il en
trouvera coulpables ou souspeconnez preigne et face
emprisonner, et les punisse, comme il appartendra
selon raison et justice.
Mercredi, XVe jour de fevrier.
Ce jour, a esté ordonné que certeinnes maisons, qui
apartenoient à Nycolas Grimaut et qui estoient demourées
sur le Pont Nuef en ruine et en peril de cheoir,
parce que ledit pont estoit cheu, seroient abatues au
despens de la chose, et à ce a esté commiz Pierre
Belle, huissier de ceans.
Mercredi, VIJe jour de mars, au Conseil.
Les procureur et autres officiers du Roy à Rouen,
les prelas et autres gens d'eglise, les barons et seigneurs
qui sont de la garde et ressort et souverainneté
du bailliage de Rouen, et les bourgois et habitans
dudit Rouenont protestéque separation ne soit
faicte du bailliage de Rouen et d'Esvreux.
Juesdi, VIIJe jour de mars.
N'a pas esté plaidoié pour ce que la Court a esté present
en la sale de l'ostel du Roy à Saint Pol, où maistre
Jehan Petit, maistre en theologie, de la nation de Normandie,
a proposé pluseurs causes et raisons pour le
duc de Bourgoigne, par lesquelles disoit de par ledit
duc, qui l'a advoué, que à bonne et juste cause avoit
fait mourir le duc d'Orleans, et en devoit estre prisez
et remuneré d'amour, d'onneur et de richesses. Lesdiz
raisons et propos ont esté diz et proposez en la
presence des roiz de Cecile, cousin germain du Roy
qui estoit enfermé comme malade, du duc de Berry,
du duc de Bourgoigne, du duc de Breteigne, du conte
de Mortain, du conte de Nevers, et icelles raisons
trouveras ailleurs en cest livre enregistrées et rapportées
par le graphier en tables et tout droit pour la
presse et foule de gens d'armes et autres qui estoient
en ladicte sale.
Lundi, XIJe jour de mars.
Le seigneur de Dampierre, accompaigié de pluseurs
chevaliers et escuiers, est venu avant les Plaidoiries
du jour d'ui à matin de par le duc de Bourgoigne
qui faisoit savoir à la Court que le Roy, en son intervale
qu'il a eu de santé depuiz venredi au soir jusques
à samedi derrien passé au disner, avoit dit sur ce que
pluseurs lui demandoient le lieu vacant ceans pour la
mort de feu maistre Renaut de Bussy, que il voloit et
estoit son entention que election se feist du plus souffisant,
selon les ordonnances royaulx autrefoiz faictes.
Mercredi, XIIIJe jour de mars.
Ce jour, vindrent ceans l'arcevesque de Sens,
l'evesque de Poitiers, chancellier de Berri, messire J. 
de Saulx, chancellier de Bourgoigne, le conte de Vandosme
et autres pluseurs de par nosseigneurs, tant
dessusdiz que de la Royne et le roy de Sicile, requerir
que la Court receust ou lieu de feu maistre Regnaut
de Bussy, ou au moins ou lieu des Enquestes de cellui
qui monteroit en la Grant Chambre en son lieu,
maistre J. Taranne, qui avoit lettres de don du Roy,
et combien que VIIJ ou IX autres eussent don et lettres
signées non seellées, et que par l'ordonnance royaulx
deust estre faicte election des seigneurs de ceans, et
que la Court s'efforsast de soy à ce arrester, toutevoie
tandem,pour la requeste et importune volenté desdiz
dame et seigneurs et pour eschiver esclande, a esté
receu ledit Taranne, moienant ce que sa lettre qui
estoit defectueuse seroit refaicte, et que maistre Pierre
de l'Esclat, maistre des Requestes de l'Ostel du Roy
et conseiller de la Royne, feroit avoir lettres à la Court
que ce ne tournast point à prejudice d'icelle Court ne
des ordonnances dessusdictes, et oultre lui et lesdiz
chancelliers et le tresorier de Berry et le conte de Vandosme
de faire consentir nosdiz seigneurs.
Venredi, XXIIJe jour de mars.
Au jour d'ui, a esté advisé ceans par la Court, la
Chambre des Comptes et tresoriers de France que,
pour faire et refaire le Petit Pont commencié au Petit
Chastellet et le Pont Saint Michiel, les tresoriers bailleront
mil libvres, le Prevost des Marchans autre mil
libvres parisis, la Court de ceans sur les exploiz
 Vc libvres parisis, le Prevost de Paris aussi sur les
exploiz dudit Chastellet, par une maniere qui sera
advisée, une autre somme, et l'evesque de Paris et
autres qui prennent peage ou autre redevance sur lesdiz
pons, chascun en son endroit selon leur portion, une
autre somme. Et sur ce sera commencié à ouvrer le
plus tost que faire se pourra, et premierement au pont
dudit Petit Chastellet, etinterimles Prevosts de
Paris
et des Marchans dessusdiz iront devers les seigneurs,
c'est assavoir la Royne, roy de Sicile, duc de Berry
et autres, et leur supplieront que weillent contribuer
et ayder audit ouvrage et reparation, et aussy laboreront
devers le Roy et les generaulx d'avoir certeinne
quote sur les subsides prins à Paris pour ledit ouvrage.
Lundi, secont jour d'avril.
Cedit jour, a esté receu ceans maistre N. Potin en
conseiller du Roy par la resignation de maistre Germain
Paillart, fait evesque de Luçon par le Pape, ou
lieu duquel a esté maistre Pierre d'Aunoy en la Grant
Chambre, et ou lieu dudit d'Aunoy en la Chambre des
Enquestes a esté receu ledit Potin à la requeste du
duc de Berry et par vertu de certeinnes lettres de
don fait par le Roy.
Venredi, VJe jour d'avril.
Ce jour, a esté appoinctié sur certain incident
en visitant le procès (d'entre le conte de Brenne,
et l'evesque de Laon, d'une part, et le roy Loiz de
Sicile, d'autre part), que les tesmoins vielx, valitudinaires
et affuturs, examinez d'un costé et d'autre sur
le petitoire, seront joints à l'enqueste du principal
sur le petitoire, supposé qu'il n'appere point
de certification de la mort desdiz tesmoins, et en tant
que regarde les tesmoins examinez sur le possessoire
d'un costé et d'autre, les tesmoins qui apperront et
apperrent estre mors au temps de la reception de l'enqueste
du petitoire seront joins à icelle enqueste du
petitoire, et ceulx, dont il n'apert point par certification
ou autrement de la mort, examinez en icelle
enqueste du possessoire, ne seront point joins à icelle
enqueste sur le petitoire.
Venredi, XXe jour d'avril, au Conseil.
Cedit jour, maistre Guillaume Le Clerc, conseiller
du Roy ceans, ou nom de lui et de maistre Gautier
Ponce, aussy conseiller du Roy ceans, en la presence
de Pierre Simon, procureur de messire Loiz de Poitiers
et de dame Katherine de Giac, sa femme, et de Vital
Torencha, procureur du seigneur de Tournon, a exposé
que comme aient vacqué par pluseurs jours à l'execution
de pluseurs arrests de ceans par lesdiz Loiz et sa
femme contre ledit de Tournon, dont leur est deue la
somme de CCCC et VIII frans, dont s'est obligié ledit
Tournon envers eulx à paier dedans la St-Jehan prouchain
venant, et aient promiz de determiner par la
deliberation d'aucuns des seigneurs de ceans au landemain
de Quasimodo prouchain, ou d'en faire ordonner
par la Court, et il n'aient pas eu temps d'en
ordonner ou faire ordonner par icelle Court, et pour
avoir adviz avec lesdiz seigneurs ait assembler durans
les festes de Pasques derrienes et depuiz pluseurs desdiz
seigneurs comme commissaires, lesquelx y ont
vaqué sans avoir satisfaction, et ancor ait pluseurs
choses à parfaire, pourquoy ont requiz lesdiz procureurs
qu'il paiassent et contentassent lesdiz seigneurs
de ce qu'il y ont vaqué, et aussi leur respondissent de
ce qu'il y vaqueroient, disans que à eulx ne tenoit pas
qu'il n'eussent leur droit audit jour, pourquoy protestent
que se par lesdiz procureurs ou leurs maistres tenoit
que il ne peussent ordonner desdiz debas, que ce ne
leur soit imputé qu'il ne se puissent faire paier dudit
de Tournon audit terme, car il estoient prests de faire
ce qu'il appartendroit avec lesdiz seigneurs et faire ce
qu'avoient promiz, maiz qu'il feissent que lesdiz seigneurs
y voulsissent entendre, en les contentant,
comme dit est.
Venredi, IIIJe jour de may.
Ce jour, Loiz Pot et Jaques de Lalande ont esté
curateurs ordonnez aux enfans de feu messire Guillaume
de Neillac, à la relation et election de Pierre de la
Trimoille, J. de Chevenon, Dauphin de Seriz et Baptetaust,
messire Guillaume Foucault, Loiz Pot, Jaquet
de Lalande, messire Gaucher de Passac, messire Paous
de Prie, J. Garnier, Perceval de la Marche, messire
Philibert de Digoinne, Oudart de Lespinace, qui ont
fait le serment acoustumé.
La Court a ordonné que la somme de Vc  XIIIJ escus que
coustera à faire ou edifier certain molin, ou edifice de
certain molin, dont contens estoit entre l'evesque de
Therouenne, d'une part, et les executeurs du feu derrain
evesque, sera baillée et delivrée à IJ bonnes personnes de
Therouenne, gens d'eglise ou autres, pour convertir et
distribuer à l'edifice dudit molin, pourveu que lesdiz
molin et edifice demourront perpetuelment à heritage
à l'eveschié, et le residu de la somme de VIJc escus miz
en depost devers la Court demourra devers ycelle, jusques
à ce que ledit edifice sera parfait.
Sur le debat du partage d'entre J. de Poiz, d'une
part, et sa mere, d'autre part, oye la relation des commissaires
à ce ordonnez, il sera dit que les partages
faiz par maistre Oudart Baillet demourront en l'estat
qui sont, comme bons et valables, et sortiront leur
plain effect et sera tenus ledit J. de Poiz de choisir
l'un d'iceulx partages dedans le XVJe jour de juin prouchain
venant pour tous delaiz et prefixions, et l'autre
rendre à sa dicte mere pour joir d'icellui par forme
de doaire, et ou cas que dedans ledit XVJe jour de juin
ledit de Poiz n'aura choisy, la Court dès maintenant
en baille le choiz à sa dicte mere, et le relieve de
despens et pour cause, et oultre a ordonné la Court
que, quelque partage ait J. de Poiz, il avera J roussel
dont il se plaignoit.
Samedi, Ve jour de may.
Cedit jour, a esté receu en prevost de Paris messire
Pierre des Essars, chevalier, ou lieu de messire Guillaume
de Tignonville, chevalier, qui pour contemplation
de l'Université de Paris et occasion de II soy
disans clers et escoliers, executez au gibet de Paris
par le jugement dudit prevost dès la S. Deniz derrain
passé, et pourquoy ladicte Université a cessé de sermons
et leçons jusques à ores, a esté despoinctié dudit
office de prevosté.
Mardi, XVe jour de ce present moiz.
Furent ceans publiées et leues trois lettres royaulx,
par lesquelles le Roy welt tenir et maintenir les eglises
et prelatures de son royaume en leurs franchises et
libertez, comme apert plus clerement, qui sont enregistrées
ou livre des Ordonnances.
Et à occasion desdictes lettres a esté presentée au
Roy dès lundi derrain passé, comme l'en dit, une
bulle par laquelle le pape Benedict, qui est l'un des
contendens du papat, excommunie le Roy et messeigneurs
ses parens et adherens, et qu'il en avendra,
Diex y pourvoie.
Mercredi, XVJe jour de may, au Conseil.
Cedit jour, ont esté despenduz II executez au gibet,
qui se disoient clers et escoliers de l'Université de Paris,
et au despendre a eu, comme l'en dit, plus de XLm personnes
au gibet, et ont esté ramenez en II sarqueux,
à grant compaignie et grans processions des eglises et
de l'Université, sonnans toutes les cloches des eglises
jusques au parviz de Nostre Dame, entre X et XJ heures,
couvers de toile noire et rendus à l'evesque de Paris
par certeinne forme et maniere, et depuiz portez ou
menez à Saint Matelin où ont esté inhumez, comme
l'en dit, et ce fait par ordonnance royal.
Et cedit jour, a esté levée la Court à IX heures pour
aler au Conseil en la Chambre Vert sur une burle
que le pape Benedict avoit envoiée au Roy, esquelles
le excommunioit, et les seigneurs de son sanc et adherens,
ou contempt d'unes lettres qui hier avoient ceans
esté publiées, par lesquelles le Roy voloit que les
eglises de son royaume usassent et joissent de leurs
droiz, franchises et libertez, acoustumées d'ancienneté
et qui sont de droit.
Lundi, XXJe jour de may.
Ont esté assemblez entre la sale du Palaiz et la
Chambre de Parlement et les grans galeries par bas ou
grant preau par terre le Roy nostre Sire, les roy de
Sicile, duc de Berry, duc de Bourgoigne et pluseurs
autres seigneurs, ducs, contes, barons, chevaliers,
escuiers, bourgoiz, arcevesques, evesques, abbez, prelas,
religieus, clergié, et par especial l'Université de
Paris; et proposa maistre J. Courtecuisse, maistre en
theologie, publiquement, en prenant pour theme contre
le pape Benedic qui avoit envoié une bien mauvese
bulle, par laquelle excommunioit le Roy et les seigneurs
de son sang et tous adherens, pour occasion de
ce que le Roy, son clergié et son Conseil avoient pené
et penoient et poursuioient l'union de l'Eglise, tant
par subtraction d'obeyssance que de pecunes, et de
non obeir n'à l'un n'à l'autre des contendens:Convertetur
dolor ejus in caput ejus, et in verticem ipsius iniquitas
ejus descendet.
Et après ce que ledit maistre eust proposé XIJ raisons
de la negligence dudit Benedic à l'union poursuir
et avoir, et du mal et vice desdictes bulles excommunicatoires,
en metantconsequenter VJ conclusions, a
esté requiz par l'Université que lesdictes bulles fussent
dessirées. Si ont esté dessirées publiquement, et à
ladicte requeste a esté prins et emprisonné messire
Guillaume de Gaudiac, docteur, conseiller du Roy
ceans et doien de S. Germain l'Aucerroiz.
Venredi, premier jour de juing.
Pour ce que maistre Guillaume Cousinot, advocat
ceans, n'est pas venu à heure ordenée de plaidier
après disner, la Court a commandé à Jehan Maisnier,
huissier de ceans, qu'il execute ledit Cousinot de XL solz
parisis,aliàs,ilz seront pris sur ledit huissier,
s'il n'en
fait diligence, et ainsi sera fait d'ores en avant contre
les autres, car par la negligence des advocaz et procureurs
pluseurs personnes demourent souvent à expedier
à jours de Plaidoieries.
Mardi, Xe jour de juillet.
Les procureurs de pluseurs prisonniers estans ou
Louvre, c'est assavoir, l'evesque de Gap, l'abbé de S. 
Deniz, maistre Nycolas Fraillon, conseiller du Roy
ceans, maistre Thiebaut Hoce, secretaire et notaire du
Roy, maistre Henry Chicot, maistre en theologie, et
autres requierent distribution de Conseil contre l'Université
de Paris.
L'Université dit au contraire que lesdiz prisonniers
sont jà requiz par leur ordinaire, car ilz sont gens
d'eglise et si sont prisonniers pour crime de lese
majesté et pour scisme de l'Eglise, à quoy ne voudroit
toucher la Court. Si dit qu'elle a eu conseil sur ce, et
leur adviz a esté qu'elle ne puet en ce pranre distribution,
et n'en pranra point, et defent à son procureur
qu'il n'en praigne point.
Lesdiz prisonniers dient en replicant au contraire
que c'est raison qu'il aient distribution, il viennent
ceans comme en Court capital pour remede avoir et
justice, car jà longuement ont esté prisonniers, et n'est
homme, tant fust Sarrasin, que si venoit ceans et
demandast distribution, que l'en ly deniast, et ne
wellent point decliner ou apartendra de soy soumettre
à tel juge que deveront avoir, si concluent que doivent
avoir distribution. Appoinctié au Conseil.
Mercredi, XJe jour de juillet.
Au jour d'ui, a esté faicte election du lieu vacant en
la Chambre des Enquestes par le trespas de maistre J. 
d'Ailly, et a esté esleu maistre Renault de Sens, bailli
de Bloiz, qui autrefoiz avoit esté de ladicte Chambre
dont avoit esté miz hors sans procès, comme l'en dit,
dès le temps d'un triboul qui fu à Paris XXIIJ ou
 XXIIIJ ans a, et pour ce que le Chancellier ne povoit
estre à l'election faire, a mandé au matin que, non
obstans lettres par pluseurs obtenues, la Court esleust
aucun suffisant audit lieu.
Juesdi, XIJe jour de juillet.
Les prisonniers estans au Louvre, pour l'occasion
des bulles d'excommeniement envoié contre le Roy et
son sang par Pierre de Lune derrienement esleu en
Pape, requiert distribution de Conseil contre l'Université
de Paris.
Hoiguart, procureur de ladicte Université, dit qu'elle
lui a defendu que de ceste chose ne se melle, et pour
ce lesdiz prisonniers prennent pour advocas maistre
Pierre de Marigny et pluseurs autres, à qui la Court a
commendé qu'il soient au Conseil desdiz prisonniers et
qu'il facent leur devoir, et iceulx prisonniers bailleront
par cedule ceulx que wellent avoir pour Conseil.
Samedi, Xe jour d'aoust.
Cedit jour, Mahiu Carette, commiz de par le Roy à
Tournay à recevoir les cautions et bailler les lettres et
certifications sur le fait des denrées conduites et amenées
audit Tournay et de celles qui vont hors de ladicte
ville, a appellé et appelle de certeinne sentence, jugement,
ordonnance ou appoinctement et certains griefs
contre lui faiz et donnez par les seigneurs des Comptes,
comme de nouvel venus à sa cognoiscence.
Lundi, XXe jour d'aoust.
Au jour d'ui, entre X et XJ heures, les prelas et
clergié de France assemblé au Palaiz sur le fait de
l'Eglise, ont esté amenez maistre Sance Loup, nez du
païz d'Arragon, et un chevaucheur du pape Benedict
qui fu derriere, nez de Castelle, en IJ tumbereaux,
chascun d'eulx vestuz d'une tunique de toille peincte
où estoit en brief effigiée la maniere de la presentation
des mauveses bulles, dont est mention le XXJe de may
cy dessus, et les armes dudit Benedict renversées et
autres choses, et mictrez de papier leurs testes, où
avoit escriptures du fait, depuiz le Louvre où estoient
prisonniers avec pluseurs autres de ce royaume prelas
et autres gens d'eglise qui avoient favorisé aux dictes
bulles, comme l'en dit, jusques en la court du Palaiz,
en moult grant compaignie de gens à trompes, et là
ont esté eschafaudez publiquement et puiz remenez
audit Louvre par la maniere dessusdicte.
Juesdi XXIIJe jour d'aoust.
Cedit jour, fina Parlement tant en Plaidoiries que en
Conseil plus tost que autrefoiz, pour ce que les jours
de Troies se doivent tenir.
Samedi, XXVe jour d'aoust.
Festum beati Ludovici, Curia vacat.Et cedit jour
ont esté arrestez les seigneurs qui devoient aler à
Troyes, de par la Royne, tant pour gens d'armes qui
passent par Champaigne pour aler au Liege avec le duc
de Bourgoigne que pour autres causes touchans le dit
duc et la duchesse d'Orleans, vefve du duc, et du duc
son filz.
Fu defendu de par le Chancellier aux charretiers de
Troyes, qui avoient chargié sur leur char II queues
pleinnes des procès de Champaigne estans ceans pour
mener à Troies, et pluseurs autres queues et poinsons
pleins des habillemens et besoignes tant des seigneurs
de ceans que d'advocas et procureurs de Parlement,
que ne partissent jusques à ce que averoient autres
nouvelles, car l'en disoit que pour ce que la Royne et
le Dauphin, qui estoient et avoient esté à Meleun longuement,
devoient venir à Paris, si faisoit la duchesse
d'Orleans aussi, qui par avant estoit à Bloiz, pour
requerir justice contre le duc de Bourgoigne qui avoit
fait occirre le feu duc d'Orleans son mari, pere du duc
d'Orleans à present, et son filz, et qui estoit frere du
Roy, et pour ce faloit que les seigneurs demourassent
à Paris avec tous les presidens, et si disoit l'en que les
païz, par especial de Champaigne, estoient garni de
gens d'armes.
Dimenche, XXVJe jour d'aoust.
Entrerent à Paris et vindrent de Meleun la Royne
et le Dauphin accompaigniez, environ IIJ heures après
disner, des ducs de Berri, de Breteigne, de Bourbon
et pluseurs autres contes et seigneurs et grant multitude
de gens d'armes, et alerent parmy la ville loger
au Louvre.
Lundi, XXVIJe jour d'aoust.
Ce jour, a esté enjoint au procureur de l'Université
de Paris qu'il soit prest mercredi prouchain pour dire
ce que voudra contre l'enterinement de certeinnes
lettres obtenues par maistre N. Fraillon, conseiller
ceans, et prisonnier dès la Panthecouste derrainement
passée pour occasion de bulles d'excommeniement
envoiées ou moiz de may derrain contre le Roy et son
royaume par lors nommé Benedic pape.
Mardi XXVIIJe jour d'aoust.
Cedit jour, entra à Paris la duchesse d'Orleans, mere
du duc d'Orleans qui à present est, et la Royne
d'Angleterre, femme dudit duc et fille du Roy, oncle
dudit duc, en une litiere couverte de noir, à IIIJ chevaulx
couvers de draps noirs, à heure de vespres,
accompaignée de pluseurs charios noirs pleins de
dames et femmes, et de pluseurs ducs et contes et
gens d'armes.
Cedit jour, a esté le graphier envoié au Louvre
pour savoir au Conseil se l'arrest fait aux seigneurs et
aux charios chargiez des procès de la Court et autres
choses appartenens aux seigneurs qui y devoient aler
et aux advocas et procureurs tendroit, et lui a esté dit
de par la Royne par messire J. de Montagu, chevalier
et grant maistre d'ostel du Roy, que nul de la Court se
partist, car l'en avoit à faire consaulx, où il faloit tous
les presidens et autres seigneurs de la Court estre, et
si estoient gens d'armes sur les païz de Champaigne,
qui pourroient faire empeschement aux bonnes gens.
Samedi, premier jour de septembre.
Cedit jour, maistre Pierre de l'Esclat est venu
devers la Court de par la Royne et le duc de Berry
dire que la Court feist surseoir l'execution commencée
à la requeste de messire Bernart du Peyron contre
messire Pierre Le Barbu, pour l'eveschié de Nantes, par
maistre Robert Broisset et Robert Chaurre, sur quoy
la Court a respondu qu'elle fera le miex qu'elle
pourra en justice, et a esté reputé Peyron pour diligent,
et l'execution de son arrest pour commancée
dedans l'an, et a esté ordonné en oultre que d'ores en
avant lettres executoires lui seroient baillées precises.
Mardi, IIIJe jour de septembre.
Ce jour, maistre Jehan Houguart, procureur de
l'Université de Paris, appellé en la chambre de Parlement,
et interroguez s'il vouloit aucune chose baillier
pour ladicte Université contre maistre Nicole Fraillon,
a respondu qu'il avoit parlé au recteur et aux deputez,
et qu'ilz ne saroient que baillier.
Mercredi, Ve jour de septembre.
Furent tous les seigneurs de ceans au Louvre en la
grant sale où estoient en personnes la Royne, le duc
de Guienne, son filz ainsné, le duc de Berry, le duc de
Bretaigne, les contes de Saint-Pol, de Mortaing,
d'Alençon, le duc de Bourbon, les contes de Clermont
et de Dompmartin, la duchesse de Guienne, la dame
de Charrolois, le conte de Tancarville, le connestable,
le Chancellier, les presidens de Parlement, le grant
maistre d'ostel, les arcevesques de Bourges, de Tholouse
et de Sens, les evesques de Senliz, de Beauvais,
d'Amiens, d'Evreux, de Lodeve, d'Alby, de Therouanne,
de Sees, de Maillezés et pluseurs autres
evesques et abbez, le prevost de Paris et le Prevost
des Marchans, acompaignié de cent bourgois de Paris
ou environ. En la presence desquelx et de pluseurs
autres notables personnes et gens du Conseil du Roy, fu
publiée, par la bouche de maistre Jehan Jouvenel,
advocat du Roy, la puissance octroiée et commise par
le Roy à la Royne et audit monseigneur de Guienne
sur le gouvernement du royaume, le Roy empeschié
ou absent.
Jeudi, VJe jour de septembre.
Ce jour n'a esté rien jugé, pour ce que les lays sont
alez au Louvre.
Mardi, XJe jour de septembre.
De la partie de la duchesse d'Orleans et du duc
d'Orleans fu proposé au Louvre par la bouche de l'abbé
de Chesy par escript à l'encontre des justifications
proposées de la partie du duc de Bourgoigne sur
la mort du feu duc d'Orleans, et estoient ledit mardi
presens les ducs de Guienne, de Berry, de Bretaigne,
de Bourbon, les contes de Mortaing, d'Alençon, de
Tancarville, de Clermont, le connestable, le Chancellier,
les presidens et autres gens de Parlement et de la
Chambre des Comptes, pluseurs barons, prelaz, chevaliers,
les prevosts de Paris et des Marchans, le recteur
et pluseurs maistres de l'Université de Paris et pluseurs
des bourgois de ladicte ville.
Mardi, XVIIJe jour de septembre.
Ce jour, sur certain debat ou question meue entre
aucuns subgez du roy de Portugal, d'une part, et
le gouverneur et autres de la ville de la Rochelle,
d'autre part, devant maistres Gieffroy de Peyruce et
Symon de Nanterre, commissaires deputez à la dicte
cause, de la sentence interlocutoire desquelx commissaires
de la partie desdiz de la Rochelle a esté appellé
ceans, les presidens et autres conseillers du Roy estans
cedit jour en la Chambre de Parlement ont offert à
Thuribié de Saint Faconde, escuier et message du roy
de Castelle en ceste partie, fere et administré auxdictes
parties bonne et brieve justice, et icelles parties oïr
sommierement et de plain sur le principal, l'appellation
mise au neant sans amende, et à cest appoinctement
ont bien voulu obtemperer lesdiz de la Rochelle.
Ce fait, la Court ou messeigneurs estans en icelle ont
appoinctié que adjournement en cas d'appel soit
bailliez auxdiz de la Rochelle à l'encontre desdiz de
Portugal, ou cas qu'ilz ne vouldront obtemperer à
l'offre audit Thuribié.
Mercredi, XIXe jour de septembre.
Ce jour, sur un debat d'entre le conte daulphin
d'Auvergne, d'une part, et le sire de Montberon et sa
femme, d'autre part, affin d'assoper un arrest prononcié
entre lesdictes parties, sur quoy on avoit presentées
certaines lettres royaulx impetrées de la partie du duc
de Berry, la Court ou messeigneurs estans en icelle
ont delivré auxdiz de Montberon et sa femme ledit
arrest avec l'executoire d'icellui.
Samedi, XIIJe jour d'octobre l'an M  CCCC  VIII.
L'evesque de Chartres requiert que comme Charles
et un autre du Cigne aient esté pris en son eveschié,
et soient renduz à l'evesque de Paris, que iceulx prisonniers
lui soient renduz par la Court.
L'evesque de Paris dit que les diz prisonniers ont
esté pris et amenez à Chasteaufort en son eveschié,
puis en Chastellet, et les a requis devant ce que
l'evesque de Chartres les ait requis, et dit oultre que
il est clerc notoirement, et n'est tenuz en ce cas de
respondre ceans, et si ne scet rien qu'ilz aient esté pris
en l'eveschié de Chartres, et si l'en a debouté le prevost
qui les a bailliez audit de Paris, par quoy, supposé
qu'il deust respondre, si ne fait à recevoir de les lui
demander, ne aussi à la Court qui ne les a pas, et à
lundi prouchain revendront et sera adjournez le prevost
audit jour, dont lettre a Milet.
Mardi, XXXe jour dudit moiz d'octobre.
Maistre N. d'Orgemont et G. Ponce, conseillers du
Roy, ont esté commiz par les presidens et aucuns
seigneurs de ceans à gouverner la chose contencieuse
entre l'evesque du Puy, d'une part, et le chapitre
dudit lieu, d'autre part, sur le fait de la collation des
prebendes du Puy, dont lettre.
Lundi, XIJe jour de novembre mil CCCC  VIII.
Tint le Parlement messire Arnaut de Corbie, chevalier
et chancellier de France, presens messire Henry
de Marle, president premier, maistre R. Mauger, president,
les patriarche d'Alexandrie, arcevesque de Tours,
evesques de Lisieux, de Paris, de Senliz, du Puy,
Tornay, Usès, Limoges, Lodeve, Mirepoiz, Terbe,
Esvreux, Lusson et Coustances, et l'abbé de Saint Deniz
en France, pluseurs des maistres des Requestes de
l'Ostel du Roy nostre Sire, les seigneurs des Grant
Chambre, des Enquestes et Requestes du Palaiz. Et
furent leues les ordonnances et fais les sermens
acoustumez.
Cedit jour, ledit messire Arnaut de Corbie, Chancellier,
a dit au Conseil à la Court que lui estoit mandé
de par le Roy nostre Sire qui estoit, comme l'en
disoit, à Gien sur Loire, qu'il alast à lui; qui lui estoit
bien grief, attendu son ancien aage et le temps, et pour
ce que le temps qui est à present estoit bien dangereux,
car l'en disoit que monseigneur le duc de Bourgoigne
estoit entour le païz de Flandres, garni es
païz de Picardie et de Champaigne de moult grant
nombre de gens d'armes, et ne savoit l'en son entention.
Et le Roy nostredit Seigneur, la Royne, monseigneur
le Dauphin et les autres seigneurs du sang royal
estoient ou chemin de la riviere de Loire, et s'estoient
puiz XV jours partiz de Paris assez hativement, et le
Roy estant malade de sa maladie acoustumée. Qui
amonesta la Court de diligemment faire justice, car
ceste Court estoit le seul refuge de justice qu'on peust
de present avoir en ce royaume. Car partout avoit
grant tribulation, et souffroit et avoit moult à souffrir
le peuple et par especial en la Languedoy, par la grant
multitude de gens d'armes qui, hors feu bouter,
gastoient et destruioient les plas païz en pillant, en
rançonnant les villes et les singulieres personnes, et
par especial les eglises et gens et subgiez d'eglise,
et les subgiez et hommes et villes du Roy partout, et
singulierement puiz IIIJ ou V ans, le païz de Champaigne
et de Brie, et aucune foiz tuoient et souvant
batoient pluseurs bonnes gens du plat païz.
Et cedit jour, le dessusdit messire Arnault de
Corbie, chevalier de France, dist à messeigneurs
dessusdis en Conseil que le faloit aler au Roy nostre
Sire qui estoit, comme l'en disoit, à Gien sur Loire
et qui l'avoit mandé, et pour ce que les choses de ce
royaume estoient en petit point, et que le refuge de ce
royaume en justice estoit en et de ceste Court, si
amonnesta la Court de bien et diligemment entendre à
faire justice, de venir matin et de s'en aler à heure
raisonnable et competent, non pas trop tost.
Cy après s'ensuist la table des cent seigneurs qui à
ce present jour estoient du Conseil du Roy nostredit
Seigneur en son Parlement et qui faisoient ledit Parlement,
desquelx a XIJ pers de France, VIIJ maistres des
Requestes de l'Ostel du Roy nostredit Seigneur, et
 IIIJxx es IIJ Chambres de ceans, c'est assavoir en la
Grant Chambre, en la Chambre des Enquestes et en
la Chambre des Requestes du Palaiz.
Mercredi, XIIIJe jour de novembre.
Ce jour, J. Mautaillié, seigneur de Courtaignon, a
consenti l'adjudication du decret de la terre de Courlandon
mise en criées à la requeste de messire Lancelot
de Semur, chevalier, et de sa femme, et oultre
a consenti qu'il soit condempné es despens fais pour
occasion desdictes criées et es despens de ceste
instance.
Juesdi, XVe jour de novembre.
L'abbé d'Aniane propose et dit que Estienne de
Montigny a miz son temporel en la main du Roy, sur
quoy a obtenu certeinnes lettres royaulx adreçans aux
presidenstempore vacationum,par vertu desquelles
lui fu faicte recreance jusques à ce que autrement en
seroit ordonné, et pour ce qu'il est grant clerc, docteur,
ancien et ordonné pour aler avec autres à conseil
qui se tendra par les IJ colleges à Pise, requiert qu'il
ait congié et son temporel delivré, et il est prest de
respondre par peremptoirescuicunque et de quibuscunque.
Appoinctié qu'il mettra sa requeste devers la
Court qui verra ses lettres et provisionaliasobtenue,
considerera ce qu'il appartendra et en ordonnera
demain ou samedi prouchain.
Ce jour, la Court a licencié sans jour et sans terme
l'abbé d'Anianne et ly a recreu son temporel
quousque,
attendu qu'il a offert respondre par peremptoirescuicunque
et de quibuscunque,comme appert ou registre
des Plaidoiries du jour d'ui.
Mardi, XXe jour de novembre.
Assez tost après IX heures au matin, firent les seigneurs
de la Court partir les advocas, procureurs et
autres estans aux Plaidoiries, et tindrent conseil sur
certeinnes lettres envoiées par le duc de Berry à
monseigneur Henry de Marle, premier president, sur
ce que la Court avoit eu plainte d'une juesne fille,
d'environ VIIJ ans, née de Bourges, de bourgoisie, que
voloit marier icellui duc à un peintre alemant qui
besoignoit pour lui en son hostel de Vincestre lez
Paris; contredisant la mere et autres amis, comme
l'en disoit. Et de fait avoit fait detenir icelle fille le duc
en son chastel d'Estampes, où estoit alé un huissier
de Parlement, par justice, querir ladicte fille, que l'en
lui avoit refusée, pour quoy avoit adjorné les desobeyssans
ceans. Sur quoy avoit en present envoyé
lesdictes lettres audit president, contenens en effect
que se pranroit à sa personne et à ses biens, se la
chose prenoit autre conclusion qu'il n'eust ordonnée.
Sur quoy fu deliberé que aucun, ou aucuns des seigneurs
de ceans alassent audit duc le desmouvoir,
combien que ledit president se presentast d'y aler en
sa personne.
Lundi, XXVJe jour de novembre.
Après ce que messeigneurs, pour ce que certeinnes
lettres estoient venues à la Court, se leverent des Plaidoiries
et se mitrent au Conseil, ceulx des IJ Chambres,
pluseurs du Grant Conseil et de la Chambre des
Comptes, furent leues icelles lettres envoiées par le
Roy nostre Sire estant à Tours en la presence d'iceulx
seigneurs, et icelles leues, fu incontinent commendé à
l'un des huissiers de ceans que les portast à monseigneur
le Chancellier qui s'estoit hier parti pour aler
audit Tours au Roy, et fu ordonné que le graphier
escripvist de par le Conseil estant en la Chambre de
Parlement, que, veues icelles lettres, lui pleust à
retourner à Paris. La teneur desdictes lettres s'ensuist:
De par le Roy. Nos amez et feaulx, nous avons receu vos
lettres et veu le contenu d'icelles faisans mention que nostre
amé et feal Chancellier, en obtemperant à nos commendemens,
s'estoit du tout disposé et apresté de venir par devers nous,
ainsy que mandé lui avions. Vous veans que, pour les grans
affaires qui chascun jour viennent en nostre bonne ville de Paris,
et mesmement pour nostre absence et aussy de ceulx de nostre
sang, il est expedient d'avoir en nostre dicte ville une notable
personne, comme est nostredit Chancellier, à qui l'en puist
avoir recours, vous estes assemblez, et tous d'un commun
accord avez advisiéqu'ilest neccessité et expedient que pour
les causes dessusdictes nostredit Chancellier demeure pardelà.
Si nous semble que vous avez très bien advisié, et pour les
causes en vos lettres contenues sommes contens et nous plaist
que nostredit Chancellier demeure en nostredicte ville, sans ce
qu'il en parte point jusques il ait autres nouvelles de nous. Et
pour ce vous mandons que nostredit Chancellier et vous pourveez
à toutes les besoignes et affaires qui vous seurvendront par
delà, auxquelles vous pourrés bonnement pourveoir en nostre
absence; et par especial pourveez bien et diligemment au fait
de nostredicte ville, en faisant qu'elle soit et demeure tousjours
en nostre bonne et vraye obeyssance, en telle maniere que autre
n'y ait auctorité, fors nous à qui seul elle apartient, et que autre
dommage ou desplaisir ne puisse venir à nous ne à nostredicte
ville, ainsy comme de ces choses nous en avons en vous la
confience. Donné à Tours, le XVIIJe jour de novembre.
Signé: CHARLES.
A nos amez et feaulx conseillers, les gens de nostre Grant
Conseil, de nostre Parlement et de nostre Chambre des Comptes
estans à Paris.
Mercredi, XXVIIJe jour de novembre.
Cedit jour, ont esté en la Chambre du Parlement
maistre Ysembert Martel, sire Mahiu de Linieres,
Jaques d'Ussy, maistres en la Chambre des Comptes
du Roy nostre Sire, le Prevost des Marchans, J. de la
Chappelle, bourgoiz de Paris, et le prevost de Paris, et
ont requiz comme autrefoiz, que comme les pons de
Paris, rompus et demoliz par les grans eaues et glaces
de l'année passée CCCC  VII, eussent esté commencez
à estre refaiz et reparez, et fust l'ouvrage entrelaissé et
entrerompu par defaut d'argent, qu'il pleust à la Court
aviser de remede sur ce. Après pluseurs paroles et
opinions diverses, la Court a offert au bien de l'ouvrage
et conseillié que l'en praigne mil frans sur les amendes
de ceans pour le Roy, qui aussy estoit et est tenus à
faire et refaire lesdiz pons. En après monseigneur
Pierre d'Orgemont, evesque de Paris, a offert à donner
du sien audit ouvrage XXX frans. Puiz ont esté appellez
aucuns des advocas de ceans, demourans delay le Petit
Pont, qui ont esté admonestez par la Court de y ayder et
de exhorter les autres advocas et compaignons de ceans
de y aider, qui ont respondu que volentiers le feroient,
et tant que l'en s'en deveroit tenir pour contens.
Oultre a esté ordonné que Gautier de Blandecque,
huissier ceans et commiz à recevoir XL mil frans octroiez
au Roy par les marchans frequentans la marchandie
de sel es parties de Languedoil sur icelle marchandie,
bailleroit audit ouvrage VJxx frans, que se dit avoir de
reste de ladicte recepte, reaument et de fait. Et quant
au surplus demourra la Chambre des Comptes, à qui
apartient de veoir et pourveoir au domainne du Roy
nostre Sire, auquel apartient la charge de la construction
et reparation desdiz pons, comme dit est, chargée
de aviser et pourveoir à l'acomplissement de l'ouvrage
desdiz pons.
Juesdi, XXIXe jour de novembre.
L'evesque de Paris, l'inquisiteur de la foy et le
procureur de l'Université requierent maistre Pierre le
Gayant, prisonnier ou Chastellet, que dient suspect
d'eresie, et pour ce que se dit avoir appellé ceans,
requierent que die ce que voudra dire.
Hebert Camus, procureur commiz par la Court à
ladicte cause d'appel, dit qu'il n'a peu parler audit
Gayant, ou Chastellet, car il est enfermé et enserré, la
Court a ordonné que le conseil dudit Gayant parlera
à lui.
Samedi, premier jour de décembre.
Pour ce que debas estoit souvant survenu en la Court
sur la maniere de clorre les procès par escript ou
bailliage de Tournay et par especial par devent prevosts
et jurez dudit Tournay et des evangiles;
La Court a au jour d'ui ordonné que aux parties,
lesquelles ou aucune d'icelles ne comparront pas au
jour qui à elles sera assigné à oïr droit, sera prorogué
jour pour tous delaiz au VIIJe jour dudit jour autrefoiz
assigné à oïr droit, auquel VIIJe jour, comparens les
parties ou non, sera cloz, seellé et evangelisé le procès,
et pour l'evangile d'un chascun procès pourra pranre le
clerc du registre IIIJ solz parisis tant seulement.
Juesdi, XIIJe jour de decembre.
Phelippes de Brebant, bourgoiz de Paris, a receu ce
jour la somme de VJxx frans ou la cedule de Michaut
de Lalier de ladicte somme, venant des mains Gautier
de Blandecque, huissier de ceans, et laquelle somme
a esté ordonnée à mettre es reparations des pons de
Paris, et pour ceste cause a esté baillée audit Phelippe
de Brebant.
Venredi, XIIIJe jour de decembre.
Sur la requeste faicte par l'evesque du Puy le XXVJe 
de novembre derrain passé à l'encontre du Roy nostre
Sire et du duc de Berry:
Il sera dit que la Court delivre audit evesque ses
biens meubles et lieve la main de son temporel.
1409.
Lundi, VIJe jour de janvier.
Cedit jour, à heure de X heures, s'est retraicte la Court
au Conseil pour certeinnes lettres que le grant maistre
d'ostel a monstrées à la Court, par lesquelles le Roy
lui mandoit qu'il feist commandement à la Court qu'elle
ly delivrast Gilette la Merciere, fille de IX ans environ,
qui estoit en la main de la Court, et en cas de refus
que la preist et baillast au duc de Berri, qui s'en disoit
avoir la garde en son chastel d'Estampes paravant, et
laquelle il voloit marier à un peintre qui ly faisoit
besoigne, comme l'en dit, contredisant la mere et
justice requerant.
Venredi, XVIIJe jour de janvier.
Cedit jour, messire J. de Fosseux le jeune, chevalier,
Phelippe de Fosseux, Phelippe de Fosseux, dit le
Borgne, et J. de Fosseux, escuiers, freres, enfans de
messire J. de Fosseux, chevalier, et de madame
Katerine d'Arly, comparens en personne, ont promiz
et chascun d'eulx juré aux Sainctes Evangiles touchées
et en la main de maistre R. Mauger, president ceans,
à ce deputé de par la Court, que eulx et chascun d'eulx
traictera ladicte dame, leur mere, comme dame d'onneur
et ne ly meffera, ne ne fera meffaire en quelque
maniere que ce soit, à peinne de perdre tous ses biens
et son corps à la volenté du Roy et de sa Court, et
surtout quanqu'il pourroit meffaire envers le Roy et sa
Court dessusdiz. Et ce fait, icelle Court leur a baillié
icelle dame, leur mere, en garde, et a esté ordonné
que commission soit faicte aux bailliz d'Amiens et de
Tournay et de chascun d'eulx que facent ledit messire
 J. de Fosseux, mari, Jaques de Fosseux, son filx, messire
Colard de Fosseux et autres que leur facent faire le
serment qui mandé leur sera.
Samedi, XIXe jour de janvier.
Cedit jour, la Court a receu le procès d'entre les
religieus de Saint Cornille de Compiegne, d'une part,
et les attornez et gouverneurs d'icelle ville, d'autre
part, pour icellui juger, selon la forme des lettres
royaulx, veu le plaidoié ou requeste du XVIJe de janvier
 CCCC  VIII et oye la relation du rapporteur.
Juesdi, derrien jour de janvier.
Colart Grimaut, ramené, a fait certeinne requeste
par escript contre le procureur du Roy pour cause du
pont Saint Michiel, en concluant selon icelle, et dit que
par certeinnes chartres qu'il a devoit le Roy soustenir
les fondemens et les faire visiter: sur quoy somma
par avant la demolition dudit pont les gens du Roy,
mesme quenotorium eratque ledit pont et edifice de
dessus s'avaloit, et si n'y ont point remedié les gens
du Roy, dont est desert, pour quoy le Roy en recompensation
welt qu'il puist edifier sur le pont qui y
sera fait ou lieu de l'autre, et sur le petit pont de
pierre, et ce nonobstant a l'en crié l'edifice du pont,
et a esté miz à priz à IJ vies, à XXXIJ libvres de rente
sur l'edifice de l'un seul, en prestant argent pour ledit
pont refaire, si offre à parfaire ledit pont Saint Michiel
de boiz dedans mi-caresme, et cely de pierre dedans
 J mois après Pasques, pour quoy s'oppose que la chose
ne soit baillée à autre, et aussi pour LX libvres que
percevoit sur certeinnes maisons que l'en dit estre
abatues par l'auctorité de la Court.
Le procureur du Roy propose et dit au contraire
que Michau Laillier et J. Tarenne, qui sont marchans
notables, ont prins ledit pont de St Michiel pour edifier
chascun un costé à XXXIJ libvres à IJ vies seulement,
et si baillent mil libvres à parfaire le pont, et ne reste
que à bailler le decret, à quoy partie s'oppose en
offrant VIIJ libvres de rente seulement que baille. Et à
ce que partie dit que le Roy lui a octroyé, etc., n'en
est rien, et si ne monstre point de lettre, etposito
que
si elle n'est point verifiée, et si seroit surreptice en
pluseurs poins, et s'il a perdu oudit pont, aussi à la
Saincte Chappelle plus que Grimaut. Dit oultre que
pour la faute de Grimaut qui avoit fait caves ès arches
et puiz fort edifice et haut dessus icellui, a corrué le
pont par les grans glaces et eaues qui estoientmajoris vis,à quoy ne povoit estre remedié; et
positoque au
priz de VIIIJ libvres lui eust esté baillié ledit pont, ne
seroit neant au regart de ce que sont les IJ marchans,
mais seroitalienare domanium,et ce fait pourroit
estre revoqué, par plus fort raison avant que fait soit,
le puet empescher, et se partie a interest, comme dit,
agat cum geminiano,si conclud que l'opposition de
partie n'est recevable au moins valable. Appoinctié que
le marchié fait par le Roy et le Grant Conseil auxdiz
marchans tendra, et ne fait à recevoir Grimaut, maiz
s'il a interest contre le Roy, la Court lui reserve son
action, et au Roy ses defenses au contraire.
Mercredi, VJe jour de fevrier.
Cedit jour, a esté baillée à J. Le Maçon, commiz de
par le Roy à gouverner la terre de P. et de Fucigny,
appartenant à dame Marguerite du Commin, une quittance
de LX libvres parisis par lui paiées à moy N. de
Baye, graphier de ceans, à qui ladicte somme estoit
assignée pour mes gages, et en laquelle somme ladicte
Marguerite a esté condempnée par arrest pour un fol
appel, parmi ce que ledit J. Le Maçon a promis de
renvoier une quittance qu'il a de XXX libvres du receveur
des amendes de ladicte Court.
Lundi, XJe jour de fevrier.
Gillette, fille de feu Giles Le Mercier, qui à la requeste
de Marie du Brueil, nagueres femme dudit feu Gillet,
et mere de ladicte Gilette, avoit esté mise en la main
du Roy et depuiz en garde de par la Court à maistre
Guillaume Le Clerc, conseiller du Roy nostre Sire, du
consentement de ladicte Marie a esté baillée et delivrée
au Grant maistre d'ostel du Roy, comme en la main
de monseigneur le duc de Berry, par ce que ledit
Grant maistre a promiz à ladicte Marie, si comme il
dit, en bonne foy et par sa loyauté et conscience, que
il fera tout son povoir et diligence à ce que ladicte fille
ne soit mise.
Mercredi, XIIJe jour de fevrier.
Sur certain debat qui estoit sur la reception d'une
enqueste entre maistre Gile de Molins, comme procureur
de pluseurs marchans d'Alemaigne, d'une part,
et maistre J. Fourcaut, procureur de messire Clignet
de Brebant, nagueres admiral de France, d'autre part,
a esté ordonné que ledit Molins requerra demain tel
proufit que voudra au regart de certains defaus ou
defaut par lui obtenu ceans contre ledit Clignet, qui
dira au contraire ce que voudra et en audience.
Mardi, XIXe jour de fevrier.
Ce jour,dies prophani carniprivii,et pour ce s'est
levée la Court entre IX et X heures.
Juedi, XXJe jour de fevrier.
La Court a ordonné et ordonne que maistre J. du
Boiz, receveur des amendes de Parlement, paye des
deniers desdictes amendes le parchemin qui sera
necessaire pour les registres et autres escriptures
d'icelle Court, et le delivre ou face delivrer aux greffiers
de ceans de cy au Lendict prouchain, ou jusques à ce
autrement soit ordonné sur ce, ou jusques à ce
que ceulx qui ont accoustumé de livrer ledit parchemin
en livrent, et sans le prejudice dudit receveur et
autres qu'il apartendra au temps à avenir.
Mardi, XXVJe jour de fevrier.
Cedit jour, a esté ordonné que frere Perceval de
Lanay, religieux, soit rendu à son ordinaire, c'est
assavoir, à l'abbé de Marremonstier.
Mercredi, XXVIJe jour de fevrier.
Ce jour, a esté commendé à Jaques de Buymont,
huissier, que les lettres estans en l'ostel me Loiz
Blanchet, en la rue St Antoinne, arrestées à la requeste
de me Oudart Gencian pour J. La Gencienne, sa mere,
soient transportées et mises hors dudit hostel en tel et
si seur lieu que ledit huissier en sache respondre
auxdiz Gencians, Loiz et à la Court.
Juesdi, XXVIIJe jour de fevrier.
Ce jour, a esté plaidoiée une cause criminelle d'entre
le procureur du Roy et le Chancellier de France,
d'une part, et pluseurs gentilx hommes et vallès que
l'en metoit sus qu'il avoient esté et pillié en aucuns de
ses hostelx, par le temps que depuiz IIIJ ou V mois ont
couru les gens d'armes en moult grant nombre par le
royaume.
Samedi, IJe jour de mars.
Cedit jour, le Roy comme autrefoiz a mandé à la
Court que IJ des presidens et VJ des seigneurs clers et
 VJ des seigneurs laiz de ceans, et aussi le procureur
du Roy general et les IJ advocas du Roy alassent à
Chartres où le Roy estoit, et où les seigneurs du sanc
royal et aussy le duc de Bourgoigne et le duc
d'Orleans devoient estre à lundi prouchain sur certain
accort passer et enteriner, comme l'en dit, sur la mort
du feu duc d'Orleans, pere du duc d'Orleans à present.
Samedi, IXe jour de mars.
La Court a ordonné que des biens de maistre Loiz
Blanchet seront faictes IIJ parties, l'une sera pour le
vivre de lui, de sa femme et de ses enfans, l'autre
pour paier ses creanciers, et la tierce pour soustenir
et laborer les heritages, et seront commissaires à ce
faire ordonnez, qui de ce qu'averont administré rendront
compte à ceulx que la Court ordonnera.
Cedit jour, a esté faicte la paix entre le duc de
Bourgoigne, d'une part, et le duc d'Orleans, d'autre
part, sur la mort du duc d'Orleans Loiz, pere du duc
qui est à present et frere du Roy germain, que ledit
duc de Bourgoigne avoit fait tuer en la ville de Paris,
comme est contenu ou registre de novembre CCCC  VII ;
à laquelle paix faire en la presence du Roy en l'eglise
de Chartres, presens, comme l'en dit, la Royne, monseigneur
le Dauphin, les roiz de Navarre, de Jherusalem,
les ducs de Berry, de Bourbon, de Hollande et
pluseurs autres seigneurs, barons, IJ des presidens et
 XIJ des seigneurs de ceans, le procureur du Roy
general et les IJ advocas du Roy et pluseurs autres.
Dimenche, XVIJe jour de mars.Curia vacat.
Ce jour, le Roy nostre Sire, qui par environ V mois
et demi avoit esté absens et hors de Paris, est retourné
et entré à Paris, environ V heures après midi, à moult
grande compaignie, c'est assavoir des roiz de Sicile et
de Navarre, ses cousins germains, les cardinaulx de
Bar, son cousin germain, le cardinal de Bordeaulx et
d'Espaigne, les ducs de Berry, de Bourgoigne, de
Hollande et pluseurs autres grans seigneurs, contes,
barons, chevaliers et autres gentilx hommes, et lui
sont alé au devant les bourgoiz de Paris, les presidens
et les seigneurs de ceans,in majori numero,et a
l'en crié Noë par toutes les rues où a passé. Et aussy
au soyr l'en a fait par les rues publiquement feus en
signe de joye et de leesse pour la revenue dudit
seigneur.
Maistre Guillaume Guerin, maistre des Requestes de
l'Ostel de monseigneur de Berri, s'est opposé et oppose
à ce que aucun ne soit receu ou lieu de maistre
Geffroy de Pompadour, nagueres conseiller du Roy
ceans sans le oïr.
Samedi, XXIIJe jour de mars.
Sur certeinne cause meue et ouverte le Ve jour de
fevrier derrien passé entre Giles d'Auffay, appellant
du prevost et eschevins de l'Isle, d'une part, et les
duc de Bourgoigne, prevost et eschevins dessusdiz,
appellez, intimé, d'autre part, accordé a esté entre
lesdictes parties, moiennant lettre de congié du Roy
nostre Sire, selon ce que est contenu en la cedule qui
est devers la Court, et pour ce que ledit appellant à
sa cause d'appel proposer requeroit provision que
pendent l'appel joist de l'abitation d'icelle ville de
l'Isle, attendu que, veu que de ce que lesdiz prevost et
eschevins l'avoient banni à IIJ ans de ladicte ville, dont
avoit appellé, par quoy pendent l'appel devoit joir
d'icelle habitation, de quoy par ledit accort ne lui estoit
point pourveu, car combien que par icellui accort
l'appellation fust mise au neant, toutevoie n'estoit pas
ce dont avoit esté appellé mis au neant, pourquoy
maistre Henry de Toisy, advocat desdiz appellez,
interrogué sur ce, a juré en sa conscience que lesdiz
appellans font autant pour ledit appellant, comme se
ce dont a esté appellé fust mis au neant.
Juesdi, XXVIIJe jour de mars.
Cedit jour, messire J. de Craon, seigneur de Dompmars,
Mahiu de Roye, sr de Muret, J. de Roboiz, sr de
Roboiz, Sarrazin d'Arly, sr du Quesnoy, Guillaume de
Trye, sr de Plainville, Rolant de Wiquarque, sr de
Harque, Gasselin du Boiz, sr de Rainseval, et le seigneur
de la Hamade, tous chevaliers, et aussy Rasse
de Montcaverel, escuier, sr de Bonnecourt, tous amis
charnelx et parens de damoiselle Jehanne et Jaqueline,
mineurs d'ans, filles de feu noble messire Robert de
Bethune, jadiz chevalier et viconte de Meaulx, et de
madame Ysabel de Guistelle, sa femme, ont esleu et
nommé à estre tuteurs desdiz enfans mineurs lesdiz
messire J. de Craon, cousin germain desdictes damoiselles,
et Mahiu de Roye, cousin remué de germain
d'icelles damoiselles, lesquelx ainsy nommezprimo
juramentoont fait le serment acoustumé. Lettre à Disy.
Samedi, penultieme jour de mars.
Sur certeinne requeste faicte par Turribieu Ferrandes,
portugaloiz, d'une part, et pluseurs habitans
de la Rochelle, d'autre part, sur ce que ledit Turribieu
demandoit pour faire l'enqueste commissaire d'Espaigne
ou de Portugal, appoinctié est que lesdictes
parties auront en commissaire un Françoiz, et se ledit
Turribieu pour les Portugaloiz wellent avoir adjoint
aucun autre que du païz de France, avoir le pourront.
Mardi, IJe jour d'avril.
Cedit jour, messire Baugoiz d'Arly et messire Sarrazin
d'Arly, chevaliers, freres, ont au jour d'ui fait
sermentsurles Sains évangiles touchez en la Court
que bien et loyaument ayderont, garderont et conforteront
madame de Fosseux, leur niepce.
Au jour d'ui, le conte de Saint Pol est venu ceans
et a juré qu'il ne scet point de plus convenable à avoir
la curation de Robert de Bar, pour passer certain
accort et tracter de l'accort d'entre lui et monseigneur
le marquiz, que sont messeigneurs les conte de Clermont,
ou de la Marche, ou de Vendosme, ou l'evesque
de Laon, ce a dit pour ce qu'il se welt partir, et ne
pourra par aventure venir avec les autres seigneurs
qui devront venir ceans pour ordonner curateur à ce
que dit est.
Juedi, XJe jour d'avril.
Cedit jour, messire le cardinal de Bar, Loiz, duc en
Baviere, frere de la Royne, le conte de la Marche,
Charles de Lebret, connestable de France, et l'evesque
de Laon et autres parens et amiz charnelx de monseigneur
le marquiz du Pont, filz du duc de Bar, et de
Robert de Bar, filx de feu messire Henry de Bar, ainsné
filz dudit duc de Bar, ont fait ceans proposer que pour
ce que ou duchié de Bar representation a lieu, et par
ce pourroit pretendre ledit Robert qui est filx du feu
ainsné filz de Bar, comme dit est, avoir droit oudit
duchié de Bar à l'encontre dudit marquiz qui est filz
dudit duc, qui pourroit soustenir au contraire, et pourroit
avoir debat entre iceulx amiz, pour lequel eschiver,
ledit duc avoit avisié certainne ordonnance ou
accort, lequel a monstré aux parties, auxquelles et à
leurs amis a esté assés aggreable. Si a esté passé ledit
accort ou Chastellet de Paris, mais plus grant solennité
ont avisié de passer ledit accort ceans, et pour
ce que à icellui passer sont necessaires curateurs, si
ont nommé lesdiz amiz pour curateurs lesdiz connestable
et evesque de Laon, en jurant en leurs consciences
que lesdiz connestable et Laon estoient bons et convenables
à estre curateurs pour passer ledit accort. Et
pour ce ont esté iceulx connestable et evesque de Laon
ordonnez curateurs à passer ledit accort, et ont fait
le serment acoustumé. Ce fait, ont requiz à la Court
ledit accort estre receu, et estre condempnez par arrest
à tenir ledit accort; lequel la Court a receu et à le tenir
a condempné icelle Court les parties par arrest.
Venredi, XIJe jour d'avril.
Cedit jour, a ordonné la Court, oye la relation des
commissaires, que maistre Nycole de Biencourt,
ordonné à executer l'arrest obtenu par le doien de
Meaulx à l'encontre du chapitre dudit Meaulx, savera
la verité des reparations à faire en l'ostel dudit doien
et en certain jardin que tient de l'eglise dessusdicte,
se elles sont bien et suffisaument faictes, et si les trueve
bien et suffisaument faictes, fera faire satisfaction audit
doien de sesdiz frais par lui gaigniez, fors tant que
s'il y avoit aucune chose à parfaire, il feroit retenir
jusques à la somme que ce monteroit pour les parfaire,
ou que autrement en fust ordonné, et en tant
que touche les distributions, ledit commissaire savra
aussi quelles il a gaignié et doit gaigner, et lui fera
bailler ce qu'il appartendra, et se en aucune chose il
face doubte, raportera à la Court qui y pourverra.
Item, ordonné est que J. Guiart exercera l'office de
prevost à Nogent le Roy pendent le procès et jusques
à ce que autrement en soit ordonné.
Mercredi, XXIIIJe jour d'avril.
Cedit jour, a esté receu maistre Guillaume Guerin
ou lieu de maistre Geffroy de Pompadour, jadiz conseiller
ceans en la Chambre des Comptes, de nouvel
esleu en evesque de Saint Pons, et a fait le serment
acoustumé, et lui a enjoint la Courtin vim juramenti
qu'il face ceans residence, et telle est l'entention de la
Court que residera et qu'il ne reçoive don ne pension
d'autre que du Roy.
Lundi, XXIXe jour d'avril.
La Court a ordonné que la main du Roy mise au
chastel et revenue de Baiz soit levée, ou cas que le
conte de Valentinoiz donra caution bourgoise de la
somme de XIJc frans pour laquelle icelle main y estoit
mise.
Venredi, IIJe jour de may.
Sur ce que le duc de Berry avoit requiz l'enterinement
de certeinnes lettres de don de VJc libvres de
rente sur les terres de Pons de Cardilhac qui estoient
confisquées, la Court a dit que lesdictes lettres ne
seront point enterinées.
Item, pareillement a dit et deliberé la Court que à
certeinnes lettres impetrées par Guillaume de Martel,
savoisien, du Roy dauphin, que peust tenir le chastel
de Saint Laurent du Pont et de Meysiat, qui sont situez
es frontieres dudit Dauphiné, et que le Roy le receust
à foy et homage d'icelx parmi certeinne somme d'argent,
nonobstant certein procès à occasion et cause
desdiz chasteaulx que l'en disoit commiz aux Roy Dauphin,
et opposition du procureur fiscal dudit Roy Dauphin,
ne sera point obtemperé.
Item, pareillement a dit et deliberé la Court qu'il ne
sera point obtemperé à certeinnes lettres royaulx obtenues
par messire Pierre de Navarre, qu'il tiegne sa
conté de Mortaing et ses autres terres de Normandie
en parrie.
Juedi, IXe jour de may.
Sur ce que Thomas Poignant requiert le renvoy de
certeinne cause à l'Eschequier de Rouen à l'encontre
des Chartreux de Rouen, pour cause de ce que les
heritages dont est question sont assiz en Normandie,
et pour autres causes contenues en ses lettres, lesdiz
Chartreux disans au contraire que Thomas Poignant
est grant et puissans au païz, et n'oseroient les advocas
du païz rien dire ne faire contre lui, et pour autres causes
contenues en leur impetration. Appoinctié au Conseil.
La Court a mis hors de procès maistre Nycolas Le
Sage, promoteur de l'evesque de Paris, J. Queran et
Mahiet de Louvaincourt, notaires apostoliques, qui
estoient ceans en procès contre le procureur du Roy,
pour ce que jà pieça ledit promoteur ala ou Chastellet
pour interroguer Guiselin de Rebreves qui y estoit
prisonnier sur certains cas qui touchoient le fait de
l'emprisonnement de maistre Jaques de L'Espoisse, et
avoit mené avec lui lesdiz notaires pour oïr la confession
dudit Guiselin, et d'icelle leur en requist ledit promoteur
avoir instrument, et pour ce furent miz en
prison.
Venredi, Xe jour de may.
Sur le procès des executeurs de la feu femme de
 J. Petit de Chastillon, d'une part, et J. Petit de Chastillon
et autres, d'autre, maistre Tiebaut Tiessart,
interrogué en la Court, a dit que fu à visiter le procès
avec maistres Guillaume de Villiers, Junien Le Fevre,
Estienne Geffron, Simon Beson, J. de la Marche, et
après ce que fu visité et que les dessusdiz eurent dit
leurs oppinions, fu dit et conclu que on trouveroit
expedient de mettre les parties d'accord, dont l'en
parla aux dictes parties, lesquelles ne furent pas d'accord,
et pour ce depuis, c'est assavoir XV jours ou
 J mois lesdiz Geffron et Beson pronuncerent leur sentence,
à laquelle ne fu point ledit Tiessart.
Samedi, derrien jour de may, au Conseil.
Les executeurs de feu maistre J. Gilet et ses amis
requierent contre les gens du Roy et l'evesque de Paris,
que comme ledit Gilet,afflictione et fervore dementie et
furie se ipsum jugulaverit,dont mors après s'ensuit,
et avant ce ait fait son testament et ait crié mercy à
Die devotement et religieusement, et en ce estat ait finé
ses jours, et neantmoins ses biens et son corps soit
empeschié d'estre inhumé, combien que de raison ledit
faitnon debeat imputari defuncto, quia satis furore suo
puniebatur,que l'empeschement soit osté et s'opposent
que le corps ne soit rendu à l'evesque.
L'evesque defent et dit que par ledit fait Gilet fu
excommunié, dont la cognoiscence lui appartient,
mesme qu'il estoit clerc, prestre et chanoine, que a
si grandement delinqué, et combien que le corps soit
arresté par les gens du Roy, toutevoie,positoque de
l'arrest ne cogneust pas, toute voie de l'excommeniement
deveroit cognoistre, car pour la jurisdiction de
son eglisecertat,non pas pour les biens.
Tandem,à
la supplication et requeste des executeurs et amis et
aussi du doien de Saint Germain, qui est curé des chanoines
dudit S. Germain et qui estoit curé dudit Gilet,
chanoine en sa vie dudit S. Germain, et que aussi ont
requiz le benefice d'absolution dudit evesque,si et in
quantum indigebatledit Gilet, et par la permission et
auctorité dudit evesque et sans le prejudice desdictes
parties, a esté dit que ledit Gilet sera enterré en terre
saincte.
Samedi, VIIJe jour de juin.
Hac die, telo interfectus est dominus Guydo de
Roya, archiepiscopus Remensis, cum aliquibus suis
familiaribus, in villa de Voutre prope Januam, eundo
ad Consilium Pisanum pro unione Ecclesie celebratum,
a nonnullis plebeiis ejusdem ville, in commotione
habita inter quemdam habitatorem dicte ville, et
fabrum seu marescallum ejusdem archiepiscopi, occasione IIIJ vel VJ denariorum, ut referebatur./
Juesdi, XXe jour de juin.
Ce jour, a esté dit au graphier qu'il enregistrast certeinne
provision de XL escus à maistre Robert Chambellant,
cordelier d'Angleterre et maistre en theologie,
en certain procès pendent entre lui, d'une part, et
messire J. de Cayeu, chevalier, d'autre part.
Venredi, XXJe jour de juin.
Au jour d'ui, ont esté commiz, du consentement de
maistre Hebert Camus, procureur du duc d'Orleans,
d'une part, et de maistre Race Pannier, procureur du
conte de Nevers, d'autre part, les seigneurs cy dessoubz
nommez à la garde des chasteaulx qui s'ensuivent:
c'est assavoir, le sire d'Auffemont, à la garde
du chastel de Coucy; le sire de Sarny, à la garde du
chastel d'Acy, et messire Yvain de Cramaille, pour le
Chastellier. Et ou cas que le seigneur d'Auffemont ne
s'en voudroit charger, lesdiz de Cramaille est commiz
pour Coucy, Sarny pour Acy et Gile de Camely, dit
Loussere, pour le Chastellier.
A conseiller l'arrest sur certains erreurs receuz par
les maistres des Requestes de l'Ostel du Roy à juger
ceans sur certain jugié de la Chambre des Enquestes
d'entre Perrette La Gargoule, d'une part, et Jehanne
La Fovette, d'autre part, sur quoy en divers temps et
par pluseurs et diverses journées avoient esté assamblé
le Conseil tant des Chambres de ceans que de pluseurs
du Grant Conseil, et jusques à cy l'en n'avoit
peu venir à conclusion pour la diversité des oppinions,
desquelles les aucunes et jusques au nombre de XXIIJ 
de pluseurs de grant auctorité estoient que simplement
avoit erreur oudit jugement qui avoit renversé la sentence
du prevost de Paris au proufit de ladicte Fovette
qui estoit demanderesse, en quoy avoit erreur, comme
disoient. Les autres en nombre d'environ IX estoient
que simplement oudit jugement n'avoit point d'erreur;
 IIJ autres estoient que il n'y avoit point d'erreur, et, se
ce ne passoit, estoient à expedient que chascune des
 IJ parties eust la moitié des choses contentieuses;
 IX autres avoient esté d'oppinion de pranre ledit expedient,
autrement que l'en deist que oudit jugement
n'avoit point d'erreur et qu'il avoit esté ceans bien
jugé; V autres venoient simplement et absolument
audit expediens; un autre et seul estoit que oudit
jugement avoit eu erreur et aussi ou jugement du prevost
de Paris, et que en corrigant ledit erreur fust dit
que chascune desdictes parties averoit la moitié des
choses contentieuses. Et pour ce que l'en ne povoit
venir à conclusion et par especial, car par avant ceste
journée, combien que le plus grant nombre des oppinions
se revenoit bien et s'accordoit que par jugement
fust dit ou par arrest que chascune des parties eust la
moitié, toutevoie n'estoient pas d'accort que l'en usast
de ce mot erreur, c'est assavoir que oudit jugement
eust eu erreur, mais que la Court ordonnoit que chascune
desdictes parties averoit la moitié. Finablement,
après pluseurs journées, et que aucuns des seigneurs
de ceans et le graphier eussent essayé, chascun en son
endroit, d'accorder les parties, ce que n'avoient peu
faire, ce que avoient essayé pour eschiver la difficulté
dessusdicte et l'empeschement de la Court, pour la
continuele poursuite de la partie qui avoit proposé
erreur, ont les dessusdiz esté au jour d'ui assemblé, et
tout veu et tout consideré, et mesme que c'est honneur
de soy corriger en sa faute ou erreur, comme
mesme dit raison, a esté conclu, pour ce que la plus
grant partie de trop a esté d'oppinion que:
Il sera dit que ou jugement de la Court a eu erreur,
et en corrigant icellui la Court dit que chascune desdictes
parties sera maintenue et gardée es possession
et saisine de la moitié des heritages contentieus entre
icelles parties, et seront restituez à ladicte defenderesse
les fruis perceuz par ladicte demanderesse pour la
moitié desdiz heritages, et compense icelle Court les
despens faishinc indepar devent le prevost de Paris,
et s'aucuns en a receus ladicte demenderesse d'icelle
defenderesse, elle sera tenue de les lui restituer, et
delivre la Court la caution baillée par la defenderesse
pour la somme de VJxx libvres.
Mardi, XXVe jour de juin.
Sur certain debat pendent ceans entre l'arcevesque
de Reins, d'une part, et l'Université de Paris et
maistre Henry de Savoisy, commiz à recevoir certain
disieme ou demi disieme miz sus en France pour la
prosecution de l'union de Saincte Eglise, duquel ne
voloit paier ledit arcevesque, ou au moins pendent le
debat avoit consigné au change à Paris la somme de
 VJxx libvres, appoinctié est, et du consentement du
procureur dudit arcevesque, que la main du Roy mise
au temporel dudit arcevesque sera et est levée, sans
prejudice de l'obligation faicte sur ce que dit est, et
sera la somme de cent libvres tournois reaument baillée
par provision audit receveur, et demourra en l'estat
le residu qui est au change, et au surplus, pour ce que
les gens dudit arcevesque se ventoient d'une bulle de
reduction du tax des benefices et par especial de son
arceveschié, la Court verra icelle bulle, et aussy des
despens faiz en la poursuite et execution dudit demi
disieme contre l'arcevesque, au Conseil, dont lettre.
Venredi, XXVIIJe jour de juin.
Hier, en jugement fu requise distribution de conseil
pour l'Université de Paris contre maistre J. André,
conseiller du Roy ceans, qui respondi que ne voloit ne
n'estoit besoin qu'il plaidast ceans contre ladicte Université,
veu que pour la cause dont icelle Université
requeroit distribution, lui estoient donnez en l'Université
et par icelle deputez, neantmoins puiz qu'il plaisoit
à icelle Université pranre distribution contre lui,
la pranroit, et ce a requiz estre enregistré, et a esté
au jour d'ui escript pour ce que il estoit omis du jour
d'ier.
Mercredi, Xe jour de juillet.
Maistre Pierre Solas, procureur de l'evesque de
Paris, se consent et accorde que tous les biens meubles
de feu maistre J. Gilet soient vendus par N. de Baye,
graphier de Parlement, et l'argent qui vendra de la
vendition d'iceulx biens soit mis et arresté en la main
du Roy, jusques à ce que autrement en soit ordonné
au proufit de qui il appartendra, et sans prejudice des
parties, et ce aussi a consenti le procureur du Roy.
Juesdi, XJe jour de juillet.
Cedit jour, maistre J. de Havencourt, advocat ceans
et bailli de l'evesque de Paris, maistre Robert Lijote,
notaire du Roy, et Guillaume de Biaiz, soy disans executeurs
du testament dudit evesque, et familiers et
amis dudit evesque, ont protesté que certain accort
pourparlé et avisié entre ledit evesque, d'une part, et
chapitre de Paris, d'autre part, doit estre apporté
ceans pour estre receu, ne porte prejudice audit evesque
ou à ses drois, non obstant le consentement de lui ou
de son procureur, car pour crainte et paeur de ce que
ceulx de chapitre avoient dit et menassé, ou aucuns
d'eulx, de faire mettre le corps dudit evesque, qui
estoit moult griefment malade au lit, en terre prophane
comme excommunié, pour ce qu'il avoit trait
hors de l'eglise de Nostre Dame de Paris aucuns prisonniers
qui estoient eschappés de ses prisons, comme
l'en disoit, sur quoy estoit procès ceans, à occasion
desquelles choses leur faloit, pour obvier à esclande et
inconveniens, passer ledit accort, si requeroient que
ce fust enregistré.
Cedit jour, s'est levée la Court à VIIJ heures et sont
alez les seigneurs, les advocas et procureurs à la procession
general qui a esté faicte à Saincte Genevieve
pour les nouvelles que dimenche au soir avoit receu
le Roy et la Court le lundi ensuivant, entre VJ et VIJ 
au matin, de l'election du pape Alexandre Quint, par
avant nommé maistre Pierre de Candia, maistre en
theologie à Paris, de l'ordre des Freres Mineurs, et
cardinal nommé de Milan de l'autre obeyssance, dont
a esté faicte lundi derrien passé et au jour d'ui moult
grant feste en Crestienté et par especial à Paris, et
non pas sans cause, pour ce que par XXX ou XXXJ an
avoit duré le scisme entre IJ contendens du papat, si
a esté des cardinaulx des IJ obeyssances esleu icellui
Alexandre; les IJ contendans, c'est assavoir, Angelus
Corrario, nommé Grigoire, pape de Romme par dela,
et Pierre de Lune, nommé Benedict, pape de Romme
par dessa, contumax, declarez pertinax scismatiques
et heretiques, et degradez de toute honneur et dignité
par le Conseil general estant à Pise, où a esté faicte
ladicte election,non sine divine providentie spiraminis
ministerio,et fu faicte ladicte election le XXVJe de juin
derrain passé, comme portoient les lettres qui en sont
venues.
Venredi, XIJe jour de juillet.
Maistre Phelippe des Essars, arcediacre de Suessons,
s'est opposé et oppose que maistre N. Le Sage ne soit
point receu à l'office de maistre des Requestes de
l'Ostel que tenoit maistre Guillaume Boisratier sans
le oïr.
Mardi, XVJe jour de juillet.
Cedit jour, monseigneur Pierre d'Orgemont, filz de
messire Pierre d'Orgemont, jadiz chanchellier de
France, conseiller du Roy et evesque de Paris, après
ce qu'il a vescu evesque par XXVJ ans ou environ, est
au jour d'ui alé de vie à trespas en son aage de
 LXVI ans ou environ.
Et cedit jour, messire Loiz, duc en Baviere, frere de
la Royne, le grant maistre d'ostel du Roy et autres ont
affermé à la Court que le Roy en plain Conseil a dit et
ordonné que nul autre ne soit receu à l'office de maistre
des Requestes de l'Ostel du Roy, que tenoit messire
Guillaume Boisratier, que maistre Raoul Le Sage, aussi
pareillement est ce l'entention de la Royne, comme
lesdiz seigneurs ont dit.
Mercredi, XVIJe jour de juillet, au Conseil.
Cedit jour, la Court a commiz maistre J. de Havencourt,
advocat ceans, à exercer l'office de bailli du
Four l'Evesque pendent la regale et de nommer officiers
à exercer la justice dudit Four, telx qu'il
appartendra.
La Court a donné delay à maistre Phelippe des Essars
à demain venir ceans dire les causes de son opposition
à l'encontre de maistre Raoul Le Sage, pour cause
de l'office de maistre des Requestes de l'Ostel, que
tenoit maistre Guillaume Boisratier, et, se ledit des
Essars ne vient audit jour, la Court fera l'estat audit
Le Sage.
Juedi, XVIIJe jour de juillet.
Cedit jour, à VIIJ heures, s'est levée la Court pour
aler aux exeques de l'evesque de Paris, nagueres
trespassé.
Mercredi, XXIIIJe jour de juillet.
Cedit jour, a esté rendu un sac seellé qui estoit
devers la Court, où avoit finance appartenent à l'execution
de feu maistre J. Trucan, aux executeurs d'icellui
evesque, c'est assavoir, à maistre Denis de Baumes,
 J. Duchesne et Richart Heust.
Venredi, XXVJe jour de juillet.
Cedit jour, a esté appoinctié en la Tournelle Criminele
après disner par messire H. de Marle, premier
president,(presentibus m.  P. Lefevre, J. 
Garitel, R. 
Broisset), que mons. d'Auffemont, lequel a esté commiz
et esleu à la garde du chastel de Coucy, mettra
oudit chastel pour la garde d'icellui XXIIIJ personnes,
dont l'un sera lieutenent dudit d'Auffemont, et y avera
desdiz XXIIIJ tant de gentilx hommes que ledit d'Aufemont
ordonnera sans prejudice du duc d'Orleans ne
du conte de Nevers, et jusques à ce que les partages
soient fais entre lesdiz seigneurs, ou que par la Court
en soit autrement ordonné. Et pour marchander auxdictes
personnes de leurs gages aura un homme de
par ledit monseigneur d'Orleans et un autre de par
ledit monseigneur de Nevers, et se pranront lesdiz
gages sur les revenues communes de la terre de Coucy.
Et messire Yvain de Cramailles aura la garde d'Acy, à
 XL frans de gages pour moiz, et monseigneur de Cerny
la garde du Chastellier, à XX frans pour moiz, et garderont
lesdiz chasteaulx d'Acy et du Chastellier bien
et suffisaument, et ainsi l'ont promis et juré, et semblablement
a fait ledit d'Auffemont dudit chastel de
Coucy. Et se aucun desdiz seigneurs d'Orleans et de
Nevers voloit aler en aucun desdiz lieux, il y pourra
entrer, lui Xe, après le serment par eulx fait de non y
faire aucune violence.
Samedi, XXVIJe jour de juillet.
Cedit jour, pour ce que le Roy estans à Chartres
manda, environ quaresme, XIJ des seigneurs de ceans
et son procureur general et ses IJ advocat, qui furent
audit Chartres ou à l'environ par aucuns jours, et
depuiz pour leur salaire ou gages furent assignez sur
les amendes de ceans, dont ancores n'estoient pas
payé, a esté dit et ordonné que des deniers desdictes
amendes ne sera distribué ailleurs nulle part, jusques
à ce que de leurs diz gages et salaire il soient parpayez.
Mercredi, derrien jour de juillet.
Item (à conseiller l'arrest) d'entre les teincturiers de
St Deniz en France, d'une part, et les habitans et drapiers
dudit St Deniz, d'autre part, sur le plaidoié du
 XXVIJe de juillet CCCC  IX, après disner, et tout veu;
Il sera dit que l'ordonnance faicte par le bailly de
Saint Deniz, en tant qui touche les teinctures d'escailles
de nois, de racines et d'escorces, tendra et vaudra, et
au surplus ce qui a esté fait la Court tient pour non
avenu, et useront lesdiz teincturiers, drapiers, foulons,
tisserans et habitans dudit S. Deniz, comme ilz faisoient
paravant, selon leurs ordonnances anciennes, jusques
à ce que par la Court en soit autrement pourveu, et
feront les parties articles sur les fraudes pretendueshinc inde et super commodo et incommodo,
et la verité
enquise et raportée, la Court fera ce qu'il appartendra.
Samedi, IIJe jour d'aoust.
Cedit jour, le procureur du Roy a dit ceans au Conseil
que du debat qui estoit entre lui, d'une part, et
messire Pierre d'Orgemont, nagueres evesque de Paris,
sur les biens demourés du decès de maistre J. Gilet,
notaire du Roy ceans, et lequelpre dolore furie
s'estoit
navré, dont mort s'estoit ensuye po après, se
rapportoit à la Court.
Pareillement ont relaté à la Court messire H. de
Marle et Ja. de Ruilly qu'il avoient oy dire audit
evesque, en la fin de ses jours, que dudit cas se rapportoit
à la discretion d'icelle Court,idem
a relaté
maistre J. de Havencourt, executeur dudit evesque.
Lundi, Ve jour d'aoust.
Cedit jour, Nycolas Romain, huissier ceans, a relaté
au registre que maistre Nycolas d'Orgemont, frere et
executeur de feu messire Pierre d'Orgemont, jadiz
evesque de Paris, lui avoit dit que du debat pendent
ceans entre ledit evesque, d'une part, et le procureur
du Roy, d'aultre part, pour les biens demourez du
decès de maistre J. Gilet, notaire du Roy ceans, se
rapportoient les executeurs dudit evesque à la discretion
de la Court et metoient ladicte besoigne du tout
ou giron d'icelle Court.
Mercredi, VIJe jour d'aoust.
Ce jour, sur le debat mis par le procureur du Roy
et messire Pierre d'Orgemont, nagueres evesque de
Paris, aux biens de l'execution de feu maistre J. Gilet,
notaire du Roy ceans, pour l'occasion de ce que s'estoit
blessié et navré, dont mort estoit ensuye, par la
maladie qu'il avoitde furia,duquel
debat les executeurs
dudit evesque et ledit procureur du Roy s'estoient
rapporté et soubmiz à la Court, comme appert
du registre des Plaidoiries du Ve et IIJe de ce mois, la
Court a osté et oste l'empeschement miz auxdiz biens.
Juedi, VIIJe jour d'aoust.
Cedit jour, s'est levée la Court à VIIJ heures pour
aler aux exeques de messire Phelippe de Molins,
evesque de Noyon, qui est trespassé puiz huit jours,
aagié de IIIJxx ans et plus, et reputé sage.
Venredi, XVJe jour d'aoust.
Le conte de Nevers, frere du duc de Bourgoigne,
accompaigné de messire Pierre de Nevers et de pluseurs
autres barons et chevaliers et autres gentilz
homme, a fait proposer que nagueres lui venu à Paris
a entendu que rumeur estoit qu'il avoit fait pendre et
estrangler un sergent royal, qui l'avoit adjorné en son
chastel de Retest à comparoir ceans sur la proprieté
de la terre de Coucy et sa femme, appellé Forget, qui
avoit esté pendu ou trouvé pendu ou chemin en revenant,
et avoient esté trouvées les lettres royaulx
dessirées soubz les piez dudit pendu. Si dit que tout
son temps a volu honorer Dieu, ses sains, justice et le
Roy, et quant au cas, averoit plus chier estre mort
que avoir fait un tel cas,nec est verissimile
qu'il eust
fait ne fait faire, car il lui fit et fit faire bonne chiere
en lui offrant argent, pour quoy requiert la Court, qui
est moult sage en telx et autres cas et qui trop bien
et sagement scet trouver la verité de telx cas, supplie
qu'elle mette et weille mettre peinne à attaindre ledit
cas, à ce par especial que tel rumeur cesse, et soit
sceue la verité, afin que sa bonne renommée ne soit
denigrée, laquelle doit avoir plus chier selon raison
escripte, et quant à lui il offre or, argent, soy et ses
gens à poursuir et ayder à poursuir, afin que la verité
soit atteinte. Sur quoy la Court a respondu et dit que
ledit cas est un des mauvais cas qui pieça avenist ou
royaume et de très mauvais exemple, et ne croioit pas
la Court, ne ne croit que ledit conte eust volu faire ne
perpetrer si mauvais et si dampnable cas, attendu le
sanc et linage dont est le conte descendu, et mesme
que le feu duc de Bourgoigne, son pere, avoit tousjours
reveré le Roy et ses officiers en tous cas, et à fin de
justice et d'estaindre ladicte souspecion, s'aucune estoit
ou est contre ledit conte, et pour l'onneur du Roy et de
sa Court, lui a requiz la Court et à ceulx de sa compaignie
qu'il ayde et mette peinne de savoir et trouver et
d'atteindre la verité dudit cas, à quoy derechief icellui
conte s'est offert.
Mardi, XXe jour d'aoust.
Cedit jour, fenient les Plaidoiries, qui avoient esté
proroguées depuis mercredi derrien passé, lequel
jour devoient fenir, pour ce qu'il a esté ordonné que
l'en iroit tenir les Grans Jours à Troyes, et venredi
prouchain fenira du tout le Parlement.
Et le mardi ensuivant je parti pour y aler.
Lundi, XXVJe jour d'aoust.
Ce jour, fut dit et appoincté par la Court que les
lettres et papiers estans par devers la Court touchant
les consuls et habitans de Rabastains et le procureur
du Roy seroient restituées et rendues aux diz habitans,
excepté le procès ouquel sont les informations, duquel,
sans l'information, iceulx habitans auroient la copie, se
bon leur sembloit.
Dimenche, premier jour de septembre CCCC  IX.
A l'eure quarte après midi ou environ,dominus
Jacobus de Ruilly, miles, et Robertus Maugerii, presidentes
ordinati pro dictis Diebus, cum aliis nonnullis de
dominis et magistris Parlamenti regii, obviantibus
sibi quamplurimis, episcopo Trecensi et aliis ecclesiasticis
ac burgensibus, civitatem hanc Trecensem
intraverunt, pulsata campana grossa belfredi per
longum temporis intervallum.
Lundi, IJe jour, circa horam sextam de mane, congregatis
predictis dominis presidentibus et consiliariis
in capella palacii Trecensis, celebrata fuit missa de
Sancto Spiritu cum cantu et discantu, deinde eisdem
dominis in camera Dierum, hostio clauso, segregatis,
nonnulle ipsis supplicationes porrecte expedite
fuerunt, ac ordinatum extitit, quod, hac et crastina
diebus, reciperentur presentationes partium causas
ad hos dies habentium; insuper receptus fuit abbas
monasterii Celle in consiliarium presentium Dierum,
virtute quarumdam regiarum litterarum, ac solitum
prestitit juramentum./
Mercredi, IIIJe jour de septembre.
Cedit jour, maistre J. de Lintelles, lieutenent du
bailli de Vitri, et le procureur du Roy audit Vitri ont
exposé à la Court pluseurs cas, crimes et delicts
commiz et perpetrez ou bailliage de Vitri par pluseurs
grans seigneurs et autres, et autres cas touchans le
Roy et sa justice, en baillant pluseurs informations
afin de faire sur ce provision; sur aucuns desquelx ont
esté appellez les bailli de Chaumont et le procureur
du Roy audit lieu, pour aviser la maniere de faire
pranre aucuns des maufaiteurs par bonne maniere et
caute, car par lesdiz maufaiteurs avenoient et povoient
avenir pluseurs grans perilx ou païz de Champaigne,
non plus,quoad specialiora, ut secretius teneatur, et
quia registrum criminalium tangit.
La Court a ordonné que les clers des bailliages de
Provins, de Chasteltierri et de Meaux feront apporter
certains procès à leurs propres despens dont les noms
seront baillez à Cessières qui en fera les lettres.
Venredi, VJe jour de septembre.
Cedit jour, ont esté au Conseil les bailly et procureur
du Roy à Chaumont sur plusieurs entreprinses faictes
par les ducs de Bourgoigne et de Bar et autres ou
bailliage de Chaumont, et sur plusieurs autres excès et
delits dont il ont presenté à la Court les informations
au graiphe criminel.
Venredi, IIIJe jour d'octobre, au Conseil.
Cedit jour et par aucuns precedens, se sont continuées
nouvelles que Jannes qui apartenoit au Roy et
où avoit mis pour gouverneur messire J. Le Meingre,
dit Bouciquaut, mareschal de France, et qui avoit
gouverné pour le Roy les Jannenois en grant justice,
comme l'en dit, a esté prise puis un peu par le marquiz
de Montferrat et un capitainne de Lombardie appelé
Faicinquant, qui ont decopé et de jour en jour occient
les Françoiz que truevent, comme l'en dit.
Mardi, VIIJe jour d'octobre.
Cedit jour, avant le jour est alé de vie à trespas à
Troyes, en l'ostel où estoit logiez devant le cimetiere
de Nostre Dame aux Nonnains, messire Jaques de
Ruilly, president en Parlement, fait chevalier puis
 IIIJ ans à l'execution de viconte de Murat contre messire
Pons de Cardilhac pour la ville et chastel et viconté
de Murat obtenuz en Parlement par ledit viconte
contre ledit de Cardilhac par arrest. Diex ait son ame.
Juedi, XVIJe jour d'octobre.
Furent au Conseil après disner les dessus diz, hors
maistre R. Mauger, president, qui a tenu les Plaidoiries
des Requestes, pour ce que l'en ne plaidera pas
demain.
Venredi, XVIIJe jour d'octobre.Festum beati Evangeliste Luce Curia,quant
à Conseil
ordinaire,vacat.
Cedit jour, furent au Conseil en la Chambre tous les
seigneurs, et avecques eulx l'evesque de Troyes, l'abbé
de Monstier la Celle, le procureur du Roy general,
me J. Jouvenel, advocat du Roy, le bailli de Troyes,
l'arcediacre de Sedenne, l'arcediacre de Brene, le
doyen de Saint Estienne, le tresorier d'icelle eglise, le
chancellier et garde des foires, me J. Heraut, me Oudart
Hannequin, me François Le Pevrier, me Pierre Le Tartrier,
me J. de Villerès, advocas, le procureur du
Roy à Troyes, le receveur de Troyes, le procureur de
la ville de Troyes, J. Saugette, Michau de Plaisance,
Giles Le Pevrier, bourgois, me Simon Fourny, lieutenent
du bailli de Troyes, me Pierre Heraut, advocat.
Sur la requeste faicte par le procureur du Roy du
... jour de septembre derrain passé sur la reformation
du pain fait à Troyes, sur quoy la Court avoit
par avant mandé certains boulengiers de Provins qui
avoient fait IJ essaiz de pain audit Troyes, finablement
après pluseurs paroles a esté appoinctié que le procureur
du Roy à Troyes baillera aux boulengiers dudit
Troyes par cedule les IJ essaiz faiz par ceulx de Provins,
et le gaing ou proufit sur chascun pour chascun
sextier, toutes charges deduites, et lesdiz boulengiers
la verront et en revendront après disner.
Ce jour, après disner, furent au Conseil les dessusdiz,
fors l'abbé de Monstier la Celle et Michau de
Plaisence.
Et sur certeinne requeste et copie d'appoinctemens
de la Court de Parlement baillée par lesdiz boulengiers,
a esté ordonné que yceulx boulengiers et le
procureur du Roy seront oïz lundi prouchain pour
tous delaiz en ce qu'ilz voudront dire.
Item, sur le procès des tanneurs d'une part, et le
procureur du Roy, d'autre part, sur le plaidoié du
... de septembre et certeinnes ordonnances touchant
ledit mestier, a esté ordonné que maistre Bertran Quentin,
conseiller du Roy, et maistre J. du Boiz, registrateur
et graphier criminel de Parlement, lesdiz bailly
de Troyes, son lieutenent, la garde des foires, ledit
procureur du Roy à Troyes, Me J. Heraut, me J. de
Villerez et J. Monstier, procureur de ladicte ville de
Troyes, s'assembleront demain après disner, et
dimenche, se mestier est, et verront les articles des
ordonnances estans oudit procès, et orront sur ce tanneurs,
bouchiers et seurres, et modereront ou adjousteront
sur lesdictes ordonnances, et rapporteront à la
Court pour ordonner ce qu'il appartendra.
Item, sur certeinne requeste faicte pour les religieuses
de Nostre Dame aux Nonnains de Troyes, afin
d'avoir une foire chascun an le jour de la Nostre Dame
en mi aoust en une place non saincte devant leur eglise,
ainsi comme d'ancienneté l'avoient, si comme estoit
relaté par les anciens, et comme l'en trouvoit par les
anciens registres et les comptes de ladicte eglise, après
ce que la Court en a demandé aux dessusdiz evesque,
arcediacres, bailli et autres presens, qui tous en ont
esté d'accort, ycelle Court a octroyé, concedé et octroye
que ladicte foire siée et tiegne, et l'ayent les religieuses,
comme d'ancienneté l'avoient et selon leur requeste.
Samedi, XIXe jour d'octobre.
Ce jour, au vespre, ont esté apportées nouvelles à
Troyes que messire J. de Montagu, chevalier et grant
maistre d'ostel du Roy nostre Sire, par avant notaire
et secretaire d'icellui Seigneur, homme de basse corpulence,
maigre à peu de barbe, legier et apert, hatif
en langage, ynel, subtil et diligent, aagié de L ans et
plus, filz de messire Gerart de Montagu, au temps de
son trespas et po avant chevalier et par avant notaire
du Roy, et filz comme l'en disoit, lequel messire J.,
par affection ou souffrance et simplece du Roy et des
seigneurs de son sanc royal, avoit esté elevé en telle
auctorité et eminence qu'il avoit en son temps gouverné
toute la maison du Roy et de la Royne et de monseigneur
le Dauphin, esté souverain sur les finances du
Roy, lequel non pas seulement en l'ostel desdiz seigneur
et dame, mais des seigneurs oncles et cousins
du Roy, avoit moult grande auctorité, et par especial
en l'ostel du duc de Berri estoit devent tous autres,
et tant qu'il estoit le premier et principal ou Conseil du
Roy et qui avoit fait ses IJ freres, l'un arcevesque de
Sens et president de la Chambre des Comptes et estoit
esperence qu'il seroit chancellier de France, et l'autre
evesque de Paris et chancellier du duc de Berry, et qui
avoit marié ses enfans si hautement, comme son filz
de l'aage de X ou XJ ans à la fille de messire Charles
de Lebret, cousin germain du Roy et connestable de
France, l'une de ses filles au conte de Roucy et de
Brenne, et l'autre fille au filz dudit conestable, lesquelx
filz et filles dudit Montagu estoient de la fille feu messire
Estienne de la Grange, jadis president en Parlement,
sa femme, et qui avoit acquiz moult de terres
en divers lieus de ce royaume, et avoit fait faire un
chastel nommé Malcoussis, près de Paris, à VIIJ ou
 IX lieues, de moult merveilleux edifice, avoit aussi en
moins de IJ ans edifié et fondé un couvent de Celestins
près dudit chastel, si bien ordonné en toutes manieres
que c'estoit merveille, comme l'en disoit, et avoient
cousté lesdiz chastel et couvent plus de IJc mil frans;
et lequel Montagu estoit si elevé que quasi nulles fois,
lui venant à la Court de Parlement, n'ostast son chaperon
de sa teste, non pas devent le Roy, icellui Montagu
fu prins, lundi ot VIIJ jours, entre St Victor et
Paris, et avec lui l'evesque de Chartres, general sur
les finances, et furent mis ou Petit Chastellet de Petit
Pont, et juedi derrien passé fu ledit Montagu environ
 X heures mené du Petit Chastellet du Petit Pont à Paris
en une charrette es hales de Paris, où fu devant infinité
de peuple decapité, et sa teste fichée en une lance
en l'eschafaut, et le corps mené et pendu au gibet de
Paris.
Juedi, XXIVe jour d'octobre.
Cedit jour, a esté Guillaume Draperie, procureur du
Roy à Troyes, suspendu de son office de procureur,
pronuncié en plaidant, et a esté publié par le president
et dit publiquement que s'il y a aucun qui se
weille plaindre dudit procureur qu'il viegne devers la
Court.
Juedi, XXIIIJe jour d'octobre, après disner, furent
au Conseil, maistre R. Mauger, president, l'evesque
de Troyes, l'abbé de Monstier la Celle et mes autres
seigneurs de la Court cy dessus nommés, et furent
appellez les procureur du Roy general, maistre J. Juvenel,
advocat du Roy, le bailli de Troyes, maistre J. 
Heraut, Oudart Hannequin, Mahiet Paillon, François
Pevrier, J. Fagot, receveur, Pierre Le Tartrier, J. de
Villerès, Pierre Heraut, et fu procedé à election d'un
substitut ou lieu de Guillaume Draperie, nagueres procureur
du Roy à Troyes, qui avoit esté suspendu dudit
office.
Venredi, XXVe jour d'octobre.
Cedit jour, Guillaume Draperie a miz et deposé
devers la Court X escus que l'en disoit lui avoir receu
du challevaly de maistre J. Fagot, receveur de Troyes,
et s'est opposé ledit Draperie que ne soient emploié
ne baillez quelque part jusques à ce que lui soient
rendus IJ escus qu'il a paiez aux compaignons de Troyes
à boire, aussi s'opposent lesdiz compaignons pareillement,
car à occasion dudit chalevaly ont frayé et despendu
de leur argent.
Mardi, XXIXe jour d'octobre.
Cedit jour, après disner, par devant maistres G. de
Villiers et P. de Oger, conseillers du Roy en la Chambre
des Requestes audit Troyes, furent les chanoinnes de
l'eglise de Troyes les uns contre les autres, et pour
ce que l'une partie n'a pas esté preste.
Nichil.
Juedi, derrain jour d'octobre.
Cedit jour, furent après les arrests pronunciez leues
les ordonnances touchans les renvoiz et autrement, et
fu dit que se aucunes causes y a qui soient à retenir en la
Court par l'adviz des graphier et registreurs de la Court,
oultre celles qui sont retenues, les pourront iceulx
graphiers les retenir de par la Court. Et aussi a esté
dit que ce qui sera fait huy, demain et samedi prouchain
vaudra et tendra, comme se fait estoit es Grans
Jours, car mesme a esté retenu à pourveoir samedi
prouchain sur aucunes ordonnances touchans tant les
bouchiers, tanneurs que autres à samedi prouchain,
et iceulx diz jours averont les seigneurs leurs gages.
Mardi, Ve jour de novembre.
Aucuns de messeigneurs de la Court ont esté visiter
un prisonnier à Saint Eloy, nommé Colin Verjus,
arresté à la requeste de l'Université de Paris et de
l'abbé de Saint Remy de Reims, et eulx, par le rapport
de maistre Jaques Saquespée, medecin, maistres
Jehan de Troyes et Gilet Desoubzlefour, cirurgiens
jurez, ont trouvé que ledit prisonnier estoit très foible
et entachié d'une espiece de melencolie, et par ce
estoient d'oppinion qu'il fust mis en une bonne chambre
et bien gardé, et que l'en lui feist bon feu, et baillast
bonnes viandes, et que se ainsi n'estoit fait, il estoit
en peril de mort, et pour ce ce sera rapporté à messire
Pierre Boschet, president, et ce signifié au procureur
dudit abbé, et oy sa response, en sera appoinctié
comme il appartendra.
Samedi, IXe jour de novembre.
Maistre Jehan Houguart, procureur de l'Université
de Paris, maistre Rasse Panier, procureur de l'evesque
de Soissons, et maistre Jehan du Berc, procureur de
l'abbé de Saint Remy de Reims, se sont consentiz et
consentent que Colin Verjus, prisonnier de par la Court
es prisons de Saint Eloy à Paris, soit eslargiz à la
caution de Oudinet Verjus, son frere, qu'il a baillée
jusques à la somme de Vc frans, ou de rendre ledit
prisonnier es prisons dudit evesque de Soissons dedans
le landemain de la Chandeleur prouchain venant, sur
peinne d'estre attaint et convaincu des cas et autres
peinnes acoustumées, les defences autresfoiz faictes à
l'evesque de Soissons demourans en estat, et aussi consentent
que par provision des biens dudit prisonnier
soit prise la somme de XX frans, et baillée et delivrée
audit Oudinet pour les necessitez dudit prisonnier et
non autrement, et pour ce, attendu ce que dit est, et
l'estat dudit prisonnier, il a esté eslargiz et faicte ladicte
provision, dont lettre.
Mardi, XIJe jour de novembre mil CCCC  IX.
Messire Arnault de Corbye, chevallier, chancellier
de France, tint le Parlement et Conseil en la Chambre
de Parlement, presens et assistens les ... Pierre Boschet
et maistre Robert Mauger, presidens, absens messire
Henry de Marle, chevalier, premier president, pour ce
qu'il avec aucuns des seigneurs de ceans tenoient l'Eschequier
à Rouen, et messire Ymbert de Boisy, docteur,
qui est alé de vie à trespas environ juin ou juillet
derrien passé en Picardie, et Jaques de Ruilly,
chevalier, presidens, qui ou mois de septembre derrien
passé trespassa à Troyes, seans les Grans Jours,
et aussy presens les arcevesques de Reins, l'arcevesque
de Bourges, l'evesque de Lisieux, de Beauvaiz, de
Tournay, de Chaalons, de Noyon, d'Esvreux, de Luçon,
l'esleu de Poitiers, l'abbé de Saint Deniz, maistre Pierre
l'Orfevre, nagueres chancellier d'Orleans, messire
Jehan de Foleville, chevalier, maistre de la Chambre
des Comptes, maistre Eustace de l'Aitre, Pierre de
l'Esclat, Guillaume Chanteprime, Phelippe de Corbie,
maistres des Requestes de l'Ostel du Roy nostre Sire,
maistre Robert Waguet, president des Enquestes,
maistre J. du Drac, president des Requestes du Palaiz,
et les autres seigneurs, tant de la Grant Chambre que
des Enquestes et des Requestes du Palaiz. Et furent
leues les ordonnances regardans les seigneurs, et puiz
les huissiers, eulx appellez, puiz furent appellez les
advocas et procureur du Roy, puiz generaument les
advocas et procureurs, les huiz ouvers, puiz furent
leues les requestes de ceulx qui voloient faire serment
de nouvel en office d'advocat et de procureur. Ce fait,
furent leues les ordonnances regardans advocas et procureurs,
qui après ce firent le serment acoustumé, chascun
en son ordre, ou giron dudit Chancellier, touchés
les Sains Evangiles, puiz se partirent tous, hors ceulx
du Conseil. Et fu ordonné par monseigneur le Chancellier
que après disner, à IIJ heures, iroient les seigneurs
du Conseil en l'ostel dudit Chancellier pour
eslire un president ou lieu de feu messire Ja. de Ruilly,
nagueres president, et un maistre des Requestes de
l'Ostel ou lieu de maistre Pierre Troussel, esleu
evesque de Poitiers, selon aucunes ordonnances faictes
en vacations en l'Ostel du Roy et en son Conseil,
comme l'en dit.
Cedit jour, après disner, furent les seigneurs du
Conseil assemblez en l'ostel du Chancellier pour eslire
president et maistre des Requestes du Palaiz, et en
la presence dudit Chancellier et de messire Pierre Boschet
et R. Mauger, president, et le graphier, dirent
aucuns en scrutine leurs veus et deliberation, et ne fu
pas parfaicte ladicte election pour le brief temps, mais
remise à demain après disner.
Ycellui jour, oudit lieu, et en la presence des dessusdiz
Chancellier, president et graphier, maistre
Nycole d'Orgemont, doyen de Tours et conseiller du
Roy ceans, requist audit Chancellier, que comme
l'esleu de Poitiers, par avant maistre des Requestes de
l'Ostel du Roy, eust par avant lesdictes ordonnances
resigné à son proufit ledit office de maistre des
Requestes, et par ce y avoit droit par le don du Roy
à lui fait, et dont avoit lettre, combien que non seellée,
et l'en feist election sur ledit office, que justice lui fust
faicte et gardée.
Juedi, XIIIJe jour de novembre.
Pour ce que les advocas n'estoient pas prests de
leurs causes, la Court a fait partir advocas et procureurs
et parties et s'est mise au Conseil.
Samedi, XVJe jour de novembre.
Cedit jour, a esté esleu maistre Hugues Grimaut,
doyen de Noyon et conseillier du Roy nostre Sire
ceans, pour porter le roole devers nostre Saint Pere le
Pape à Pise, et a esté ordonné que chascun des seigneurs
baillera IIJ frans, pour ce qu'il faut pranre le
chemin par les Alemaignes, obstant les perilx des chemins
de Jannes pour la rebellion que les Janenoix ont
fait au Roy en la personne du mareschal Bouciquaut,
gouverneur de Jannes pour le Roy.
Mercredi, XXe jour de novembre.
Cedit jour, maistre Simon de Nanterre, conseiller
du Roy nostre Sire en la Chambre des Enquestes, qui
avoit exercé l'office de visiter les lettres à la Chancellerie
par dix ans et plus, et qui avoit nagueres esté
esleu president ou lieu de messire Jaques de Ruilly,
chevalier, nagueres trespassé, a esté receu et a fait le
serment de president acoustumé. Et pour ce que
maistre J. de la Marche, advocat en Parlement, avoit
esté esleu ou lieu dudit de Nanterre en la Chambre
des Enquestes et il avoit obtenu l'office de visiter les
lettres à la Chancellerie, combien que ancor ne fust il
pas ancor receu ceans, la Court lui a dit que la fin
pourquoy avoit esté esleu estoit à ce qu'il traveillast,
laborast et besoignast en ladicte Chambre, comme il
estoit besoin, et ceste estoit l'entention de ceulx qui
l'avoient esleu, non pas de lesser la Chambre et aler
à la Chancellerie, pour quoy s'advisast, car la Court
n'avoit point entention de le recevoir, si ne juroit de
faire residense continuelle en ladicte Chambre et y
besoigner et traveiller, comme il apartenoit, et il a
respondu en merciant la Court que, combien que le
Chancellier lui eust donné ledit office de visiter les
lettres, toutevoie puiz qu'il ne plaisoit pas à la Court,
ne l'exerceroit pas, mais l'office de conseiller en ladicte
Chambre des Enquestes, et en ce cas lui a esté dit
qu'il feist faire sa lettre et seeller.
Messire Phelippes de Poitiers, chevalier, a au jour
d'ui consenti et consent que l'interdiction, qui avoit esté
faicte par la Court à maistre Deniz de Paillart, ja pieça
à la requeste de madame Jehanne de Paillart, dame de
Dormans, sa mere, et de ses autres amis, soit revoquée
et mise au neant, en tant que lui touche et sa femme,
suer dudit maistre Deniz, et ce a requiz estre
enregistré.
Venredi, XXIJe jour de novembre.
Cedit jour, sur ce que procès estoit esperé d'estre
meu ou à mouvoir entre messire Phelippe de Poitiers,
chevalier, et madame sa femme, d'une part, et
madame d'Orgemont, d'autre part, et pour ce eust
esté pourparlé entre icelles parties d'accort, et n'ait
point esté accordé, a requiz ledit chevalier qu'il fust
enregistré ce que dit est et que entre icelles parties n'a
aucun accort.
Mardi, XXVJe jour de novembre.
Sur ce que maistre Pierre des Champs, docteur en
decret et prieur de Saint Anthoinne ou diocese de
Rodès, estoit ceans adjorné à comparoir en personne,
et estoit mis son temporel en la main du Roy à la
requeste du procureur du Roy et de l'arcevesque de
Tholouse, appoinctié que ledit docteur joyra de son
temporel soubz la main du Roy, et est receu par procureur,quousque,et si lui seront rendus ses
biens à sa
caution.
Samedi, VIJe jour de decembre, au Conseil.
Cedit jour, la Court a donné maistre Pierre le Mainsné
pour curateur à Robert de Bar pour passer certain
accort d'entre lui, d'une part, et le duc d'Orleans,
d'autre part, et a fait le serment acoustumé.
La Court a defendu à maistre J. Rabateau, procureur
de messire J. Harpedenne, chevalier, comme
audit chevalier, qu'il ne mefface n'en corps ne en biens
aux habitans de Montagu, ne à aucuns d'eulx à peinne
de X mil libvres à appliquer moitié au Roy et moitié
auxdiz habitans, ou contempt de certain procès pendent
ceans entre lesdictes parties, et met la Court lesdiz
habitans en sa garde, et sera mandé au bailli du
grant fief d'Aunix qu'il envoie toutes les informations
et besoignes qu'il a touchant ledit procès.
Mercredi, XJe jour de decembre, au Conseil.
Au jour d'ui est trespassé maistre J. Boyer, conseiller
du Roy ceans,ut fertur.
Cedit jour, pluseurs seigneurs, prelas et autres de
l'ostel le duc de Berri sont venu ceans, et ont requiz
que maistre J. de Marle, filz du premier president de
ceans, fust receu maistre des Requestes de l'Ostel ou
lieu de maistre Pierre Troussel, nagueres arcediacre de
Paris et maistre des Requestes de l'Ostel du Roy, et à
present evesque de Poitiers, selon la forme d'une lettre
qu'il a presentée à la Court. A quoy maistre Phelippe
de Boisgillou a dit que, combien que le Roy lui eust
donné le lieu dessusdit, ne le voloit point empescher
ne soy opposer. Pareillement maistre Nycole d'Orgemont,
conseillier du Roy, a dit que, combien que à son
proufit ledit Troussel eust resigné ledit office, et à
ceste cause le Roy devant tous lui eust donné, neantmoins
ne se voloit point opposer que ledit de Marle ne
fust receu, si a esté receu et a fait le serment
acoustumé.
Maistre Phelippe des Essars a esté receu maistre des
Requestes ou lieu de maistre Eustace de l'Aitre, qui
est de nouvel president de la Chambre des Comptes,
et a fait le serment acoustumé.
Et cedit jour, a esté faicte election ou lieu de maistre
 H. de Savoisi en la Chambre des Enquestes, qui est
monté ou lieu de maistre Nycole d'Orgemont, qui est
de nouvel maistre en la Chambre des Comptes, et a
esté esleu maistre J. Vivien, advocat ceans.
Juedi, XIJe jour de decembre.
La Court a donné congié à maistre J. de Ramais,
 N. de Savigny, advocas ceans, et Junian Le Besson,
procureur ceans, de cy à mercredi prouchain, pour aler
à la feste de l'arcevesque de Reins quant à Savigny, et
quant aux autres pour convoier le corps de maistre
 J. Boyer, conseiller du Roy ceans, qui puis un po est
trespassé.
Maistre J. Jouvenel, advocat du Roy ceans, comme
procureur de maistre Nycolas Eschalart, son gendre,
advocat ceans, s'est opposé et oppose que aucun ne
soit receu ou lieu de feu maistre J. Boyer ceans, sans
ce qu'il soit oy.
Cedit jour, la Court a taxé à maistre Gile Petit la
somme de LX solz tournois pour son salaire d'avoir
apporté de Sens à Paris un procès pour Guillaume,
sr d'Irour, et les habitans dudit lieu, contre messrs Erart
et Troullart de Lisines, freres.
Samedi, XIIIJe jour de decembre.
La Court a ordonné que la somme de cent libvres
tournoiz qu'a ordonné feu monsr Pierre d'Orgemont,
nagueres evesque de Paris et trespassé, en son testament
estre baillée à l'execution de feu messire Gile de
Lorriz, evesque de Noyon, soit baillée et delivrée à
messire Guerin de Lorriz, chevalier, frere dudit de
Noyon, pour emploier au mariage de la fille dudit
Guerin, et soit ce emploié es comptes des executeurs
dudit evesque de Paris.
Lundi, XVJe jour de decembre.
Avant les Plaidoiries, au Conseil, maistre J. Chanteprime,
doien de l'eglise de Paris, dist pour maistre
Gile de Clamecy, son nepveu, conseiller du Roy ceans
en la Chambre des Enquestes, comme clerc, combien
qu'il fust marié et qu'il voulsist estre lay, que par
ordonnance royal et usage de ceans que quant aucun
des seigneurs clerc ou ayant gages de clerc voloit estre
lay et avoir gages de lay ceans, et il vacoit un lieu de
lay, tel qui avoit par avant gages de clerc devoit estre
preferé devant tous autres volans venir audit lieu de
nouvel, or vacoit le lieu ceans de feu maistre J. Boyer,
conseiller du Roy ceans en lieu lay, ouquel fu esleu
samedi derrain passé ceans, et pour ce que ne savoit
qu'il en avendroit, s'opposoit que nul ne fust oudit
lieu receu, sans le oïr en audience, attendu mesme
qu'il plaisoit et sembloit bon à la Chambre des Enquestes
qu'il fust preferé oudit lieu.
Mardi, XVIJe jour de decembre.
Ce jour, a ordonné la Court audience à la quinzaine
de janvier prouchain venant à pluseurs sergens du
Poitou et au procureur du Roy general contre le duc
de Berry, et sera mandé, se mestier est, au bailli de
Touraine qu'il envoie instruction et ce qu'il appartendra
à la cause devers ledit procureur du Roy. Lettre
à Disy.
Venredi, XXe jour de decembre.
Cedit jour, la Court a ordonné que, pour juger plus
seurement le procès d'entre le sire de Torcy, d'une
part, et les religieus de Beaucamp, sera faicte une
figure de la situation et lieux contencieux aux despens
des parties.
Dimenche, XXIXe jour de decembre.Curia vacat.
Messire Guillaume de Dominicat, chevalier, a renuncié
et renunce à une appellation faicte par lui ou son
procureur puiz VIIJ jours en ça, comme il dit, d'une
sentence du seneschal de Pontieu donnée contre lui au
proufit de messire Eustace de Neuville, chevalier,
capitainne de L'Escluse.
Presens cedula debuit supra die XXVJ a hujus mensis
registrari, que hodie, per defectum clericorum meorum
qui tardè eamdem registrandam tradiderunt, registrata
est.
Mardi, derrien jour de decembre.
Cedit jour, n'a point esté plaidié pour ce que l'en
ne povoit entrer ou Palaiz, obstant un grant conseil
que faisoit le Roy en la sale Saint Loiz, de messeigneurs
de son sanc et des nobles du royaume, sur le fait de
la guerre d'entre le Roy, d'une part, et le roy d'Angleterre,
d'autre part; ouquel conseil ay esté sur la fin
veoir la maniere.
Et y a esté dit et conclu de par le Roy, par la bouche
du conte de Tancarville, que pour pluseurs causes par
lui paravant recitées, et par especial, pour ce que les
Anglois faisoient grant appareil de guerre et avoient
delayé par IIJ mois de venir au tractié où devoient
venir ou envoier, comme avoient promis, le Roy avoit
conclu sur le fait de la guerre. Sur quoy estoient avisié
aucuns poins qui seroient dis auxdis nobles, et se
miex avisoient, le diroient au Roy.
Aussi a esté dit que, pour ce que il y avoit eu grans
defaus ou fait de la justice de ce royaume, et aussi ou
gouvernement et recepte du demainne et des aydes,
le Roy avoit ordonné pluseurs vaillans hommes reformateurs
generaulx, desquelx les aucuns estoient du
sanc du Roy, c'est assavoir, les comptes de la
Marche, de Vendosme et de St Pol, lesquelx reformateurs
puniroient celx qui averoient failli, et priveroient
ceulx qui avoient desservi.
Aussi fu dit que, pour ce que le Roy, pour pluseurs
empeschemens qui lui survenoient souvant, avoit jà
pieçà ordonné que la Royne par le conseil de messeigneurs
du sanc royal entendroit es grosses besoignes
et cas qui en ce royaume avendroient, auxquelx le
Roy ne povoit entendre, ycelle Royne aussi estoit
empeschée pour pluseurs cas qui lui surviennent et
empeschemens, par quoy n'y povoit entendre, si avoit
ordonné le Roy, à la requeste de la Royne, que monseigneur
le Dauphin entendroit de cy en avant auxdictes
besoignes par le conseil de mesdis seigneurs du
sanc royal.
1410.
Mercredi, VIIJe jour de janvier, au Conseil.
Cedit jour, maistre J. des Landes, dit Boucandri, et
 J. Moreau, procureurs en Parlement, ou nom et comme
procureurs de messire J. Le Meingre, dit Bouciquaut,
mareschal de France, ont mis par devers la Court les
lettres d'obligation de cinq mil ducats prestés à messire
Symon Cramaut, lors patriarche d'Alexandrie,
aux evesques de Beauvaiz et de Meaux par Perceval
de Vivaldes, citoyen de Jannes; item, le transport de
ladicte debte fait par ledit Perceval audit mareschal,
item, autres lettres d'adjornement et relation par
l'ordonnance de monsr le Chancellier, comme ilz
disoient, et se sont opposez lesdiz procureurs et s'opposent,
ou nom desdiz mareschal et Perceval, se mestier
est, à ce que lesdictes lettres ne soient baillées ne
restituées à quelcunques personne, jusques à ce qu'il
soient premierement oïz.
Venredi, Xe jour de janvier.
Ce jour, la Court a ordonné que d'ores en avant
maistre Giles de Clamecy lay, qui par avant prenoit
gages de clerc, pranra gages de lay, et maistre Quantin
Massue gages de clerc, jusques à ce que autrement en
soit ordonné.
Lundi, XIIJe jour de janvier.
Cedit jour, le seigneur de Fonteinnes a esté donné
curateur par la Court au duc d'Orleans et à ses freres
et suer pour passer certain accort entre lesdiz duc,
freres et suer, d'une part, et le conte de Nevers,
d'autre part, pour cause de la terre et baronnie de
Coucy et autres terres aussy, et a fait ledit Fonteinnes
le serment acoustumé, et ce fait, a esté passé ledit
accort.
Cedit jour, la Court a deschargé et descharge et
donne congié aux capitains qui estoient ordonnez à la
garde des chasteaulx de Coucy, d'Assy et du Chastellier,
auxquelx garder estoient commiz les seigneurs
d'Auffemont, de Cerny et Evein de Cramailles.
Mardi, XIIIJe jour de janvier.
Cedit jour, messire H. de Marle, chevalier et premier
president de la Court, et Robinet Le Tirant, escuier,
executeurs du testament du feu viconte d'Acy, ont
consenti et consentent que la somme de IJc frans qu'avoit
laissé en son testament ledit viconte à Jacotin de Bellebronne,
et laquelle somme estoit par devers le
sr d'Auffemont et le viconte d'Acy, filx dudit viconte,
soit baillée et delivrée audit Jacotin. Si a ordonné la
Court icelle somme estre baillée audit Jacotin.
Mercredi, XVe jour de janvier, au Conseil.
Le bailli de Meaulx s'est opposé et oppose à ce que
la Court ne reçoive aucun à bailli de Meaux.
Venredi, XVIJe jour de janvier.
Cedit jour, a esté ordonné que, pour ce que doubte
estoit survenue en un arrest fait et jugié en la Chambre
des Enquestes sur un procès d'entre Thomas de
Nuilly, changeur, d'une part, et J. Fale, d'autre part,
laquelle doubte, depuis que ledit arrest avoit esté baillié
au premier president pour pronuncer, avoit esté avisée
par icellui president, le procès sera revisité et veu en
la Grant Chambre, sans qu'il soit ja mestier que les
seigneurs des Enquestes y soient.
Cedit jour, la Court a ordonné que messire Guillaume
de Han avera commissaires au païz à l'encontre
de certains espaignos marchans au païz, pourveu
qu'il ne seront pas de la ville de la Rochelle.
Cedit jour, messire J. de Merle, chevalier, bailli de
St Pierre le Moustier, s'est opposé et oppose à ce que
nul ne soit receu à bailly audit lieu sans le oïr, et sur
ce a presenté lettres royaulx qui seront monstrées au
procureur du Roy.
Juedi, XXIIJe jour de janvier.
Sur la requeste faicte par Charles de Cresecques à
ce que la Court reçoive certain accort sur une cause
nagueres ceans plaidoiée, par lequel appert, comme
dit le procureur du Roy, que ledit Charles confesse le
delict à lui imposé, appoinctié que la Court appellera
demain le procureur du Roy et en ordonnera.
La Court a au jour d'ui delivré de prison J. Droyn,
prisonnier en la Conciergerie, parmi ce qu'il obeyra à
l'ordonnance de la Court qui estoit que, en recevant
obligation de Perrin de Coulandes, prisonnier au Chastellet,
de ce que lui devoit pour ses despens fais ou
Chastellet, dont estoit geolier Droyn, le laisseroit issir,
veu que autrement de present n'avoit ledit Coulandes
de quoy paier.
Venredi, derrain jour de janvier, au Conseil.
Cedit jour, Jaques de Buymont, huissier de Parlement,
a revoqué et revoque son seau qu'il a perdu
puiz IIJ ou IIIJ jours.
Mardi, IIIJe jour de fevrier.
Cedit jour, maistre Giles Labbat, procureur de
 J. d'Aunoy, escuier, bailli de Chaumont, s'est opposé
par vertu de certeinnes lettres royaulx, dont a apparu
à la Court, à ce que nulz ne soient receuz en bailli de
Chaumont, sans ce qu'il soit par avant oy en ses
causes d'opposition, et ce a requiz ledit Labbat estre
enregistré.
Juedi, XIIJe jour de fevrier.
Cedit jour, J. Le Beguinat, procureur ceans, s'est
opposé et oppose à ce que la Court ne confere, ou les
commissaires à ce ordonnez, les bourses du college de
Dormans à autre que à un sien nepveu, qu'il a presenté
à l'abbé de St Jehan des Vignes, s'il n'est plus
près de Dormans que n'est sondit nepveu, ou du linage
de Dormans, selon les status dudit college.
Lundi, XVIJe jour de fevrier.
Maistre J. de Lespine s'est opposé et oppose que
nul ne soit receu à l'office d'uissier de Parlement de
Thomas Rart que l'en dit trespassé, sans le oïr ou
appeller.
Venredi, derrain jour de fevrier.
Ce jour, a esté visité le procès d'entre Pierre Amiot,
d'une part, et J. Prevost, dit Merveillier, d'autre part,
sur quoy ont esté parti en la Chambre des Enquestes,
et ancores ont esté parti en la Grant Chambre.
Samedi, premier jour de mars.
Cedit jour, a esté maistre J. de Longueil commiz à
faire l'information de pluseurs villes que le procureur
du Roy de Senliz dit estre du bailliage de Senliz, et le
procureur de l'evesque de Beauvaiz dit estre du bailliage
de Beauvaiz, à savoir de quel bailliage elles sont.
Mercredi, XIJe jour de mars.
Ymbert du Grolay est venu prier de par le duc de
Berry la Court de l'avancement du procès de messire
Ode de Villars contre messire Remon de Turenne,
et pour ce que autres grant seigneur welt que l'on
attende, a esté enregistré.
Juedi, XIIJe jour de mars.
Bethin d'Acy, marchant de Lucques, requiert contre
les arcevesque et les evesques de Beauvaiz et de
Noyon et dit que ou mois de may derrain passé ou
environ, Guillaume du Porche, demourant à Luques,
presta auxdiz arcevesque et evesques IIIc florins, lesquelx
promidrent de rendre et paier à Paris en leurs
personnes et privez noms dedans le mois de septembre
derrain passé, et de ce baillerent leur lettre et cedule
signée de leurs propres mains et signets, si requiert
que confessent ou nyent, et s'il confessent, soient condempnez
à paier ladicte somme et despens, et s'il le
nyent, le prouvera, et lesdiz defendeurs revendront à
jeudi après Pasques prouchaines dire ce qu'il appartendra
et seront monstrés les adjornemens et la cedule.
Venredi, XIIIJe jour de mars.
La Court au jour d'ui, sur le plaidoié du IIJe jour de
ce present mois et tout veu, a mis les IIJ appellations
faictes par l'evesque d'Amiens à l'encontre du procureur
du Roy, le bailli d'Amiens et autres (au neant)
sans amende, et s'en iront les parties sans jour et sans
terme, et seront les cas dont a esté plaidoié reputez et
les repute la Court pour non avenus, et ordonne la
Court et du consentement desdictes parties que
l'evesque pour deffraier ledit bailli et son lieutenant
paiera VJxx escus.
La Court a defendu à messire J. de Langac, chevalier,
qu'il ne mefface ne ne face meffaire à Pierre
Mercier, bourgois de Langac, à peine de IJm mars
d'or, et le tient ladicte Court en son sauf conduit, et
lui baillera asseurement devant l'official.
Samedi, XVe jour de mars.
Cedit jour, maistre Pierre Boier, docteur en loiz, a
protesté, que comme maistre J. Catalan, procureur
ceans pour Bernart Boyer, son frere, viguier de Carcassonne,
certeinnes lettres dudit office de viguier
apartenent audit Bernart eust prises et receues d'icelle
Court pour bailler à Guinot de Pesteil, partie adverse
de sondit frere, que ce a esté et est pour crainte et
doubte qu'il ne fust mené hors de Paris en prison et
par violence et villené en sa personne, soubz umbre
et auctorité du duc de Berry, et que rien qu'il ait fait
ou face ne lui prejudicie, ne aussy à son dit frere.
Mercredi, XIXe jour de mars.
Cedit jour, a esté signé par le graphier une commission
d'entre le sr de Pousauges et le duc de Berri
contre le sr de la Suze par la hativeté du procureur
dudit de Pousauges, que requiert Pingué, procureur
dudit de la Suze, estre corrigée, pour ce que en icelle apro omniprefixion qui n'y doit point
estre.
Cedit jour, J. Tarenne, changeur sur le Pont et
bourgoiz de Paris, a au jour d'ui receu en depost de
par la Court, par la main de J. Le Roux, tresorier du
roy de Navarre, la somme de deux mil libvres tournois
au proufit du duc de Bretaigne.
Simonnet Allars, changeur sur le pont de Paris, a
au jour d'uy receu en depost de par la Court, par la
main de J. Le Roux, tresorier du roy de Navarre, la
somme de deux mil libvres tournois au proufit du duc
de Bretaigne.
Juedi, XXVIJe jour de mars.
Cedit jour, pour ce que l'en ne gardoit point l'ordinaire
des jours ne des bailliages, mais chascun jour
plaidoiable l'en plaidoitindistincte
de tous païz et
bailliages sans ordre, a esté ordonné et publié que de
cy en avant l'en plaidera les lundi et mardi des ordinaires,
et le juedi et aussi le venredi, lorsque l'en
plaidera, l'en plaidera de causes extraordinaires, et
defent la Court que aucun contre ceste ordonnance ne
demande audience.
Lundi, derrain jour de mars.
Cedit jour, J. Maignier, huissier, a dit que la veille
de Pasques flories perdi son seel, si proteste que chose
qui depuiz avoit esté seellée d'icellui ne lui prejudicie.
Mercredi, IXe jour d'avril.
Guillaume de Fontenay, escuier, prisonnier en la
Conciergerie du Palaiz pour cause de la somme de
 IIJc frans, dont l'en faisoit execution sur lui par vertu
d'une commission des commissaires ordonnez à punir
les fauteurs de Pierre de Lune, et dont ledit escuier se
disoit avoir appellé en Parlement, est eslargi par tout
jusques à un mois prouchain venant, parmi ce que
Regnault de Fontenay, frere dudit prisonnier, l'a cautionné
de ladicte somme, et de le ramener au jour
corps pour corps et avoir pour avoir.
Cedit jour, ont esté baillez et delivrez quatre mil
libvres tournois au duc de Breteigne, qui avoient esté
mises en depost au change de par la Court par le roy
de Navarre pour certeinnes causes contenues en la
quittance sur ce faicte estant devers icelle Court, et
par ce ont esté restituées les cedules qui estoient
devers la Court sur ledit depost aux changeurs qui
avoient ledit depost.
Juedi, Xe jour d'avril.
 J. de Chailly, escuier, demourant à Molins, en la
parroice de Mesy, à IJ lieux de Dormans, s'est opposé
et oppose que nul ne soit receu à avoir bourses ou
college de Dormans, s'il n'est plus prouchain de Dormans
que Simonnet, son filx, qui est né à IJ lieues
de Dormans, s'il n'est plus prouchain dudit Dormans
ou linagier, ou que autrement lui soient deues, car
il s'est presenté à l'abbé par pluseurs fois, qui ancor
ne lui a pourveu.
Lundi, XIIIJe jour d'avril.
Messire J. d'Aunoy, chevalier, a requis l'enterinement
de certeinnes lettres par lesquelles le Roy lui
donne le bailliage de Troyes en deschargant messire
 J. de Bormont, chevalier, qui estoit et est bailli, et a
requiz qu'il soit receu à faire le serment, à quoy ledit
Bormont, par vertu de certeinnes lettres, s'est opposé
et oppose, si a ordonné la Court que les parties seront
oyes à juedi prouchain.
Sur ce que maistres R. Broisset, B. Quentin et
 T. Tiessart, conseillers du Roy ceans, estoient commiz
à taxer les despens faiz en l'ostel de maistre J. du Boiz,
graphier criminel, par damoiselle Jehanne, fille de
madame Marie de Coucy et niepce de J. de Rainneval,
par XIX sepmaines ou environ, et que par V sepmaines
dudit temps elle avoit esté endablé de maladie, si lui
avoit falu garde et autres necessitez, a esté dit par lesdiz
conseillers que ledit du Boiz avera XX libvres
parisis, qui seront prins et executez sur ledit Rayneval
qui les recouverra sur ladicte dame Marie, se elle
succumbe en la cause pendent entre elle, d'une part,
et ledit de Rayneval, d'autre part.
Venredi, XVIIJe jour d'avril.
Cedit jour, la Court a ordonné que Lorin de Bournieres,
prisonnier ou Chastellet, sera rendu à l'evesque
de Paris, et ly sera enjoint qu'il en face bonne justice.
Lundi, XXJe jour d'avril.
Du consentement du procureur du Roy et de maistre
 J. du Boiz, procureur des bourgois et habitans de la
ville de Rouen, et de Cardin Mites, bourgois de ladicte
ville, la batelée du foin appartenant à Alain Simon,
marchant, demourant à Paris, qui par la main du Roy
a esté prinse aux caiz de Rouen et amené à Paris par
le commandement de Anguerran de la Porte et depuis
de Adam des Vignes, huissiers de Parlement, commissaires
en ceste partie, sera appreciée, c'est assavoir,
le foin, d'une part, et le batel, d'autre part, et par
caution suffisant du priz du foin et du batel, seront les
foin et batel baillez et delivrez, c'est assavoir, le foin
audit Alain et le batel à Perrot Jouhan, voiturier par
eaue, à qui apartient ledit batel, auquel prisagement
faire est commiz le premier huissier de ladicte Court
sur ce requiz, qui de ce fera son rapport et relation,
sans prejudice desdictes parties.
Dimanche, IIIJe jour de may.
Le quart jour de ce mois, ala de vie à trespas monseigneur
Alexandre quint, pape, notable theologien,
maisparum peritus in tanto regimine,
et n'a duré ou
papat que XJ mois.
Mardi, VJe jour de may.
Le procureur du Roy, pour cause et occasion de
moult grans excès, crimes de lese magesté et autres
delits commiz et perpetrez par le duc de Lorrainne et
pluseurs autres ses complices contre le Roy et ou contemps
des arrests et executions d'icelx obtenus ceans,
et contre les bourgoiz de Nuefchastel n'a gueres et
pluseurs autres, contenus en pluseurs et grosses informations
sur ce faictes, et à occasion de quoy ledit duc
a ceans esté adjorné avec ses complices à certain jour,
auquel n'ont point comparu ne ne comperent, combien
qu'il ayent esté appellez à la barre et à la table de
marbre, requiert defaut, et pour monstrer qu'il lui
doit estre octroyé, propose pluseurs choses que enregistre
le graiphe criminel.
Juedi, XVe jour de may.
Cedit jour, a esté et est advoquée ceans à de lundi
prouchain venant en VIIJ jours la cause pendant par
devant les maistres des Requestes de l'Ostel du Roy
nostre Sire, entre madame Marie du Bois, dame de la
Granche, d'une part, et les XXX eulx disans sergens
de la ville et banliue de Rouen, d'autre part, à la
requeste du procureur general et du consentement de
maistre J. d'Anisy, procureur de ladicte dame, et
Mahiu Mouton, procureur desdiz XXX sergens, et se
sont tenus et tiennent lesdiz procureurs desdictes parties
pour bien presentez et fondez audit jour par vertu
des procurations mises en la court desdictes Requestes
de l'Ostel.
Venredi, XVJe jour de may.
La Court a donné congié à maistre J. Bonnet, soubmaistre
ou college de Dormans jusques à la fin d'aoust
prouchain venant, parmi ce qu'il a laissié substitut en
sondit office, lequel en prenra les gages pendant le
temps dessusdit.
Samedi, XVIJe jour de may.
Furent au Conseil monseigneur Arnault de Corbye,
chancellier, maistre R. Mauger, president; l'evesque
de Tournay; l'evesque d'Aucerre; le conte de Tancarville;
le chancellier du Daufiné et de Guienne; le
seigneur de Blarru; le seigneur de S. George; le seigneur
d'Auffemont; le seigneur de Boissay; le prevost
de Paris; maistre Pierre de L'Esclat, m. Raoul Le
Saige...
A conseiller le défaut obtenu ceans pour le procureur
du Roy contre le duc de Lorreinne, qui ceans avoit
esté adjorné à comparoir en personne, sur pluseurs
rebellions, inobeyssances, contemps de justice et des
arrests de ceans, pilleries, murtres, larrecins et pluseurs
autres crimes et malefices fais contre le Roy
nostre Sire et sa souverainneté, dont est ledit duc
vassal et homme lige, et contre les habitans de la ville
de Nuefchastel qui sont subgiez du Roy et de sa conté de
Champaigne en ressort et souverainneté, comme apparoit
par très grosses informations sur ce faictes et fais
notoires et autrement deument, tout veu et consideré:
A esté advisé et conseillié que, quant au defaut, sera
adjorné ledit duc et seroit procedé contre lui à autres
defaus, selon le stile de ceans en cas criminelx, et quant
à la provision des prisonniers seroit procedé de fait
contre le duc en metant et tenant ses terres tenues
soubz le Roy en la main du Roy ou autrement, se bon
sembloit au Roy et aux seigneurs de son sang, aux
quelx en seroit parlé, jusques à ce que les bourgois
de Neufchastel, que tenoit ledit duc prisonniers, averoit
delivré.
Cedit jour, après disner, comparurent et furent
ceans au Conseil les dessusdiz, hors Tancarville, le
chancellier du Daufiné, le seigneur de St George et le
prevost de Paris. Et fu conseillié sur un cas d'appel et
d'attemptas qu'avoit fait et faisoit le duc de Breteigne,
contre et ou prejudice du Roy et de sa seigneurie, et
contre les doien et chapitre de S. Malo en Breteigne,
dont estoit seigneur le Roy, ou contempt de certain
appel entrejetté par lesdiz doien et chapitre en la Court
de ceans. Et pour ce que ledit duc avoit esté adjorné
en cas d'appel et non pas d'attemptas, fu advisié qu'il
seroit adjorné audit cas d'attemptas ceans, et lors l'en
requerroit et feroit l'en tel provision auxdiz de chapitre,
comme apartendroit, et ce seroit signifié et dit
au Roy et aux seigneurs de son sanc pour y conclurre.
Mardi, XXe jour de may.
Nycolas Le Clerc, bourgois de Paris, demourant en
la parroice de Saint Jaques de la Boucherie, demourant
en la rue de Troucevache, à l'image Saint Nycolas,
a promis de faire ester à droit messire Estienne
Marie, prestre, subgiet de monsr l'evesque de Suessons,
en sa court, à peinne de IJc libvres tournois, et moiennant
ceste caution ledit Marie est eslargi des prisons où
estoit de par la Court. Fait du consentement de maistre
Michiel de Couhan, promoteur de la court dudit
evesque, et de maistre Hebert Camus, procureur du
viconte d'Acy. Et a defendu la Court et defent audit
evesque que, jusques à ce qu'elle ait cogneu du cas
privilegié, il ne procede contre ledit Marie à sa sentence
diffinitive.
Samedi, XXIIIJe jour de may. Au Conseil.
Cedit jour, les procureur du Roy et Rabateau du
duc de Berry, interrogué se contre certeinnes lettres
impetrées de la part de l'evesque du Puy pour lever
la main du Roy mise à son temporel vouloient quelque
chose dire, ont respondu, c'est assavoir, le procureur
du Roy qu'il se rapportoit à ce quealiàs
avoit proposé
contre ledit evesque, et Rabateau qu'il n'estoit pas
assez instruit et qu'il faloit qu'il parlast audit duc pour
avoir instruction contre ladicte lettre, que requeroit
avoir, ou la copie d'icelle.
Juedi, XXIXe jour de may.
La Court a defendu à Bernardon Vernon et à Roolin
Vernon, escuiers, à peinne de IJc mars d'argent, à
appliquer la moitié au Roy et la moitié à maistre
 J. de Wary, procureur ceans, que audit Wary ne meffacent
ne ne mesdient, et à peinne de C mars d'argent
aussi a esté faicte defence audit Wary que auxdiz Vernon
et Roolin ne meffacent.
Samedi, VIJe jour de juin.
Cedit jour, Jaques de Bellebronne, escuier, a confessé
avoir receu de messire Guy de Nelle, chevalier,
sr d'Auffemont, la somme de deux cent libvres tournois,
laquelle avoit esté laissée audit escuier par feu
messire J. La Personne, en son vivant viconte d'Acy,
en son testament, et laquelle somme avoit esté baillée
en garde par la Court audit sr d'Offemont.
Lundi, XVJe jour de juin.
Ce jour, a esté octroyé lettre de sommation en cas
de marque à l'arcevesque de Besançon à l'encontre du
roy d'Arragon et ses subgiez.
Juedi, XIXe jour de juin.
Ce jour, sur ce que maistre Hugues Grimaut, doien
de Noyon et conseiller du Roy ceans, estoit dès janvier
derrain passé alé en court de Romme qui seoit à
Boloigne la grace, porter le roole de la Court pour
estre signé et receu par le pape Alexandre Quint qui
lors regnoit, pour le salaire duquel chascun des inrotulez
eust baillié IIJ frans, et pour ce que pendent le
temps que ledit Grimaut estoit en court de Romme,
trespassa ledit Alexandre environ le XXIIIJe d'avril derrain
passé,negotio Curie ibidem imperfecto,
et assez
tost après eust esté esleu le cardinal de Bouloigne d'en
Pape, qui a esté et est nomméJohannes XXIII,
et ait
esté mandé audit Grimault de par la Court qu'il attendist
pour parfaire ladicte besoigne, et pour soustenir
ses frais et despens la Court lui envoyeroit cent escus,
pour ce que ce qu'avoit receu pour son salaire ne suffisoit
pas: a esté ordonné que un chascun de celx qui
ont esté mis audit roole paieroit un escu, et se aucuns
des seigneurs ou autres qui prennent gages ou presens,
qu'il ne paient pas ou que ne weillent ou puissent
de present paier, sera dit par le graphier de par la
Court à cellui ou celx qui paient les gages des dessusdiz
que pour un chascun retiegne J escu qui sera
delivré à maistre Guillaume de Gaudiac, doien de
St Germain et conseiller du Roy ceans, qui s'est chargié
pour la Court de faire finance audit Grimault de
ladicte somme de cent escus, et ce qui sur ce est desjà
paié lui sera delivré par le graphier.
Lundi, XXIIJe jour de juin.
La Court a dit et ordonné audience au premier jour
de juillet prouchain venant en la cause de ceulx de
Perdriach contre le conte d'Armignac, lequel, se lors
n'est prest, la Court donra exploit tel qu'il appartendra,
et pour ce qu'il semble à maistre Guillaume Cousinot
que lors ne pourroit estre prest, attendu que
ancor n'a il point d'instruction pour plaider la cause
qui est et grande et grosse, et que requiert à parler
audit conte, il s'est deschargié de la cause.
Jeudi, XXVJe jour de juing.
Ce jour, par appoinctement de la Court fait en la
presence de maistre Regnault Rabay, conseiller du
Roy nostre Sire et executeur du testament de feu messire
Guillaume de Dormans, jadiz arcevesque de Sens,
de maistre Herbert Camus, procureur de messire Guy
Gourle, chevalier, et de madame d'Orgemont, de
maistre Jehan de Warry, procureur de maistre Denis
de Paillart et de maistre Jehan du Bois, procureur de
messire Phelippe de Poictiers et de sa femme, et par
commandement fait à moy Jehan Milet, notaire du Roy
nostre Sire, cinq seaulx et un signet qui furent jadiz
au feu evesque de Beauvais, nommé de Dormans,
pesans un marc sept onces et demie, estans en une
bourse et IIJ seaulx qui furent audit feu arcevesque,
pesans un marc IIJ onces V esterlins, estans en un coffret
de cuir fermant seellé du signet de feu messire
Pierre d'Orgemont, jadis evesque de Paris, ont esté
cassez par Jehan Mignot, orfevre sur le Pont à Paris,
prisié le marc six frans IIIJ solz parisis, tout baillié
par moy Milet audit Rabay.
Samedi, XXVIIJe jour de juin.
Cedit jour, la Court a obtemperé à certeinnes lettres
presentées par J. de Caillac sur le plaidoié d'après
disner de hier, en adnullant l'appel par lui fait, par ce
qu'il obtempere à la sentence, et renvoie les parties par
devent le seneschal de Limosin ou son lieu tenent au
secont jour de septembre prouchain venant, tous despenz
reservez en diffinitive.
Mardi, premier jour de juillet.
Sur certain debat d'entre les procureur, conseilliers
et gouverneurs de la ville de Rouen, d'une part, et
Vincent Buffet, à occasion d'une nef qui n'avoit pas
esté mise en compaignie françoise, comme l'en proposoit,
oye la relation des commissaires, il sera dit que
ceulx de Rouen n'averont congié ne despens, et
demourra la cause ceans.
Jeudi, IIJe jour de juillet.
Le procureur du Roy après débat certain renvoy,
requiz par le duc d'Orleans devant son bailli d'Orleans,
d'un appel entrejecté ceans par une femme
vefve, duquel le mari avoit esté tué audit Orleans à
occasion de ce que parloit contre aucuns qui transportoient
le blef de la ville hors pour vendre ou peril
et famine du pueple. Au graiphe criminel.
Le siege levé, s'est venu opposer au graiphe le procureur
du Roy que je ne reçoive rien sans le oïr en
certain procès pendant ceans entre lui pour le Roy et
prevosts et jurez de Tournay, à cause de certains
imposts, attendu que pieça lesdictes parties avoient
mis devers la Court ce qu'avoient volu mettre.
Mardi, XVe jour de juillet.
Le seigneur de Saint Severe et maistre Hebert
Camus ont esté donnez curateursad causas
par la
Court aux enfans de monsr Charles de Lebret, connestable
de France, et de feu madame de Sully, sa
femme, et ont fait le serment accoustumé, et quant
aux enfans de ladicte dame de l'autre mariage precedent,
revendront les parties juedi prouchain.
Mercredi, XVJe jour de juillet.
Cedit jour,Jacobus Bedociia esté
receu en office de
procureur et a fait le serment acoustumé.
Juedi, XVIJe jour de juillet.
Avant les plaidoiries au Conseil, maistres Ph. de
Boisgillou et G. Le Clerc, conseillers du Roy ceans, se
sont opposez que nul ne soit receuz en leurs lieux sanz
eulx oïr, pour ce que aucuns dient que le Roy leur a
donné lieux de conseillers et maistres en la Chambre
des Comptes.
Cedit jour, maistre J. Vrien, examinateur de Chastellet,
a mis par devers la Court de son ordonnance
l'inventoire des biens demourez du decès de feu messire
 J. Le Mercier, sr de Nouviant.
Samedi, XXVJe jour de juillet.
Ce jour, arrests Boschet. Depuiz, pour ce que après
lesdiz arrests pronunciez n'estoient que IX heures, se
sont mis au Conseil lesdiz presidens, maistres G. de
Gaudiac (et douze autres conseillers).
Juedi, derrain jour de juillet.
Cedit jour, maistres Guillaume de Villiers et R. 
Rabay, ordonnez à soy informer de l'antiquité de
maistre J. Le Besgue en office de notaire, au regart
des autres notaires, ont relaté qu'il truevent et ont
trouvé que maistre Pierre Le Mercier est plus ancien
oudit office de notaire que n'est ledit Besgue.
Samedi, IJe jour d'aoust.
Ce jour, maistres Phelippe de Boisgillou et G. Le
Clerc, conseillers du Roy ceans, se sont opposez et
opposent que nul ne soit receu ceans en leur lieux
sans les oïr.
Mardi, Ve jour d'aoust.
Maistre J. de Conflans, clerc notaire du Roy nostre
Sire, s'oppose que aucune provision ne soit faicte à
autre que à lui des bourses de maistre Pierre de Saulx
pour certeinnes causes à declarer.
Mercredi, XIIJe jour d'aoust.
Cedit jour, a esté monseigneur le Chancellier de
France et pluseurs du Grant Conseil ceans pour eslire
ou lieu de maistre Guillaume Le Clerc, conseiller du
Roy en la Chambre des Comptes, qui paravant estoit
de la Chambre des Enquestes, ou lieu duquel par la
plus grant partie desdiz conseillers et Chambres de
ceans a esté esleu par scrutine maistre Robert Piedefer,
advocat ou Chastellet. Et ou lieu de maistre Phelippe
de Boisgillou, conseiller du Roy en ladicte Chambre
des Comptes, qui par avant estoit conseiller du Roy
clerc en la Grant Chambre, ouquel lieu vient maistre
 M. du Bos de la Chambre des Enquestes, et en son
lieu est ordonné par le Roy, eue la deliberation de
son Conseil estant au jour d'ui ceans, maistre Phelippe
de Ruilly, licencié en loiz, filz de feu messire Jaques
de Ruilly, chevalier et president ceans, en faveur dudit
president qui bien avoit servi le Roy.
Mercredi, IIJe jour de septembre.
Sur ce que la Court tenoit la main du Roy au temporel
de l'abbaye de Maubuisson, qui avoit esté mise
puiz une complainte en cas de saisine et de nouvelleté
prise et executée à la requeste de dame Luce de Montmorancy,
par avant abbesse dudit lieu, à l'encontre de
dame Katerine d'Estouteville, abbesse à present d'icellui
lieu, et laquelle main icelle Court n'avoit volu lever
jusques à ce qu'elle fust informée d'aucunes choses;
sur quoy elle eust envoié maistre Robert Mauger,
president, et maistre Regnaut de Sens, conseiller du
Roy nostre Sire ceans, pour faire aux dames dudit lieu
certains interrogatoires, au jour d'ui, oye la relation
d'iceulx commissaires et tout veu, la Court a levé à
plain et lieve la main du Roy mise audit temporel.
Cedit jour, par mandement du Roy nostre Sire sont
alez maistre R. Mauger, president, le procureur general
du Roy et moy à Saint Pol devers icellui Seigneur,
qui, en la presence du roy de Navarre, du duc de
Bourgoigne, du conte de Nevers et des chancelliers
de Guienne et de Bourgoigne, a commendé à nous
dessusdiz de recevoir certain accort qui sera presenté
et passé en Parlement entre le duc de Breteigne, d'une
part, et le duc de Bourgoigne, comme curateur du
conte de Pantevre, d'autre part, et a defendu le Roy
audit procureur que ne l'empesche aucunement, car
c'est pour le proufit mesme du royaume et à eschiver
pluseurs inconveniens qui pourroient avenir audit
royaume, se ledit accort n'estoit.
Jeudi, IIIJe jour de septembre.
Cedit jour, la Court a receu certain accort d'entre
le duc de Breteigne, d'une part, et le conte de Paintevre,
d'autre part, par le commendement du Roy fait
en sa personne à St Pol à maistre R. Mauger, president,
et à son procureur general et à moy, ce qui a
esté rapporté à la Court par ledit president, et l'a presenté
l'evesque de St Briou, chancellier de Breteigne,
procureur du duc, qui l'a consenti pour icellui duc, et
maistre Gile Labbat, procureur du duc de Bourgoigne,
curateur donné audit conte, d'autre part, l'a consenti,
present le procureur du Roy et non contredisant.
Mardi, IXe jour de septembre.
Cedit jour, les ducs de Berry, d'Orleans, de Bourbon
et les conte d'Alençon et d'Armignac ont envoyé
et fait presenter ceans lettres patentes seellées de leurs
seaulx, contenenssommarie,que pour
ce que l'onneur
du Roy, sa justice, et l'estat du royaume et de la chose
publique estoient foulez et bleciez, estoient assemblez
et aliez ensemble pour ce venir monstrer au Roy, et
n'est point leur entention d'eulx departir jusques à ce
que ce ayent monstré au Roy, comme contenu est plus à
plain es dictes lettres que vous trouverrés ou livre des
Ordonnances. Et est assavoir que onques mais l'en ne
vit tel peril, car lesdiz seigneurs estoient ensemble
selon la riviere de Loire en moult merveilleux nombre
et arroy de gens moult notables en armes. Par deçà
se tenoit le duc de Bourgoigne avec le Roy et le Dauphin,
qui, ou nom du Roy, a fait et fait venir gens
d'armes de tous païs sans nombre pour la defense et
honneur dudit seigneur. Et pour ce que le demainne
du Roy, ne les aydes, XIJ deniers pour livre et le quatriesme
du vin ne suffisoit pas au Roy pour la despense,
car il n'avoit point d'argent, ne n'a accoustumé
d'avoir depuiz longtemps par petit gouvernement, a
fait et fait emprunter de toutes gens et par tout son
royaume, sans distinction, soient moinnes, chanoinnes
ou clers, bourgois ou autres, finance importable. Et pour
ce que le Roy avoit fait crier son arrier ban à occasion
des gens d'armes qui venoient par deçà, comme
l'en disoit, du cousté desdiz seigneurs de Berry, d'Orleans,
 etc., pour resister à eulx, se besoin estoit,
toutes manieres de gens, fussent povres, fussent riches,
nobles ou non nobles anobliz, ou à occasion de povres
et petis fiefs ou arriere fiefs que tenoient en pluseurs
païs, s'efforçoient de venir pour servir le Roy à cause
dudit cry, pour la doubte de mespranre. Et quelx
meschiez, quelx perilx, quel honneur, quelx inconveniens,
quelx crimes et quelx pechiez sont venus de ce,
viennent et venront,considerapar ce:
la cause principal
de tout ce que dit est, est defaut de justicequoad Deumpar les blasphemes horribles
qui ont cours
en ce royaume, de renier et maugrayer Dieu au premier
mot, voire par les plus grans, tant juges que
autres garsons et enfans et gens d'eglise, et autres
pechiez non dicibles, et aussi par defaut de justicequoad se et quoad proximum seu subjectos.
Car nos
justices, ancor teles quelles, je me doubte, sontde
numero justiciarum,dont parle le Prophete:
Universe/justitie nostre quasi pannus menstruate ....Dieu par
sa pitié weille avoir pitié et mercy de nous et nous
donner cognoiscence de nos fautes et orgueil, et mauvaistié.
Au fort,fiat sua benigna voluntas, et non nostra.
Amen.
Et fu envoiez au Chancellier pour avoir son adviz
se l'en plaideroit la cause des dames Jehanne et Mathe
d'Armignach à l'encontre du conte d'Armignac, lequel
Chancellier dist que c'estoit l'entention du Roy que
ladicte cause fust plaidée, et que aussi la Court avoit
sur ce mandement patent, et pour ce fu plaidoiée icelle
cause, comme s'ensuit:
Samedi, XIIJe jour de septembre.
Cedit jour, ont esté faictes les distributions des
commissions de ce Parlement passé à Saint Eloy par
messeigneurs messire P. Boschet, me R. Mauger,
 S. de Nanterre, presidens de Parlement, et me J. de
 S. Verain et R. Waguet, president en la Chambre
des Enquestes, absent messire H. de Marle, premier
president, qui estoit en ambaxade en Arragon.
Mardi, XVJe jour de septembre.
Au jour d'ui, pour ce que messire P. Boschet, president,
se plaignoit de ce que l'en lui avoit donné une
commission d'entre le sr de Partenay, d'une part, et
pluseurs singuliers dudit Partenay, qui n'estoit pas de
ceste année passée appoinctée, mais de l'autre, et avoit
esté par erreur du clerc qui avoit extraict les faiz
contraires, messrs les presidens lui ont accordé la commission
qui sera entre le sr de Rochechouart, d'une
part, et le sieur de Partenay, d'autre part, dont les
memoires sont par devers maistre J. de Vitri, sur
lesquelles les parties ne pourront estre delivrées sans
fais quant vendra au jugement, comme l'en espere et
croit.
Cedit jour, pour ce que le Roy nostre Sire, accompaignié
de moult de princes, barons et chevaliers et
grant nombre de gens d'armes, estoit venu loger au
Palaiz, et pour les gens d'armes estoient prins les hostelx
tant de la Cité que du cloistre de Paris, et par
tout oultre les pons par devers la place Maubert sans
distinction, hors les seigneurs de ceans pour lesquelx
a esté ordonné, comme a dit en la Chambre le prevost
de Paris, que en leurs hostelx l'en ne se logera pas,
et que en telx cas aventure seroit que les chambellans
du Roy nostre dit Seigneur ne preissent les tournelles
de ceans, esquelles a procès sans nombre, qui seroient
en aventure d'estre embroillez, fouillez et adirez et
perdus, qui seroit dammage inestimable à tous de
quelque estat que ce soit de ce royaume, j'ay fait murer
l'uiz de ma Tournelle, afin que l'en ne y entre, car
in
armis vix potest vigere ratio.
Samedi, XXe jour de septembre.
A esté ordené par les presidens et autres conseillers
du Roy estans en la Chambre de Parlement que,
par main souveraine et sans prejudice de certain procès
pendant en la Court dudit Parlement entre le
procureur du Roy nostre Sire, d'une part, et le Grant
Pannetier de France, d'autre part, pour cause de la
visitation du pain, maistres Jehan de Fontenay et
Aubert de la Porte, examinateurs ou Chastelet de
Paris, facent la visitation du pain en la ville de Paris,
tant de celui qui est et sera amené par marchans
forains, comme de celui qui est et sera labouré par
les boulengiers de Paris, et ycelui pain visité, comme
il appartient, le facent delivrer à ceulx qui en auront
le soing pour pris convenable, en regard à la valeur
du blé et de la farine, et aux coustemens necessaires
faiz par lesdiz marchans forains et boulengiers pour
amener et faire ledit pain, non obstans appellations et
oppositions faictes et à faire quelzconques.
Venredi, XXVJe jour de septembre.
Trespassa me Robert Waguet, president en la
Chambre des Enquestes, et environ cedit jour trespasserent
trois autres des seigneurs de ceans.
Ledit XXVJe jour, J. de Villette, escuier, commiz à
gouverner de par le Roy le chastel de Conflans, contentieus
entre le connestable, d'une part, et les enfans
de la Tremoille, d'autre part, et a fait le serment que
à nulle desdictes parties n'avera plus de faveur que à
l'autre, et à nul ne le rendra, sinon par le commendement
ou mandement de la Court de ceans, qui lui
taxera ses gages telx que de raison.
Dimanche, XXVIIJe jour.
Cedit jour, fu commiz à faire l'inventoire des biens
de feu maistre Robert Waguet, president es Enquestes.
Juedi, IJe jour d'octobre.
Henry Crossu, familier de l'admiral de la mer, m'a
affermé en sa loyauté que de certeinnes cautions et
inventoire de biens que lui avoient fait demander
Guillaume Moens et J. Daukereszonne, maistres de
 IJ vaisseaulx de mer nommez estutes, Donch de Polich
et Albin de Welle, marchans de Coloigne et de la
hanse d'Alemaigne, et lesquelz biens et cautions
disoient à eulx avoir esté ostez sur mer, rien n'en
avoit, comme plus à plain est contenu en certeinne
relation de Geffroy de Molins, sergent.
Mercredi, XIJe jour de novembre mil CCCCX.
Messire Arnault de Corbye, chevalier et chancellier
de France, tint le Parlement, presens maistres R. 
Mauger et S. de Nanterre, presidens, absens messire
 H. de Marle, premier president, ambaxateur en Arragon,
et messire P. Boschet empeschié, et aussy les
arcevesques de Pise et messire Nycolas de Robertis,
chevalier, ambaxiateurs du Pape en France, de Reins,
de Bourges, les evesques de Xainctes et de Tournay,
l'abbé de Saint-Deniz, maistre Eustace de l'Aitre, president
en la Chambre des Comptes, J. de Nourry, J. 
de Corbye, J. de Marle, H. de Savoisy, R. Le Sage,
maistres des Requestes de l'Ostel du Roy nostre Sire,
 N. d'Orgemont, Ph. de Boisgillou, maistres en la
Chambre des Comptes, et les maistres des deuz
Chambres de ceans et des Requestes du Palaiz, jusques
aux nombre de LVI, et les registreux et notaires de
la Court...
La Court, pour les grans perilz qui sont de present
et ont ja esté par toutes les marches et païz de
ce roiaume dont l'en n'ose venir à Paris, tant pour
gens d'armes proprement appellez larrons et pillars,
que pour brigans et compaignes qui se sont miz sus
pour rencontrer et piller lesdiz larrons, et autres larrons,
espieurs de chemins qui de present regnent et
ont cours, a continué les presentations de cy à lundi,
qui vient exclusivement, quant à Vermendoiz, combien
que non estverissimileque nul ne
pourra ne
n'osera venir dedans ledit jour ne longtemps après,
car l'en ne lit pas es ystoires que, hors les feuz boutez
ou temps passé publiquement par les ennemis de ce
royaume, l'en veist onques mais faire à ce royaume
tel dammage, comme ont fait Brabançons, Lorreins,
Bregoignons, Armignagues, Brabans et autres de toutes
pars de ce royaume.
Messire Arnault de Corbye, chevalier, presens l'arcevesque
de Reins, de Pise, legat du pape, de Bourges,
messire Nycolas de Robertis, legat du Pape, pluseurs
evesques et les seigneurs du Conseil du Roy, tant des
Requestes de l'Ostel du Roy nostre Sire que des
Comptes, que des Chambres de ceans, tint le Parlement,
et furent leues les ordonnances, et firent les sermens
ceulx qui l'ont acoustumé de faire et par la
coustume autrefoiz gardée, comme plus à plain est
contenu ou livre du Conseil. Et fu ordonné, ce fait,
que l'en recevroit les presentations du bailliage de
Vermendoiz decy à dimencheinclusive,
et si pourverroit
l'en en oultre selon les exigences du cas, pour ce
queverissimile estque les parties ne
pourront venir
à temps pour eulx presenter et poursuir leurs causes
pour l'incursion des gens d'armes de Lorreinne, d'Alemaigne,
de Bourgoigne, de Flandres, de Picardie, de
Champaigne, de Braban, qui ont esté, passé a X sepmainnes,
tant à Paris que dehors du costé de delà la
riviere de Seinne, oultre le Grant Pont, et desquelx
pluseurs et quasi sans nombre estoient logés par tout
en ceste cité, tant entre les IJ pons pour estre entour
le Roy, le duc de Guienne, dauphin de Vienne, le roy
de Navarre et le duc de Bourgoigne, qui estoient logez
en ce palaiz, et de là le Pont Nuef jusques aux portes
qui longuement furent tenues closes, hors une ou IJ,
que aussy pour les Bretons, Armignagues, Berruiers,
Aulnoiz, Borbonnoiz, Alençonnoiz, Valoisiens et pluseurs
sans nombre, qui se tenoient de là la riviere de
Seinne oultre Paris pour accompaigner les ducs de
Berry, oncle du Roy, le duc d'Orleans, nepveu et
gendre du Roy, de sa premiere femme, le duc de
Bourbon, cousin germain d'icellui Seigneur, le conte
d'Alençon, le conte d'Armignac, et le seigneur d'Alebret,
conestable de France, qui estoient logez tant à
Vincestre, Vanves, Icy, Vitry, que ailleurs entour;
lesquelx, tant deçà que delà, ont fait tous les maulx
que l'en puet faire, hors bouter feulx publiquement, et
à venir icy et à retourner ont destruiz les païz de
France, et par especial entour Paris jusques aux
portes, et par especial Armignagues, Bretons, Brebançons,
Lorreins et Bourgoignons ont tout pillé et
emmené ce que ont peu emmener, et rançonné en
grant deshonneur du Roy et du royaume. C'est tout
siecle.
Juedi, XIIJe jour de novembre.
Cedit jour, vint monseigneur le Chancellier en la
Court pour faire election de V lieuz qui vacoient en la
Chambre des Enquestes, et aussy pour eslire president
en ladicte Chambre des Enquestes ou lieu de
maistre Robert Waguet, et n'a pas esté parfaite
l'election.
Venredi, XIIIJe jour de novembre.
Cedit jour, a esté besoigné en l'election dessus touchée,
jusques à IX heures, que messeigneurs les presidens
a convenu aler au Conseil devers monseigneur
le Dauphin.
Samedi, XVe jour de novembre.
A conseiller l'arrest d'entre messire Gauchier de
Chastillon appellant, d'une part, et le seigneur de
Moy,nomine quo procedit,et la dame
de l'Isle Adam,
d'autre part,non est conclusum;car,
à VIIJ heures,
a esté la Court occupée jusques à près de XJ heures de
parfaire l'election des V lieuz vacans, en l'absence de
monseigneur le Chancellier, laquelle election par scrutine
a esté faicte devant messeigneurs mes R. Mauger
et S. de Nanterre, presidens, moy enregistrantvota
singulorum.
Samedi, XXIJe jour de novembre.
Cedit jour, a envoié ceans le recteur de l'Université
de Paris, nomméRolandus Ramerii,
une cedule seellée
du seel dudit recteur, contenant ce qui s'ensuit:
Nos Rolandus Ramerii, rector Universitatis magistrorum et
scolarium Parisius studentium, requirimus per juramentum et
sub omni pena omnes magistros dicte Universitatis, ac omnes
et singulos in jure canonico vel civili licenciatos dicte
Universitatis
juratos, cujuscumque status fuerint, quatinus cras de
mane, hora octava, compareant in congregatione generali dicte
Universitatis in Sancto Bernardo annuente Domino celebranda.
In cujus testimonium sigillum rectorie hinc cedule apposuimus, etc../
Par vertu de laquelle un escolier ou bedel a signifié
que les jurez de ladicte Université estans ceans fussent
à ladicte assemblée. A quoy la Court a respondu que
ce n'estoit point la maniere de venir ceans signifier les
assemblées, attendu l'estat de la Court qui n'estoit
subgecte ne jurée que du Roy; mais, s'il avoit aucun
ou aucuns singuliers qui eussent serment de l'Université,
devoient estre à part requiz d'aler à ladicte
assemblée, et non pas en la Court par ladicte maniere,
et fu enjoint audit messager que ce deist audit recteur,
et que plus ne feist ainsy, à quoy a dit que l'entention
et entendement, quant à la maniere de la
Court, estoit l'entention dudit recteur, mais pour
brifté avoit esté fait de par ledit recteur par ceste
maniere.
Dimenche, XXIIJe jour de novembre.
Cedit jour, messire Pierre Boschet, president, a
surrogué en son lieu en la commission d'entre la contesse
de Tonnerre et le sr de Partenay maistre André
Marchant, conseiller du Roy, et a volu et consenti
maistre J. Moreau, procureur dudit sr de Partenay,
que ledit Marchant procede oudit lieu avec maistre J. 
de Vitry et s'opposa que maistre Thibaut de Vitry ne
autre n'y procede sans le oïr.
Lundi, XXIIIJe jour de novembre.
L'Université de Paris, par la bouche d'un maistre
en theologie, a requiz que, comme ja pieça, un arrest
eust esté ceans donné à la requeste du Roy et d'icelle
Université sur l'exaction de pluseurs pecunes qu'estoit
en Court de Romme ou prejudice du Roy, du
royaume et de la chose publique, et en l'empeschement
de l'union qui estoit à pourchacer pour lors, et
icellui arrest eust esté confermé par le Roy et en eust
fait ordonnance comme loy, et tout ce fu approuvé
par l'Eglise, et neantmoins les gens du pape
Jehan XXIIIe, qui à present est, a envoié certains
legas de Court de Romme en ce royaume pour requerir
lesdictes pecunes, non obstant lesdiz arrest et
ordonnance, car ilz dient, de par le Pape, que icelles
pecunes sont dehues de droit divin, naturel et positif,
et se ainsy estoit, la Court et le Roy averoient erré
contre la foy, pour quoy sur ce a esté faicte assemblée
general et moult solennel entreulx, en laquelle
avoit esté conclut,nemine contradicente,
que l'Université
tenist et gardast et defendist de son povoir que
lesdiz arrest et loy ne fussent enfrainctes, et que à la
Court fust faicte la requeste qui s'ensuit: c'est assavoir,
qu'il pleust à la Court de garder et defendre
leurdict arrest et loy, et soy opposer avec eulx, et aussy
estre avec eulx par aucuns de la Court, deputez de
toute la Court, où et quant l'en demenera et parlera
de ceste matiere, et ont requiz le procureur du Roy
general qu'il se opposast à ce avec eulx, lequel a dit
qu'il fera tousjours ce qu'il lui apartendra à cause de
son office à ce que lui sera ordonné et commendé de
par la Court. Et oultre ont dit ceulx de l'Université
que, samedi derrien passé, s'il n'eussent esté au
Conseil du Roy pour soy opposer à la requeste desdiz
legas du Pape, leur eust esté octroyé au Grant Conseil
ce que requeroient. Si a respondu la Court que en ce
et autrement ilz feront, pour l'onneur du Roy et du
royaume garder et pour le bien aussy du royaume et
pour justice, ce qu'il apartendra, et du mieux qu'elle
pourra. Et pour ce que lesdiz legas requeroient à faire
une requeste à la Court à aucun jour que pourront
venir; la Court fera savoir auxdiz de l'Université le
jour ou l'eure, afin que se à ladicte requeste faire
wellent estre, qu'il y soient, dont ilz ont mercié la
Court, et sur ce se sont parti.
Puiz a esté plaidoiée une cause criminelle du ravissement
d'une fille d'Anjou.
Mercredi, XXVJe jour de novembre.
Cedit jour, l'arcevesque de Pise, messire Nycolas
de Robertis, chevalier, et messire Geffroy de Peyrusse,
docteur et conseiller du Roy nostre Sire,
ambaxiateurs du Pape, sont venus ceans en la Chambre
entre VIJ et VIIJ heures au matin, estans les seigneurs
de la Chambre des Enquestes en la Grant Chambre,
et ont presenté à la Court unes bulles closes contenens
en effect salut et benediction apostolique, narration
comment ledit Saint Pere avoit esté esleu ou
Papat, son entention et ferveur qu'il avoit à poursuir
la paix et union de l'universal Eglise, en quoy avoit
besoin d'aydes, et sa requeste que la Court voulsist
tousjours ayder à l'Eglise. Et icelle bulle par moy
leue au Conseil, maistre Geffroy de Peyrusse dessusdit,
une petite prefation en latin premise, print pour
theme:Talis enim decebat ut nobis esset pontifex.
Hebre. VIIe originaliter, in quibus duo tangi dicebat,
altum ipsius preeminentie fastigium, cum dicitur, talis
pontifex, secundo, sue legationis injunctum negocium,
cum dicitur, nobis decebat, ut obediremus, supple.
In primo membro ostendit Summi Pontificis ingressum,
progressum et congressum; ingressum, per suam sinceram
et sanctam, nemine contradicente, electionem, cujus
seriem enarravit; progressum ostendit per suas virtutes
mirabiles et ipsius strenua facta, tam cum Rege Ludovico
Sicilie, consanguineum Regis, quem multipliciter
juvit ac magnifice recepit; progressum vero ostendit
per intentionem quam habet ad pacem et unionem,
tam inter Grecos et Latinos quàm aliàs faciendam et
procurandam,
quàm etiam inter Francos et Anglos inter se,
pacem et pacis conditiones multipliciter commendando
et extollendo, de consilio generali etiam celebrando in
termino in Consilio Pisano assignato, de statu Ecclesie
etiam tam in capite quam in membris reformando,
in premissis diu insistendo punctis. Demum quoad
secundum principale scilicet negocii eis injuncti, Curiam
exhortando ut eidem Summo Pontifici Ecclesieque assistat,
ut promptius que Summus Pontifex intendit ad
efectum perducantur prosperum, ut tandem a Deo
domini Curie, regii consiliarii, honorem et gloriam
mereantur; postmodum causam, quam in Curia habebat
cardinalis de Flisco pro quodam prioratu, recommendavit.
Aux quelles choses le president pour la Court
remercia le Pape et iceulx legas, et offri la Court aux
dictes requestes en ce qu'elle puet, puiz se partirent
icelx legas.
Mercredi, IIJe jour de décembre.
Sur la requeste faicte par le procureur du Roy que
aucun fu commiz à visiter le procès du Chastellet ou
lieu de me Robert Piedefer, par avant conseiller du
Roy oudit Chastellet, et maintenant conseiller d'icellui
Seigneur ceans, duquel office estoit procés et contens
entre plusieurs, appoincté est que, pendent le procès
etquousquesera decidé dudit procès,
maistre Pierre
de Monstiers, par provision, visitera lesdiz procès de
Chastellet et conseillera en percevantpro rata temporis
les gages audit office apartenens.
Juedi, XJe jour de decembre.
Cedit jour, les executeurs du testament et derrienne
volenté de feu messire J. Tabary, jadis evesque de
Therouenne, ont volu, wellent et consentent que de la
somme de VIIc escus, qui estoient en depos par devers
la Court pour estre emploiez et convertiz en rentes et
revenues au proufit de l'evesque qui à present est et de
ses successeurs, pour cause d'un admortissement fait
par ledit evesque, Vc  XXVII escus et XIIIJ solz
parisis en
soient baillez audit monsr l'evesque ou son procureur,
pour estre converti en l'achat d'un fief, ainsy qu'il se
comporte, tant en cens, rentes, boiz, dismes, terrages,
revenues, drois, possessions et autres choses achetez
de Sohier de L'Isle, escuier, et de sa femme.
Venredi, XIJe jour de decembre.
Cedit jour, ont esté receuz ceans maistre Guillaume
de Villiers, president en la Chambre des Enquestes ou
lieu de maistre R. Waguet, nagueres trespassé, et
maistre Jaques Branlart,dyocesis Cathalaunensis,
Gerart Perriere,Matisconensis,
Clement de Fauquenbergue,Picardus,Pierre Johan,
Parisiensis,es lieuz
de IIIJ des seigneurs vacans en ladicte Chambre, et
maistre Pierre Le Jay, brioiz, né de Resbaiz en Brie, ou
lieu de maistre Simon Gudin, vacant aux Requestes du
Palaiz, precedent election solennelment faicte ceans
par monseigneur le Chancellier des ores à IIJ sepmaines
et les seigneurs du Conseil du Roy ceans et du Grant
Conseil, et ont fait le serment acoustumé.
Samedi, XIIJe jour de decembre.
Hier furent ceans receu par election solennelment
faicte ores à IIJ sepmaines par le Chancellier et les
seigneurs de ceans et du Grant Conseil maistre Guillaume
de Villiers en president des Enquestes ou lieu
de feu maistre Robert Waguet, maistre Jaques Branlart,
champenoiz, Gerart Perriere, masconnois ou
lionnoiz, Clemens de Fauquanbergue, picart, Pierre
Johan, françoiz, né de Paris, es lieu de IIIJ des seigneurs
vacans en la Chambre des Enquestes, et maistre Pierre
Le Jay, brioiz, né de Resbaiz en Brie, ou lieu de
maistre Simon Gudin, au Requestes du Palaiz, et ont
esté prins en ladicte Chambre des Enquestesin ordine/prius aut posterius,selon le nombre des
voiz qu'il
avoient eu en ladicte election. Et a esté retardée la
reception depuiz l'election faicte, par ce que monseigneur
le Chancellier ne venoit pas ceans publier le
scrutine, et aussy pour ce que aucuns nobles se doloient
de ce que l'en n'avoit esleu aucun noble homme entre
lesdiz esleuz, disans que selon les ordonnances royaulx
l'en doit pranre des nobles devant tous autres,supple
qui sufficientiores aut saltem sufficientes inveniantur,
aut saltem quod tales a dominis eligentibus secundum
eorum conscientiam cognoscantur.Et pour ce m'a esté
commendé que je alasse au Roy de par la Court, et que
je lui deisse le fait de l'election et que aux esleux commendat
à moy faire leurs lettres, ce que j'ay fait; si
m'a commendé le Roy des hier en son lit, entre X et
 XJ heures devent disner, les lettres à signer. Et a juré
maistre Clement de Fauquanbergue dessusdit, qui par
avant visitoit les lettres à la Chancellerie, qu'il servira
et desservira ceans son office continuelment, car autrement
n'eust esté esleu, et soubz ceste condition l'ont
esleu les seigneurs de ceans.
Mardi, XVJe jour de decembre.
Cedit jour, certeinne obligation en laquelle estoient
obligiez maistres Tiebaut Tiessart et J. de la Marche,
conseillers ceans, et aussi maistre J. de Veilly, en la
somme de Vc escus envers les executeurs du feu
evesque de Therouanne et à la Court, pour certain
depost qui avoit esté prins ceans par l'auctorité de la
Court et envoié à messire Jaques de Ruilly, qui tenoit
siege à Murat pieça pour l'execution d'un arrest de
ceans, a esté rendue du consentement desdiz executeurs
auxdiz obligiez, pour ce que de ladicte somme
ont fait satisfaction.
Samedi, XXe jour de decembre.
Cedit jour, maistre Pierre Buffiere s'est opposé et
oppose, pour et ou nom de maistre J. Coppot, à ce
que nul autre que lui ne soit receu en l'office de juge
es terres reservées par le Roy nostre Sire en la senechaucie
de Limosin.
Mardi, XXXe jour de decembre.
La Court, oye la relation des commissaires à ce
deputez, a ordonné que la somme de XXXIJ libvres
tournois soit baillée au capitaine du chastel de Confflans
sur son salaire sur les fruis et revenues dudit chastel
et chastellenie qui estoient en la main du Roy, et se
fera la lettre de la date du XXIIJe de ce moiz.
